
Introducere 


Timp de un deceniu, între 1856 şi 1866, națiunea română recuperase 
imensele pierderi datorate dependenţei Principatelor de imperiile vecine 
despotice otoman şi rus, agravate după 1829 prin impunerea 
Regulamentului Organic, menit să pregătească anexarea. 

Victoria puterilor democratice în războiul Crimeii, Tratatul de pace 
din 1856 şi Convenţia de la Paris din 1858 au determinat schimbarea 
statutului internaţional al Principatelor Române, restabilite în drepturile 
lor la autonomie deplină, atât de necesară în viitoarele transformări. 

Tranziţia de la statul absolutist la statul de drept, adică la statul 
naţional român modern, constituie un proces accelerat de necesităţile 
recuperării, facilitate evident de atitudinea favorabilă a unor mari puteri 
democratice, în primul rând Franţa. Fără ingeniozitatea, tenacitatea şi 
tactul politic şi diplomatic ale elitei conducătoare, pregătită la şcolile 
Occidentului, mai ales în Franţa, nimic nu ar fi fost posibil în ritm 
accelerat şi constant, din cauza opoziţiei puternice nu numai a unor 
mari puteri vecine absolutiste, dar chiar a conservatorilor intransigenţi, 
interesaţi în menţinerea vechilor privilegii şi a monopolului puterii. 

Dominanta progresului o constituie reformele de structură, menite 
a transforma radical Principatele Române, din firave existenţe politice 
la discreţia țarilor Rusiei, care le pregăteau anexarea, într-un stat modem 
naţional, ca pivot de gravitaţionare a tuturor provinciilor istorice 
româneşti aflate sub directa dominație a imperiilor vecine cotropitoare, 
deci fără fiinţă politică. 

În grandiosul şi cutezătorul proces al constituirii statului naţional 
român modern, independent şi unitar, piatra de temelie a fost Unirea 
Principatelor, corolarul unor intense eforturi ale unor militanţi pentru 
cauza naţională încă de la începuturile epocii moderne, dar culminând. 
cu generaţia paşoptistă. Un adevăr este incontestabil: fără aportul 
considerabil] al foştilor revoluționari de la 1848, îndeosebi al radicalilor 
în frunte cu fraţii Dumitru şi Ion C. Brătianu şi prietenul lor 
C.A. Rosetti, transformările în ritm accelerat în deceniul 
1856-1866 nu ar fi fost posibile. 

Contactul cu Occidentul a potenţat eforturile de modernizare, de 

europenizare a societăţii româneşti, de emancipare de sub tenebrele 
trecutului, de recuperare a unor considerabile rămâneri în urmă. Popor 
de origine latină, românii s-au acomodat noilor oportunităţi create de 
schimbarea statutului internaţional, spre a se integra civilizaţiei 
europene. 

Reformele multiple şi fundamentale din timpul domniei lui 
Alexandru Ioan Cuza au transformat radical societatea românească 
într-una de cetățeni liberi şi egali în fața legilor, prin emanciparea 
clăcaşilor şi împroprietărirea lor, constituirea proprietății depline asupra 
pământului şi a relațiilor de proprietate moderne, un stat național modern 
incipient, cu o monarhie autoritară, adica o domnie personală, 
nediscordantă însă cu exigenţele momentului istoric al tranziției de la 
absolutism la democrație. Intră în logica procesului acestei tranziții 
existența unei forțe puternice de balans între ultraconservatori şi radicalii 
liberali. * 

Paradoxal, dar numai aparent, domnitorul Unirii şi al marilor reforme 
a fost înlăturat tocmai de aceste grupări divergente în problema ritmului 
reformelor, dar interesate politic în împlinirea unuia din punctele cerute 
de Adunările ad-hoc, anume aducerea pe tronul României a unui 
principe străin. 

În retrospectiva evenimentelor, domnia lui Alexandru loan Cuza a 
fost o necesitate istorică. Menţinerea ei peste limitele îndeplinirii 
programului de reforme era considerată inoportună pentiu etapa 
următoare: cucerirea Independenţei. Pentru atingerea acestui scop, se 
impunea alegerea unui principe străin din familiile domnitoare ale 
Europei, pentru a curma necontenitele dispute pentru tron ale elitei 
politice româneşti şi pentru a dobândi sprijin în opera de constituire a 
statului independent şi unitar, adică un putemic ascendent asupra 
Porții Otomane, ea însăşi dependentă de bunăvoința şi sprijinul puterilor 
occidentale, care asiguraseră supraviețuirea imperiului. 

Încă din 1865, a fost trimis în Occident, în acest scop, lon C. 
Brătianu, şeful grupării radicale care a determinat adoptarea celor patru 
puncte în Adunarea ad-hoc a Țării Româneşti, inclusiv alegerea prințului 
străin. Refuzul contelui Filip de Flandra s-a dovedit benefic alegerii 
unui prinț din puternica dinastie a Hohenzollernilor, care era agreat de 
Franța. Demersurile lui I.C. Brătianu se concretizează în intense contacte 

politice şi diplomatice terminate în avantajul doleanţelor exprimate de 
elită conducătoare, nedivergentă în probleme de interes naţional. 
Acceptarea tronului de către principele Carol de Hohenzollern, acordul 
regelui Prusiei, plebiscitul, preluarea conducerii statului constituie tot 
atâtea evenimente care au contribuit la instaurarea monarhiei 
constituţionale, în locul precedentei monarhii autoritare, personale după 
exemplul Franţei lui Napoleon al III-lea. 

Primul act al domniei a fost numirea guvernului Lascăr Catargiu, 
un conservator, în locul guvemului provizoriu condus de liberalul 
moderat lon Ghica. Corpurile legiuitoare nou alese se transformă în 
Costituantă. O perioadă de intense şi încrâncenate dezbateri ale 
proiectului de Constituţie prezentat de guvern are ca rezultat un 
compromis între liberali şi conservatori, menit a pune capăt unor acute 
divergențe de grupare poltică în favoarea interesului naţional. Este 
meritul incontestabil al clasei politice româneşti din acel timp de a 
pune mai presus acest interes fundamental, decât măruntele, adeseori, 
interese personale sau de grup. 

Constituţia din 1866 este rezultanta firească a unor îndelungate şi 
perseverente eforturi de democratizare. Entuziasmul şi efuziunea fără 
limite ale radicalilor liberali şi moderatismul şi reticenţa conservatorilor 
de toate nuanțele au condus, în final, la acest pact fundamental, necesar 
instituirii monarhiei constituţionale şi regimului politic parlamentar, 
care au consolidat statul naţional român modern, în perspectiva 
Independenţei şi a Marii Uniri. 

Oricâte rezerve s-au făcut şi se mai fac încă asupra primei Constituţii 
româneşti, ea constituie o imensă realizare a momentului istoric, situând 
România, după Grecia, între noile democraţii ale sud-estului european. 

Recunoaşterea principelui străin constituie o intensă activitate politică 
şi diplomatică, dată fiind opoziţia vehementă a Porții Otomane, care 
ameninţa permanent cu intervenţia armată pentru restabilirea vechii 
ordini, dar şi a Austriei şi altor mari puteri, din motive specifice de 
interese. 

Instaurarea regimului parlamentar se dovedeşte anevoioasă, cu 
acute confruntări de interese nu numai între albi şi roşii, cum erau 
denumiți conservatorii şi liberalii, dar chiar între diversele grupări 
şi curente politice existente în interiorul lor, de toate nuanțele, 

moderate sau radicale. 

Dominanta perioadei de instaurare a monarhiei constituţionale şi a 
regimului parlamentar o constituie, fără îndoială, guvernele liberal- 
radicale survenite după o nouă guvernare a liberalului moderat lon 
Ghica, în care rolul principal l-a avut Ion C. Brătianu, şeful radicalilor 
liberali. Aceste guvernări radicale semnifică momentele istorice de 
maximă expansiune a libertăţilor democratice, de punere în aplicare a 
prevederilor Constituţiei din 1866. Reacţiunea a fost pe măsură, pătimaşă 
şi înverşunată. Complicarea situaţiei politice interne, datorate exodului: 
de evrei din imperiile vecine absolutiste, care adoptaseră legi opresive 
împotriva lor, oferă argumente în plus opoziţiei conservatoare. Ea 
denunţă Puterilor europene pe radicalii liberali, acuzaţi de deteriorarea 
vieţii politice, ca urmare a unor denumite „excese“ comise la guvernate. 
În fond, conservatorii erau profund iritaţi şi nemulţumiţi de desăvârşita 
libertate a presei, care ataca fără cruţare manifestările retrograde ale 
urmaşilor vechii aristocrații româneşti. Ei se despărţeau cu dificultate 
de privilegiile sociale, abolite prin reformele domnitorului Unirii şi 
prin Constituţia de la 1866. 

Abia când au fost puse în aplicare prevederile Constituţiei din 1866, 
au constatat latifundiarii conservatori la cât de mult şi avantajos pentru 
ci renunţaseră. Reacţia este cât se poate de îndârjită şi pătimaşă. Radicalii 
sunt defăimaţi şi denunţaţi marilor puteri occidentale, care, toate 
dominate de regimuri moderate sau autoritare, dezagreau orice 
manifestări contrare. Austria însăşi, care făcuse imposibilă vieţuirea a 
sute de mii de evrei în limitele imperiului său, îndeosebi în Galiţia, ca 
mare putere garantă, defăimează public şi vehement guvernele radicale. 
Sub puternica presiune a Alianţei Israelite Universale, Franţa procedează 
la”fel, în fond iritată de intrarea României, prin conducătorul ei, în 
sfera de interese a Prusiei. 

România, recent constituită ca stat naţional modern şi democratic, 
dar dependentă de Poarta Otomană, se confruntă cu existenţa unei 
anacronice şi extrem de păgubitoare jurisdicții consulare străine care-i 
ameninţa tocmai dobândirea treptată a atributelor de suveranitate, ca o 
consecinţă firească a instituirii monarhiei constituţionale cu prinţ străin. 

În retrospectiva evenimentelor, elita conservatoare vine încă o dată 
în contradicţie formală cu interesul naţional. Ca şi alte ori în trecut, ea 

denunţă puterilor străine „excesele“ democraţiei româneşti, cu dorinţa 
şi tendinţa vădite de a restrânge libertăţile democratice, în primul rând 
libertatea presei. Sub presiunea guvernelor occidentale, guvernele 
radicale cedează puterea unor guverne moderate liberal-conservatoare, 
cu intenţia manifestă a temperării “exceselor” democratice ale unor 
oameni politici neagreaţi nicăieri în Europa oficială, cu repulsie faţă de 
revoluționari şi mişcări sociale sau politice. 

Din nou, apare în preocupările marilor puteri o "problemă 
românească". Domnitorul este sfătuit şi determinat să se despartă de 
un apropiat şi apreciat colaborator, Ion C. Brătianu, care întreprinsese 
atâtea pentru aducerea pe tron, adoptarea Constituţiei, recunoaşterea şi 
consolidarea tronului. 

Viaţa politică românească între 1866-1871, până la preluarea puterii 
de către marea guvernare conservatoare a lui Lascăr Catargiu, este 
puternic marcată de confruntarea acerbă dintre roşii şi albi, care aveau 
interese diametral opuse în privinţa aplicării principiilor constituționale. 
Dezbaterile parlamentare stau mărturie unor aprige şi pasionante 
confruntări politice, unor vehemente atacuri reciproce, care evidenţiază, 
toate, dificultăţile instituirii beneficului regim parlamentar. Radicalilor 
le sunt atribuite toate defecţiunile administraţiei de stat, toate excesele 
biracratice, toate tarele unei vieți poliffce şi sociale în devenire, 
imperfectă, dar perfectibilă în timp. Înşişi liberalii moderați se întrec în 
acuzaţii, adeseori nefondate şi pătimaşe, la adresa radicalilor. 

Documentele vremii, îndeosebi corespondenţa politică şi 
diplomatică, evidenţiază marea aversiune a tuturor grupărilor politice 
faţă de radicalii liberali, care, dintotdeauna, de la 1848 încoace, au 
constituit partea cea mai dinamică a vieţii politice româneşti, forța 
dinamică a progresului în toate domeniile. 

Efectele guvernărilor liberal-radicale s-au dovedit durabile, 
concordante cu interesele fundamentale ale naţiunii. Tentativele de 
restrângere a libertăţilor democratice, de modificare a Constituţiei, de 
îngrădire a libertăţii presei au eşuat lamentabil. Din toată reacţia la 
“excesele” democratice ale radicalilor n-a rămas decât încetinirea 
procesului, fără a-i leza temeliile. Directiva progresului fusese formulată 
şi pusă în aplicare temeinic şi durabil, în sensul interesului şi desăvârşitei 
unităţi statale. Or, interesul naţional fiind primordial, învinge, în final, 

toate asperităţile, surmontează toate dificultăţile. 

Un stat de drept monarhic constituţional cu un regim politic 
parlamentar se instituie şi se consolidează între trei mari imperii 
cotropitoare şi absolutiste, în centrul şi sud-estul Europei, perfectibil 
pe calea democratizării continue. Constituţia din 1866, una din cele 
mai avansate ale timpului, stabilise principiile fundamentale ale 
progresului, ca o condiţie esenţială a înfăptuirii idealului naţional al 
unităţii statale, spre care converg toate energiile, indiferent de orientare 
politică. 

Capitolul I' 
Alegerea principelui străin 


1. Misiunea lui Ion C. Brătianu în Occident 


Perioada de tranziţie de la monarhia absolută la monarhia 
constituţională corespunde celor 7 ani de domnie autoritară a lui 
Alexandru loan Cuza. Necesară adoptării marilor reforme, cărora se 
opuneau atât conservatorii cât şi liberalii, primii urmărind diminuarea 
lor, ultimii, îndeosebi radicalii, extinderea fără limite a libertăţilor 
democratice, domnia personală devine indezirabilă tuturor grupărilor 
politice importante, chiar şi liberal-moderatului muntean lon Ghica, 
iritat de prevederile reformei agrare din 1864 şi de lovitura de stat. 
Astfel că, nu numai conservatorii, cu câteva mici excepţii, dar şi liberalii, 
de ambele nuanțe, radicală şi moderată, în afară de moderaţii moldoveni 
ai lui Mihail Kogălniceanu şi câţiva munteni, se coalizează contra 
domnitorului Unirii. 

Evident, la coalizarea adversarilor săi, ei înşişi adversari politici, 
dar urmărind un singur scop, au contribuit şi unele erori de 
comportament ale domnitorului Alexandru loan Cuza.! 

Pe de altă parte, domnia autoritară contravenea expansiunii 
libertăţilor democratice, deci idealurilor grupării radicale, cea mai 
dinamică forţă în angrenajul politic şi sprijinitoarea dublei alegeri, dacă 
nu promotoarea ei. Prin caracterul său tot mai restrictiv, domnia 
personală devine anacronică. Înlăturarea ei este numai o chestiune de 
timp, îndeosebi după reprimarea mişcării din 3/15 august 1865. Una 
din consecinţe este constituirea unei societăţi secrete de către lideri 
conservatori şi liberali, precum: Lascăr Catargiu, Dimitrie Ghica, 
C.A. Rosetti, lon Ghica, D.A. Sturdza, N. Blaremberg, P. Mavrogheni, 
Gh. Ghica şi Ion Cantacuzino. ? 

Liderii grupărilor politice au făcut chiar un legământ pentru 
aducerea prinţului străin, semnat de: Gr. Bibescu Basarab-Brâncoveanu, 
C.A. Rosetti, Dimitrie Ghica, C.N. Brăiloiu, A. Panu, George B. Ştirbei, 
Ion Ghica, I.C. Brătianu. Legământul avea ca scop alegerea principelui 

străin, conform doleanţei exprimate în 1857: "Noi subsemnaţii, 
considerând situaţiunea țerei politică şi geografică şi interesele ei din 
întru şi din afară; şi având în vedere şi voturile date în 1857 d'a dreptul 
de către naţiune, prin cuprenderea celor patru puncte, precum şi voturile 
date de către divanurile ad-hoc din 1858 şi de Adunarea din laşi la 
5 ianuarie 1859, am luat între noi legământul ca la caz de vacanţă a 
Tronului să susţinern prin toate mijloacele alegerea unui principe străin 
dintr-una din familiile domnitoare din Occident. Astfel dară ne legăm 
pe onoare să votăm un principe străin şi să stăruim în acest vot până'l 
vom dobândi“. ? 

Consecințele practice ale legământului constau în organizarea unei 
mişcări armate contra domnitorului, din iniţiativa radicalilor liberali, 
care aveau audienţă în masele populare. Ion Ghica dezavua, ca moderat, 
calea insurecţională de detronare, căci ar atrage o intervenţie străină. 
Din care motiv, în locul unei insurecţii, s-a preferat lovitura de stat. 4 

Eliberat din cazarma Malmaison, unde fusese închis după mişcarea 
din 3/15 august 1865, Ion C. Brătianu pleacă în Occident pentru 

- contactarea unor eventuali candidaţi la Tronul României, unde va sta 
între noiembrie 1865 şi mai 1866, când va veni în ţară cu principele 
Carol I. A trecut pe Valea Oltului, în taină, apoi prin Arad cu trenul 
spre Viena. Drumul a fost greu, o călătorie dezagreabilă:"Nici nu 
credeam să mai pot suferi atâta osteneală - scria el soţiei sale. Numai 
după ce m-am pus la drum, am văzut că trupul era sănătos şi că sufletul 
singur suferea". 

„ Profund dezamăgit de restrângerea libertăţilor democratice, în primul 
rând a presci, suprimarea apariţiei unor ziare incomode fiind un indiciu, 
Ion C. Brătianu, care suportase o detenţie recentă, se decide categoric 
în favoarea alegerii unui principe străin. El pleacă în misiune secretă în 
Occident, în momente grele pentru familia sa, căci tocmai se apropia 
naşterea fiului său Dinu. La 15 decembrie ajunsese în Franţa, la prietenul 
său Galhau, de unde va pleca la Paris, peste o zi. La 20 decembrie 
exprima într-o scrisoare adresată soţiei sale regretul de a-şi fi lăsat 
familia în momente dificile: "Mă gândeam dar la voi cu drag, cu milă 
şi cu amărăciune. Cu amărăciune, căci misiunea ce mi-a căzut parte, 
de streini Sunt tratat ambițios şi din partea alor mei sunt expus să fiu 
privit ca un om fără inimă şi mai cu osebire de tine (...). Nu mă pot 

compara decât cu ovreiul rătăcitor, care oricum îi ar cere trupul şi 
inima trebuie să meargă mereu". $ 

Intens ocupat cu împlinirea misiunii sale, Ion C. Brătianu, în pofida 
a numeroase impedimente, într-o țară pe care o cunoscuse cu ani în 
urmă, dar unde “progresul material a luat un zbor" care-l uimise chiar 
şi pe el, care nu se exalta cu uşurinţă, a trebuit să întreprindă toate 
demersurile de care era capabil spre a reuşi: "Aşi vrea să-ţi spun ce fac 
- se confesa el soţiei sale. Mi-artrebui volumuri... Duc o viaţă pe care 
nu am dus-o niciodată. Sunt cu lume şi în lume, înecat în lume şi în 
treburi. Nu ştiu cum le prididesc pe toate, nu ştiu cum nu cad pe brânci 
şi cu toate acestea sunt tun, mai sănătos ca întotdeauna, deşi e o viaţă 
nesuferită pentru mine. Viaţa ce o duc nu are decât un avantagiu, acela 
de a nu-mi da timpul să cad sub suferinţa d'a fi departe de voi”. ” 

Dificultăţile împlinirii misiunii la Paris erau mari, problema 
românească nu era pusă în termeni reali, ci distorsionată: "Am găsit 
cestiunea moartă - scrie el la 9/21 ianuarie 1866 - într-atâta proastă 
stare, încât cei mai buni amici ai noştri ne dau Austriei”. Prin urmare, 
are multe de făcut spre a înlătura pericolul care ameninţa ţara. Realizase 
ceva, dar încă mai are îndeajuns. Astfel că, pentru a-şi îndeplini o 
datorie către ţară, el îşi încălca datoriile de soţ şi părinte, fiind "în tot 
minutul sub ameninţarea unui pericol"? La 15/27 ianuarie 1866, primea 
ştirea naşterii fiului său Dinu.’ 

Între timp, în ţară se urzea complotul pentru detronarea domnitorului 
Alexandru loan Cuza. lon C. Brătianu şi prietenul său C.A. Rosetti 
plănuiseră organizarea unei insurecţii cu sprijinul maselor populare, la 
care aveau audienţă. În pofida succesului obţinut de a coaliza grupări 
cu vederi politice divergente în alte probleme, I.C. Brătianu n-a reuşit 
să se impună acestor grupări politice în scopul organizării unei insurecţii. 
Deşi era prețuit ca un orator strălucit, admirat pentru supleţea spiritului 
său, existau temeri faţă de planurile sale, fiind acuzat de lipsă de 
francheţe şi de folosire a şireteniei, uneori, pentru a ieşi din încurcătură, 
în loc de a aborda făţiş dificultăţile spre a-şi asuma riscul eşecurilor. 
Exista temerea faţă de el că va pune în aplicare teoriile aventuroase ale 
prietenului său C.A. Rosetti. 

În locul unei insurecţii cu sprijin popular, se organizează un complot 
de către Comitetul secret alcătuit din lideri ai diverselor grupări politice, 

aflat, în lipsa lui I.C. Brătianu din ţară, sub influenţa lui Ion Ghica, un 
aprig adversar al domnitorului, mai ales în ultimii ani. Alexandru loan 
Cuza nu mai avea aderenţi între liderii politici moldoveni sau munteni, 
însă prin reformele adoptate dobândise mare popularitate în rândurile 
țărănimii şi altor categorii nevoiaşe. Conştient că elita politică îl părăsise, 
Alexandru loan Cuza, care, de fapt, îşi împlinise misiunea istorică printr-un 
amplu program de reforme, culminând cu lovitura de stat de la 2 mai 
1864, nu se crampona de putere. Avusese o domnie rodnică, dar cu 
“unele aspecte negative în ultima ei parte“. Oricum, domnia sa, în 
1866, se afla la "capătul ei”. El deja se decisese să părăsească Tronul 
în favoarea principelui străin.!! Pentru care motiv, nici măcar nu se 
gândea că va fi înlăturat printr-o lovitură de stat, căci încă de la urcarea 
pe tron a afirmat că domnia lui nu va constitui o stavilă în alegerea 
principelui străin. Adeseori, repetase această afirmaţie. Deşi prevenit 
în seara zilei declanşării loviturii de stat, Alexandru loan Cuza nu a dat 
crezare, fiind surprins chiar în dormitor, împreună cu Maria Obrenovici. 

Titu Maiorescu însuşi, un conservator junimist, considera că alegerea 
principelui străin se justifica, dar nu trebuia întreprinsă prin violenţă, 
ci prin asentimentul domnitorului Alexandru loan Cuza, care deja se 
pronunţase în favoarea unei "abdicări voluntare”. Astfel, în mesajul 
Tronului de deschidere a sesiunii 1865-1866, la 5 decembrie 1865, se 
conchidea că domnitorul va fi permanent cu ţara şi pentru ţară, fără alt 
scop. Oricum, persoana sa nu va constitui un impediment în consolidarea 
edificiului politic. Înştiinţat de cumnaţii săi, în ianuarie 1866, că se 
urzea un complot în secret contra sa, domnitorul a replicat că nu există 
motiv pentru acesta, deoarece el era decis să abdice peste două luni 
spre a împlini doleanţele Adunărilor ad-hoc. O corespondenţă a şi 
urmat între el şi împăratul Napoleon al III-lea referitoare la succesiunea 
la Tron. Pentru care motiv, Titu Maiorescu apreciază că actul de la 11 
februarie 1866 şi modalitatea de împlinire rămâne “condamnabile”. O 
abdicare silită, cu un act redactat demagogic în numele unui “Minister 
ales de popor" caracterizează lovitura de stat.!? 

Detronarea a turburat profund atmosfera politică din laşi, care se 
simte abandonat fără speranţe. Se insinua că "muntenii au să ne înghită”. 
Prin urmare, moldovenii trebuie să-şi aleagă un domn al lor, un 
pământean. Era deja cunoscută atitudinea favorabilă a autorilor loviturii 

de stat pentru un domn străin. Ca atare, junimiştii sunt promotorii ieşeni 
ai acestei soluţii de rezolvare a crizei politice. Fac propagandă, dar cu 
slabe rezultate, Iaşul fiind în majoritate pentru domn pământean. În 
fruntea acestui curent se situa Fracţiunea liberă şi independentă de 
sub conducerea unor discipoli ai lui Simion Bărnuțiu.™ 

Adepţi ai principelui străin, junimiştii erau totuşi adversarii înlăturării 
prin violenţă a domnitorului pământean. Ca atare, T. Maiorescu 
consideră actul de la 11 februarie 1866 ca fiind o “abdicare silită”. 
Însuşi comandantul batalionului de vânători, care trebuia să asigure 
garda domnitorului, maiorul Lecca, a fost numit ministru de război în 
Guvernul provizoriu, ceea ce semnifica "nesiguranța armatei şi 
nesiguranța tronului”. Ziarul "Românul" îl şi gratula pe "acest bray şi 
patriot oştean, căruia îi datorăm recunoştinţă". La rândul său, maiorul 
Lecca publica o scrisoare în "Românul", în care menţiona: “Actul ce 
am făcut este un fapt istoric şi vânătorilor le va rămâne o glorie eternă 
pentru devotamentul ce au avut către patrie, iar eu mă voi făli pururea 
că am fost instrumentul patriotismului lor" 1 

În pofida oricăror declaraţii sau peroraţii ale complotiştilor, 
T. Maiorescu considera numirea maiorului Lecca la Război ca “semnul 
caracteristic al noului minister şi totodată cel mai periculos precedent”. 
Aprecia ca “un fapt greu de justificat" înlăturarea lui Cuza Vodă, care 
fusese "liber ales de națiunea din cele două Principate". Ca atare, 
domnitorul unor numeroase şi mari înfăptuiri, pe care le enumeră 
"merita o soartă mai bună”, nefiind de loc "cuminte" de a vădi marilor 
puteri garante că națiunea se înşelase în alegerea sa. Oricâte defecţiuni 
s-ar fi găsit administraţiei sale, trebuia manifestată răbdare, pentru a 
se remedia. Căci, o înlăturare de pe Tron, după numai 7 ani, crează 
impresia de instabilitate, o mai veche calamitate fiind desele schimbări 
de domni: “După de abia 7 ani de domnie a lui Cuza făceam acum 
înşine ceea ce imputasem mai înainte intrigilor din Fanar, şi ne arătam 
tot aşa de rău nărăviți" 

Adversar politic al radicalilor liberali, ca toţi juca T. Maiorescu 
stigmatiza actul “abdicării silite”, căci nu agrea nicicum schimbările 
violente, ci paşnice, în timp, ponderat, fără zguduiri. Era desigur un 
precept al doctrinei conservatoare. În realitate, complotiştii au acţionat 
ferm, adică "violent", nu atât pentru răsturnarea fără împotrivire a lui 

Cuza Vodă, cât pentru ceea ce avea să urmeze. Cuza Vodă nu era 
regretat nici măcar de prietenii săi, precum opina Vasile Alecsandri, 
însă nimeni nu acorda credit noului guvern: "Neîndoielnic că la 
11/23 februarie 1866 n-a avut loc o «revoluţie»"”. Evenimentul este 
însă plin de semnificaţii şi importanţă aparte: "Statul român nu s-a 
destrămat şi acţiunea separatistă din Moldova, redusă în realitate la 
un pumn de uneltitori aflaţi în slujbă străină, a fost practic pulverizată. 
Proiectele separatiste ale marilor puteri răuvoitoare s-au dovedit şi 
ele ineficace, anulate”.I5 

Titu Maiorescu însuşi comunica lui lacob Negruzzi ştirea primită 
despre abdicarea silită a domnitorului Alexandru loan Cuza, constituirea 
unei Locotenenţe şi a unui guvern prezidat de Jon Ghica: "Bucurie 
generală indescriptibilă... Oare anume necesară [detronarea- n.n.]?"." 

Este consemnat momentul arestării lui Cuza-Vodă, anume cum 
trei ofiţeri “s-au urcat sus la Principe, pe care l-au găsit cu 
Obrenovicioaia şi l-au silit să subscrie abdicarea, după care l-au 
arestat". A urmat depunerea jurământului armatei. Domnitorul arestat 
este deţinut în Bucureşti, precum şi generalul Savel Manu, generalul 
1.Em. Florescu, I. Marghiloman şi A. Beldiman, fostul prefect al poliţiei 
din Bucureşti: "Numai pungaşi! De altfel, s-a şi pus în mişcare în 
toate părţile egoismul lipsit de judecată. Prinţul Grigorie Sturdza pe 
drum, oamenii de aici [laşi- n.n.] vor separatism, iar ciocoii domn 
pământean. Am proclamat - Camera şi Senatul, creaturile lui Cuza, 
votând şi ele asta - pe contele de Flandra”? 

Îndată după detronare, puterea este preluată de o Locotenenţă 
domnească alcătuită din: Lascăr Catargiu, generalul Nicolae Golescu 
şi colonelul Nicolae Haralambie. Aşadar, şeful grupării conservatoare, 
un, reprezentant al radicalilor liberali şi un reprezentant al armatei. 
Guvernul provizoriu prezidat de liberalul moderat muntean Ion Ghica 
era alcătuit, de asemenea, din reprezentanţi ai tuturor grupărilor politice 
participante la detronare: moderatul conservator Dimitrie Ghica la 
Interne, lon Ghica la Externe, conservatorul moderat lon C. Cantacuzino 
la Justiţie, radicalul liberal C.A. Rosetti la Culte şi Instrucţiune publică, 
maiorul Dimitrie Lecca la Război şi liberalul moderat Dimitrie Sturdza 
la Lucrări publice şi ad-interim la Finanţe până la preluarea portofoliului - 
de către conservatorul P. Mavrogheni, la 16 februarie 1866. 

În seara zilei de 11/23 februarie 1866, au fòst întrunite Corpurile 
legiuitoare, la ora 12. A fost prezentat actul de abdicare. Ion Ghica a 
propus alegerea contelui de Flandra, care nu se ştie dacă a fost "cel 
dintâi ales al guvernului - sau poate al lui Ghica”. Făcea parte dintr-o 
“dinastie mai puţin evidentă”. A fost aclamat în unanimitate domn al 
României sub numele de Filip I. În acest moment, "unul din deputaţi, 
în aprobarea unanimă, smulse draperiile tronului neocupat (purtat 
inițialele fostului domnitor în litere de aur) şi le călcă în picioare”, 
S-a depus jurământ de credinţă de către cei prezenţi. 

Alegerea, prin aclamații, de către Corpurile legiuitoare a ‘contelui 
Filip de Flandra ca domn al României a fost puțin cam hazardată. Liderii 
mişcării au considerat că se pot bizui pe acceptarea din partea celui 
propus şi aclamat, fratele mai tânăr al regelui Leopold al II-lea al Belgiei. 
Acest fapt evidenția solidaritatea românilor, care au înţeles să se ajute 
ei înşişi, pe deasupra Porții Otomane şi consulilor străini. Curând, 
conducătorii şi-au dat seama că Filip de Flandra nu era acceptat de 
împăratul Franţei, căci era nepot de fiică al fostului rege detronat la 
1848, Ludovic Filip. Însuşi contele de Flandra a făcut cunoscut 
Guvernului provizoriu că riu putea accepta tronul României datorită 
opoziţiei împăratului Franţei. Prin urmare, Napoleon al III-lea trebuia 
consultat în privinţa unui alt candidat. Tocmai aceasta a fost misiunea 
lui I.C. Brătianu în Occident.” 

Guvemul provizoriu nu era însă recunoscut de către marile puteri, 
singura sa acreditare fiind întemeiată pe o scrisoare a lui Ion Ghica, 
preşedintele şi ministrul de Externe, către Drouyn de Lhuys, ministrul 
de Externe al Franţei, favorabil românilor. Lovitura de stat a produs 
mare consternare la Constantinopol. Reprezentanţii marilor puteri 
bănuiau "o mână străină”, adică o influenţă din partea Franţei, din 
care motiv, prevăzător, Guvernul provizoriu, încă de.la 11 februarie 
1866 a trimis o circulară consulilor străini din Bucureşti, semnată de 
Ion Ghica. Se aducea la cunoştinţă că, în urma abdicării domnitorului 
Alexandru loan Cuza, Corpurile legiutoare s-au întrunit în şedinţă 
extraordinară, alegând în unanimitate pe contele de Flandra ca domn al 
Principatelor Unite Române, conform dorințelor exprimate de Adunările 
ad-hoc în anul 1857. Totodată, la 13/25 februarie 1866, Ion Ghica se 
adresa consulului general al Belgiei, pentru a face cunoscută alegerea 

contelui de Flandra.?! 

Marile puteri reacţionează cu întârziere la aceste “uluitoare 
evenimente". Oricum, şi acum, ca şi alte ori, corpul consular a rămas 
uimit. Decanul corpului consular, Eder, reprezentantul Austriei, intră 
în relaţii cu noul guvern. Tillos, consulul Franţei, era de partea lui 
Alexandru loan Cuza, vorbind cu dispreţ despre Guvernul provizoriu, 
sugerând lui Green, consulul Angliei, posibilitatea unei contrarevoluţii, 
ceca ce era lipsit de temei. Plecând peste hotare, Alexandru loan Cuza 
l-a întâlnit pe ducele de Grammont, ambasadorul Franţei la Viena, pe 
care l-a rugat să asigure pe împăratul Napoleon al III-lea de recunoştinţa 
sa, apoi să sprijine şi pe mai departe interesele României. De altfel, 
actul detronării şi plecarea în linişte din ţară vădeau că “moldo-valahii 
nu erau un popor setos de sânge, ci că îngăduiau ca revoluțiile lor să 
se desfăşoare în mod paşnic”. Cu excepţia familiei fostului domnitor, 
s-au efectuat doar trei arestări, între care şi C. Librecht, obligat să 
restituic averea agonisită ilegal. Guvernul provizoriu era foarte moderat, 
iar poporul foarte stăpân pe sine.2. 

În permanent contact cu oamenii şi evenimentele, abilul om politic 
si diplomat Ion Ghica, în calitate de ministru de Externe, adresa o nouă 
notă circulară reprezentanţilor Puterilor garante, la 20 februarie 1866, 
pentru a le clarifica raţiunile actului de la 11 februarie. Alegând pe 
Alexandru loan Cuza, în 1859, națiunea îşi pusese cele mai legitime 
speranţe, aşteptând de la el acte care să-i îndreptăţească încrederea. 
Însă, departe de a răspunde acestei încrederi, şi-a plasat ţara pe panta 
cea mai rea. În loc de o temeinică organizare şi de acordarea de drepturi 
partidelor de opoziţie, principele Cuza a semănat neîncredere, incitând 
oamenii politici unii contra altora. În consecinţă, s-a pus cu acuitate 
problema prințului străin. La 2 mai 1864, a dat o lovitusă de stat, care 
în loc să alcătuiască un guvern puternic necesar ţării în acele momente 
de criză politică, a conferit toate puterile domnului, dovedit ca lipsit 
de orice pudoare şi sim morał. Apoi reprimarea din 3 august 1865, 
după care s-a ajuns la anarhie şi necinste, injustiţie, abuzuri scandaloase, 
sacrificarea binelui general în favoarea intereselor egoiste. În 
imposibilitate de a se menţine astfel de stări de lucruri, domnitorul a 
fost îndepărtat de la tron, fiind constituit un Guvern provizoriu şi ales 
un principe străin, care se bizuie pe înţelepciunea Puterilor garante şi 

bunăvoința lor.” 

Evident, se comiseseră multe erori în ultimii ani de domnie ai lui 
Cuza Vodă, dar, cu bună ştiinţă se escamotau marile sale reforme, care 
constituie dominanta celor 7 ani. Este în afară de orice îndoială că 
domnitorul Unirii a avut un rol imens în tranziţia de la regimul absolutist 
la cel parlamentar-constituţional. Conducerea autoritară, personală, 
s-a dovedit istoriceşte necesară pentru a tempera extremele 
conservatoare şi liberale, care se confruntau zadarnic, cu puţin sau deloc 
profit pentru binele general, căci prin înseşi tendinţele lor extreme 
nu aveau cum ajunge la un compromis. 

Compromisul era necesar şi a şi fost realizat prin politica moderată 
a domnitorului şi guvernului său, care au adoptat şi pus în aplicare 
reforme utile, cutezătoare pentru acel timp, comparativ cu ţările vecine, 
dar şi alte ţări europene. Ca orice domnie personală, autoritară cea a 
lui Cuza Vodă a degenerat, permiţând afaceri dubioase unor colaboratori 
mediocri, ascensiunea unor tot atât de mediocri oameni în viaţa politică, 
îngrădirea libertăţii presei, deteriorarea moravurilor, disprețul şi aroganţa 
faţă de elita aristocratică a ţării şi de liderii foştilor paşoptişti, promotorii 
noului regim politic şi ai Unirii Principatelor, sprijinitori ai primului 
lor domnitor. Conştient, Cuza Vodă, nelacom de înavuţire, dar 
îngăduitor cu parveniţii, se decisese însuşi la abdicare, pentru a evita 
un final fatalmente violent al domniei sale. Tocmai ceea ce nu a reuşit, 
cumulând astfel toate încărcăturile afective ale adversarilor politici 
contra sa. Unul din cei mai înverşunaţi era însuşi şeful noului Guvern 
provizoriu, foarte nemulţumit şi iritat de lovitura de la 2 mai, 
promulgarea şi aplicarea legii rurale din 1864, prin care i se 
expropriaseră două treimi din latifundiile sale. 

Pentru a demonstra sagacitatea măsurilor Guvernului provizoriu, 
Ion Ghica se adresează agentului diplomatic al Principatelor Unite, la 
17 februarie/1 martie 1866, spre a le face cunoscute în Capitala Franţei. 
Astfel, în urma abdicării principelui Alexandru loan Cuza, a fost pus 
sechestru pe averea câtorva funcţionari ale căror malversaţiuni puţin 
deghizate nu mai erau un secret pentru nimeni. Între aceştia, figurează 
şi C. Librecht, directorul general al Poştelor, arestat şi pus sub acuzare 
de deturnare a fondurilor publice. În mod surprinzător, Guvernul 
provizoriu a primit o somaţie verbală din partea consului Franţei, spre 

a restitui o casetă a lui C. Librecht, pe motiv că ca conținea telegramele 
guvernului său, cu un caracter intim şi confidenţial, adresate fostului 
domnitor. Aşadar, C. L.ibrecht refuza să dea cheia casetei menţionate 
aflate între obiectele sechestrate, afirmând că o va preda numai 
consulului Franţei, Tillos, care, astfel, se amesteca în problemele interne. 
Deschiderea casetei, pe cale legală, a dovedit că actele nu aveau nimic 
comun cu guvernul francez, nici măcar cu politica, unele conţinând 
probe acuzatoare referitoare la cele imputate lui C. Librecht. Încât, 
protestele lui Tillos rămân ncîntemeiate, căci Guvernul provizoriu s-a 
menţinut în limitele strict legale ale atribuţiilor sale.2 

Schimbările radicale, bruște, constituiau tot ce dezagreau şi dezavuau 
mai mult Puterile garante, chiar şi cele democratice, întrucât erau 
guvernate de cabinete moderate sau conservatoare, dintotdeauna 
adversare ale unor mişcări considerate destabilizatoare ale ordinii 
generale pe continent. Guvernul provizoriu trimite ca agent diplomatic 
la Paris pe Ion Bălăceanu, cu misiunea de a obţine acordul guvernului 
francez şi împăratului la actul alegerii principelui străin după refuzul” 
contelui de Flandra. El era însă un emisar al Guvernului provizoriu 
nerecunoscut de marile puteri garante, fiind acreditat la Paris doar pe 
baza unei scrisori a lui lon Ghica adresate lui Drouyn de Lhuys, ministrul 
de Externe, favorabil românilor, care l-a primit cu amabilitate. Punându-i 
problema principelui străin, demnitarul francez nu a ascuns gândul său, 
anume că această dorinţă era în stadiul de vis, recomandând guvernului 
român să nu insiste în această problemă, pe care nu o considera 
realizabilă. Ion Bălăceanu l-a rugat totuşi să solicite o audienţă la 
împărat. A reacţionat mirat de o astfel de solicitare pentru un agent 
diplomatic neacreditat, trimis de un guvern inexistent oficial pentru 
Franţa. Diplomatul român s-a retras, apoi a scris personal împăratului 
solicitând o audienţă, primind un răspuns afirmativ.” 

Marea consternare de la Constantinopol despre ultimele evenimente 
din Bucureşti este consemnată în raportul reprezentantului diplomatic 
al Serbiei către ministrul său de Externe, la 16 februarie 1866. Astfel, 
reprezentanţii marilor puteri bănuiau “o mână străină”, adică o influență 
din partea Franţei, Austriei sau Rusiei. În realitate, şi-au dat seama că 
la originea evenimentelor este un factor intern, independent de înfluenţe 
străine. O singură bănuială mai rămânea, anume Rusia, care nu a agreat 

Unirea Principatelor sub Cuza Vodă. Poarta era susţinută de 
reprezentanţii marilor puteri la Constantinopol. La Bucureşti nu este 
vorba doar de o schimbare de domn, ci şi despre Unirea Principatelor, 
căci, prin înlăturarea lui Alexandru loan Cuza, Poarta nu mai recunoştea 
Unirea, întrucât numai cu această condiţie recunoscuse domnia lui. 
Astfel, că Poarta considera de datoria sa, ca suzerană de drept a 
Principatelor Unite, să trimită o comisie la Bucureşti. Toate marile 
puteri exprimă rezerve asupra poziţiei Porții, cu excepţia Austriei. Rusia 
este de acord cu poziţia Franţei, deci în defavoarea celei a Porții, ceea 
ce se considera că va avea un rol important: "Indiferent dacă va merge 
comisia în Principate sau nu, succesul românilor va depinde cel mai 
mult de unirea lor; de aceasta nu va depinde «însă» şi obţinerea unui 
prinţ străin, căci acesta - chiar dacă ar accepta vreunul - ar întâmpina 
atât rivalitatea Puterilor, cât şi opoziţia hotărârilor Porții, care ur 
permite orice altceva României în afară de domnitor din dinastiile 
suverane, ceea ce ar însemna pentru ea tot atât cât independenţa ".25 

Diplomatul sârb conchidea că, în afară de solidaritatea lor, românii 
au nevoie de sprijin cxtem, care nu poate veni decât din Franţa, deoarece 
Turcia şi Austria voiau separarea, Rusia la fel. Deocamdată se presupune 
că românii nu vor avea îndeajuns sprijin diplomatic pentru actul comis, 
riscându-şi astfel unitatea statală. Poarta va desemna un emisar spre a 
merge la Bucureşti.2 

Românii erau conştienţi de riscurile loviturii de stat, pentru care 
motiv acţionează mai ales în Franţa, pentru a afla înţelegere şi sprijin, 
ca de atâtea ori în trecut. Cel mai indicat pentru a îndeplini această 
dificilă misiune diplomatică era, desigur, Ion C. Brătianu. Aflat în 
capitala Franţei, pentru demersuri diplomatice în scopul înlăturării lui 
Cuza Vodă de pe Tron, el îşi considera misiunea încheiată şi revenirea 
în ţară ca sigură: "Acum că a căzut Cuza şi că națiunea a intrat iarăşi 
în deplina posesiune a suveranităţii sale - scria el soţiei sale la 
25 februarie 1866 - rolul meu s-a sfârşit şi voi putea astfel, fără mustrare 
de cuget, să mă întorc în mijlocul vostru şi să vă consacru timpul ce-mi 
rămâne. La revedere dar în 10 zile, căci nu voi mai sta decât patru". 

La 27 februarie 1866, lon C. Brătianu scria, din nou, despre apropiata 
întoarcere, dar nu va fi astfel, căci, la 16/28 februarie 1866 îşi înştiința 
soţia că primise depeşă de la C.A. Rosetti, în numele Guvernului 

provizoriu, de a mai rămâne la Paris pentru îndeplinirea unei misiuni 
oficiale. El considera că această misiune nu putea fi decât de a face 
parte din deputăţia care să meargă la contele de Flandra, de scurtă 
durată: "Aici toată lumea ne felicită pentru frumoasa revoluţiune cu un 
singur act. larăşi ne-am ridicat mai sus ca oricând. Acum atârnă de 
noi să ne ţinem la acea înălţime, prin concordă şi voinţă statornică”. * 

Reîntoarcerea lui I.C.Brătianu după detronarea lui Cuza Vodă nu 
era posibilă, aşa cum îşi imagina el. După 11 februarie, situaţia se 
complică, mai ales pe plan extern. De adevărul acesta se convinge de 
îndată ce primeşte veşti din ţară. La 14/16 februarie reproşa că nu i se 
trimeseseră relaţii despre “revoluţie”. Informarea sa corectă şi la timp 
cra foarte necesară, căci după detronare este încă mai ocupat decât 
înainte: "Acum iarăşi se cumpănesc destinele României şi din nenorocire 
până acum sunt singur d'a apăra drepturile ţărei. Sunt însă încredinţat 
că vom învinge pe răi voitori şi vom câştiga o poziţiune şi mai bună 
decât uceea ce am avut. Împăratul este pentru noi şi cred că ne va 
apăra drepturile: oricum însă tot vom fi mai bine decât sub domnia lui 
Cuza”. 

Preşedintele Guvernului provizoriu, lon Ghica, era ferm decis să 
pună în aplicare planul Comitetului secret, la care aderase şi lon C. 
Brătianu, anume de a se conforma punctului al III-lea din dorinţele 
Adunării ad-hoc, după abdicarea lui Alexandru loan Cuza. Ion Ghica 
aprecia că fostul domnitor se dovedise un "om puţin scrupulos şi puţin 
identificat cu ideile constituţionale”. El a profitat de meritele sale, care 
nu-i aparţineau exclusiv, în opera de reforme, pentru a intra “sub pavăza 
unei chestiuni sociale, care ocupa pe atunci toate spiritele", 
emancipându-se de sub controlul Adunării şi de prevederile Convenţiei 
de la Paris, dând lovitura de stat de la 2 mai 1864: "Statutul proclamat 
la 2/14 mai transformă regimul constituţional al Convenţiei de la Paris 
într-un regim quasi-personal, care nu putea fi tolerat de naţiune". 

Nu de naţiune nu era tolerat domnitorul Unirii şi marilor reforme, 
ci de elita politică aparţinând tuturor grupărilor, pe care o înfruntase cu 
semeţie, umilind-o adeseori, prin actele sale benefice pentru cei mulţi, 
dar iritante pentru liderii politici din opoziţie, care-şi arogau merite în 
trecutul ţării, unii prin originea aristocratică, alţii prin activitatea 
revoluţionară. Or, Cuza Vodă aparţinea boierimii de rang inferior, fără 

să fi avut un rol percumpănitor în revoluţia de la 1848. Aversiunea 
contra sa era în creştere după 1863, prinzând contur şi consistenţă, 
până la umilitoarea şi violenta detronare, devenită oficial "abdicare". 

După lovitura de stat (abdicarea silită), slab informaţi şi neinspiraţi, 
autorii săi au comis greşeala de a oferi tronul contelui de Flandra. 
Împăratul Napoleon al III-lea a sugerat un refuz, ceea ce s-a şi întâmplat. 
S-a căutat un alt candidat, căruia să nu se opună marile puteri, ceea ce 
se dovedea foarte dificil, căci acestea se opuseseră deja Unirii definitive 
în mod oficial. Dacă nici măcar în mod oficios nu s-ar fi recunoscut 
Unirea definitivă, totul s-ar fi pierdut. Se impunea, aşadar, grăbirea 
alegerii principelui străin, căci se prefigura războiul austro-prusac şi 
una din aceste mari puteri nu l-ar fi recunoscut. Rusia făcea dificultăți: 
"Franța era, aşadar, limba curnpenei, fără Napoleon nu era cu putinţă 
nimic; cu Napoleon totul". 

Oamenii politici români acţionează de îndată pentru aflarea şi 
propunerea unui nou candidat, mai ales că la 26 februarie/10 martie îşi 
începuse lucrările Conferinţa de la Paris a celor şapte mari puteri 
garantate, pentru a dezbate şi decide în problema Principatelor Unite, 
recunoscute astfel numai pe durata domniei lui Alexandru loan Cuza. 
Singura mare putere care apăra Unirea era Franţa, care însă nu agrea 
soluția principelui străin. Rezultă aceasta cu evidenţă din telegrama 
ambasadorului Austriei la Paris, R. Metternich, către ministrul său de 
Externe, A. Mensdorf, din 13 martie 1866. Astfel, ministrul de Externe 
al Franţei, Drouyn de Lhuys, i-a comunicat confidenţial opinia sa despre 
problema Principatelor Unite: "El va apăra de formă vechea idee 
franceză a Unirii şi a prinţului străin, dar va lăsa să cadă imediat 
ultima”. Prima, adică Unirea, i se pare mai uşor de susţinut, dacă 
evenimentele ulterioare nu vor fi potrivnice. Se pune problema unui 
principe indigen. În cazul că Anglia îl susţine pe lon Ghica pe tron, 
şeful diplomaţiei franceze nu se opune, însă el, ministrul de Externe 
francez, l-ar susţine pe Gr. Basarab-Brâncoveanu, care ar fi bine să fie 
propus de Poartă.” 

Austria nu era deloc interesată nici în menţinerea Unirii Principatelor, 
nici în alegerea unui principe străin, din motive specifice: deținerea în 
imperiu a câtorva milioane de români în perspectivă de a se uni cu un 
stat românesc puternic, cu un principe străin, care prefigura 

independenţa. La fel, Rusia şi cu atât mai mult Turcia, puterea suzerană. 
Aşadar, numai aversiune şi ostilitate din partea marilor imperii vecine, 
care dezagreau procesul de democratizare iniţiat de Convenţia de la 
Paris din 1858, sub directa influenţă a Franţei. Acum, la Conferinţa de 
la Paris din 1866, Franţa era ezitantă, ea însăşi fiind condusă autoritar 
de împăratul Napoleon al III-lea, care numea numai guverne moderate. 
Oamenii politici francezi erau ei înşişi moderați sau conservatori în 
concepţii. De acestea caută să profite diplomaţii marilor puteri ostile 
Unirii Şi prinţului străin, îndeosebi Austria, care acţionează febril, de 
convenienţă cu Poarta Otomană, foarte iritată de consecinţele actului 
de la 11 februarie 1866, căci prefigurau indepentienţa în cazul aducerii 
pe tron a unui principe străin. 

Din Constantinopol, la 14 martie 1866, trimitea un raport 
ambasadorul Austriei, A.Prokesch, ministrului de Externe, spre a-l 
informa asupra atmosferei politice şi diplomatice, în unma loviturii de 
stat de la 11 februarie 1866. În 1859, nu s-a putut împiedica Unirea 
Principatelor aşa cum dorea Austria. Acum, în 1866, diplomatul austriac 
mărturisea: “Nu îndrăznesc să sper ca intenţiile evidente ale populațiilor 
moldoveană şi valahă să prevaleze asupra ideii care se agaţă de Unire 
în previziunile câtorva conducători şi câtorva guverne. Este probabil 
că se vor încuviinţa mai degrabă mijloace de constrângere pentru a 
păstra Unirea decât mijloace legale care expun la întoarcerea la 
separare". Oricum, Austria se află în imposibilitate de a lua iniţiativa 
în Orient, din moment ce o criză ameninţă să izbucnească în Prusia, 
care prevestea declanşarea unui război. Ambasadorul austriac este în 
termeni buni cu ambasadorii Franţei şi Angliei. Poarta Otomană îşi dă 
foarte bine seama de ce este posibil şi de ce nu. Ambasadorul Rusiei 
susţine, de asemenea, calea legală, pe când cel prusac este într-o rezervă 
desăvârşită. 

La a doua şedinţă a Conferinţei de la Paris, din 19 martie 1866, 
dezbaterile s-au încheiat fără vreo decizie. S-a admis în unanimitate 
principiul integrităţii Imperiului Otoman. Referitor la Unirea 
Principatelor şi prinţul străin, opiniile s-au separat. Turcia şi Rusia se 
opun prinţului străin şi solicită vot separat. La fel s-au pronunţat 
ambasadorii Angliei şi Austriei. Reprezentanţii Italiei şi Prusiei au 
sprijinit cererile Guvernului provizoriu al României adoptate de 

Corpurile legiuitoare, dar nu atât de ferm. şi precis pentru a se ralia 
poziţiilor Porții şi Rusiei, din simplul raţionament de a se acorda o 
şansă Unirii, deoarece Franţa se pronunţa pentru ambele, adică Unirea 
şi prinţul străin: "E clar că Rusia vrea separarea - raporta R. Mettemict 
lui A. Mensdorf, la 20 martie 1866 - pentru a relua influenţa pe care a 
piendut-o în Moldova ca urmare a voturilor ei anterioare, că Italia şi 
Prusia vor să prelungească situaţia, că Franţa vrea să salveze cel 
puţin Unirea pentru a nu-şi pierde popularitatea la Bucureşti şi că ea 
va face curte valahilor cu atât mai mult cu cât Rusia o va face 
moldovenilor".35 

Ambasadorul austriac raporta că va urma atitudinea celui englez, 
raliindu-se la ceea ce va accepta Turcia. Ambasadorul turc se vede 
nevoit să se limiteze la prevederile convențiilor, deci să procedeze 
metodic. Franţa n-a cedat asupra problemei prinţului străin decât după 
un vot favorabil Unirii.% 

Un efect considerabil asupra relaţiilor româno-franceze l-a produs 
trimiterea la Paris, ca agent diplomatic al noului guvern, a liberalului 
moderat Ion Bălăceanu, prietenul lui Ion Ghica, care îi încredinţase o 
scrisoare de recomandare. El avea întinse relaţii cu oamenii poltici 
francezi cu concepţii moderate, aflaţi la guvern şi în anturajul 
împăratului. Solicitând persona! o audienţă la Napoleon al III-lea, Ion 
Bălăceanu a fost primit. Din primul moment, împăratul i-a cerut detalii 
referitoare la căderea lui Alexandru loan Cuza, asupra revoluţiei din 
Bucureşti şi asupra modalităţii de a fi util României către care se 
îndreaptă simpatiile sale. Diplomatul român a răspuns că România ştie 
că nu poate conta decât pe Franţa şi împăratul său, iar acum mai mult 
ca niciodată. Ion Bălăceanu a precizat că misiunea lui consta în a-l 
ruga să desemneze un candidat pentru tronul României, el fiind autorizat 
să declare că propunerea de candidat de către împăratul Franţei va fi de 
îndată admisă, iar candidatul desemnat astfel va fi principele României. 
Napoleon al III-lea a răspuns că aceasta îl flatează foarte.mult, dar se 
află într-o mare dificultate, căci nu vede un candidat convenabil totodată 
şi Franţei şi României. Revenind la evenimentele de la Bucureşti, 
suveranul l-a întrebat cărei cauze atribuie căderea lui Alexandru loan 
Cuza, ales cu mare entuziasm şi totuşi a pierdut într-un aşa de scurt 
timp încrederea şi dragostea patriei sale. Ion Bălăceanu a răspuns că 

greşeala fatală a domniei sale a fost lovitura de stat de la 2 mai 1864, 
care l-a separat imediat de ţară şi i-a înstrăinat opinia publică. La care, 
împăratul a spus: "Este adevărat, loviturile de stat sunt uşor de făcut, 
dar foarte dificil de susţinut timp îndelungat". 

Evident împăratul Franţei, urcat pe tron în urma unor lovituri de 
stat, cunoştea foarte bine raţiunile lor şi modul de susţinere, rolul opiniei 
publice şi al naţiunii, atât de des invocat, pentru a masca, de fapt, o 
abdicare violentă, o lovitură de stat comisă cu excluderea mulțimilor, 
în realitate un complot organizat şi realizat de liderii elitei politice, 
extrem de iritaţi de actele autoritare ale lui Cuza Vodă după 1864. 

După audiența la împăratul Franţei, Ion Bălăceanu a contactat 
diplomaţii din Paris. Ambasadorii Austriei şi Rusiei, contele de 
Metternich şi baronul de Budberg, l-au primit foarte bine, afirmând 
deschis că guvernele lor nu erau ostile prinţului străin. Ambasadorul 
Turciei, Savfet Paşa, a opiniat că ţara sa era categoric împotriva a tot 
ce va detaşa România de ţara sa, dar că cl personal, este un prieten al 
poporului român, căruia îi doreşte tot binele. Ambasadorul Prusiei, 
contele Glotz, l-a primit cu simpatic, afirmând că Prusia nu este deloc 
dispusă să facă jocul Turciei şi Austriei, el, personal, fiind favorabil 
împlinirii misiunii lui lon Bălăceanu. Ambasadorul Angliei, Lyons, a 
declarat că, în principiu, guvernul său nu este ostil românilor, dar că 
Anglia nu se va putea separa de majoritatea puterilor garante semnatare 
ale Tratatului de la Paris. Prin urmare, lon Bălăceanu considera că 
trebuie să câştige, în primul rând, pe împăratul Napoleon de partea 
candidaturii prinţului străin, apoi puterile garante care nu aveau în mod 
sistematic interese contrare dorinţei românilor. Toate acestea le-a 
comunicat lui lon Ghica, care i-a aprobat conduita, recomandând s-o 
urmeze. În acelaşi scop, au mai sosit la Paris: V.Boerescu, Gh. Costaforu, 
delegaţi ai Senatului, prinţul G. Ştirbei şi S. Fălcoianu, delegaţi ai 
Camerei. Toţi aveau misiunea de a contacta oameni politici şi diplomaţi 
în diverse capitale europene în favoarea candidaturii prinţului străin la 
Tronul României. Ion Bălăceanu l-a întâlnit pe J.A. Ubicini, care i-a 
propus o întrevedere cu Hortense Cornu, angajându-se s-o faciliteze, 
ceea ce s-a și întâmplat.” 

La Paris, încă din ultimele luni ale anului 1865, se afla radicalul 
liberal Ion C. Brătianu, care avea întinse relaţii în Occident. Iniţiativa 

propunerii unui nou candidat la Tronul României i-a aparţinut desigur 
liderului grupării radicale. El s-a consultat cu doamna Hortense Comu, 
sora de lapte a lui Napoleon al III-lea, şi cu împăratul însuşi. Plăcut 
surprins, suveranul Franţei a fost de acord, încât planul lui Ion C. 
Brătianu s-a pus în aplicare, în strict secret. De data aceasta a fost 
propusă candidatura prinţului Carol de Hohenzollern-Sigmaringen, care 
aparţinea ramurii celei mai sudice şi mai vechi a Hohenzollernilor. 
Tatăl său, prinţul Carol-Anton, renunţase de bunăvoie la tronul 
principatului său, pentru a ocupa, timp de trei ani, funcţia de 
prim-ministru al Prusiei, până la preluarea guvernului de către 
Otto von Bismarck în 1861, după care a fost numit guvernator militar 
- al Rinului, cu reşedinţa la Düsseldorf. Deşi devenise ofiţer prusac, 
tânărul prinţ Carol de Hohenzollern-Sigmaringen era mai mult 
francez decât german, prin sânge, întrucât bunica dinspre tată a fost o 
nepoată a lui Joachim Murat, în timp ce bunica dinspre mamă, 
Stephanie de Baden, era prin naştere o Beauharnais, adoptată ulterior 
de Napoleon I. Aşadar, prinţul Carol era văr al lui Napoleon al II-lea.” 

Demersurile Guvemului provizoriu pentru o nouă candidatură la 
Tronul României au determinat puterile ostile acestei decizii să ceară 
convocarea unei conferinţe la Paris a reprezentanţilor semnatarelor 
Tratatului din 1856. La 22 martie 1866, Ion C. Brătianu telegrafia 
ministrului Afacerilor străine la Bucureşti: "Aici bune dispoziţiuni. - 
Anglia de asemenea. Prinţul străin posibil. Candidat agreabil aici 
Hohenzollern, dar nu încă sigur. Doi alţi candidaţi consimt"* 

La 25 martie telegrafia la Bucureşti şi agentul diplomatic, Ion 
Bălăceanu, relăţând despre audiența la împărat, care-l primise oficial. 
A promis tot sprijinul său pentru prinţul străin. Suveranul francez ştia 
că alegerea unui prinţ indigen era imposibilă, iar numirea directă era 
periculoasă. Ion Bălăceanu a spus că Guvernul român rămânea 
nestrămutat în decizia lui.“ 

În secret, împăratul Napoleon al III-lea încuraja iniţiativa lui I.C. 
Brătianu, dar oficial guvernul său, prin delegatul la Conferinţa recent 
convocată, este în expectativă. Pentru a edifica reprezentanţii puterilor 
garante, el adresează un: Apel al românilor către Conferinţă, la 30 
martie 1866. În acest Apel, publicat şi în broşură la Paris, în limba 
franceză, se începea prin a se argumenta că românii au fost multe 

secole hărțuiți de vecinii lor polonezi, unguri, tătari şi turci, cu ultimii 
ajungându-se la încheierea de tratate care să consacre relațiile de suzeran- 
vasal. Principatele Române rămân cu dreptul de autonomie 
administrativă, până la începutul domniilor fanariote, care îl restrâng: 
“Dacă Principatele nu mai fură sângerate din belşug mai la fiecare 
urcare în Scaun, ca în trecut, ele fură, în schimb, dezorganizate, ruinate, 
demoralizate de către aceşti Principi arendaşi, precum erau denumiți" © 
Temeinic documentat, utilizând o terminologie adecvată, fără a 
depăşi limitele realităţii, deja cunoscute prin publicarea unor însemnări 
de călătorie a unor occidentali în ţările române de-a lungul timpurilor, 
Ion C. Brătianu expunea abuzurile fără precedent ale Imperiului Otoman, 
care au atras intervenţia Rusiei sub pretextul protejării popoarelor: 
creştine ortodoxe din sud-estul Europei. În fapt, ea urmărea dominaţia 
asupra Principatelor Române, apoi asupra Porții. Românii se ridică 
împotriva administraţiei fanariote, revoluţia din 1821 aducând domni 
pământeni. Victoria Rusiei în războiul din 1828-1829 impune 
Regulamentul Organic şi admninistraţia opresivă sprijinită de ea. Contra 
se ridică revoluţia de la 1848, înăbuşită prin invazia turco-rusă. 
Restabilit, vechiul regim regulamentar este abolit după victoria aliaţilor 
în războiul Crimeii (1856) şi mai ales după Conferinţa de la Paris din 
1858, care a avut însă şi consecinţe negative, între care şi condamnarea 
Principatelor la o “slăbiciune inerentă prin separaţiunea lor”. Românii 
reuşesc să iasă şi din acest impas politico-diplomatic, alegând acelaşi 
domn în ambele Principate şi realizând Unirea deplină în 1862.” 
După abdicarea lui Alexandru loan Cuza, s-a propus Tronul contelui 
de Flandra, care l-a refuzat: “România, astfel precum se prezintă astăzi, 
înaintea Conferinţei, e opera dificilă şi penibilă a unei lucrări de 
9 ani, opera unei naţiuni întregi, care a căutat să realizeze condiţiunile 
indispensabile existenţei sale. Nu este deci permis a presupune că 
Puterile, conservatoare prin firea lor, vor voi să devină de astă dată 
instrumente de distrugere, de perturbaţiune. Ar trebui mai ales să ne 
întrebăm cu ce drept ar face-o ele. Puterile interzis-au oare primejdiosul 
amestec al Rusiei, numai pentru a-l întocmi cu un amestec colectiv, 
sau cred ele cumva că o tutelă, pentru că e multiplă, încetează de a fi 
atentatoare la autonomia română? Negreşit, intervenţiunea uneia sau 
mai multor Puteri nu s-ar putea impune decât prin forță. De altminteri, 

vatămă oare România interesele legitime ale cuiva? şi dacă, printr-o 
putemică constituire, ea ar deveni un obstacol pentru planurile Rusiei, 
nu este oare acesta un cuvânt mai mult pentru a o reciinoaşte şi a o 
proteja?" “ 

Întrebări legitime şi pe deplin justificate, întemeiate pe adevărul 
faptelor, întrucât România era departe de a fi sau a deveni o mare 
putere, spre a leza interesele legitime ale vreunei mari puteri vecine. 
Atunci, ce putea deranja ea în- perspectivă? Evident, interesele 
nelegitime, de expansiune sau de menţinere în continuare, sub 
dependenţă directă sau indirectă, a milioane de români. Aşadar, marile 
pùteri garante vecine României, imperii absolutiste şi retrograde, 
veritabile închisori ale popoarelor intrate sub dominaţia lor, se opuneau 
idealului naţional românesc de emancipare politică şi unitate naţional 
statală. Un permanent şi aprig susținător al acestui ideal era, desigur, 
liderul radicalilor liberali. EI chibzuieşte şi iormulează cutezător şi 
argumentat, în faţa reprezentanţilor puterilor garante, dorințele şi voinţele 
legitime ale românilor, care, în fond, nu atentau la libertatea sau 
naționalitatea vreunui popor vecin. De altfel, orice intenţie de acest fel 
ar fi fost anulată de neputinţa de a o întreprinde nicicum. 

Ion C. Brătianu, conştient de opoziţia marilor imperii vecine la idealul 
naţional românesc, se adresa în primul rând celor ce le sprijineau, spre 
a nu o mai face în continuare, izolându-le, spre a diminua sau anihila 
răul deja făcut sau pe care îl puteau face încă. El argumentează că 
marile puteri trebuie să admită dreptul Ramâniei de a aduce pe Tronul 
rămas vacant un principe străin şi a crea o monarhie ereditară, spre a fi 
izbăvită de suferinţele din trecut. S-ar evita necurmatele lupte politice 
pentru Tron, care au dus la prăbuşirea unui stat ca Polonia. Omul politic 
român examinează atitudinea tuturor marilor puteri faţă de români, 
insistând, în final, asupra relaţiilor cu Poarta Otomană, care trebuie 
convinsă că prinţul străin nu constituie un mijloc spre a rupe relaţiile 
-speciale cu ea,-ti unul de stabilitate, prosperitate şi putere, în ultimă 
instanţă.“ 

În finalul Apelului, lon C. Brătianu sintetiza doleanţele românilor 
în faţa Conferinţei de la Paris din 1866: marile puteri să rămână strict 
ataşate deciziei Conferinţei de la Constantinopol din 1864 de a le 
respecta dreptul la autonomie internă, adică de a-şi stabili singuri 

schimbările necesare, fără amestec din afară, aşa cum de altfel s-a stipulat 
în Tratatul de la Paris din 1856 şi în Convenţia din 1858; Unirea 
Principatelor, fiind deja înfăptuită, trebuie “scoasă din cauză“, ea fiind 
un "act naţional", înfăptuit în conformitate cu dreptul la autonomie. 
Apoi, existenţa politică a României nu mai trebuia pusă în chestiune 
ori de câte ori marile puteri se întrunesc; să se admită dorinţa românilor 
de a aduce pe Tron un prinţ străin dintr-o familie domnitoare din Europa 
spre a se înlătura definitiv perniciosul sistem electiv al domnitorului. 
Ion C.Brătianu observa că toate cerinţele românilor cadrează perfect 
cu prevederile tratatelor existente cu Poarta Otomană: “"Câştigul cauzei 
ce-l vor obţine românii de la Conferinţă nu va avea urmări mai puţin 
considerabile şi mai puţin imediate pentru Europa întreagă decât pentru 
România; căci, nu numai că îh cestiunea Orientului, intrată într-o fază 
regulată, nu va mai cuprinde ameninţarea unui conflict general şi ale 
cărui urmări nu s-ar putea calcula, dar şi pacea universală, la care 
aspiră popoarele ca să se poată deda la lucrări de lungă durată, va 
găsi o garanţie pozitivă în înţelepciunea şi dreptatea Puterilor, care 
dispun de destinele lumii întregi". * 

Nu de logica realităţilor trecute sau prezente erau interesate marile 
puteri ostile Unirii şi prinţului străin, ci de propriile interese, care 
prevalau asupra raţiunii. În loc de o deliberare cât de cât concordantă 
cu realitățile, ținând seama şi de aspiraţiile unui popor la libertate 
naţională prin respectarea dreptului deplin la autonomie, abia restabilit 
în ultimul deceniu, Conferinţa de la Paris trimite o notă la Bucureşti, 
pentru ca Guvernul provizoriu să procedeze la alegerea unui principe 
indigen în fiecare principat. De fapt, era o ameninţare abia deghizată 
contra Guvernului, vizând separarea. Ambasadorul Austriei la Paris 
transmite ministrului său de Externe, la 5 aprilie 1856 (st.n.) despre 
dizolvarea Corpurilor legiuitoare şi organizarea de noi alegeri. 
Într-adevăr, vechiul parlament ales în timpul domniei lui Cuza Vodă 
este dizolvat la 18 martie 1866,.după adoptarea unor proiecte de legi 
prezentate de Guvernul provizoriu prezidat de Ion Ghica, sub presiunea 
unei opoziții care, în noile condiţii, devine majoritară din minoritară. 
Astfel, s-a adoptat legea pentru un împrumut naţional de 30.000.000 
lei, legea pentru înfiinţarea unei gărzi civice, precum şi legea pentru 
tocmelile agricole şi pentru executarea lor, în ultima şedinţă din 

18 martie 1866. Această ultimă măsură legislativă vădea un caracter 
profund restrictiv, impunând executarea silită a ţăranilor care nu puteau 
îndeplini prevederile contractelor de învoieli agricole cu arendaşii sau 
moşierii. O abatere evidentă de la dreptul comun, punându-se în afara 
lui o mare majoritate a ţăranilor nevoiţi a încheia contracte de învoieli 
agricole spre a-şi asigura necesarul lor şi al familiilor.“ 

Prin decret, Guvernul provizoriu a dizolvat Adunarea electivă şi a 
prorogat Senatul, motivând unele indicii asupra periclitării noii puteri 
instaurate după lovitura de stat de la 11 februarie 1866. S-a invocat 
chiar tendinţa Adunării de a se transforma în Convenţie naţională, prin 
votarea unor proiecte de legi discordante cu vederile noului guvern. 
Au fost convocate colegiile electorale pentru alegerea de deputaţi în 
viitoarea Adunare la 9-14 aprilie 1866 2.% 

În raportul ambasadorului Austriei la Paris, din 5 aprilie 1866, se 
menţiona decizia Conferinţei reprezentanţilor marilor puteri garante, 
precum că Guvemul provizoriu răspundea de împlinirea măsurilor 
preconizate, precum şi pentru consecinţele ce decurgeau. Se mai atrăgea 
atenţia Guvernului provizoriu şi locuitorilor Principatelor Unite că 
privilegiile şi imunităţile lor se aflau sub protecţia colectivă a marilor 
puteri, conform tratatelor şi convențiilor în vigoare, care veghează la 
buna funcţionare a relaţiilor cu Poarta otomană. Conferinţa aştepta ca 
Principatele Române să se conformeze drepturilor şi datoriilor stipulate 
în aceste documente.“ 

Drept urmare a acestei decizii luate sub presiunea Porții şi puterilor 
ostile soluționării problemei principelui străin, Ion Bălăceanu a scris 
împăratului Napoleon al III-lea că acest ultimatum va fi considerat nul 
şi neavenit la Bucureşti, care dacă l-ar pune în aplicare, ar provoca o 
revoluţie sângeroasă şi ar da astfel pretext de intervenţie armată din 
partea Turciei. Diplomatul român a telegrafiatat chiar la Bucureşti 
Guvernului provizoriu să considere decizia Conferinţei de la Paris ca 

„nulă şi neavenită şi să urmeze calea onoarei şi a patriotismului.. Împăratul 
Napoleon al III-lea a răspuns că Franţa n-a vrut să se separe de celelalte 
semnatare ale Tratatului de la Paris din 1856, dar a opinat că 
amenințările nu vor fi puse în aplicare. Desigur, la Bucureşti nu s-a 
dat urmare deciziei. În atare situaţie, lon Bălăceanu a intrat în legătură 
cu presa, o altă putere. O recomandare personală a împăratului i-a 

procurat ajutorul gratuit al jurnalelor guvernamentale 
“Le Constitutionnel", "La Patrie" şi "L'Opinion Nationale". 
Sprijinul tacit al suveranului Franţei şi guvernului său se dovedea 
eficient, dar numai cu el românii n-ar fi ieşit din impas. Este meritul 
incontestabil al elitei politice din acel timp, alcătuită din personalităţi 
aparţinând unor grupări adverse în probleme socio-economice, dar 
convergente când era în pericol interesul naţional. Moderaţii şi radicalii 
acţionează în acelaşi scop pe plan politico-diplomatic: aducerea pe 
Tronul rămas vacant a unui principe străin pentru a spori atributele de 
independenţă şi a fortifica energiile pentru desăvârşita unitate statală 
ca ideal al tuturor românilor. Astfel, moderatul liberal Ion Bălăceanu, 
prietenul apropiat al primului ministru lon Ghica, acţiona în capitala 
Franţei, radicalul Ion C. Brătianu pleacă la Düsseldorf, la 30 martie 
1866, după ce, în prealabil, se consultase cu doamna H. Cornu şi cu 
împăratul însuşi, care, plăcut surprins, a fost de acord cu candidatura 
prinţului Carol de Hohenzollern, încât planul lui I.C. Brătianu a fost 
pus în aplicare, în strict secret, adică fără a comunica cu miniştrii săi. 
Consulul austriac la Bucureşti, baronul Eder, dezagrea propunerea 
prinţului străin, încurajând tendinţele unor vechi aristocrați şi 
conservatori, care voiau readucerea pe tron a lui Gheorghe Bibescu, pe 
când radicalii doreau pe N. Golescu sau pe I.C. Brătianu ca preşedinte 
de republică. Acestea erau doar simple speculaţii, căci nimeni nu-şi 
putea închipui că I.C. Brătianu s-ar autoproclama domn, din moment 
ce se afla pentru contactarea unui prinţ străin în Occident. 
Baronul Eder aflase despre candidatura prinţului Carol de 
Hohenzollern-Sigmaringen, considerând că era vorba de mâna 
cancelarului Bismarck. Anglia era de asemenea ostilă prinţului străin.s! 
Sprijinul putea veni numai din partea Franţei. lon Bălăceanu 
consemnează cum H. Cornu i-a vorbit despre o eventuală candidatură 
a prinţului Carol de Hohenzollern, al doilea fiu al prinţului Carol Anton, 
guvernatorul militar al Prusiei Renane, cu rezidența la Düsseldorf. 
Diplomatul român a replicat că nu are informaţii de spre el. H. Comu 
i le-a oferit. De îndată, a cerut o audienţă la împărat şi a fost primit. lon 
Bălăceanu a cerut autorizarea formală de a comunica la Bucureşti 
rezultatul audienței, ceea ce s-a încuviinţat. Împăratul Franţei a adăugat 
însă că guvernul român nu era obligat să accepte candidatura, în caz că 

găseşte alta mai convenabilă. Îndată, a telcgrafiat ştirea la Bucureşti. 
După dorinţa împăratului, candidatura prinţului Carol de Hohenzollern 
a devenit obiectul unui plebiscit în România.** 

Evident, sugerarea candidaturii prinţului Carol nu aparţinea 
împăratului Napoleon al III-lea, cum o percepuse Ion Bălăceanu, în 
necunoştință de cauză, ci lui I.C. Brătianu, care o consultase pe 
H. Comu. Înrudirea prezumltivului candidat şi cu împăratul Franței şi 
cu regele Prusiei facilita planul lui I.C. Brătianu, care, de îndată ce 
obţine acordul lui Napoleon al III-lea, pleacă la Düsseldorf pentru a 
contacta pe prinţ şi familia sa. Anterior Carol I de Hohenzollern se 
aflase la Berlin, unde veniseră toate rudele regelui, pentru aniversarea 
zilei sale de naştere. La Berlin se afla şi prinţul Carol Anton, 
guvernatorul militar al provinciei Rinului şi Westfaliei, precum şi fiul 
său cel dintâi, printul moştenitor Leopold. Fratele său mai mic, prinţul 
Carol, era locotenent în Regimentul 2 prusac al dragonilor de gardă. 
La 12/25 martie a plecat, împreună cu tatăl şi fratele său la Düsseldorf. 
La 30 martie (st.n.) sosea acolo I.C. Brătianu, care a cerut o audienţă 
prințului Carol Anton. Primii, îi face cuncoscut că, potrivit sfatului 
împăratului Napoleon al III-lea, Locotenenţa domnească a României 
intenţionează organizarea unui plebiscit pentru alegerea ca domn a 
prinţului Carol de Hohenzollern.*? 

Ion C. Brătianu a fost invitat la masă, unde s-a discutat despre 
Principatele Unite. Omul politic român a conversat apoi cu prinţul 
Carol, căruia i-a relatat că i se vorbise foarte mult despre el la Paris. Se 
considera fericit de a fi avut norocul să-l întâlnească la Diisseldorf 
după recenta întoarcere de la festivitățile din Berlin. Prinţul Carol a 
răspuns că numai din întâmplare se afla la Diisseldorf, într-un scurt 
concediu, trebuind să revină cât mai curând la regimentul său din 
Berlin, mai ales că se prevestea izbucnirea războiului cu Austria. În 
acest fel, prinţul Carol dădea de înţeles cât i-ar fi de greu să-şi 
. părăsească patria în astfel de momente. Abia în seara zilei de. 30 martie, 
I.C. Brătianu a obţinut o întrevedere particulară cu prinţul Carol, 
oferindu-i Coroana României. Omul politic român i-a vorbit despre 
pericolele care pândeau țara lui, în caz de prelungire a vacanței Tronului. 
Prinţul Carol a răspuns că nu se consideră apt pentru o asemenea 
misiune, menţionând totuşi că nu era lipsit de curaj. Ca atare, nu se 

putea pronunţa definitiv. Pe de altă parte, trebuia să cunoască opinia 
regelui Prusiei, fără de care nu putea face nimic, el fiind şeful familiei 
Hohenzollemilor. I.C. Brătianu se referea apoi la relaţiile speciale ale 
României cu Poarta Otomană, menţionând că nu constituiau realmente 
un obstacol insurmontabil. În acest moment istoric, legătura cu Turcia 
constituia o pavăză pentru România, încă destul de slabă pentru a deveni 
independentă. S-au despărţit fără vreun angajament oarecare din partea 
prinţului Carol. Ion C. Brătianu a promis că nu va întreprinde mai mult 
decât atât şi a plecat la Paris: “EI personal făcuse cea mai bună impresie 
asupra prinţului şi a familiei princiare, atât din cauza exteriorului său 
simpatic, cât şi a însuşirilor de om de stat de care dăduse dovezi în 
aceste conferințe". 

După vizita lui I.C. Brătianu la Düsseldorf, Guvernul provizoriu a 
luat decizia definitivă a alegerii prințului Carol de Hohenzollern pe 
tronul României. Ca atare, poporul este chemat să se pronunţe prin vot 
(plebiscit), ceea ce se şi organizează întocmai, de urgenţă la 3/15 aprilie 
1866. De acest plebiscit depindeau toate demersurile viitoare. Prinţul 
Carol afirmase lui I.C. Brătianu că suzeranitatea Porții nu va fi un 
impediment, dar vă trebui să se consulte cu regele său. Franţa trimite 
semnale de încurajare la Berlin. Prinţul Carol se reîntorsese la Berlin, 
după întrevederea cu I.C. Brătianu. A avut o întrevedere cu regele, 
care nu s-a pronunţat în vreun fel în problema Tronului României. 
Prinţul moştenitor i-a vorbit îndelung despre această problemă, 
apreciind ideea, dar cu unele rezerve, precum sugerarea candidaturii 
de către Franţa, care ar putea solicita Prusiei o rectificare de frontieră 
în schimbul acestei favori. Prinţul Carol a replicat că Napoleon al 
III-lea n-ar putea să se implice în astfel de tranzacţii negustoreşti, fiind 
animat mai degrabă de sentimente de rudenie decât egoiste. Prinţul 
moştenitor a fost de acord că este deosebit de onorabil că o misiune 
atât de grea era propusă unui membru al Casei de Hohenzollern. 
Principele Frederic-Carol a opinat totuşi că prinţul Carol fusese născut 
“pentru ceva mai bun decât de a domni peste nişte Principate tributare". 
Ca atare, sugera refuzarea Coroanei oferite. Prinţul Carol s-a prefăcut 
naiv, răspunzând că problema se prezenta în aşa fel, încât nu comporta 
nici un refuz, nici o acceptare. Oricum, războiul cu Austria era iminent, 
problema românească trecând pe plan secund.ss 

Într-adevăr, la 8 aprilie 1866, se semna tratatul ofensiv şi definitiv 
între Prusia şi Italia. Bismarck îşi asigura neutralitatea Franţei, contând, 
în perspectivă, pe cea a Rusiei. Din care motiv, agrea urcarea unui 
Hohenzollern pe Tronul României. 

O etapă esenţială după lovitura de stat de la 11 februarie 1866 fusese 
parcursă, în pofida unor numeroase dificultăţi interne şi externe. 
Toate au fost depăşite prin sagacitatea şi abilitatea politică şi diplomatică 
a liderilor grupurilor politice, în primul rând a lui Ion C. Brătianu, de 
departe cel mai iscusit şi mai întreprinzător dintre toţi. Lui se datorau 
cele mai vechi demersuri în Occident pentru aducerea unui prinţ străin, 
el reorientase.Guvernul provizoriu spre alegerea unui candidat cu sorți 
de izbândă, după refuzul contelui de Flandra. El sugerează, în final, 
plebiscitul ca o premisă a succesului în problema fundamentală, atunci, 
a acceptării Tronului României. 


2. Plebiscitul, sosirea noului domnitor şi urcarea pe Tron, 
primele acte ale domniei 


Organizarea plebiscitului nu însemna şi sfârşitul misiunii sale politice 
şi diplomatice în Occident. Dimpotrivă, după prima întrevedere cu 
prinţul Carol. El însuşi considera necesară continuarea misiunii sale, 
altfel toţi îi spuneau că dacă va părăsi Franţa totul va fi pierdut. În ţară, 
dificultăţile erau mari şi în creştere. Separatiştii acționau febril cu sprijin 
străin, mai ales din partea Austriei. Ministrul său de Externe trimitea 
instrucţiuni reprezentantului diplomatic la Paris, R. Mettemich, 
la 11 aprilie 1866, în privinţa agrementului pentru prinţul 
Gr. Basarab-Brâncoveanu şi necesitatea contracarării manevrelor lui 
Otto von Bismarck. El se pronunţa pentru un domn sau caimacan 
indigen. Este bine să se cunoască intenţiile împăratului Franţei în această 
privinţă. Se recomanda încurajarea guvernului francez şi a opiniei 
publice contra manevrelor cancelarului Bismarck “care trebuie 
combătute urgent cu toate forțele".56 

Rusia încuraja tendinţele separatiste ale unor vechi conservatori 
moldoveni, colaboratori asidui ai politicii sale din trecut. La laşi este 
trimis ca prefect Ştefan Golescu, de unde îi scrie lui Dimitrie Ghica, 
ministrul de Interne, la 28 martie 1866, că nimic liniştitor nu putuse 

constata în situaţia existentă deja. O dezorganizare administrativă 
completă şi o lipsă de mijloace pentru remediere. Fără fonduri băneşti, 
nu se poate realiza nimic: “Antiunioniştii sunt aici marea majoritate, 
deoarece toţi fruntaşii evrei şi cu ei restul fac cauză comună cu boierii, 
dar, dacă ei se dedau la intrigi josnice pe lângă consulul Rusiei, n-am 
motiv să mă tem de o manifestaţie publică pe străzi. De altfel, unii 
dintre fruntaşi revin la sentimente mai bune, precum bătrânul Ştefan 
Catargiu; ştirea că totul va depinde de viitoarea Cameră a avut un 
bun efect, speranţa de a avea prinţ străin i-a calmat puţin, căci toţi 
nu Sunt separatiști oricum".S” i 

La 2 aprilie 1866, Ştefan Golescu trimitea 2 piese publicate de 
separatişti: “Ele revoltă inima oricărui om cinstit. Dacă n-am fi în 
împrejurări extraordinare, măcar una din aceste canalii ar merita să 
fie pălrnuită. Sosirea Locotenenţilor şi ştirile fericite pe care le-au adus 
au umplut de confuzie pe cei stipendiaţi de străin şi deja deruta a 
pătruns în rândurile lor".5% 

Cu o zi mai înainte, la 1 aprilie 1866, sosiseră la Iaşi doi dintre 
locotenenţii domneşti, Lascăr Catargiu şi Nicolae Golescu. La 2 aprilie 
fuseseră iniţiate măsuri de consultare a poporului prin plebiscit asupra 
prinţului străin în persoana lui Carol I de Hohenzollern. A doua zi, la 3 
aprilie 1866, începea mişcarea separatistă condusă de Nicolae Rosetti- 
Rosnovanu, care râvnea Tronul Moldovei separate. Acţionându-se de 
la început contra ei, mişcarea, în care s-a implicat însuşi mitropolitul 
Calinic Miclescu, s-a transformat într-o manifestaţie contra noului 
prefect al judeţului, Ştefan Golescu. El informează Locotenenţa 
domnească, la 3 aprilie 1866, că mitropolitul Moldovei asistase la mai 
multe şedinţe ale unui comitet prezidat de N.Rosetti-Rosnovanu. Cu o 
zi înainte răspândise "o publicaţiune răsvrătitoare", al cărei conţinut 
fusese deja comunicat. Comitetul a primit binecuvântarea mitropolitului 
care, după slujba din 3 aprilie, “a ieşit din biserică în fruntea unei clici 
numeroase care manifesta intenţiuni răsvrătitoare şi au înaintat astfel 
până în piaţa palatului, unde au fost opriţi de prezenţa trupelor”. În tot 
acest timp “a sunat din plin tocsinul de alarmă al Mitropoliei”. De 
îndată, mitropolitul s-a făcut nevăzut, poliţia găsindu-l totuşi ascuns 
într-o pivniţă deghizat în alte veşminte nepotrivite cu demnitatea sa. 
Consultat de dr. Carol Davila, s-a constatat că avea răni uşoare. A fost 

dus la mănăstirea Sf. Spiridon, apartamentele Mitropoliei fiind închise 
şi sigilate, supuse unei “scrupuloase percheziţii".5 

Într-adevăr, manifestanţii separatiști fuseseră întâmpinați de o 
companie de infanterie, mitropolitul fiind rănit, iar însoțitorii săi 
împrăştiaţi: "Locotenenţii domneşti trebuiră să recurgă la mijloacele 
cele mai extreme. Ei porunciseră cavaleriei, a cărei cazarmă se afla la 
Copou, să coboare în grabă din deal şi să prindă pe revoluționari între 
două focuri... şarja avu loc şi rezultatul fu un deplorabil măcel, o 
nemaipomenită goană peste garduri şi prin uliţe lăturalnice - precum 
şi desăvârşita restabilire a ordinei”.% 

Defndată, primul ministru şi ministrul de Externe al Românici, lon 
Ghicapse adresează consulului general al Austriei, baronul Karl von 
Eder, relatându-i despre evenimentele de la Iaşi, a căror gravitate nu o 
exagerează. Scopul misiunii separatiste consta în satisfacerea unor 
ambiţii personale şi unor interese politice. La conducerea ei se situau 
instigatorii mărturisiţi: Constantin Moruzi, N. Rusetti-Rosnovanu şi 
mitropolitul Calinic Miclescu. Din confruntarea cu armata, au murit 
câţiva ostaşi şi 14 răzvrătiți. Iniţiatorii urmăreau înlăturarea Guvernului 
provizoriu şi Locotenenţei domneşti. Au fost arestaţi instigatorii mişcării. 
Unul dintre ei, Constantin Moruzi, era supus rus, propunându-se 
expulzarea lui în Rusia. Mişcarea separatistă se dovedise artificială şi 
izolată, fără sprijin popular, de fapt o penibilă şi deplorabilă înscenare 
politică, încât nu merita să se insiste prea mult asupra scopului, 
caracterului şi cauzei sale.“ 

Înăbuşită mişcarea separatistă de la Iaşi, Locotenenţa domnească şi 
Guvemul provizoriu aveau să se confrunte cu noi dificultăţi în 
organizarea plebiscitului, care a durat şase zile, începând cu 2 aprilie 
1866, anume “lipsa oricărui sentiment dinastic în poporul român". 
Domniile efemere anterioare contribuiseră la această lipsă. Calitățile 
noului domn vor contribui la înrădăcinarea spiritului dinastic. În primul 
rând proveniența sa dintr-o mare dinastie europeană. Apoi, o educaţie 
a poporului prin presă şi întruniri publice. Un impediment esenţial îl 
constituia situaţia economică deplorabilă, căreia trebuia să i se găsească 
un remediu.’ 

Rezultatul plebiscitului a fost copleşitor, anume 685.969 voturi pentru 
şi doar 224 contra. La 3/15 aprilie 1866, Ion C. Brătianu trimitea o 

telegramă prinţului Carol Anton de Hohenzollem: “Cinci milioane de 
români aclamă Suveranul lor, prinţul Carol, fiul Alteţei Voastre. Toate 
bisericile sunt deschise. Glasurile clerului se ridică cu cele ale întregului 
popor către Cel Etern pentru a binecuvânta pe alesul lor şi de a-l face 
demn de strămoşii săi şi de încrederea pe care întreaga naţiune a 
pus-o în El".S 

Telegrama sosise la Düsseldorf şi fusese comunicată telegrafic regelui 
Prusiei de către prinţul Carol Anton, care, la rândul său, trimite o 
telegramă lui |.C.Brătianu: “Primit cu vie emoție ştirea pe care mi-aţi 
anunţat-o cu atâta efuziune a inimii. Judecata asupra oportunității şi 
decizia problemei stă acum în mâinile Regelui, căruia i-am supus de 
îndată această comunicare". 

Prinţul Carol de Hohenzollern scria părintelui său, la 4/16 aprilie 
1866, că fusese surprins de o asemenea scrisoare a regelui Wilhelm I 
referitoare la cea adresată de el, având alăturată telegrama lui 
I.C. Brătianu. Regele recomanda o rezervă totală faţă de acceptarea 
Tronului României, deoarece există mari obiecţiuni, Rusia şi Turcia 
pronunţându-se contra prinţului străin. Evident, asemenea scrisoare a 
produs o puternică impresie. În răspuns, prinţul Carol mulțumea regelui, 
mărturisind că telegrama trimisă lui l-a mişcat profund, dându-și foarte 
bine seama de obiecţiunile făcute, pe care le situează pe prim-plan. 
Prinţul Carol solicita opinia tatălui său, exprimându-şi speranţa că va fi 
mulţumit, constatând că nu a greşit cu ceva. La Berlin, problema 
românească a devenit “une cause celebre”, fiind nevoie de a pleca de 
acolo pentru a se mai linişti spriritele. Considera că, în asemenea 
momente, cel mai bine ar fi lângă părintele său. Tot timpul este întrebat 
dacă primeşte Tronul, unii fiind pentru, alţii contra. Roagă să solicite 
regelui un concediu pentru el, spre a pleca cât mai curând acasă, chiar 
peste o zi.% 

La scrisoarea regelui Prusiei, prinţul Carol răspundea: "Îmi permit, 
cu tot respectul, a retrimite Majestății Voastre cu prea plecată mulţumire 
alăturata depeşă pe care Majestatea Voastră mi-a trimis-o. Cuprinsul 
ei m-a mişcat adânc şi recunosc marile probleme care se ivesc. Mă voi 
conforma totdeauna Majestății Voastre".% 

În ţară, rezultatul plebiscitului a produs o imensă satisfacţie. Din 
laşi, la 14 aprilie, D.A. Sturdza scria lui Jon Ghica despre sentimentele 

de efuziune exprimate în judeţele Putna, Bacău, Roman, precum şi 
declaraţii unanime din Bârlad, Tecuci, Vaslui, Neamţ pentru Unire şi 
domn străin, concomitent cu proteste contra concepţiilor separatiste 
ale unor ieşeni. Se spera într-o liniştire a spiritelor. La 15 aprilie, 
D.A. Sturdza scria din nou lui Ion Ghica, precum că, în urma uneltirilor 
lui Constantin Moruzi, Ştefan Golescu a adresat o notă consulului Rusiei. 
Se menţiona că acest C.Moruzi, supus rus, vroia să răstoarne Guvernul 
provizoriu. Prefectul poliţiei l-a angajat să părăsească oraşul laşi, însă 
el a declarat că nu va renunţa să sprijine pe cumnatul său 
N. Rosetti-Rosnovanu în îndeplinirea planurilor sale politice. El 
prevedea o mare vărsare de sânge la laşi. D.A. Sturdza, membru al 
Guvernului provizoriu, opinia să se întreprindă măsurile de rigoare 
împotriva lui C. Moruzi, adică să fie determinat să părăsească de îndată 
oraşul şi să treacă frontiera pe la Sculeni, cu interzicerea reintrării în 
tară.67 

În consecință, ultimele licăriri ale mişcării separatiste erau pe cale 
de a se stinge, prin măsurile energice ale noii puteri, nevoită să recurgă 
chiar la forța armelor, spre a asigura succesul instalării pe Tron a prințului 
străin, deci al menținerii unirii definitive. 

Îngrijorat, prințul Carol I se adresa doamnei H. Cornu la Paris, în 
ziua de 16/28 aprilie 1866, spre a-i relata că "afacerea Principatelor" 
se complicase deosebit de mult în ultimul timp. A avut o întrevedere 
cu lon Bălăceanu, care tocmai se întorcea de la Berlin, unde fusese 
trimis chiar de H. Cornu şi unde fusese primit de contele Bismarck. 
Cancelarul a opiniat că singurul care trebuie să decidă în problema 
acceptării Tronului este însuşi prinţul Carol, deoarece nu exista vreo 
lege de stat sau de familie care să-l împiedice. Cu toate acestea, se 
cunosc problemele Casei de Hohenzollern şi că în acestea numai regele 
este şeful care judecă. De aceea, consideră "aventuros" deocamdată a 
se da urmare sfaturilor lui Bismarck. Curând va sosi deputăţia română 
care să-i înmâneze rezultatul plebiscitului. Ea nu dorea să mai treacă 
prin Berlin, ci voia să vină direct la Diisseldorf. Desigur, cancelarul 
cunoştea intenţiile regelui atunci când s-a pronunţat, dar, oricum, regele 
va decide singur. Acum prinţul Carol ar dori să cunoască atitudinea 
împăratului Napoleon al III-lea faţă de faptul împlinit, care ar rezulta 
din momentul acceptării dorinţei românilor exprimate prin plebiscit. 

H. Cornu poate afla şi comunica opinia împăratului, care va contribui 
la luarea deciziei prinţului Carol.“ 

La 19 aprilie 1866, regele Prusiei ăprobăşe primirea Tronului 
României. Prinţul Carol Anton sfătuise pe fiul său să păstreze un strict 
secret, invitând pe I.C. Brătianu şi I. Bălăceanu la Düsseldorf pentru a 
se consulta. I.C. Brătianu solicitase chiar o audienţă particulară la 
19 aprilie 1866, înaintea celei oficiale, pe care o aştepta. În telegrama 
sa, prinţul Carol I solicita lui I.C. Brătianu să vină la Düsseldorf 
numai cu ]. Bălăceanu, fără deputăţia trimisă din ţară.“ 

În după-amiaza zilei de 19 aprilie 1866, prinţul Carol I a mers în 
audienţă la rege, care nu a fost de acord cu opinia lui Bismarck. 
Suveranul Prusiei opinia să se aştepte rezultatul Conferinţei de la Paris, 
apoi că “n-ar fi nici demn pentru un prinţ de Hohenzollern să se pună 
sub suzeranitatea unui sultan". Prinţul Carol a răspuns că, deocamdată, 
era dispus să recunoască suzeranitatea Porții, sub rezerva de a o înlătura 
prin forţa armelor, cucerind astfel independenţa țării pe câmpul de luptă. 
Regele i-a aprobat concediu, spre a se duce la Düsseldorf, l-a îmbrăţişat, 
spunându-i la despărţire: "Dumnezeu să te aibă în paza sa". Prinţul 
moştenitor nu a fost împotriva acceptării Tronului României, 
considerându-l capabil să-l ocupe.” 

În pofida rezervelor exprimate de regele Prusiei, prinţul Carol de 
Hohenzollern a comunicat tatălui său, la 16 aprilie 1866, decizia sa 
definitivă de a accepta Coroana României şi de a pleca, chiar contra 
unei opoziții a Conferinţei de la Paris, direct la Bucureşti. Prinţul Carol 
Anton îi răspundea că decizia luată îşi are un drept temei, însă este 
irealizabilă, fie şi din motive familiale, căci zilnic se află în 
corespondenţă cu regele şi guvernul Prusiei, constatând mari dificultăţi. 
Va trimite un memoriu regelui, cu explicaţiile verbale ale emisarului 
său.! 

Impedimentele se iveau sub diverse aspecte: imposibilitatea pentru 
un prinţ catolic din Casa de Hohenzollern de a se pune sub suzeranitatea 
Turciei. Prinţul Carol preopina că trebuie o acţiune energică, deoarece 
Conferinţa de la Paris nu va ajunge la vreun rezultat. Primeşte sugestii 
la prudenţă, să nu se precipite, dar răspunde decis că numai prin faptul 
împlinit se va ajunge la o soluţionare a problemei româneşti, căci 
Conferinţa de la Paris nu va putea decide nimic. Între timp, prinţul 

Bismarck îl invita pe Carol de Hohenzollern să-i facă o vizită la 
19 aprilie 1866. Sfatul lui, personal, este “să ia hotărârea îndrăzneață 
de a pleca direct spre România", menţionând că pentru aceasta nu 
avea nevoie de aprobarea regelui, ci de a-i solicita numai un concediu 
în străinătate, şeful Casei de Hohenzollern înțelegând despre ce este 
vorba. Ajuns în străinătate, prinţul Carol putea să-şi prezinte demisia 
din armată, pentru a se duce în strict secret la împăratul Napoleon al 
III-lea, căci “mumai prin Napoleon ar putea să-şi realizeze intenţia”, 
Conferinţa de la Paris tergiversând la infinit rezolvarea problemei. 
Rusia şi Turcia sunt categoric contra, iar Prusia nu poate să sprijine 
direct de teama de a nu provoca o ruptură cu Rusia. Aşadar, o acţiune 
independentă a lui Carol I, cu sprijinul Franţei.” 

Într-adevăr, Turcia şi Rusia erau puterile garante cele mai vehement 
ostile accederii prinţului Carol I pe Tronul României. Astfel că, aşa 
precum relata ambasadorul Austriei la Berlin, ambasadorii turc şi rus 
au solicitat Prusiei date certe referitoare la candidatura prinţului Carol 
de Hohenzollern. Guvernul provizoriu a declarat că se menţine într-o 
rezervă totală, spre a nu complica situaţia în Orientul european. A 
refuzat totuşi să dea urmare pretenţiei exagerate a ambasadorului turc 
ca regele Prusiei să interzică o astfel de candidatură. Oricum, Prusia nu 
se va pronunţa nici singură, nici cu alte puteri pentru candidatura 
prinţului Carol, rămânând constant în rezervă. Regele a declarat că nu 
va fi de acord cu sosirea la Berlin a unei deputăţii de la Bucureşti, 
solicitând prinţului s-o primească în altă parte, neutră. Pe cât se pare, 
un emisar politic, I.C. Brătianu, fusese cu câteva săptămâni în urmă la 
Diisseldorf, apoi la Berlin, unde a contactat pe prinţul Carol de 
Hohenzollern spre a-i face cunoscută alegerea sa pe Tronul României. 
Când prinţul s-a adresat regelui Prusiei, a fost sfătuit să se eschiveze 
sau să refuze: “Este în afară de orice îndoială - conchidea ambasadorul 
austriac în raportul său către ministrul de Externe - că, chiar dacă 
Curtea prusacă şi guvernul regal ca atare n-au provocat.propunerea 
candidaturii în chestiune sau nu intenţionează susţinerea energică a 
acesteia, acest incident nu este totuşi aci întru totul neplăcut, pentru a 
fi folosit ca eventual mijloc de negociere privind alte probleme". 

Poarta Otomană, aflând despre consimţământul prinţului Carol de 
Hohenzollern, acţionează pentru convocarea unei conferinţe a marilor 

puteri garante. O nouă conferinţă este convocată la 24 aprilie 1866 din 
iniţiativa Rusiei, foarte iritată că uneltirile sale nu prinseseră consistenţă 
la laşi. Prin urmare, ultima ei speranţă era Conferinţa europeană. La 
26 aprilie 1866, telegrame din Paris anunțau decizia Conferinţei, anume 
de a se opune alegerii prinţului străin în România. Dintre cele 7 mari 
puteri, 3 au fost pentru (Franţa, Italia şi Prusia) şi 4 contra (Rusia, 
Turcia, Austria şi Anglia)."4 

Evenimentele se precipită, pentru a nu crea mari tensiuni politice şi 
diplomatice între marile puteri, care nu înțelegeau altfel interesele lor 
decât prin opoziţia categorică la alegerea prinţului străin pe Tronul 
României. Iritarea este în creştere după eşuarea mişcării separatiste de 
la Iaşi, ultima speranţă fiind o decizie potrivnică a Conferinţei de la 
Paris. Aceasta este luată cu o majoritate a puterilor ostile domnului 
străin şi unirii, dar consecinţele sale sunt anulate prin concursul 
guvernelor francez şi prusian care consideră plecarea urgentă a prinţului 
Carol la Bucureşti, desigur în mare şi strict secret. Precauţiile îşi aveau 
motivaţia în mobilizarea armatei prusiene în perspectiva imediată 
declanşării războiului cu Austria. 

I.C. Brătianu şi I. Bălăceanu primesc telegrame la Paris, precum că 
regele Prusiei consimte la primirea Tronului României. Prinţul Carol 
Anton sfătuia pe fiul său să păstreze un secret strict, invitând pe cei doi 
oameni politici şi diplomaţi români la Diisseldorf pentru a se sfătui. 
Prinţul Carol se adresa regelui Prusiei, la 30 aprilie/12 mai 1866, 
mulțumindu-i pentru acceptarea demisiei din armata prusiană. În'scurt 
timp, nu va mai fi “credinciosul soldat al regelui, ci capul unei cârmuiri 
la care votul unanim al poporului român m-a chemat". Cu credinţă în 
Dumnezeu, cu inima leală şi cu dreapta voinţă care compensează “multe 
defecte personale", acceptă o poziţie dificilă "atacată din toate părțile", 
cu speranţa că va reuşi în dorinţa punerii unei temelii stabile şi durabile, 
cu toate că "această sarcină este astăzi întunecată încă şi încurcată de 
politică".?S ; 

În scopul pe care şi l-a propus, prințul Carol I conta pe “simpatia 
tacită”, precum şi pe "favoarea şi graţiă“ constante ale regelui Prusiei. 
Fără certitudinea asupra acestora, n-ar mai avea nici curajul, nici bucuria 
pentru împlinirea sarcinii asumate. Alăturat scrisorii către rege, Carol | 
prezenta şi demisia din armata prusiană, mărturisind că decizia fusese 

luată de o poziţie căreia i-a aparţinut “cu inima şi cu sufletul”, tocmai 
în momente când putea servi pe rege cu devotament, fidelitate şi 
abnegaţie. Roagă pe rege să judece cu chibzuinţă şi indulgență actul 
său, fiind convins că va reuşi în ceea ce doreşte să întreprindă.” 

La 1/13 mai 1866, prinţul Carol I adresa alte scrisori, din Zürich, 
motivând acceptarea Tronului României şi speranţa în bunăvoință şi 
protecţia celor cărora le solicită. În scrisoarea către împăratul Franţei, 
prinţul Carol menţiona că a fost chemat pe Tronul României prin 
"sufragiul universal", făfă ca personal să-l fi solicitat. În consecinţă, 
nu a putut refuza misiunea impusă de Providenţă. Speră că suveranul 
Franţei nu va dezaproba decizia luată. Are în sine sânge de-al lui 
Napoleon al III-lea şi doreşte a-i urma exemplul. Ca atare, se va devota 
poporului care l-a ales, ţinând seama de înrudirea cu suveranul francez. 
Vor fi respectate drepturile Porții şi va tinde spre menţinerea înţelegerii 
şi păcii care să asigure prosperitatea Principatelor Unite.” 

În scrisoarea către ţarul Rusiei, prinţul Carol menţionează că pe 
neaşteptate a primit rezultatul plebiscitului care-l chema pe Tronul 
României. A fost ales în mod spontan de către poporul român, care 
vede mântuirea sa de lungi şi dureroase experienţe printr-un prinţ străin. 
Acestui popor nu-i poate înşela speranţele, încât a acceptat Tronul oferit. 
Nădăjduieşte într-o înaltă bunăvoință şi protecţie.” 

Scrisoarea către sultan, deşi concepută la Ziirich, la 1/13 mai 1866, 
a fost trimisă numai după sosirea la Turnu-Severin. Prinţul Carol I 
menţiona că fusese ales liber şi spontan de către națiunea română, 
trebuind să răspundă fără şovăire apelului său de a-i încredința destinele. 
Acceptarea Tronului îi crează datorii faţă de sultan, pe care nu le poate 
nesocoti, îndeosebi respectarea tratatelor existente. Spera ca sultanul 
să-i faciliteze îndeplinirea îndoitei sarcini: îndeplinirea dezideratelor 
poporului român şi datoriilor faţă de Poartă.” 

Călătoria domnitorului Carol I către noua sa patrie fusese iniţiată de 

. I.C. Brătianu, care se deplasase la Düsseldorf în acest scop la finele 
lunii aprilie 1866. La Düsseldorf sosise şi o deputăţie de la Bucureşti, 
alcătuită din L. Steege, V. Boerescu şi G. Costaforu. La 20 mai (st.n.) 
relatează Locotenenţei domneşti momentul înmânării rezultatului 
plebicistului. În dimineaţa zilei de 11 mai, prinţul Carol Anton i-a primit, 
după ce deja de opt zile prinţul Carol plecase spre Bucureşti. Au fost 

primiţi “cu toată amabilitatea posibilă şi cu toate distincţiile uzitate în 
casa sa regală“.% 

Plecarea prinţului Carol 1 spre Bucureşti a avut loc în urma 
demersurilor lui I.C. Brătianu, sosit la Düsseldorf de la Paris, la 1 mai 
1866. A doua zi, noul domnitor al României se decide să pornească în 

"călătoria sa, nu înainte de o audienţă la regele Prusiei a prinţului Carol 
Anton, care reuşeşte toate aranjamentele necesare. Între timp, 
I.C. Brătianu se reîntoarce la Paris. Regele acceptase, dar în strict secret. 
Precauţiile îşi aveau motivaţia în mobilizarea armatei prusiene în 
perspectiva imediată a declanşării războiului cu Austria. Ion Bălăceanu 
şi I.C. Brătianu sosesc de la Paris la Düsseldorf. La 8 mai se stabileşte 
itinerarul cel mai scurt prin Viena-Baziaş, cu un paşaport elveţian. S-a 
decis data plecării la 11 mai. I.C. Brătianu şi lon Bălăceanu se întorceau 
la Paris! 

Din ţară sosesc telegrame adresate noului domnitor. I.C. Brătianu 
este înștiințat la Paris că, din cauza indiscreţiei, călătoria plănuită trebuia 
să-şi schimbe itinerarul. La 11 mai prințul Carol I părăseşte casa 
părintească, îmbrăcat civil. La 12 mai (st.n.) era la Freiburg, apoi în 
seara aceleiaşi zile la Ziirich. Primeşte paşaport elveţian. La 15 mai 
pleacă cu trenul, la 16 mai ajunge la Miinchen, iar la 18 mai la Viena. 
La 18 mai era la Baziaş, ultima staţie austriacă pe calea ferată. La 
20 mai pleca cu vaporul, în care se urcase şi I.C. Brătianu, sosit cu 
trenul de la Paris. Nu a luat direct legătura cu prințul Carol I. La Orşova 
se transbordează pe un vapor mai mic, pentru a ajunge în după amiaza 
zilei la Turnu-Severin.*2 

Domnitorul României călătorea incognito, sub numele de Carol 
Hettingen, particular din Thal, cu paşaport elveţian, în care fusese 
trecut numele oraşului de destinaţie Odessa, spre a îndepărta orice 
bănuieli. Din Turnu-Severin, scria tatălui său despre sosirea şi plecarea 
spre Bucureşti. Totodată, trimitea o scrisoare împăratului Franz Josef, 
prin care-l asigura că nu acceptase coroana României cu intenţii 
duşmănoase faţă de Austria, cu care doreşte relaţii foarte amicale. 
Concomitent, la 8/20 mai 1866 trimitea o telegramă Locotenenţei 
domneşti la Bucureşti, în care menţiona că, "ajungând pe pământul 
României", noua sa patrie, domnitorul exprimă sincere sentimente celor 
trei oameni de stat aflaţi la cârma ţării, fericit de a se afla în mijlocul 

naţiunii care l-a onorat cu încrederea sa.” 


Îndată după sosirea pe pământul României, I.C. Brătianu telegrafiază 
Guvemului provizoriu. Se porneşte spre Bucureşti. Pretutindeni, 
domnitorul este aclamat de mulţime. La Piteşti, regimentul 2 infanterie 
prezintă raportul: "Soldaţii, care purtau pantaloni roşii şi mantale 
albastre de culoarea oţelului, păreau cam neglijenţi şi ţinuta lor lăsa 
mult de dorit: nici ofițerii nu făceau impresie bună. Regimentul era o 
imitație rea a armatei franceze, în cure de altfel, domneşte de asemenea 
mult <<laissez aller >> "34 

Lui 1.C. Brătianu, domnitorul i-a spus, chiar, că dacă va lua comanda 
armatei, apoi în curând va trebui să aibă o altă înfăţişare. E întâmpinat 
de N. Golescu, unul din cei trei locotenenţi domneşti şi de lon Ghica, 
primul ministru, care-l însoțesc în drum spre Bucureşti. La Golești este 
primit Zinca de Golescu, împreună cu nepoţii şi nepoatele sale.” 

Telegrame sosite făceau cunoscute ameninţări turceşti cu intervenţia 
armată. La 9/21 mai 1866, „până târziu noaptea, prinţul stătu de vorbă 
cu miniştrii, care-i făcură o impresie foarte favorabilă: generalul 
Golescu, om de vreo 60 de ani, de o aparenţă francă, militărească; lon 
Ghica, cu maniere de diplomat turc, cult, formalist şi priceput, care 
purtase fesul ca guvernator de Samos, dar se distinseșe ca administrator 
energic. 

La 10/22 mai 1866, domnitorul Carol I intra în Capitala țării. Este 
întâmpinat de primar, Dumitru Brătianu. De la barieră se constată: 
"casele, mai puţin decât modeste şi pavajul îngrozitor", care nu indicau 
în vreun fel că "Bucureştii s-ar număra printre cele mai mari oraşe din 
Orient”. Chiar gărzile naţionale, menite a-l întâmpina, se distingeau 
numai prin arme şi cartuşiere, singurele semne Care indicau “caracterul 
militar al oamenilor”. Ca palat domnesc fusese destinată "casa simplă 
cu un singur etaj", în faţa căreia exista un pavaj "nespus de primitiv”. 
Abia în faţa Teatrului Naţional erau câteva case mai mari. Toate clopotele 
din Bucureşti, concomitent cu salve de artilerie, anunțau sosirea 
domnului în Capitala ţării. La Mitropolie, iese în întâmpinare primatul 
Românici, Nifon. l-a prezentat domnului Evanghelia spre a o săruta, 
apoi l-a condus în biserică şi de aici la Cameră, unde a depus jurământul, 
după care s-a îndreptat spre Palat. Din balcon, Carol I a asistat la defilarea 
întregii garnizoane Bucureşti: "Palatul a fost la început o casă 

particulară a familiei Golescu. Statul a cumpărat-o înainte cu 15 ani. 
După ce a servit pe rând ca şcoală militară, cazarmă, spital şi 
comandament, a fost transformată în reşedinţă princiară. Odăile nu 
erau prea mari, dar de proporţii plăcute. Sub domnia prinţului Cuza, 
ele fuseseră din nou şi cu gust mobilate cu mobile din Paris" ® 

Când fusese ridicată, la începutul secolului al XIX-lea, casa lui 
Dinicu Golescu din Bucureşti stârnise admiraţia părintelui său, marele 
ban Radu Golescu, om al secolului al XVIII-lea. Până atunci când 
începe modernizarea, Principatele Române trăiseră într-o mare sărăcie, 
agravată de domniile fanariote şi pustiitoarele războaie ruso-turce. Cu 
o populaţie rară, mult rărită prin repetatele bejenii peste hotare, România 
parcursese etape importante ale modernizării sale, fără să fi reuşit totuşi 
o europenizare completă. Împresia produsă prinţului străin evidenţiază 
încă starea de înapoiere, în toate domeniile. Noul domnitor avea multe 
de înfăptuit în noua sa patric. 

În paşaportul fals, prinţul Carol de Hohenzollern era prezentat cu 
următoarele semnalmente: “ochi albaştri, păr negru, nas vulturesc, 
mustață şi barbă mijindă pe obraji, statură sveltă". Se născuse la 
20 aprilie 1839, la Sigmaringen, ca al doilea fiu al prinţului Carol Anton 
de Hohenzollern şi al Josefinei, născută ducesă de Baden. Familia sa 
avea întinse relaţii prin căsătorii cu casele princiare germane şi străine, 
cu însuşi împăratul Napoleon al III-lea. Din palatele în care se născuse 
şi crescuse, Carol I venea într-o ţară, care-i oferea condiţii modeste şi 
multe de înfăptuit. Acceptând Tronul, îşi făcuse o datorie de onoare 
faţă de familie, de sine însuşi şi de noua sa patrie, care-l ovaţionase, 
aclamase frenetic la sosire. În Palat "Prinţul Carol ocupă odăile de la 
nord, în faţa cărora era o mică clădire de gardă. Cei doi însoțitori ai 
săi (domnii Mayenfisch şi von Werner) primiră odăile din sud, în care 
locuise în urmă prinţul Cuza. Ferestrele acestor odăi dădeau spre o 
piață deşartă, murdară, unde se aşezaseră nişte ţigani şi porcii se 
tăvăleau prin noroi. În aceste apartamente fusese arestat ultimul prinţ 
indigen, în memorabila noapte de 11/23 februarie 1866, de către mai 
mulţi ofiţeri şi silit să-şi iscălească abdicarea de la tron. Găsiseră cu 
dânsul şi pe amanta lui, prinţesa Maria Obrenovici, pe când prinţesa 
Cuza locuia într-o modestă aripă laterală a palatului. Această casă 
curioasă deveni acum noul cămin al prinţului german". Seara, domnul 

a făcut o plimbare prin Bucureştii cu case despărțite prin grădini în 
care “totuşi se aranjaseră lucrurile destul de plăcut". 

Locotenenţa domnească demisionând, de îndată se alcătuieşte primul 
guvem al noii domnii, la 11/23 mai 1866, sub preşedinţia şefului grupării 
conservatoare, Lascăr Catargiu, care primeşte şi portofoliul Ministerului 
de Interne. Un guvern alcătuit din reprezentanţii tuturor grupărilor 
politice, atât munteni cât şi moldoveni, precum: Ion C. Brătianu, liberal 
radical muntean, la Finanţe, Petre Mavrogheni, conservator moldovean, 
la Externe, C.A. Rosetti, extrefă stângă, muntean, la Culte şi 
Instrucţiune publică, loan Cantacuzino, conservator moderat muntean, 
la Justiţie, generalul prinţ lon Gr. Ghica, conservator moderat 
moldovean, la Război, Dimitrie A. Sturdza, liberal moderat moldovean, 
la Lucrări publice: "Prinţul Carol făcu o alegere foarte fericită, numind 
pe Lascăr Catargiu prim-ministru. Din primul moment, omul acesta, 
care poartă pecetea unei vrednicii pline de bunăvoință şi este demn de 
toată încrederea, a făcut cea mai bună impresie asupra lui. În felul de 
a fi al acestui bărbat moldovean nicidecum înaintat în vârstă, respiră 
cinste şi prudenţă. Deoarece a trăit mai mult în cuibul său propriu 
decât în centrele apusului european, n-are rutina şi strălucirea lui lon 
Brătianu, dar este însufleţit de aceeaşi iubire de patrie ca şi acesta. 
Atâta numai că, fiind mare deosebire de fire şi de convingeri între 
dânşii, şi această iubire se manifestă la dânşii în chipuri diferite. Pe 
când liberalul Brătianu, conform parlamentarismului modern francez, 
aşteaptă mântuirea de la hotărârea poporului însuşi asupra soartei 
sale şi voieşte să acorde influenţă asupra guvernului ţării unor pături 
cât se poate de largi ale poporului, Catargiu, mai liniştit şi mai practic, 
are ca ţintă principală înfiinţarea unei administrații sistematic 
organizate". % 

Deosebirile dintre cei doi lideri de grupări politice principale erau 
cu mult mai mari. Lascăr Catargiu nu mai reprezenta, desigur, vechiul 
conservatorism al boierilor regulamentari, care tindea la imobilism 
social şi politic, ci un curent politic modern, de esenţă occidentală, ca 
liberalismul, mai ales junimiştii, formaţi la şcolile germane. L. Catargiu 
nu era un conservator moderat, ci de dreapta, din gruparea vechilor 
conservatori, care mai păstraseră din aroganţa şi trăsăturile vechii 
aristocrații româneşti, obişnuite cu privilegiul deţinerii monopolului 

puterii în regimul absolutist, recent abolit. Vechiul regim îşi mai regăsea, 
aşadar, multe trăsături în concepţiile conservatorilor de dreapta de sub 
şefia lui L. Catargiu. Ion C. Brătianu reprezenta liberalismul în ipostaza 
sa cea mai radicală, de stânga, sub influenţa principiilor fundamentale 
ale revoluțiilor franceze din 1789 şi 1848, la ultima fiind participant, 
alături de fratele său Dumitru. | 

Primul guvern al domnitorului Carol I întrunise, alături de moderați 
liberali sau conservatori, extremele dreaptă şi stângă. Raționamentul 
întrunirii lor într-acelaşi guvern îşf avea motivaţia în coalizarea lor în 
scopul detronării lui Al.I. Cuza şi aducerea prințului străin. Foarte 
interesantă caracterizarea membrilor primului guvern. Astfel, Petre 
Mavrogheni era apreciat ca un bun finanţist: "Cultura sa de salon francez 
se îmbină cufineţea grecească şi se distinge prin linişte şi obiectivitate”. 
Altfel este caracterizat un liberal radical, precum C.A. Rosetti, considerat 
a fi “căpătenia radicalilor extremi", "elementul conducător al partidului 
liberal“. La 1848 şi-a pus viaţa în primejdie, scăpând de “o execuţie 
sigură" numai "prin jertfirea de sine a soţiei sale”. Şi mai târziu a 
riscat, înfruntând diverse primejdii. El este un om de talent, înflăcărat, 
entuziast, dar din păcate este prea puternic marcat de “temperamentu-i 
iritabil": "Idealul lui teoretic era şi a rămas totdeauna republica”. În 
pofida acestui ideal, “şi-a călcat pe inimă" atunci când s-a decis să 
servească monarhia constituţională, dându-şi seama că reprezenta 
singura formă de guvernare posibilă şi salvatoare pentru România. Un 
foarte bun gazetar, director la “Românul”, C.A. Rosetti înţelegea şi 
astfel să-şi îndeplinească misiunea sa de om politic. loan Cantacuzino 
era “un mare proprietar bogat", având "o reputaţie nepătată" în viaţa 
politică, fiind dispus la colaborare cu toate energiile sale în scopul 
regenerării ţării. Generalul lon Gr. Ghica, fiul fostului domnitor al 
Moldovei Grigore Al. Ghica, se distingea prin “şcoala diplomatică şi 
amabilitatea franceză”, iar D.A. Sturdza, cel mai tânăr dintre membrii 
guvernului, cu studii în Germania, era foarte muncitor, vădind 
“cunoştinţe bogate şi străduinţă germană". 

Constituirea primului guvern din astfel de personalităţi aparţinând 
tuturor grupărilor politice a fost o rezolvare reuşită a uncia dintre cele 
mai presante probleme ale domnitorului Carol I. Începutul de domnie 
1-a însemnat numai o adeziune generală a naţiunii române, telegrame 

de felicitări şi aclamații, pe parcursul călătoriei de la Turnu-Severin în 
Capitală, dar şi unele acţiuni ostile, nu numai prin organizarea unei 
mişcări separatiste la Iaşi, favorabile principelui indigen, dar şi în armată 
şi chiar în Camera nou aleasă la mijlocul lunii aprilie 1866. Dacă 
majoritatea din Adunare, deschisă la 28 aprilie 1866, s-a pronunţat în 
favoarea principelui străin ales prin plebiscit, au existat unii deputaţi 
care s-au pronunţat împotrivă, precum: Chr. Tell, Heliade Rădulescu, 
Nicolae Ionescu şi alţii. Ei nu erau separatiști, ci favorabili Unirii, dar 
cu un principe indigen. Astfel, în şedinţa din 1 mai, când s-a votat prin 
apel nominal proclamarea prinţului Carol de Hohenzollern ca domn al 
României, deputaţi ai Fracţiunii libere şi independente din Moldova, 
adepţi ai principelui indigen, s-au abținut.” 

Indignat de atitudinea unor astfel de oameni politici care împărtăşeau 
doctrina liberal-radicală, lon C. Brătianu, în acel timp se afla la 
Düsseldorf, unde fusese primit "cu cădură şi recunoştinţă” de noul 
domnitor şi familia sa, scria Locotenenţei domneşti la 2 mai (st.n). 
Astfel, transmitea că "Înălțimea sa Carol I ne-a încredinţat că d-aci 
înainte viaţa lui este consacrată pentru apărarea Tronului României şi 
pentru prosperitatea patriei sale adoptive". Din motive personale de 
familie, prinţul Carol I se vedea obligat să amâne declaraţia oficială 
peste încă 20 zile. În acest timp, Ion C. Brătianu ruga stăruitor să se 
menţină ordinea internă cu orice preț, fără a fi îngrijoraţi ca până atunci 
de "amenințările din afară”, deoarece erau asigurări contra unei invazii. 
Decizia Conferinţei de la Paris de a invita Adunarea deputaţilor să 
aleagă un domn pământean nu era decât “o tactică ca să ridice orice 
pretext puterilor opuse, fiind siguri că Camera nu va voi să aleagă un 
alt domnitor, ci o să stăruiască a respecta voinţa naţională exprimată 
prin plebiscit”. Mai transmitea că puterile prietene au primit decizia 
Conferinţei de la Paris tocmai pentru a câştiga timp şi a oferi principelui 
Carol 1 răgazul pentru ocuparea Tronului. În cunoştinţă de starea de 
lucruri existentă în ţară, Ion C. Brătianu considera că deputaţii .care 
declară că nu vor veni la Cameră să fie înlocuiţi ca şi cum ar fi 
demisionat, iar cei ce "încearcă a se întruni aiurea" să fie imediat 
arestaţi ca “răzvrătitori".92 

Evident, asemenea măsuri nu puteau fi puse în aplicare în acele 
momente tensionate, dar denotă încordarea politică între adepţii 

domniei pământene şi ai prințului străin. Între primii, se aflau 
personalităţi influente ale vieţii politice, precum N. Ionescu, liderul 
Fracţiunii libere din laşi, deci un liberal radical, la fel ca I.C. Brătianu. 
Convins de succesul urcării pe Tron a prințului Carol de Hohenzollern, 
recomanda Locotenenţilor domneşti: "Energie mai multă şi aţi 
binemeritat de la Patrie căci România a triumfat" 9 

Locotenenţii domneşti aveau nevoie şi de curaj şi de energie pentru 
a-şi îndeplini misiunea până la preluarea puterii de către noul domnitor. 
Astfel. chiar în ziua de 10/22 mai 1866, când Carol I depunea jurământul 
şi rostea primul său discurs, prin care se angaja să păzească legile 
României şi să menţină drepturile sale şi integritatea teritoriului, 
izbucnea o mişcare între grănicerii din Calafat. Despre aceasta, informa 
D.A. Sturdza pe lon Bălăceanu la Paris, la 10/22 mai 1866. Astfel, în 
momentul când s-a ordonat concentrarea în tabără, două companii din 
Gruia au încercat să se opună. Colonelul l.upaşcu a contribuit la 
calmarea lor. A fost trimis un regiment din Craiova şi Gheorghe 
Magheru, care au luat “bune măsuri”. Altminteri "Din toată țara, mai 
ales din Moldova, felicitări şi mare entuziasm". 

În pofida unor evenimente de acest fel, adeziunea este unanimă. 
Domnitorul primeşte rapoarte din partea primului ministru Lascăr 
Catargiu şi ministrului D.A. Sturdza. Au loc banchete şi solemnităţi în 
toate oraşele țării în onoarea noului domnitor, care dă o recepţie în sala 
Tronului, cu alocuţiuni din partea tuturor. Se prezintă Camera cu 
preşedintele său, Manolache Costache Epureanu, care rosteşte un 
discurs. Domnul îi răspunde, mulţumindu-i. După recepţie are loc un 
Consiliu de Miniştri. Ion Bălăceanu transmitea din Paris buna impresie 
produsă împăratului despre “hotărârea rapidă a prinţului”. Spre 
deosebire de împărat, ministrul său de Externe, Drouyn de Lhuys, 
dezagrea procedeul lui Carol I, considerându-l ca un "afront făcut 
Conferinţei de la Paris". care recomandase guvemului român alegerea 
unui principe indigen, deoarece nu se va admite niciodată un prinţ 
străin pentru România. Pusă în faţa faptului împlinit, Conferinţa de la 
Paris ameninţa cu nerecunoaşterea categorică. Din Constantinopol, Al.G. 
Golescu raporta că Poarta era foarte iritată şi decisă la intervenţia armată 
în Principatele Unite. Ca răspuns, s-a hotărât mobilizarea armatei 
române, cu înştiinţarea împăratului Napoleon al III-lea despre aceasta, 

precum şi că, în conformitate cu Tratatul de la Paris, Poarta Otomană 
nu avea dreptul de intervenţie armată fără acordul celorlalte mari puteri 
garante, cu excepţia unor cazuri de dezordine, ceea ce nu era cazul 
acum, nici în perspectivă. Domnitorul Carol I trimite scrisoare reginei 
Angliei, exprimându-și recunoştinţa, precum şi sultanului otoman.*5 

Pentru preîntâmpinarea oricăror eventualităţi, se procedează energic 
şi rapid la consolidarea Tronului. Astfel, la 12/24 mai, domnitorul 
primeşte jurământul armatei, îmbrăcat în uniformă de general român: 
"Această uniformă e imitată întocmai după cea franţuzească şi prinţul 
nu se prea simţea bine într-însa". În genere, uniforma armatei române 
avea ca model pe cel al armatei franceze, considerat defectuos.* 

La 13/25 mai, Adunarea deputaţilor a votat lista civilă de 100.000 
de galbeni, dar domnitorul a renunţat de îndată la 40.000 de galbeni, 
căci țara avea un mare deficit financiar. La 15/27 mai, Poarta depusese 
un protest la Conferinţa de la Paris contra urcării pe Tronul Principatelor 
Unite a prinţului Carol de Hohenzollern. Se urmărea ca puterile garante 
să dea instrucţiuni agenţilor diplomatici la Bucureşti pentru a întrerupe 
relaţiile cu guvernul român. Poarta se considera îndreptăţită să intervină 
armat pentru a face să se respecte drepturile sale de suzeranitate. 
Reprezentanţii puterilor garante îi refuză însă acest drept, fără acordul 
guvernelor lor. La 16/28 mai a fost convocat de către domn Consiliul 
de miniştri pentru a dezbate măsurile de întreprins. S-a acordat un credit 
de 8.000.000 lei Ministerului de Război şi s-a decis concentrarea 
batalioanelor de grăniceri şi dorobanţi. A fost convocat Consiliul de 
Război în scopul alcătuirii unui plan de apărare a Capitalei. Fiind 
imposibil de contractat un împrumut, s-au emis bonuri de tezaur.” 

Primele măsuri ale domniei se dovedeau necesare şi eficiente. Cu 
deplin temei, s-a scris: “Sosirea lui Carol şi instaurarea sa, la 10 mai 
1866, a deschis o nouă eră în istoria modernă românească. Demersul 
românesc pentru prinţul străin a fost terminat şi o nouă ordine poate fi 
acum stabilită”. Noul guvern reprezenta "o virtuală coaliţie naţională, 
în care intrau reprezentanţi ai tuturor grupărilor, radicale şi moderate, 
cu excepţia partizanilor lui Cuza Vodă”. Moştenirea financiară era 
lamentabilă: "România era aproape total inechipată pentru a intra în 
lumea modernă". Domina pretutindeni birocraţia, care sufoca totul: 
inima oricărui guvern modern era birocraţia lui. Orice iniţiativă depindea 

de existenţa surselor financiare aproape inexistente. Măsurile de 
redresare ale lui Petre Mavrogheni au fost realmente benefice.” 

Incontestabil urcarea prinţului Carol I pe Tronul României a fost 
covârşitoare pentru evenimentele istorice ce aveau să se succeadă: 
“Instalarea lui Carol şi prestigiul familiei sale ar fi o garanţie pentru 
existenţa noului stat românesc; pe de altă parte, dacă el ar abdica, 
România poate deveni din nou o simplă pradă teritorială pasibilă de a 
fi încorporată de către unul din puternicii săi vecini". Pentru care 
motiv, 11/23 februarie 1866 reprezintă o nouă ordine şi o nouă zi pentru 
România.1% 

Covârşitoarea importanţă a evenimentelor ce s-au succedat după 
11/23 februarie 1866 este menţionată corect de toţi istoricii care le-au 
analizat cu obiectivitate şi real profesionalism. Astfel, istoricul american 
T.W. Riker, referindu-se la reacţia vehementă a Porții, îi consemna 
consecinţele, anume convocarea unei noi Conferinţe a marilor puteri la 
25 mai 1866. Delegatul Prusiei a dat asigurări că regele său nu avusese 
nici un amestec. Reprezentantul Angliei a încercat să acrediteze ideea 
că prinţul Carol era un dezertor din armata prusiană, de îndată ce regele 
nu-i recunoscuse demisia. Rusia şi Turcia erau încă cele mai iritate, 
zvonindu-se o intervenţie armată. O nouă Conferinţă a fost convocată 
la 4 iunie 1866, din iniţiativa baronului Budberg, ambasadorul Rusiei 
la Paris. Atitudinea agresivă a cancelarului rus Al. Gorceakov nu este 
luată în serios. El eticheta pe prinţul Carol I ca fiind un "pirat". Cu 
toate acestea, guvernul rus nu-şi asuma responsabilitatea “disciplinării 
României". În binecunoscuta-i manieră, mai degrabă căuta a determina 
Poarta să acţioneze, din care motiv armata română primise ordin de 
mobilizare.!0! 

Şi istoricul britanic R.W. Seton-Watson aprecia alcătuirea unui 
guvern puternic prezidat de Lascăr Catargiu, având ca primă sarcină 
adoptarea unei Constituţii cât mai rapid posibil spre a instaura noul 
regim politic monarhic-constituţionaL. 102 

Într-adevăr, sarcina fundamentală a guvernului numit la 11 mai 1866 
consta în dezbaterea şi adoptarea pactului fundamental, în fapt un 
compromis între marile grupări politice coalizate pentru a înlătura de 
la putere pe Cuza Vodă şi a aduce pe Tronul României un principe 
străin, dar, de îndată, divergente, adversare în problemele de ordin 

socio-economic şi politic intern. Scopul fundamental al coalizării 
acestor forţe politice fusese atins prin urcarea pe Tron a domnitorului 
Carol I. Acum, în perioada instituirii noului regim liberal, 
monarhic-constituţional confruntările reîncep şi capătă amploare. 
Directiva progresului o dau liberalii radicali, în frunte cu fraţii Ion şi 
Dumitru Brătianu şi prietenul lor comun C.A. Rosetti, cei mai aprigi 
militanţi pentru democratizarea vieţii politice şi lărgirea dreptului de 
autonomie. Oponenții lor sunt urmaşii vechilor boieri conservatori, 
conduşi de Lascăr Catargiu, care, după 1866, voiau un proces -de 
democratizare lent, în timp îndelungat, fără lezarea privilegiilor politice, 
căci cele sociale fuseseră abolite prin Convenţia de la Paris din 1858 şi 
Statutul ei dezvoltar adoptat de Cuza Vodă. 

O nouă etapă istorică îşi va afla începuturile în prezentarea proiectului 
de Constituţie, dezbaterea şi adoptarea lui în Adunarea Constituantă a 
României, într-o perioadă relativ scurtă, evenimentele fiind precipitate 
de spinoasa problemă a recunoaşterii prinţului străin şi a monarhiei 
constituţionale ereditare, ca temelii ale noului regim parlamentar. 

Capitolul II 
Instituirea monarhiei constituţionale 


1. Prezentarea proiectului de Constituţie 


Moharhia la români datează de la întemeierea principatelor. Primii 
voievozi sunt nu numai ctitori de state pe deplin unificate, dar şi 
promotorii unor dinastii, care să asigure succesiunea la tron fără turburări 
politice primejdioase unităţii şi conducerii statului. În funcţie de regimul 
politic, monarhiile sunt absolute sau constituţionale. 

Constituţiile, semnificând paladiul libertăţilor democratice, sunt 
inerente lumii moderne, atribute şi consecinţe ale aplicării principiilor 
democratice, pacte fundamentale pentru convicţuire între cetăţenii unui 
stat, adică a unor oameni liberi. Există şi constituţii octroiate, dăruite 
popoarelor lor de către monarhi absoluţi luminaţi, începând cu secolul 
al XVIII-lea. Şi în Principatele Române au existat tendinţe de acest fel 
din partea boierimii liberale, adeptă a filozofiei luminilor. Prima de 
acest fel este Constituţia cărvunarilor din 1822, operă a boierimii 
mici şi mijlocii, care tindea la o egalitate la vârf, adică numai între 
privilegiați. O constituţie aristocratică, dacă se poate numi astfel, 
pătrunsă de principii luministe, dar departe de a satisface interesele 
generale. 

Regulamentele Organice reprezintă corolarul demersurilor tuturor 
categoriilor de boieri, în scopul egalităţii în privilegii, cu excepţia celor 
politice care se acordă în funcţie de rang. Nu sunt constituţii moderne, 
pentru că nu conţin nici un principiu democratic, ci dimpotrivă întăresc 
rolul aristocrației româneşti. 

O constituţie modernă limitează puterea absolută a monarhului, 
separând-o de celelalte puteri şi punând bazele statului de drept. O 
primă încercare de acest fel aparţine lui Simion Marcovici, în studiul 
său intitulat /dee pe scurt asupra tuturor formelor de oblăduire, publicat 
în 1829. El este adeptul monarhiei "mărginite", deci constituţionale, 
instituite printr-un "aşezământ politicesc”. Puterea monarhului 
era, astfel, limitată, cu scopul “să scape pe monarh de primejdiile 

turburărilor politiceşti şi norodul de asupririle despotismului”. Cu 
alte cuvinte, monarhul constituţional deţine "îndestulă putere spre a 
pedepsi călcătorii legilor şi foarte puţină spre a apăsa nedmul î întreg". | 

Întemeiat pe analiza profundă a trecutului românesc, loan C. Filitti 
consideră o eroare atribuirea Constituţiei de la 1866 unei simple traduceri 
după cea belgiană din 1831, elaborată şi aceca în grabă. Un proiect de 
Constituţie fusese redactat în 1859 de către Comisia Centrală de la 
Focşani, neluat însă în consideraţie de către istorici şi jurişti de seamă, 
precum N. lorga şi C.G. Dissescu. Însuşi renumitul jurist Andrei 
Rădulescu, în discursul de recepţie la Academia Română, afirma că 
s-a elaborat o Constituţie în 1866 după modelul belgian. Evident, 
realitatea nu se reduce numai la atât, deoarece a existat un proiect de 
Constituţie la 1859, inspirat de Convenţia de la Paris, ea însăşi întemeiată 
pe principiile revoluţiei franceze din 1789 şi pe Constituţia belgiană 
din 1831. Aşadar, la baza Constituţiei din 1866 au stat: proiectul 
Consiliului de Stat din 1866, Statutul dezvoltător al Convenţiei de la 
Paris al lui Cuza Vodă, proiectul lui Cuza Vodă din 1863, întemeiat pe 
Convenţia de la Paris şi Constituţia franceză din 1852, proiectul Comisiei 
Centrale de la Focşani adoptat la 9 octombrie 1859, Convenţia de la 
Paris din 7/19 august 1858, doleanţele Adunărilor ad-hoc din 1857, 
proiectul lui Barbu Ştirbei din 1857 inspirat din Constituţia belgiană 
din 1831 şi cea franceză din 1852, manifestul conservatorilor conduşi 
de Barbu Catargiu din 1857, programele revoluţiei de la 1848 din Ţara 
Românească şi Moldova, programul Socităţii filarmonice din 1833, 
Regulamentul Organic din 1832, proiectele de reforme din Principatele 
Române din 1821-1822. În aceste proiecte menţionate se regăsesc 
principiile democratice ale egalităţii, garantării libertăţii individuale, 
descentralizării administrative, emanării puterii în stat de la naţiune, 
toleranţei religioase.? 

Orice regim democratic se întemeiază pe principiul fundamental al 
suveranităţii naţionale, care se exercită prin sistemul reprezentativ. 
Aşadar, naţiunile moderne nu se guvernează direct de către cetăţenii 
săi, ci prin reprezentare, deci indirect, prin reprezentanţi aleşi. Națiunea 
nu alege pe fiecare reprezentant al său, cum ar fi logic, pentru că ar 
trebui să disceamă între mii de candidaţi. Ca atare, se recurge la 
circumscripţii electorale, în care se aleg unul sau câţiva candidaţi. 

Altminteri, scrutinul ar dura mult, cu imense cheltuieli. În acest caz, 
circumscripțiile nu sunt corpuri politice, ci numai simple diviziuni 
convențional ale populației cu drept de vot, fără interese particulare 
de susținut. Deputaţii sau senatorii aleşi sunt reprezentanți ai națiunii, 
care exercită deci suveranitatea națională, ce exclude reprezentarea 
intereselor particulare şi guvernarea în numele acestora. Interesele 
particulare sau de grup sunt susținute numai în Adunări consulative şi 
nu deliberative, deci în consilii şi nu în parlamente.? 

După 1864, regimul parlamentar funcţionează defectuos, întrucât 
Parlamentul nu-şi îndeplinea rolul său firesc, anume de a delibera în 
numele naţiunii, adică potrivit normelor stabilite de ea şi prin controlul 
parlamentar asupra guvernului în privinţa aplicării deciziilor. Or, 
parlamentele nu trebuie să se limiteze la reînregistrarea voinţei 
guvernelor, care singure decideau şi executau.’ 

Se trecuse, evideni, la un regim democratic de la unul absolutist 
după 1859, dar prin domnia personală, se zdruncinase echilibrul 
puterilor în stat. Nu s-au respectat prevederile constituţionale din Statutul 
dezvoltător al Convenţiei de la Paris pentru buna funcţionare a regimului 
parlamentar. Astfel, puterea legiuitoare era subordonată domnului şi 
parlamentului. Alegerile aveau loc sub influenţa guvernelor care le 
organizau.$ 

În pofida înfăptuirii unor mari reforme democratice, regimul 
parlamentar-democratic suferise grave defecţiuni, remediate treptat prin 
lovitura de stat şi abdicarea silită a lui Alexandru loan Cuza, sancţionată 
de Adunarea electivă, în chiar în ziua de 11/23 februarie 1866, spre a 
crea posibilitatea legitimităţii conducerii provizorii a statului. Adunarea 
electivă a continuat astfel să lucreze până la 18 martie 1866, când s-a 
declanşat un conflict între ea şi guvern. Ca atare, Camera a fost 
dizolvată prin mesajul Locotenenţei domneşti, motivat să deputaţii 
vroiau să se erijeze în Convenţie naţională. Prin decret, s-a dizolvat în 
aceeaşi zi şi Senatul.6 

Au fost convocate colegiile alegătorilor primari între 9- 12 aprilie 
1866 şi ale alegătorilor direcţi la 17 aprilie. Adunarea nou aleasă, 
Constituanta, a fost convocată în sesiune extraordinară la 28 aprilie 
1866.7 

Mesajul de deschidere a fost prezentat de Lascăr Catargiu, în numele 

Locotenenţei domneşti. Se proceda la un scurt istoric al evenimentelor 
până la începutul domniei principelui Carol l, în prezenţa a 98 de 
deputaţi. Astfel, se menţiona că una din cele mai însemnate zile din 
istoria patriei a fost cea din 11/23 februarie 1866. Unirea a intrat în 
dreptul ginţilor fiind susţinută cu mari sacrificii. Pentru consolidarea 
ei, s-a proclamat principe dintr-o familie domnitoare străină. La 
11 februarie 1866, românii fuseseră aduşi în culmea disperării. Acum, 
în locul arbitrariului şi prevaricaţiunilor există justiţie şi libertate. S-a 
ales o nouă Adunare. Moralul armatei a fost ferit de tarele societăţii, 
care trebuie reorganizată. Sunt multe de întreprins, dar mai întâi redresate 
finanţele. Se exprima speranţa că prinţul Carol de Hohenzollern va 
urca pe Tronul țării şi va domni în linişte şi pace spre binele ei. În final, 
Locotenenţii domneşti se adresau deputaţilor: "Națiunea astăzi v-a 
delegat puterile sale şi v-a făcut reprezentaţiunea ei legală: ea aşteaptă 
dar ca şi guvernul cu nerăbdare, dar cu cea mai neclintită credinţă, să 
daţi aspirărilor voinţei actelor ei consacraţiunea. Dumneavoastră, ca 
să puneţi astfel un capăt bănuielilor neliniştei, ca să curmaţi îndată 
toate durerile ce ne bântuie de ani lungi, toate pericolele de care 
necontenit furăm ameninţaţi"? 

S-au ales vicepreşedinţii Adunării: Dumitru Brătianu, 
M.C. Epureanu, generalul lon Gr. Ghica şi Ştefan Golescu, apoi 
secretarii şi chestorii, preşedintele urmând să fie ales ulterior, întrucât 
Adunarea nu avea un Regulament de ordine interioară. S-a propus 
invalidarea alegerii lui M. Kogălniceanu ca deputat al judeţului Fălciu. 
Majoritatea se dovedea ostilă fostului colaborator al lui Cuza Vodă. 
N. Blaremberg, îndeosebi, a propus un amendament prin care propunea 
respingerea lui M. Kogălniceanu pe motiv că, în calitate de ministru, la 
2 mai.1864 “s-a făcut culpabil de un sperjur şi un atentat în contra 
legilor”. Contra s-au ridicat generalul Chr. Tell şi Ion Ghica. Primul 
ministru face apel să se renunţe la astfel de discuţii în împrejurările 
existente, când Europa observa cu atenţie evenimentele din România. 
Dezbaterea s-a încheiat, însă a fost aleasă o comisie pentru aflarea 
adevărului asupra alegerii lui M. Kogălniceanu, ca o soluţie pentru 
atenuarea pasiunilor politice.’ 

În şedinţa secretă a Adunării Constituante din 1 mai 1866, a fost 
aleasă o Comisie pentru studierea actelor diplomatice şi elaborarea unui 

răspuns la deciziile puterilor garante, după o prealabilă comunicare din 
partea guvernului a acestor acte, precum şi cele referitoare la demersurile 
pentru alegerea domnului străin. În aceeaşi zi, a avut loc şedinţa publică 
a Adunării, la care au fost prezenţi 116 deputaţi. Vicepreşedintele, 
M.C. Epureanu, constată că Adunarea era legal constituită: “Toţi 
deputaţii s-au declarat unanim că voiesc să voteze împreună [moldoveni 
şi munteni), atât chestiunea Unirii, cât şi a Principelui străin". În această 
privinţă, au fost consultaţi deputaţii din ambele comisii reunite care 
alcătuiesc România. Raportul Comisiei pentru analizarea actelor 
diplomatice a prezentat apoi un proiect de răspuns prin care se declara 
“voinţa nestrămutată a Principatelor Unite de a rămâne pururea ceea 
ce sunt, o Românie, una şi nedespărțită, sub domnia ereditară a 
Principelui străin [...] sub numele de Carol I“. S-au pronunţat pentru 
Unire şi Principe străin: Chr. Tell, care şi-a exprimat rezerve asupra 
redactării răspunsului, Al. Sihleanu şi I. Strat. Pentru Unire şi contra 
Principelui străin s-au pronunţat: N. Ionescu, D. Tacu, loan Lecca şi 
I. H. Rădulescu. Proiectul de răspuns la Mesajul Locoteneţei a fost 
adoptat cu 109 voturi, 6 abţineri şi nimeni contra. În aplauze unanime, 
s-a proclamat votul pentru Unire şi Principe străin şi s-a declarat că 
"armata a binemeritat de la patrie”. Preşedintele Consilului de Miniştri 
a depus, apoi, pe biroul Adunării proiectul de Constituţie.! 

Locotenenţa domnească adresa Adunării Constituante un mesaj 
însoţit de proiectul de Constituţie analizat de Consiliul de Stat şi acceptat 
de Consiliul de Miniştri, spre dezbaterile înaltului for. La articolul 1 
din titlul I, proiectul de Constituţie prevedea că: “Principatele-Unite- 
Române constituie un singur stat sub numirea de România, sub un 
Domn ales dintr-o dinastie domnitoare a Europei, cu drept de hereditate 
în ramura bărbătească a familiei sale”. 

Primul articol din proiect stabilea astfel caracterul unitar al statului 
naţional român modern format în 1859, instituia monarhia ereditară pe 
linie masculină cu domnitori aparţinând unor dinastii domnitoare din 
Europa. Se înlătura astfel eventualitatea unor pasionante competiţii 
interne pentru ocuparea Tronului. 

În continuare, la articolele 2 şi 3, se menţionau: teritoriul statului, 
modificarea sau rectificarea frontierelor numai prin lege, împărţirea 
administrativă în judeţe, plăşi şi comune, care, de asemenea, nu se pot 

modifica decât prin lege. La titlul IJ, referitor la drepturile românilor, 
înțelegând prin acestea libertăţile democratice, cu privire specială la 
conştiinţă, învăţământ, presă, întruniri, se menţiona că toţi românii se 
vor bucura de drepturi politice, potrivit legilor în vigoare. Calitatea de 
român se dobândeşte, se păstrează şi se pierde în conformitate cu 
prevederile legale. Apartenența religioasă nu poate constitui un 
impediment la obţinerea cetăţeniei (împământenirii). Românii, indiferent 
de locul naşterii, dacă renunţă la protecţia străină, dobândesc exercitarea 
drepturilor politice prin votul Corpurilor legiutoare. Egalitatea tuturor 
cetățenilor în fata legii, impozitelor şi obținerii de funcţii în stat este 
garantată.!? 

Se prevedea exceptarea străinilor de la obţinerea de funcţii publice, 
în genere cazurile de admitere a lor fiind prevăzute de lege. Totuşi 
străinii se vor bucura de protecţia persoanei și averii lor. În proiect se 
stipula interzicerea privilegiilor, scutirilor şi monopolurilor de clase şi 
a primirii titlurilor de nobleţe şi demnități străine fără aprobarea 
Corpurilor legiuitoare. Se garanta libertatea individuală, în sensul că 
nimeni nu putea fi unmărit, reţinut sau arestat, decât în cazurile prevăzute 
de lege. Nimeni nu putea fi sustras, contra voinţei sale, judecății în 
forurile competente. Inviolabilitatea domiciliului era garantată, iar 
vizitarea locuinţelor se putea face numai în anumite cazuri prevăzute 
de lege. Pedepsele se vor da şi aplica numai în virtutea legii, fiind 
interzisă pedeapsa confiscării averilor. Se preconiza desfiinţarea pedepsei 
cu moariea, cu unele excepţii prevăzute în Codul penal militar. Religia 
ortodoxă era religie de stat, dar toate celelalte culte aveau dreptul de 
exercitare, deci libertatea cultelor fiind garantată. Biserica Ortodoxă 
Română este autocefală, toate problemele sale fiind rezo!vate de Sfântul 
Sinod. Clerul superior şi instituţiile de învăţământ vor fi întreţinute de 
stat, iar clerul parohial va fi întreţinut de comune.” 

În Proiectul de Constituţie se menţionau, apoi, libertăţile democratice. 

. Întocmirea şi eliberarea actelor de stare civilă aparțin autorităţilor civile, 
după binecuvântarea bisericească, cu excepţiile prevăzute de lege. Se 
garantau libertatea, gratuitatea şi obligativitatea învățământului primar, 
prin înfiinţarea treptată de şcoli în toate comunele. Constituind garanţia 
tuturor libertăţilor democratice, proiectul includea libertatea presei, prin 
interzicerea oricărei cenzuri sau împiedicării apariţiei, vânzării sau 

distribuirii oricărei publicaţii. Pentru ziare,nu era necesară o autorizaţie 
prealabilă din partea vreunei autorităţi. Astfel, ziariştii, sciitorii, editorii, 
tipografii şi litografii vor fi exceptaţi de la orice cauțiune. Îndeosebi 
"presa nu va fi supusă niciodată sub regimul avertismentelor". Ca atare, 
este interzisă suspendarea sau suprimarea vreunui jurnal sau publicaţii. 
Delictele de presă vor fi sancţionate în conformitate cu Codul penal. 
Responsabil pentru afirmaţiile în scris este în primul rând autorul, iar, , 
în lipsa lui, editorul sau garantul, acesta din urmă fiind indispensabil 
oricărui jurnal, bucurându-se de drepturi civile. Ei puteau fi desemnaţi 
numai dintre cetăţenii români. La fel, redactorii. În proiect se preconiza 
secretul corespondenţei, prevăzându-se sancţiuni legale pentru 
contravenienţi.:4 

Se garanta libertatea întrunirilor, în mod paşnic şi fără arme, în 
conformitate cu legile în vigoare, având ca scop dezbaterea problemelor 
politice, fără autorizaţie prealabilă, dacă sunt în spaţii închise şi, cu 
respectarea legilor polițienești, în spaţii deschise. Dreptul la asociaţie 
este nelimitat de vreo măsură preventivă. Era garantat dreptul la petiție 
individual sau colectiv numai în numele semnatarilor. Excepţie făceau 
autorităţile constituite legal, care puteau adresa petiţii în numele unci 
colectivităţi. Se prevedea dreptul fiecărui cetăţean de a reclama 
tribunalelor abuzurile funcţionarilor publici, fără jignirea demnităţii 
personale şi cu observarea regulilor stabilite în privinţa miniştrilor. 
Proprietatea va fi inviolabilă, exproprierea putându-se face numai pentru 
motive de utilitate publică, după dreaptă şi prealabilă despăgubire. Se 
garanta libertatea de navigaţie şi de circulaţie pe drumuri şi şosele 
publice. Orice cetăţean român nu putea intra în serviciul altui stat fără 
aprobarea guvernului, altminteri fiind pasibil de a-şi pierde drepturile 
cetăţeneşti. Se interzicea extrădarea refugiaților.” 

Puterile în stat purced numai de la naţiune şi se exercită în 
conformitate cu prevederile Constituţiei. Ele sunt atribuite Domnului 
şi Adunării generale care au iniţiativa legilor, cu concursul Consilului 
de Stat. Puterea executivă este acordată Domnului potrivit prevederilor 
Constituţiei. Se instituie un Consiliu de Stat, care va fi consultat de 
către guvem în privinţa legilor şi regulamentelor. Puterea judecătorească 
se exercită conform legilor. Interesele locale se rezolvă de către consiliile 
ținutale sau comunale. Puterile constituţionale ale Domnului sunt 

ereditare în linie descendentă şi directă în persoana Măriei-Sale 
Principele Carol I de Hohenzollern-Sigmaringen, pe linie masculină şi 
cu respectarea dreptului de primogenitură. În caz de desherenţă, Domnul 
va aviza numirea unui succesor dintr-o dinastie domnitoare din Europa. 
În cazul decesului, fără numire de succesor, Tronul rămâne vacant, 
după care Adunarea generală se întruneşte pentru alegerea unui nou 
domn, în termen de 8 zile, cu respectarea condiţiei de împlinire a vârstei 
de 18 ani. În caz că e nevârstnic, se instituie regența. Persoana domnului 
este inviolabilă, numai miniştrii fiind responsabili, în sensul că nici un 
act semnat de domn nu va avea valoare fără contrasemnătura unui 
ministru, care, din acel moment, devine responsabil.15 

Evident, proiectul de Constituţie menţionează locul şi rolul 
monarhului provenit dintr-o dinastie străină, cu ereditatea Tronului, 
deci întemeierea unei dinastii. Pentru a institui monarhia constituțională, 
sunt determinate atribuţiile sale. Astfel, domnul numeşte şi revocă 
miniştrii, sancţionează, promulgă şi aplică legile. Are dreptul de a refuza 
sancţiunea legii, după care revine în Adunare spre dezbatere în sesiunea 
următoare. În caz că Adunarea persistă în a-şi menţine votul, domnul 
fie va sancţiona legea, fie va dizolva Adunarea. Dacă şi noua Adunare 
persistă, atunci legea va fi sancţionată. Domnul mai are dreptul de a 
graţia sau reduce pedepsele criminalilor, cu excepţii prevăzute în cazul 
miniştrilor. Nu are dreptul de a suspenda cursul urmăririi sau al judecării. 
El numeşte şi confirmă în toate funcţiile administraţiei publice şi de 
relaţii externe. Nu are dreptul să creeze noi funcţii publice fără o lege 
specială. Are dreptul de a face regulamentele pentru aplicarea legilor,” 
dar fără a modifica sau suspenda legile şi nici de a scuti pe cineva de la 
aplicarea legii. Domnul este comandantul suprem al armatei, conferă 
grade şi decoraţii militare, are dreptul de a bate monedă, încheie 
convenţii comerciale cu alte state, care capătă autoritate numai prin 
dezbaterea şi aprobarea de către Corpurile legiuitoare. Lista civilă este 
votată de Adunarea generală, care îşi deschide lucrările la 15 noiembrie 
în fiecare an, fără convocare de către domn. Fiecare sesiune durează 
trei luni. La deschidere, domnul prezintă mesajul Tronului. Închiderea 
se face tot prin mesaj domnesc. Domnul are dreptul de a dizolva 
Adunarea şi de a convoca alegătorii în termen de două luni şi a noii 
Adunări în termen de trei luni. El mai avea dreptul de a pleca în 

străinătate fără aprobarea Adunării. Alte drepturi nu avea, în afara celor 
prevăzute în Constituţie! 

Referitor la miniştri, proiectul de Constituţie preconiza că are dreptul 
de a fi membru al guvernului numai cetăţeanul român prin naştere sau 
cel care a dobândit împământenirea cea mare. Membrii familiei 
domnitoare nu puteau fi miniştri. În cazul că nu sunt membri ai Adunării, 
miniştri! pot participa la dezbaterea legilor fără drept de vot. La orice 
dezbatere este necesară prezenţa miniştrilor la deliberări. De răspundere 
nu-l poate absolvi pe un ministru nici măcar un ordin scris sau verbal 
al dorainlui, miniştrii fiind responsabili faţă de orice încălcare a legilor 
sau risipire a bunurilor publice. Miniştrii pot fi acuzaţi şi trimişi în 
judecată de către Adunare şi domn la Curtea de Casaţie, singura în 
drept a-i judeca. Punerea sub acuzare se poate face numai cu două 
treimi din membrii prezenti. Domnu! nu are dreptul de a gratia sau 
;nicşora pedeapsa decisă de Curtea de Casaţie decât la cererea 
Adunării." 

Membrii Adunării generale reprezintă națiunea. Ea este aleasă pe o 
durată de patru ani și ține şedinţe publice. Verilică titlurile membrilor 
săi şi judecă contestaţiile contra lor. Alege preşedintele, vicepreşedinţii şi 
biroul. Deciziile sale se pot lua numai cu majoritate absolută. Nu poate 
ţine şedinţe și lua decizii decât cu jumătate plus unul din numărul 
membrilor săi consideraţi în totalitate, deci inclusiv al celor absenţi. 
Votul este deschis sau secret. Proiectele de legi în totalitate se votează 
prin apel nominal deschis. Alegerile de persoane se fac secret. Dreptul 
de anchetă este un atribut 2l Adunării generale. Adoptarea oricărui 
proiect de lege se face numai după dezbaterea articol cu articol, 
Adunarea având dreptul dc a amenda articolele şi amendamentele 
propuse. Un proiect de lege nu poate fi adoptat fără cele trei citiri 
succesive, la interval de 10 zile. Membrii Adunării nu pot fi urmăriţi 
Sau arestaţi pentru voturile sau opiniile exprimate în timpul exercitării 
mandatelor lor. Urmărirea sau arestarea parlamentarilor se poate face 
numai cu aprobarea a două treimi din voturile Adunării. Particularii nu 
pot adresa personal petiţii Adunării, ci numai sprijiniţe de 5 membri ai 
acesteia. Orice membru al Adunării are dreptul de a solicita informaţii, 
prin biroul acesteia, oricărei autorităţi despre orice ramură a 
administraţiei publice. Adunarea dispune de poliţie proprie, fiind 

interzisă plasarea forţei armate în jurul sau la intrările ei. Adunarea 
adoptă propriul ei regulament. Membrii săi au dreptul de interpelare a 
guvernului şi dreptul la indemnizaţie.!* 

Proiectul de Constituţie prevede că organizarea judecătorească va fi 
reglementată printr-o lege specială. Nici o instituţie de acest fel nu se 
putea înfiinţa decât pe baza unei legi. Va exista doar o singură Curte de 
Casaţie. Jurisdicţia militară va avea ca obiect numai cazurile de 
disciplină, celelalte infracţiuni (crime, delicte) vor trece în seama 
tribunalelor ordinare. Instituţiile judeţene şi comunale vor fi reglementate 
prin legi, care vor tinde la descentralizarea administraţiei şi la 
independenţa comunală. Orice impozit se va percepe numai în baza 
unei legi. Bugetul se va vota de către Corpurile legiuitoare şi va fi 
confirmat de domn. Se va institui o Curte de Conturi. Serviciul militar 
va fi obligatoriu de la vârsta de 21 de ani, cu o durată de trei ani. 
Drapelul naţional va fi tricolor. Bucureştiul va fi capitala țării. Constituţia 
pu poate fi suspendată nici total, nici parţial. Consultarea naţiunii prin 
plebiscit se poate face numai prin aprobarea Adunării generale. 

Revizuirera Constituţiei poate fi decisă de Adunarea generală cu 
două treimi din voturi, respectându-se cele trei citiri şi la interval de 15 
zile. În caz că propunerea de revizuire este admisă, Adunarea se dizolvă 
şi se convoacă o altă Adunare numai în scopul revizuirii, 
dizolvându-se după aceasta. Din momentul intrării în vigoare a 
Constituţiei adoptate, se abrogă toate legile contrarii şi se vor face legi 
speciale.2! 

Proiectul de Constituţie prezentat Adunării Constituante de către 
Locotenenţa domnească, analizat de Consiliul de Stat şi acceptat de 
guvern, instituia astfel statul de drept prin separarea puterilor, precum 
şi monarhia constituţională şi regimul parlamentar. Nimic nu era admis, 
fără decizia şi controlul Parlamentului. Şeful statului avea prerogative 
sporite, între care numirea primului ministru şi a membrilor guvemului, 
fără vreun vot parlamentar. O slăbiciune a regimului politic, sesizată în 
dezbateri, dar neremediată, care va crea neajunsuri vieții politice. 

Noul Parlament, transformat în Constituantă, era decis să înlăture 
toate consecinţele regimului politic personal al lui Alexandru loan Cuza. 
Resentimentele majorităţii deputaţilor faţă de ultimii ani ai domnitorului 
Unirii devin tot mai evidente, cu trecerea timpului mergând până la 

propunerea de confiscare a averii sale. Deocamdată, consecinţele 
regimului personal sunt suportate de către colaboratori. Astfel, în şedinţa 
din 4 mai 1866, după dezbateri îndelungate şi aprinse, Adunarea a 
adoptat cu 71 voturi contra 42 respingerea mandatului detieputat al lui 
M. Kogălniceanu, “pentru causă de moralitate publică recunoscută de 
întreaga ţară”. În acest fel era împiedicat să-şi îndeplinească mandatul 
principalul colaborator al lui Cuza Vodă la programul de reforme după 
lovitura de stat de la 2 mai 1864. 

În aceeaşi şedinţă din 4 mai 1866, s-a început dezbaterea proiectului 
de regulament al Adunării, care a durat până la 9 mai, când a fost 
adoptat cu 89 voturi contra 17 şi 2 abţineri. Din discuţii s-a desprins 
curentul de ostilitate împotriva Senatului. S-a propus un amendament 
pentru suprimarea capitolului referitor la Senat, dar a fost respins cu 
47 voturi contra 46. A fost ales apoi ca preşedinte al Adunării 
Constituante M.C. Epureanu cu 74 voturi din 120 de participanți. 
Ion C. Brătianu a întrunit 46 de voturi. 

În şedinţa din 10 mai 1866,:s-a prezentat propunerea, semnată 
de 124 deputaţi, de a se acorda indigenatul familiei 
Hohenzollern-Sigmaringen, cu naturalizarea prinţului Carol Anton. În 
aceeaşi zi, domnitorul Carol | a depus jurământul. Guvernul provizoriu 
a demisionat, fiind numit noul guvern sub preşedinţia lui 
Lascăr Catargiu. Locotenenţa domnească îşi încheia astfel misiunea, 
adoptându-se de către Adunare o propunere precum că, împreună cu 
guvernul “au binemedritat de la Patrie”. 

Anexa! proiectului de Constituţie, a fost prezentat proiectul de lege 
electorală prin adresa primului ministru al guvemului provizoriu, 
Ion Ghica. La titlul I se stabilea modalitatea alegerii. Astfel, Adunarea 
se compune din membri aleşi de judeţe şi comune. În fiecare judeţ vor 
fi trei colegii electorale (două rurale şi unul urban). Cele rurale vor 
alege câte doi deputaţi. Colegiul urban este alcătuit din alegători ai 
tuturor oraşelor din judeţ, iar deputaţii .aleşi vor fi proporţional cu 
numărul populaţiei oraşelor întrunite: 1 la 15.000 locuitori, 2 la 30.000, 
3 la 45.000. Are dreptul de alegător orice locuitor născut român sau 
naturalizat cetăţean român, la vârsta de 21 de ani, care plăteşte o 
contribuţie directă de orice natură către stat. Sunt exceptaţi de la acest 
drept: supuşii străini, servitorii cu simbrie, interzişii, faliţii, condamnaţii 

penal. Domiciliul stabilit era cel în care se plătea impozitul. Poate îi 
eligibil cel care are vârsta de 25 de ani şi plăteşte un impozit direct 
către stat. Listele de alegători sunt permanente, alegătorii fiecărui colegiu 
votând în secţiuni de câte 500 în mod secret.” 

Înainte de dezbaterea proiectului de Constituţie, a fost prezentat 
raportul Comitetului de delegaţi ai Adunării de către A. Pascal. Se 
menţiona că s-au făcut unele amendamente şi modificări la proiectul 
primei Constituţii alcătuite de români pentru români, căci. până atunci. 
constituţiile au fost date de străini. Din care motiv, nici nu au prins 
rădăcini şi nici durată. Frecventa lor schimbare a generat dezordini şi 
instabilitate: “Astăzi, pentru prima oară, românii vor aveu o 
Constituţiune ce va fi opera lor, creată şi elaborată de dânşii prin a lor 
inițiativă”. Ca atare, reprezentanţii şi mandatarii naţiuni au datoria de a 

"examina cu maturitate proiectul de Constituţie, pentru a rezulta un pact 
fundamental, care să răspundă necesităţilor naţionale prezente şi viitoare, 
adică o Constituţie temeinică, de durată, ferită de orice “inovaţiuni 
capricioase". Prin unmare, trebuie deliberat în mod judicios, căci “mai 
multe Constituţiuni s-au văzut căzând, pentru că aceste Constituţii, 
în loc de a fi monumentele destinate viitorului, nu au fost decât nişte 
bariere ridicate contra trecutului. Justa şi legitima oroare a unor 
instituţiuni rău combinate sau rău aplicate au fost de multe ori cauza 
defectelor noilor instituţiuni ce le-au succedat" 

Raportorul era un conservator, membru al majorităţii parlamentare, 
care încerca să influenţeze cursul dezbaterilor. Astfel, considera că 
proiectul de Constituţie cuprindea unele reminiscenţe de concepţii 
perimate, de prejudecăţi. În consecinţă, membrii Comitetului au procedat 
la mai multe modificări, menite a înlătura unele defecte, care decurg 
din avatarurile "ostilităței şi deficienței ce au putut inspira un regim ce 
a fost o amară decepţiune pentru speranţele românilor". Concepţia 
dominantă a membrilor Comitetului, ca şi a Adunării şi guvernului, a 
fost pătrunsă de spiritul naţional liberal şi egalitar. Pentru viitor, 
despotismul nu va mai prinde rădăcini în România. Aşadar, Constituţia 
prezentată este una liberală şi egalitară, care garantează poporului toate 
libertăţile publice existente în cele mai liberale state din Europa, 
concomitent cu garantarea în exercitarea lor. De aceea, modificările 
făcute de Comitet nu sunt decât de redactare. Astfel, întrucât 

naționalitatea este primordială, Comitetul a introdus o excepţie, care 
abrogă dispoziţiile articolului 9 din Codul civil. Neexistand nici un fel 
de discriminare pe motive de conştiinţă, religie etc., dreptul de 
împământenire a străinilor trebuie acordat treptat şi în directă 
corespondenţă cu ameliorarea morală dobândită prin învățământul 
obligatoriu ce se va introduce. Era vorba îndeosebi despre evrei.” 

Comitetul a procedat la modificarea articolului 16, introducând 
alegerea mitropoliţilor şi episcopilor de către reprezentanţii naţiunii, 
întrucât independenţa Bisericii Ortodoxe Române a fost grav atinsă 
prin legea din 11 mai 1865. Un amendament a fost şi articolul 18 din 
proiect, prin care se prevede ca averile care sunt date sau care se vor da 
şcolilor să nu mai fie sustrase importantei şi beneficei lor destinaţii. O 
altă modificare se referă la sistemul reprezentativ unicameral. La 2 mai 
1864, Alexandru loan Cuza a introdus sistemul bicameral, dar într-un 
mod vicios, acordând Senatului puteri foarte mari, care puteau duce la 
despotism. Prin propunerea de modificare, sistemul bicameral se 
menţine, dar altfel conceput, "ca o maximă a constituționalismului", 
menit a evita “precipitaţiunea în deliberaţiuni şi surprinderile din 
partea puterei ministeriale. O Adunare unică, chiar când ar avea 
regulamentul cel mai perfect, îl observă numai pe cât îi place". 
Inconvenientele dispar în prezenţa a doua Camere, mai ales intensitatea 
luptelor politice, care este atenuată: “Sistemul bicameral este 
indispensabil şi constituie unicul remediu ce s-ar putea aduce la 
inconvenientele ce au rezultat totdeauna".A 

Modificarea propusă era una fundamentală, întrucât viza sistemul 
de reprezentare națională, care, sub influenţa radicalilor liberali, fusese 
inclus în proiectul de Constituţie ca unicameral, adică o Adunare 
generală. Conservatorii, predominând în Comitetul de delegaţi ai 
Constituantei, s-a procedat la modificare, care va fi impusă minorităţii 
în timpul dezbaezilor de către majoritatea conservatoare foarte interesată 
în adoptarea sistemului bicameral, prevăzându-se că în Senat vor 
predomina latifundiarii, deoarece senatorii se alegeau pe criteriul 
teritorialităţii. 

Sub influenţa majorităţii conservatoare, Comitetul de delegaţi a găsit 
o lacună foarte importantă în proiectul de Constituţie, anume lipsa 
principiilor legii electorale, care ar trebui incluse în Constituţie, aplicarea 

lor făcând apoi obiectul unei legi. În consecinţă, s-au formulat câteva 
amendamente: “Admiterea votului universal, fără a separa în mai multe 
colegii votanţii care au un diferit grad de cultură şi diferite interese, 
este paralisarea sau anihilarea voturilor claselor inteligente şi cultivate, 
care pretutindenea sunt mult mai puţin numeroase, decât clasa aceea 
în care educaţiunea nu a putut fi aşa de îngrijită şi luminele nu au 
putut fi aşa de răspândite”. Aşadar, votul universal, fără împărțirea în 
colegii electorale, ar duce la anihilarea vocilor celor mai luminate ale 
naţiunii. Aceasta a fost raţiunea împărțirii în colegii. Meritul personal 
încercat trebuie să prevaleze, căci este garantat prin servicii publice şi 
avere rezultată din muncă şi inteligenţă, ordine şi economie. Având în 
vedere starea de înapoiere culturală a majorităţii populaţiei rurale, 
Comitetul de delegaţi a considerat util să extindă dreptul de vot numai 
până la aceia care dispun de o mică avere, care să le ofere posibilitatea 
unci instrucţiuni şi unor minime cunoştinţe de natură a-i determina să 
discearnă asupra rolului şi menirii unui alegător. A fost formulat un 
amendament, prin care mitropoliţii şi episcopii să fie membri de drept 
ai Camerei, iar Universitățile din laşi şi Bucureşti să aibă câte un deputat 
ales de către profesorii acelor Universităţi. 

Evident, modificările propuse spre dezbatere şi adoptare Adunării 
Constituante aparţineau conservatorilor, îndeosebi interesaţi în 
menţinerea privilegiului politic, care ar fi fost anihilat prin votul 
universal. Sistemul colegiilor electorale constituia o discriminare, 
incompatibilă cu un regim democratic liberal. Iniţiativa votului universal 
aparținuse, desigur, liberalilor radicali, nevoiţi să renunţe la acest 
deziderat, pentru a salva o Constituţie liberală în esenţa sa. 

Un alt amendament se referă la admiterea în Cameră a 
moştenitorului Tronului la etatea de 18 până la 25 de ani. Referitor la 
Domn, Comitetul reduce cazurile de vacanţă a Tronului şi introduce un 
drept de veto absolut, în locul unui vot suspensiv. Rațiunea unei astfel 
de importante modificări a constat în dorinţa de a se evita, pe cât posibil, . 
cazurile de dizolvare a Adunării. O altă importantă modificare constă 
în propunerea de desființare a Consiliului de Stat, care ar comporta 
prea multe cheltuieli în comparaţie cu foloasele sale.” 

La capitolul referitor la puterea judecătorească, Comitetul a constatat 
mai multe lacune. Între altele, s-a respins sistemul electivităţii 

magistraţilor, admițând dreptul Domnului de a-i numi, în conformitate 
cu o lege specială de admitere şi promovare în funcţii publice, care se 
va elabora. Comitetul a admis inamovibilitatea treptată sau graduală a 
magistraţilor, care să conducă la "o magistratură luminată, erudită şi 
independentă"! 

S-au mai efectuat unele modificări referitoare la instituţiile judeţene 
şi comunale, la finanţe, modificări de amănunt, nu de esenţă. Un 
amendament a fost introdus la Dispoziţiuni suplimentare, referitor la 
necesitatea revizuirii tuturor codicelor existente.*? În continuare, se 
publica proiectul de Copstituţie modificat de Comitet.*? 

Proiectul de Constituţie prezentat Adunării Constituante era opera 
Guvemului provizoriu şi a Locotenenţei domneşti, ambele organisme 
aflate sub influenţa radicalilor liberali. Ei au fost dintotdeauna promotorii 
democraţiei româneşti, fără nici o limită. Lor li se datoreşte radicalizarea 
Proclamaţiei de la Islaz, devenită Constituţie ulterior, după izbânda 
revoluţiei de la 1848, lor le aparţin cele mai democratice şi înaintate 
programe politice, admiterea reprezentaţilor țărănimii în Adunările 
ad-hoc din 1857, adoptarea celor patru puncte ca doleanţe ale naţiunii, 
accelerarea procesului reformelor democratice. Radicalii liberali 
reproşau lui Cuza Vodă moderaţia în adoptarea reformelor, pe când 
vechii conservatori tocmai contrariul. 

Explicabilă, aşadar, dispoziţia spre modificare a unor articole 
fundamentale din proiectul de Constituţie din 1866 din partea unei 
majorităţi conservatoare atât în Comitet, cât şi în Adunarea Constituantă. 
Minoritatera înstărită şi cultivată a societăţii româneşti nu era dispusă 
să renunţe şi la privilegiul politic, după ce pierduse pe cel social, prin 
desfiinţarea rangurilor boiereşti. Cel economic se menţine, în continuare, 
prin avere. Cel politic se caută a fi menţinut şi prin avere şi prin pregătire 
intelectuală. Ea profită din plin de sărăcia şi incultura generală, îndeosebi 
a țărănimii, în majoritate analfabetă şi lipsită de o minimă cultură 
politică, de lipsa unei clase de mijloc. 

Radicalii liberali, ca reprezentanţi ai maselor populare, avansau cele 
mai înaintate principii democratice, între care votul universal. În timpul 
dezbaterilor proiectului de Constituţie modificat de Comitetul 
delegaților, liberalii radicali se văd nevoiţi să renunţe la unele deziderate 
ale lor, pentru a se ajunge, în final, la un compromis, căci numai astfel 

se putea adopta o Constituţie dintre cele mai democratice şi liberale 
existente atunci în Europa. 


2. Dezbaterea şi adoptarea Constituţiei 


Modificarea esenţială a proiectului de Constituţie de către Comitetul 
delegaților Adunării Constituante, dominat de conservatori, a produs 
vădită nemulţumire liberalilor radicali. La propunerea preşedintelui 
Adunării, M.C. Epureanu, de dezbatere în şedinţa din 17 iunie 1866, 
Ion C. Brătianu, ministrul de Finanţe, solicita amânarea, pe motiv că 
raportul este foarte important, iar deputaţii trebuie să aibă timp de 
48 de ore pentru a-l studia: "Nu puteţi să mă bănuiţi nici pe mine, nici 
guvernul întreg că n-am voi să eşim cu o oră mai curând din starea 
anormală în care suntem azi”. Însă, introducerea atâtor modificări 
necesită timp. şi preşedintele Adunării susține amânarea.” 

În şedinţa din 18 iunie 1866, în prezenţa a 118 deputaţi, deputatul 
Radu Ionescu propune amânarea discuţiei generale, pe motiv că ar 
exista prea multe puncte divergente datorate modificărilor şi, în 
consecinţă, să înceapă dezbaterea pe articole. Se opune Al. Sihleanu, 
din partea minorităţii Comitetului de delegaţi, care a respins modificările, 
împreună cu N. lonescu şi Pană Buescu. Al. Sihleanu, preşedintele 
Comitetului de delegaţi, în opoziţie faţă de modificări totuşi, începe 
prin a da explicaţii asupra atitudinii minorităţii alcătuite din 3 şi a 
majorităţii din 4 (C. Grădişteanu, N. Calimachi-Catargi, N. Racoviţă şi 
Aristide Pascal). În raportul prezentat de A. Pascal nu s-a menţionat 
nimic din argumentele minorităţii. Or, punctele de divergență, în privinţa 
cărora nu s-a ajuns în Comitet la nici un fel de acord, sunt puţine. 
Astfel, cel referitor la religie, care nu pune nici un: obstacol la 
împământenire, majoritatea a adăugat un aliniat, în care se menţionează 
că "în cât priveşte pe israeliți, o lege specială va regula admisiunea 
lor treptată la împământenire". Al. Sihleanu a votat contra acestui 
amendament, dar la dezbaterea pe articole va dezvolta motivele. Cât 
priveşte noile instituţii, între care Camera teritorială (Senatul), s-a afirmat 
în raport că s-au consultat secţiile Adunării, constatându-se o majoritate 
în favoarea ei, ceea ce este inexact, întrucât trei au fost pentru, trei 
împotrivă, iar una (a doua) nu s-a pronunţat împotriva Senatului. 

AL. Sihleanu nu poate fi de acord cu argumentele majorităţii expuse în 
raport, precum că poporul român este semi-ignorant, predispus la 
tulburări etc. Necesitatea Senatului nu se poate dovedi cu astfel de 
argumente. În privinţa proiectului de lege electorală, şi minoritatea a 
considerat oportun ca principiile ei să fie incluse în Constituţie. Referitor 
la modificarea care prevede vetoul absolut acordat domnului, minoritatea . 
s-a opus, motivaţia urmând s-o dezvolte la dezbaterile pe articole.” 

Preşedintele Comitetului delegaților Adunării, ca membru al 
minorităţii liberale, opozant al modificărilor operate de majoritatea 
conservatoare, argumentează că, o dată cu detronarea lui 
Alexandru loan Cuza, trebuie înlăturată şi Constituţia lùi (adică Statutul 
dezvoltător al Convenţiei de la Paris) şi înlocuită cu alta. O primă 
trăsătură esenţială, pe care trebuie s-o aibă noua Constituţie, este 
egalitatea, înțelegând prin aceasta acordarea de drepturi egale nu numai 
claselor, dar şi fiecărui individ. A doua condiţie trebuie să fie libertatea, 
cu atât mai mult cu cât se întocmeşte o administraţie de stat vicioasă. 
Aşadar, nu este necesar ca libertatea să fie mai restrânsă decât înainte 
de 1866. Drept urmare, la fiecare articol să se ţină seama de aceste 
condiţii. O a treia condiţie a noii Constituţii trebuie ca ea să fie pe 
înţelesul tuturor. Pentru care motiv, se cere mai mult discernământ în 
adoptarea ei, căci semnifică o mare operă, ce solicită renunţarea la 
porniri subiective, la interese mărunte.” 

Radicalii liberali, ca promotori ai proclamaţiei de la 1848, care 
includea şi un articol referitor la emanciparea israeliților, se opun 
modificării articolului din proiectul de Constituţie din 1866. Astfel, 
N. Voinov declară că nu poate fi de acord cu amendamentul referitor la 
israeliți (împământenirea treptată), deoarece poporul român este unul 
dintre cele mai tolerante, propunând o modificare a aliniatului. Referitor 
la sistemul bicameral, consideră oportun proiectul guvernului, în care 
este menţionat cel unicameral.” 

Aristide Pascal, din partea majorităţii conservatoare a Comitetului 
de delegaţi, care a şi prezentat raportul, consideră nedrepte imputările 
deputatului Al. Sihleanu, susţinând că nimic esenţial nu lipseşte din 
raport, ci numai detalii şi cu atât mai puţin inexactităţi. Mai susţine că 
s-au expus nu numai argumentele majorităţii, dar şi ale minorităţii, 
precum cel referitor la vetoul absolut acordat domnului. Toate 

argumentele şi contraargumentele vor fi mai amplu dezvoltate la 
dezbaterea pe articole. S-a cerut închiderea discuţiei generale şi s-a 
admis, deşi au existat unele proteste. S-a supus votului şi s-a adoptat 
luarea în consideraţie a proiectului de Constituție.” 

Inchiderea precipitată a discuţiei generale, în pofida protestelor, 
denotă un subterfugiu al conservatorilor, care nu erau dispuşi să accepte 
contraargumentele minorităţii, toate raţionale şi legitime. Negarea 
evidenţei din partea lui Aristide Pascal va determina dezbateri pasionante 
la dezbaterea pe articole. Astfel, la primul titlu, s-a propus, în loc de 
teritoriul Principatelor Unite, teritoriul României, care a fost primit de 
Comitet, “fiind o singură Românie astăzi recunoscută în toată Europa". 
Un alt amendament se referea la cuvintele “în numele poporului român, 
Adunarea Naţională decretă”, necesare în preambului Constituției.” 

Cel mai controversat articol a fost cel referitor la evrei. Pe motiv că 
a stârnit intrigi şi pasiuni, Ion C. Brătianu, ministrul de Finanţe, a declarat 
că guvernul se retrage: “Poate că sunt procedări care întărâtă 
sentimentele, dar noi trebuie să respingem acele sentimente în inima 
noastră, pentru ca să ridicăm arma intriganţilor".* 

Ion C. Brătianu negase formal şi fără temei existenţa unei presiuni 
asupra guvernului şi Adunării spre a retrage articolul referitor la evrei 
din proiectul de Constituţie, însă această presiune a existat realmente, 
determinând închiderea şedinţei, în care se discuta tocmai acest articol. 
N. Blaremberg lua cuvântul în şedinţa din 20 iunie 1866, pentru a 
preciza că nu poate vota în condiţiile exercitării de presiuni din afara 
Adunării. El se pronunţa categoric contra amenințărilor. Articolul din 
proiect referitor la evrei, care prevedea că “religia nu mai poate fi un 
obstacol la împământenire", a suscitat o amplă dezbatere. S-a adoptat 
un amendament, care preciza că “împământenirea se acordă numai la 
străinii de religiune creştină". Preşedintele Adunării menţiona că nu 
există nici o presiune asupra deputaţilor.“ 

Inexistentă până la 1859, problema evreiască apare şi ia amploare 
în urma exodului populaţiei israelite, care nu mai putea suporta 
opresiunile administraţiei austriece în Galiţia şi pogromurile organizate 
contra ei în Rusia vecină. Instituindu-se primul regim democratic după 
Unirea Principatelor Române, evreii imigrează în noul stat naţional 
român modern, unde aveau, evident, alte condiţii de trai. Numărul lor 

este în creştere, insuportabil pentru o ţară cu numai 5.000.000 de 
locuitori, cu resurse economice modeste, cu o populaţie majoritar 
agrară, în mare parte analfabetă, abia împroprietărită la 1864. În lipsa 
unei clase de mijloc, abia înfiripată, populaţia evreiască încearcă să-i 
ia locul, stârnind reacţia din partea populaţiei române majoritare, 
interesată în domeniul industriei şi comerţului. Deputatul Pană Buescu, 
un liberal, deci reprezentând interesele acestei părţi a populaţiei 
româneşti, lua cuvântul în Adunare, spre a preciza că numărul evreilor 
ajunsese la 500.000, comparativ cu Polonia, unde se ridica la 1.800.000. 
S-a adoptat amendamentul care prevede că: "Numai străinii de rituri 
creştine pot dobândi împământenirea".** 

Ulterior, în şedinţa din 22 iunie 1866, s-a propus un amendament la 
articolul 7: “Nici un evreu, din momentul promulgărei acestei 
Constituţiuni, nu se va putea stabili în România decât conform unei 
legi speciale întru aceasta”. A. Pascal precizează că referitor la acest 
amendament, Comitetul delegaților Adunării s-a consultat, majoritatea 
respingându-l. Amendamentul este îndelung, sprijinit de N. Ionescu, 
care argumentează că altminteri "noi am deschide porțile acestei ţări 
la invaziunile evreieşti din Galiţia, Bohemia şi Rusia”, agravând 
problema împământenirii evreilor existenţi.*? 

Amendamentul propus se constituie în articolul 7 al Constituţiei. 
C. Boerescu a propus îndepărtarea lui, pe motiv că problema în chestiune 
se va rezolva prin legea civilă. După îndelungate dezbateri, a fost pus 
la vot articolul 7, care devine articolul 9, fiind adoptat. La articolul 9 
s-a propus apoi un amendament: “Străinii care nu sunt de rit creştin 
nu vor putea dobândi proprietate de imobile rurale". Amendamentul 
este respins, articolul 9 fiind adoptat în formularea guvernului.“ 

Rând pe rând sunt adoptate celelalte articole din proiect, unele cu 
amendamente, fără a schimba însă esenţial proiectul guvernului, întrucât 
vor face obiectul unor legi speciale. În şedinţa din 23 iunie 1866, 
A. Pascal, raportorul Comitetului de delegaţi, declară că se respinge 
amendamentul care propune că "Religiunea ortodoxă răsăriteană este 
religiunea domnitoare a țării", pe motiv că "ar fi în contradicţiune 
flagrantă cu principiul de toleranţă pe care l-am admis şi atunci nu ar 
mai fi nici toleranţă, nici libertate de consciinţă”. Acest amendament 
era susținut îndeosebi de N. Ionescu, respins însă de către Adunare. 

Se resping, apoi şi alte amendamente referitoare la articolele 17 şi 18.% 
Discuţii interminabile amânau terminarea dezbaterilor adoptării 
Constituţiei, în momentul când era cea mai mare nevoie de ea. 
Recunoaşterea prinţului străin pe Tronul României întârzia, marile puteri 
respingând-o, unele vehement, precum Poarta Otomană, care permanent 
ameninţa cu intervenţia armată. Astfel, la deschiderea şedinţei Adunării 
din 25 iunie 1866, vicepreşedintele Ştefan Golescu face cunoscut 
deputaţilor rezumatul dezbaterilor secrete din Adunare, în cursul zilei 
de 24 iunie. Scopul acestei deliberări secrete a constat în grăbirea 
lucrărilor Adunării Constituante. Ca atare, “ieri, atât o parte cât şi alta 
a Adunărei au convenit să aleagă un comitet care să delibereze şi să 
hotărască asupra diferitelor opiniuni ce s-au emis din partea comitetului 
delegaților şi ce se vor mai emite din partea acestui nou comitet".45 

Acest nou comitet a început deja să lucreze, ajungându-se până la 
articolul 50, încât se spera la o mai bună conlucrare, care să asigure, 
dacă nu o unanimitate, măcar o majoritate confortabilă. Comisia sau 
comitetul va prezenta, sub formă de amendamente, modificările care 
convin ambelor părţi ale Adunării, adică atât conservatorilor, cât şi 
liberalilor. Desigur, nu se exclud şi alte opinii, în dezacord cu 
modificările propuse. 

"Comitetul compromisoriu“, cum a fost denumit, era alcătuit din 
liberalii P. Opran, Al. Sihleanu, Gr. Arghiropolu şi A. Arion, precum 
şi din conservatorii N. Blaremberg, C. Şuţu, C. Boerescu şi G. Ştirbei. 
Acest comitet propune un prim amendament la articolul 18. Astfel, în 
loc de "Învățătura este gratuită. Ea va fi obligatorie pentru fiecare 
român pretutindeni unde vor fi şcoale primare instituite de stat", apare 
o nouă redactare: “Învăţământul este liber. Libertatea învăţământului 
este garantată, întrucât exerciţiul său nu atinge bunele moravuri sau 
ordinea publică. Represiunea delictelor este regulată numai prin lege". 
Este drept că în ultima redactare erau reproduse, fără modificare, unele 
aliniate din redactarea veche (învăţătura fără plată, obligatorie etc.), 
dar se renunţa la aliniate semnificative, precum nedistragerea fondurilor 
sau averilor şcolilor de la destinaţia lor, sau una esenţială referitoare la 
acordarea de către stat a unor subvenţii comunelor lipsite de mijloacele 
necesare, desigur în baza unor legi speciale şi în anumite cazuri. 
Deputaţii liberali şi conservatori se confruntă apoi în privinţa gratuităţii 

şi obligativităţii învățământului. În timp ce liberalul Petre Cernătescu 
propune învăţământul gratuit pe seama statului, conservatorul 
Vasile Pogor susţine ca libertatea învățământului să se exercite în condiţii 
de capacitate şi moralitate sub supravegherea statului. El afirmă că 
gratuitatea preconizată constituie “o tiranie“, căci nu fiecare are 
mijloacele pentru a se instrui. Ambele amendamente propuse au fost 
respinse, admiţându-se cel al Comitetului compromisoriu, în locul celui 
al Comitetului de delegaţi.* 

Modificări comportă şi articolul 19 din proiect, care devine 24. 
Astfel, în loc de "Presa liberă. Nici censură, nici o altă măsură prevenită 
pentru apariţiunea, vânzarea sau distribuirea a oricărei publicaţiuni 
nu se pot înființa”, s-a adoptat: “Constituţiunea garantează tuturor 
libertatea de a comunica şi publica ideile şi opiniunile lor prin viu 
grai, prin scris şi prin presă, fiecare fiind răspunzător de abusul acestor 
libertăţi în casurile determinate prin codicele penal, care în această 
privinţă se va revisui şi completa, fără însă a se putea restrânge dreptul 
în sine. Delictele de presă sunt judecate de juriu" 2 

Evident, în ultima redactare, accentul se pune pe caracterul punitiv 
al delictelor de presă. Comitetul compromisoriu a propus un 
amendament, potrivit căruia, după cuvintele "dreptul în sine” să urmeze 
"sau a se înfiinţa o lege escepțională". Cu acest amendament, desigur, 
se făcea o concesie liberalilor, care susţinuseră încă mai mult, anume o 
desăvârşită libertate a presei. Fără modificări esenţiale va fi adoptat 
articolul 23, care devine 29, referitor la contenciosul administrativ, 
după un amendament al Comitetului compromisoriu. La fel, articolele 
următoare, referitoare la puterile în stat.50 

Amendamente se propun apoi la articolul 28, care devine 32. El a 
fost modificat o dată de Comitetul delegaților, prevăzând ca puterea 
legislativă să se exercite de domn şi reprezentanța naţională, ultima 
nemaifiind Consiliul de Stat şi Adunarea generală, ci Adunarea teritorială 
şi Adunarea deputaţilor. Comitetul compromisoriu a prezentat un 
amendament, potrivit căruia Adunarea teritorială să se numească Senat. 
Susţinut de alţi 6 liberali, Petre Cernătescu a propus un amendament 
prin care reprezentanța naţională să fie alcătuită dintr-o singură Cameră, 
Adunarea deputaţilor. El argumentează că sistemul bicameral îşi avea 
raţiunea în Evul Mediu, “arunci când omul se presenta prin pământ, 

iar nu prin inteligenţă”. În România neexistând o nobilime ereditară, 
nu este necesară o instituţie nouă. C.N. Brăiloiu, un ultraconservator, 
afirmă că în Statele Unite ale Americii există Senat. Acolo, susţine 
P. Cernătescu, s-a urmat exemplul Angliei. În România există temerea 
faţă de decizii revoluţionare din partea unei singure Camere. Astfel, 
pentru a contesta o decizie a Camerei, considerată a fi arbitrară, s-a 
acordat domnitorului dreptul de veto absolut. Însă, o Cameră care va 
reprezenta toate clasele sociale nu va mai fi o Cameră revoluţionară, 
cum se pretinde de către unii deputaţi. În final, Petre Cernătescu susţine 
sistemul unicameral, căci "fără Senat, guvernul e mai simplu, - 
mecanismul e înţeles de spiritele cele mai ordinare şi nu se iscă 
neegalităţi, o contradicţiune nouă".5! 

Împotriva Senatului se pronunţă alt liberal radical, N. Ionescu. 
Propunerea vine din "acea parte a Adunărei care se numeşte 
conservatoare". El aduce argumente în favoarea sistemului unicameral: 
“Senatul, în loc de a face acea armonie a claselor [...] le-ar desbina; 
ar face dintr-o Cameră cuibul progresului şi din cealaltă cetăţuia tare 
a conservatorismului. Dar progresul şi conservatismul la noi nu au 
rațiune de a fi în desbinare; căci ambele trebuie să fie animate de 
sentimentul patriotismului, care le-ar uni într-o singură Cameră, care 
reprezintă poporul suveran". S-a renunţat deci la "Adunarea veliților 
boieri şi Senatul lui Cuza”, deoarece erau instituții nepopulare. 
Înfiinţarea unei Adunări teritoriale (Senatul) este cu totul inoportună şi 
contravine suveranităţii poporului, căci este bazată pe principiul 
teritorial, care să reprezinte numai interesele "unor nobili cetăţeni, iar 
nu şi ale săteanului, care e tot atât de proprietar ca şi nobilii”. Ca 
atare, propunerea Comitetului de delegaţi ai Adunării, în majoritate 
conservator, contravine interesului naţional, tradiţiilor româneşti şi 
strictei legalităţi. N. Ionescu, profesor de istorie la Universitatea din 
laşi, face apel la raţiune.*2 

Argumentele celor doi profesori de istorie, deputaţi radicali liberali, 
sunt respinse de conservatorii de toate nuanțele. Astfel, N. Blaremberg, 
conservator moderat, susţine înfiinţarea Senatului ca o instituţie fără 
privilegii, fără exceptări, numai cu prerogative onorifice, spre a “asigura 
proprietăţii, talentului şi inteligenţei, serviciilor îndelungi într-un cuvânt 
tuturor supertorităţilor sociale o sferă de acţiune proprie. Căci oamenii 

nu trebuie priviţi numai din punctul de vedere numeric, ci şi din cel 
moral". Prin urmare, fără a crea privilegii, caste sociale, înfiinţarea 
Senatului ţine seama de deosebirile naturale, inseparabile condiţiei 
umane. Printr-o singură Cameră, s-ar ajunge la "uniformitate" şi nu la 
unitate. Senatul va fi o instanţă de apel de ordin politic: "O Adunare 
unică poate lesne să fie subjugată de elocvenţă sau sofisme, rătăcită 
de intrigi sau pasiuni, cuprinsă de temere. Ea poate emite voturi de 
surprindere. Ne trebuie câte o dată un preservativ chiar în contra 
căldurei unui patriotism înfocat". Prin înfiinţarea Senatului, orice decizie 
a Adunării deputaţilor va purta “sigiliul dreptăţii”. N. Blaremberg 
argumentează îndelung, asupra necesităţii Senatului, căci de el depinde 
"ponderaţiunea puterilor”, în afara căreia nu există decât pericol, 
despotism şi anarhie: "Revoluţiunile, a zis cineva, încep cu o Cameră 
şi se termină cu două. Să încheiem şi noi era revoluţionară; să votăm 
cele două Camere şi să nu ascundem formele ultrarepublicane sub o 
fâşie de purpură domnească". 

După ce obţinuseră vetoul absolut în locul vetoului suspensiv pentru 
domn, unele precizări la delictele de presă, în locul unei desăvârşite 
libertăţi, conservatorii din Adunarea Constituantă propun, şi în cele 
din urmă obţin, sistemul bicameral în locul celui unicameral. Exista, 
aşadar, o teamă faţă de accentuarea procesului de democratizare din 
partea liberalilor radicali, care aveau audienţă în masele populare, încă 
de la 1848, apoi în 1857, când au reuşit să aducă reprezentanţi ai 
ţărănimii în Adunările ad-hoc. Toate propunerile conservatoare în timpul 
dezbaterilor proiectului de Constituţie vădesc preocuparea constantă şi 
tenace pentru încetinirea procesului de democratizare, care, prin votul 
universal şi libertatea desăvârşită a presei, ar fi dus la desfiinţarea 
privilegiului politic. Or, acest privilegiu se menţine până după primul 
război mondial, când s-a adoptat votul universal şi dispariţia colegiilor 
electorale. De aceea argumentele radicalilor liberali sunt respinse de 
conservatori ca N. Blaremberg şi A. Pascal, şi el un conservator moderat. 
În calitate de raportor, A. Pascal prezintă argumentele sale în susţinerea 
modificării proiectului de Constituţie în favoarea înfiinţării Senatului. 

Preşedintele Adunării, M. C. Epureanu, de asemenea conservator 
moderat, se pronunţă în favoarea sistemului bicameral. Nu numai 
conservatorii moderați se pronunţă în favoarea Senatului, dar şi un 

liberal moderat ca A. G. Golescu, care afirmă că şi conservatorii sunt 
români cu studii în Occident. Dacă ei susţin sistemul bicameral, nu 
este cazul ca liberalii, adepţii unei singure Camere, să provoace lupte 
politice, deoarece este necesară solidarizarea naţională pentru 
recunoaşterea prinţului străin şi menţinerea Unirii.*5 În finalul dezbaterii 
articolului modificat, s-a supus votului secret, cu propunerea ca în loc 
de Adunare teritorială să se denumească Senat. Din 99 de deputaţi 
prezenţi, 75 au votat pentru articolul modificat şi 24 contra.5% 

În continuare, dezbaterile comportă confruntări acerbe între 
conservatori şi liberalii radicali. Datorită adoptării unui amendament 
al lui N. Ionescu, potrivit căruia preşedintele Senatului să nu fie de 
drept mitrololitul primat, ca odinioară, ci unul din membrii săi, 
N. Blaremberg demisionează din Comitetul delegaților şi din Adunare. 
Revine în şedinţa următoare, din 26 iunie 1866, când se dezbate 
împărţirea corpului electoral în colegii. Din nou, N. Ionescu se opune 
propunerii a patru colegii electorale, susţinând că sunt suficiente două: 
proprietarii mari şi mici în primul, iar orăşenii în al doilea, unul rural şi 
unul urban. Amendamentul său este respins de A. Pascal. Intervine 
liberal radicalul P. Cernătescu, susţinut şi de I.C. Brătianu, pentru a 
propune o largă dezbatere a legii electorale, care este baza sistemului 
consituţional. N. Blaremberg susţine că averea nu trebuie copleșită de 
număr, încât propunerea celor două colegii de către N. lonescu e şi 
nedrepată şi iraţională. M.C. Epureanu, preşedintele Adunării, nu este 
nici pentru votul universal, nici pentru împărţirea alegătorilor în patru 
colegii, însă susţine că nu trebuie amestecată proprietatea maie cu cea 
mică într-un singur colegiu, cum susţine N. Ionescu: "Nu măguliți 
numărul şi masele, fiindcă supremaţia lor omoară acele colegii pentru 
care dumneavăastră cereţi drepturi electorale atât de largi". lon Strat, 
un alt conservator moderat, susţine "oarecare prerogative populaţiunei 
mai inteligente în faţa celeilalte populaţiuni înzestrate cu votul 
universal, dar care nu e destul de matură”. În consecinţă, el consideră 
normal şi drept ca în România “categoriile inteligente să 
prepondereze".S! 

După câteva clarificări aduse amendamentului său de către 
N. Ionescu, ministrul de Finanţe, I.C. Brătianu, combate teoria lui 
referitoare la alegătorii direcţi şi indirecţi. El susţine că, în Divanul 

ad-hoc, s-a angajat să nu facă o lege electorală prin care ţăranii să fie 
excluşi, după ce în 1857 obţinuseră acest drept. Ei înşişi n-au pretins 
vreodată să fie reprezentaţi după numărul lor, ci numai să fie şi ei 
reprezentaţi. Prin urmare, cănd se fac legi care-i privesc şi pe ci, să fie 
consultaţi: "Ei nu au pretenţiunea ca o clasă să vie şi să constituie un 
nou privilegiu; noi am lucrat în toată viaţa noastră ca să dărâmăm 
privilegiurile, ca interesele ţărei să fie apărate şi reprezentate în toată 
libertatea". Pentru care motiv, Ion C. Brătianu se pronunţă contra 
amendamentului lui N. Ionescu, care rămâne totuşi neclarificat, oricâte 
explicaţii ar da. Ca atare, consideră adecvat amendamentul Comitetului 
de delegaţi ai secţiilor Adunării. Pus la vot, amendamentul lui N. Ionescu 
este respins.s? 

În continuare se adoptă fără dificultate articolele următoare până la 
articolul 60 din proiectul modificat, la care Cornitetul compromisoriu a 
propus un amendament potrivit căruia din al doilea colegiu ar urma să 
facă parte cei ce au un venit funciar între 300 şi 100 galbeni. 
P. Cernătescu obiectează împotriva rolului prea mare acordat marii 
proprietăţi: “Dacă e libertate, domnilor, să se respecte pentru toţi, numai 
aşa putem avea libertate”. În mod ironic, M.C. Epureanu, preşedintele 
Adunării, face apel la P. Cernătescu să lase să trăiască şi pe marii 
proprietari. Pus la vot, amendamentul Comitetului conmpromisoriu este 
admis ca articol 60.% 

Dezbaterile decurg astfel până la articolul 58, care devine 68, referitor 
la Senat. În acest articol se prevedea alegerea a câte doi senatori de 
fiecare judeţ, unul al marilor proprietari şi altul al proprietarilor de 
imobile din oraşe, cu un venit funciar de 300 de galbeni. P. Cernătescu 
propune reducerea de la 300 la 200 de galbeni. Pană Buescu, un alt 
liberal, propune ca membrii Senatului să fie aleşi de către Adunarea 
deputaţilor şi dintre deputaţi, în număr de o pătrime, cu condiţia 
împlinirii vârstei de 40 de ani. Majoritatea respinge ambele 
amendamente. C. Boerescu afirmă că acceptarea lor ar însemna un vot 
contra Senatului. Astfel, dacă nu s-a reuşit desfiinţarea acestui Corp 
legiuitor, se încearcă a fi redus la nimic.S! 

Nicolae Ionescu a propus apoi desfiinţarea articolului care prevedea 
ca universităţile din laşi şi Bucureşti să trimită câte un membru în 
Senat, ales de către profesori. I.C. Brătianu respinge acest amendament, 

apreciindu-l ca fiind straniu din partea unui. profesor universitar. El 
atrage atenţia că “din norocire, profesoratul la noi de la început a fost 
un sacerdoţiu, a fost o vocaţiune“. Dacă ţara a progresat, apoi s-a datorat 
acelor oameni care s-au dedicat interesului general, sacrificând pe cel 
personal, începând cu Gheorghe Lazăr până în prezent. Pus la vot, 
amendamentul lui N. Ionescu este respins. 

Articolele următoare sunt adoptate în redactarea Comitetului de 
delegaţi. Articolul 82 este adoptat împreună cu declaraţia guvernului 
că moştenitorii Tronului vor fi crescuţi în religia ortodoxă, aşa precum 
doreşte noul domnitor. Articolul 83 a fost adoptat cu modificarea 
Comitetului compromisoriu, precum că, în lipsă de moştenitor pe linie 
masculină, Tronul va reveni celui mai în vârstă dintre fraţii domnului 
sau succesorilor acestuia. În caz de neacceptare, domnul va numi 
suceesor dintr-o familie domnitoare din Europa. În cazuri contrare, se 
declară vacanţa Tronului.“ 

Celelalte articole se adoptă cu modificările de rigoare propuse de 
Comitetul compronmisoriu, referitoare la întrunirea ambelor Corpuri 
legiuitoare în caz de vcacanţă a Tronului. Articolul 93, referitor la 
prerogativele domnului, comportă ambele dezbateri. Astfel, un 
amendament al Comitetului compromisoriu înlocuia: "El numeşte sau 
confirmă în toate funcţiile administraţiunei publice şi de relaţiuni 
exterioare, după anumite legi", cu un text mai scurt, dar care lărgeşte 
această prerogativă: "El numeşte sau confirmă în toate funcțiunile 
publice“. Alt amendament al Comitetului prevedea că domnul putea 
refuza sancţiunea legii, care va fi din nou trimisă Adunării în sesiunea 
următoare. Dacă Adunarea persistă, domnul va sancţiona legea sau va 
dizolva Adunarea. Dacă şi cea nou aleasă va persista, legea va fi 
sancţionată. După propunerea unui amendament al lui D. Tacu, vizând 
sancţionarea sau nu a unei legi în timp de o lună, intervine lon C. 
Brătianu, ministrul de Finanţe, pentru a declara că guvernul se alătură 
propunerii de suprimare a dreptului de veto, motivând că întotdeauna 
Corpurile legiuitoare dispun de mijloace pentru a determina un guvern 
să nu se abată de la calea legală, unul din mijloace fiind bugetul. Ca 
atare, nu mai este necesară restricţia prin dreptul de veto. Adresându-se 
deputaţilor, Ion C. Brătianu spunea: "Domnilor, nu puteţi să voiţi decât 
monarhia constituțională; pe cât Europa va sta monarhică, să stăm şi noi; 

când Europa se va proclama în republică, o vom proclama şi noi”.5 
Amendamentul lui D. Tacu este respins, fiind admis amendamentul 
Comitetului compromisoriu. Celelalte articole sunt adoptate cu 
modificări neesenţiale, până la articolul 101, la care se propun unele 
amendamente referitoare la responsabilitatea miniştrilor. Astfel, 
N. Ionescu a propus menţinerea articolului din proiectul guvernului. 
P. Cernătescu susţine că acest proiect este cel mai bun, întrucât face 
responsabili miniştrii pentru încălcarea legilor. N. Blaremberg se opune 
amendamentului lui N. lonescu, care, în cele din urmă, este respins 
prin vot.% 
Un alt articol care comportă dezbateri ample este 104. E] prevedea: 
-că nici o jurisdicție nu se putea înfiinţa, decât pe baza unei legi, nici o 
instituţie, sub orice denumire, nu se poate crea altfel decât prin lege. 
Un amendament, având ca iniţiator pe Gh. Mârzescu, propunea sediul 
Curţii de Casaţie la laşi, până la reglementarea circulaţiei pe calea 
ferată. O dispută pe această temă are loc între Gh. Mârzescu şi 
C. Boerescu, care contestă amendamentul. În dezbatere intervin şi 
L. Catargiu, G. Ştirbei, A. Pascal, C. Grădişteanu, C.N. Brăiloiu. 
I.C. Brătianu propune să se voteze toate articolele Constituţiei şi apoi 
să se reia în discuţie proiectul de strămutare a Curţii de Casaţie la Iaşi. 
În cele din urmă s-a adoptat închiderea discuţiei, fiind adoptat articolul 
104 în prima sa redactare.56 
În final, s-a ajuns la titlul VI: Dispoziţii generale. Articolul 112 
devine 129. El prevede dreptul Corpurilor legiuitoare de a revizui 
Constituţia, cu o majoritate de două treimi, după trei citiri la inverval 
de 15 zile în şedinţă publică. După împlinirea revizuirii, Adunarea se 
dizolvă. Comitetul compromisoriu a propus un amendament, potrivit 
căruia noile Adunări alese în urma dizolvării vor proceda, de acord cu 
domnul, la modificarea articolelor care fac obiectul revizuirii. 
M.C. Epureanu, preşedintele Adunării, consideră ca o problemă foarte 
gravă dizolvarea Corpurilor legiuitoare care au propus revizuirea şi 
alegerea altora noi, pentru care motiv solicită modificarea articolului. 
N. Blaremberg opinează pentru stabilitatea Constituţiei, instabilitatea 
fiind o gravă deficiență. Ca atare, "Constituţiunea nu trebuieşte expusă 
la toate vicisitudinile legilor ordinare şi revisiunea ei fiind totdeauna un 
lucru grav, toate popoarele o supun la formalităţi mai complicate”. 

În final, supus votului, amendamentul Comitetului compromisoriu a fost 
adoptat.” j 

În urma dezbaterilor, Dispoziţiile generale dobândesc o nouă 
titulatură: Dispoziţii tranzitorii şi suplimentare. Un amendament a! 
Comitetului compromisoriu la articolul 130 propunea încetarea 
existenţei Consiliului de Stat, cu înfiinţarea altei instituţii în locul său. 
C. Boerescu susţine că, până atunci, Consiuliul de Stat să funcţioneze. 
Primul ministru susţine propunerea, apoi amendamentul este adoptat.* 

Articolul 132 prevedea elaborarea, în cel mai scurt timp, a unor legi 
speciale referitoare la: descentralizarea cea mai completă a 
administraţiei, organizarea judecătoarească, responsabilitatea 
ministerială, stăvilirea abuzului cumulului, modificarea legii pensiilor, 
condiţiile de admitere şi promovare a funcţionarilor publici, dezvoltarea 
căilor de comunicaţii, exploatarea minelor şi pădurilor, navigația pe 
fluvii şi râuri, organizarea armatei şi justiţiei militare. La acest articol, 
Comitetul de delegaţi ai secţiilor a propus un amendament referitor la 
menţinerea inalienabilităţii pământurilor foştilor ţărani clăcaşi pe timp 
de 30 de ani, prevăzută de legea rurală din 1864. I.C. Brătianu susţine 
acest amendament, cu condiţia modificării condiţiilor pentru constituirea 
Comitetului şi ale dispoziţiunilor financiare ale legii rurale. Prin 
desfiinţarea Consiliului de Stat, Comitetul trebuie să se modifice, căci 
nu mai este nici o garanţie pentru plata despăgubirilor. Supus votului, 
amendamentul lui Chr. Tell a fost adoptat fără condiţionarea propusă 
de I.C. Brătianu.* 

Deputaţii liberali P. Cernătescu şi N. lonescu, evident nemulţumiţi 
că amendamentele lor la dezbaterea pe articole, în mare parte, au fost 
respinse, încearcă, în final, unele clarificări. I. C. Brătianu, liderul 
grupării liberal-radicale, se adreseaztă apoi Adunării: “Domnilor, 
Constituţiunea e actul cel mai solemn, cel mai important ce îl facem. 
Mulţi din deputaţii care au combătut Constituţiunea astăzi, împinşi de 
sentimentul de patriotism, vin să voteze, însă să-i lăsaţi să îşi motiveze 
votul, pentru că sunt în dreptul lor şi cred că e şi de datoria celorlalţi 
să îi lase”. Preşedintele Adunării, conservatorul M.C. Epureanu, care 
încercase să împiedice pe cei doi liberali, în sensul că nu este timp ca 
fiecare deputat să-şi motiveze votul, după intervenţia lui I.C. Brătianu 
a acordat cuvântul lui P. Cernătescu, în cadrul dezbaterii generale a 

proiectului de Constituţie, în vederea votului final. Deputatul liberal 
mărturiseşte că-şi făcuse iluzia că, după administraţia apăsătoare şi 
nedreaptă a lui Alexandru Ioan Cuza, nu se vor mai manifesta mari 
divergențe de opinii în societatea românească. Recunoaşte că în noua 
Constituţie s-au introdus principii satisfăcătoare în domeniul libertăţii, 
dar, din punctul de vedere al egalităţii, sunt foarte mari deosebiri, dând 
ca exemple Senatul şi legea electorală. Or, principiul egalităţii politice 
este foarte important: “Egalitatea inspiră cetăţenilor patriotism şi respect 
către sine însuşi, inegalitatea inspiră din contra nişte principii 
corupătoare, pe lângă aceasta aduce stricăciune naturelor celor mai 
fericite”. El deplânge respingerea unui articol din proiectul guvernului, 
care stabilea două principii asupra responsabilităţii miniştrilor. Cu toate 
aceste lipsuri, speră într-o aplicare sinceră a prevederilor Constituţiei, 

"căci relele în care ne aflăm nu au provenit atât din lipsa principiilor, 
cât din aplicarea rea a legilor". 

Nicolae lonescu declară că va vota din toată inima Constituţia. Nu 
va menţiona amănuntele care l-ar fi determinat să nu voteze, întrucât 
“detaliurile dispar când aliniamentele principale sunt satisfăcătoare". 
În multe privinţe, precum : drepturile românilor, stabilitatea Tronului, 
dreptul Adunării de a controla finanţele statului, Constituţia corespunde 
aşteptărilor legitime ale întregii țări. Îndeosebi garantarea libertăţilor 
publice este puternic accentuată. Cu toate acestea, aşa cum a observat 
şi P. Cernătescu, Constituţia nu satisface "unele trebuinţe egalitare”. 
Dacă Senatul ar fi rezultat din rândurile deputaţilor, s-ar fi satisfăcut 
aceste cerinţe. Din proiectul guvernamental s-a eliminat un principiu 
de bază al dreptului public, anume consultarea poporului prin plebiscit. 
Reaminteşie că alegerea prinţului Carol I s-a făcut prin plebiscit. Or, 
acum, în Constituţie nu era drept să se şteargă un drept al plebei. Aceasta 
constituie o greşeală, căci, prin adoptare, ar fi contribuit la 
perfectibilitatea bunelor moravuri. Din partea conservatorilor, care 
râdeau şi dezaprobau zgomotos afirmaţiile lui N. Ionescu, a intervenit 
N. Blaremberg, după cereri din sală de o se trece la vot. El constată că 
eun privilegiu de a face parte din minoritate, căci, de îndată ce membrii 
săi cer cuvântul, li se acordă. Dacă s-a tolerat atacarea Constituţiei 
de către cei doi liberali, atunci cu ce impresie ar rămâne publicul, în 
cazul că nu s-ar acorda cuvântul şi reprezentanţilor majorităţii”! 


84 


A intervenit I.C. Brătianu, care a declarat că înţelege natura afirmațiilor 
reprezentantului majorităţii, dar, în momentul istoric al votării 
Constituţiei, asemenea discuţii ar îndepărta câteva voturi. Aşadar, 
“unanimitatea voturilor e de mare importanţă înaintea Europei". De 
aceea se adresează lui N. Blaremberg şi prinţului Dimitrie Ghica, alt 
conservator, ca nu cumva, fără voia lor, "să ne smintească această 
unanimitate, nu cumva să ne smintească actul la care ţinem şi conjurăm 
pe toţi ca să-l votăm în unanimitate, căci Constituţiunea aceasta, 
domnilor, va consolida Statul român nu numai în înăutru, dar şi în 
afară (aplause)".? 

Dimitrie Ghica linişteşte pe I.C. Brătianu, căci nu doreşte nicicum 
să slăbească autoritatea Constituţiei. Atâta doar, doreşte să remarce că 
nu se aştepta, în acest moment, să audă pe unii deputaţi că atacă 
Constituţia, pe moliv că nu cuprinde suficiente principii egalitare. Or, 
încercările de discreditare sunt zadarnice, iluzii deşarte, deoarece 
națiunea română, obosită de nelinişiea şi nesiguranța de până acum, 
este decisă să intre în domeniul stabilităţii, “menţinând această 
Constituţiune şi sfărânmând pe acei ce-ar voi să atenteze la dânsa". 
Iritat, P. Cernătescu cere cuvântul în chestiune personală, dar 
preşedintele nu i-l acordă, pretextând încheierea dezbaterilor, urmând 
să ia cuvântul după votarea Constituţiei. Supus votului, proiectul de 
Constituţie, cu modificările operate, a fost adoptat în unanimitate. 
Rezultatul a fost anunţat în aplauzele entuziaste ale deputaţilor şi 
asistenţei. Preşedintele Adunării încheie şedinţa, menţionând importanţa 
actului istoric, anunțând că în şedinţa următoare va fi prezent şi 
domnitorul Carol I spre a primi şi jura pe noua Constituţie.” 

Însoţit de înaltul cler, după ce asistase la oficierea serviciului religios, 
domnul a intrat în sala Adunării, împreună cu miniştrii şi membrii 
Consiliului de Stat, şi a depus jurământul: “Jur de a păzi Constituţiunea 
şi legile Poporului Român, de a menţine drepturile Lui naţionale şi 
integritatea teritoriului”. Preşedintele Adunării a ţinut apoi un discurs, 
în care menţiona urcarea pe Tron la 10 Mai ca dorinţa cea mai vie şi 
scumpă a României, începutul unei noi ere în istoria sa, semnificând 
începutul regimului monarhic, menit a garanta consolidarea statului şi 
stabilitatea guvernelor. Animată de aplicarea principiului monarhic, 
Adunarea Constituantă, convinsă de necesitatea regimului constituţional, 

a asigurat acest principiu prin acordarea tuturor libertăţilor democratice 
concordante cu ordinea de stat, fără de care nu poate exista prosperitate, 
nici posibilitatea unei consolidări a Tronului. În consecinţă, Adunarea 
şi-a precipitat lucrările, în scopul adoptării Pactului fundamental, care 
conferă satisfacţii aspirațiilor legitime ale ţării, intrată astfel în rândul 
statelor moderne şi civilizate. Există speranţa în sfârşitul unui dureros 
trecut, speranţă care animă pe toţi românii în opera de aplicare şi apărare 
a acestor principii, acordând întregul lor concurs Tronului. "Călcând 
pe pământul ţărei noastre, aţi spus românilor că aţi devenit român; 
astăzi România constituţională vă răspunde prin organul 
representanţilor ei că Măria-Ta ai devenit pentru ea simbolul 
naţionalităţii sale. Să trăeşti, Măria-Ta! Să trăiască România! "."4 
În discursul de răspuns, domnitorul considera adoptarea Constituţiei 
ca fiind actul cel mai important în viaţa unui popor, prin ea înfăptuindu-se 
"aspiraţiunile legitime ale naţiunei”, garantându-se interesele tuturor 
stărilor şi drepturile cetăţeneşti caracteristice unei societăţi civilizate. 
În viaţa sa personală este actul cel mai solemn, întrucât constituie pactul 
definitiv care îi uneşte destinele cu ale noii sale patrii, România: "Dacă 
națiunea română a putut trece peste atâtea secole de suferinţe şi 
încercări grele fără a-şi perde esistenţa ei, aceasta datoreşte nu numai 
valoarei braţului strămoşilor noştri, dar şi înţelepciunei şi răbdărei 
care au caracterizat în toate timpurile pe acest popor. El a ştiut să îşi 
apere ţara şi drepturile, menținându-și aspiraţiunile sale în cercul 
putinţei şi în limitele însemnate de posiţiunea sa geografică”. Pericolul 
provocat de luptele politice interne a determinat națiunea română să 
recurgă la Unire sub Principe străin, ca unică soluţie de salvare şi 
consolidare a statului, care să asigure liniştea şi prosperitatea. Prin 
împlinirea acestui deziderat naţional cu abnegaţie, perseverenţă şi 
prudenţă, prin solicitudinea Puterii suzerane şi a marilor puteri garante, 
s-au pus bazele unei societăţi moderne, care trebuie consolidate şi 
dezvoltate. Numai astfel România poate fi respectată în afară şi îşi va 
atrage bunăvoința Porții şi Puterilor garante. În exterior, cât şi în interior, 
'deviza trebuie să fie apărarea neutralității garantate de marile puteri, 
neutralitate care incumbă datorii de împlinit sincer şi legitim. Astfel, 
legăturile speciale cu Poarta trebuie menținute şi respectate. România 
nu este aliata nici unei puteri, încât nu va crea dificultăţi puterilor 

vecine, adică este dornică de relaţii bune, paşnice.” 

Domnitorul României stăruia să afirme că preocupările primordiale 
vor consta în sporirea rolului Bisericii Ortodoxe Române şi educarea 
sentimentului religios, dezvoltarea învăţământului, pentru a beneficia 
de el toate clasele sociale, o bună justiţie şi administraţie menite a 
eradica infracțiunile şi a curma abuzurilde, ordine şi economie în finanţe 
ca propulsoare ale avuţiei naţionale, ameliorarea agriculturii ca prim 
izvor de bogăţie, dezvoltarea căilor de comunicaţie şi înfiinţarea unor 
instituţii de credit, menite a concura la impulsionarea comerțului: "teara 
a intrat într-o stare normală. Un guvern monarhic constituţional este 
aşezat. Să stăruim dar cu toţii ca, prin leala şi sincera aplicare a 
principiilor acestei Constituţiuni, ea să poată produce binefăcătoarele 
ei roade".15 

În final, domnitorul asi gură Adunarea Constituantă că, fiind străin 
de orice lupte politice interne, trecutul nu va avea relevanță pentru el 
decât “în faptele cele mai frumoase ale acestei naţiuni”. Pentru el şi 
pentru toţi românii, realizările cele mai de seamă constituie o “sacră 
avere", care trebuie sporită prin aportul conmun.” 

După încheierea discursului, un veritabil program, semnat şi de 
membrii guvernului, care probabil îl elaboraseră, domnitorul a părăsit 
Adunarea în aplauzele şi uralele celor prezenţi. În aceeaşi zi, 
30 iunie 1866, a fost sancţionată Constituţia României.” 

Sancţionarea şi promulgarea Constituţiei din 1866 au constituit 
aetele finale ale unor dezbateri care au durat două luni şi care s-ar fi 
prelungit la nesfârşit, dacă n-ar fi intervenit compromisul istoric dintre 
cele două mari grupări de forţe politice: liberalii şi conservatorii. Ei au 
reuşit, dominați de importanţa interesului naţional în acele momente 
dificile, să depăşească rivalităţile politice şi să încheie un Pact 
fundamental, spre folosul tuturor. Evident, ambele grupări au trebuit 
să renunţe la unele concepte doctrinare. Pe când liberalii preconizau o 
accelerată democratizare a. vieţii politice, prin adoptarea votului 
universal, împământenirea străinilor fără deosebire de religie, un sistem 
unicameral, prerogative limitate pentru domn la votul suspensiv, 
responsabilitatea ministerială, o desăvârşită libertate a presei, 
conservatorii se străduiau să atenueze ritmul democratizării, în scopul 
vădit de a menţine privilegiul politic. Pentru a salvgarda esenţialul, 

adică majoritatea libertăţilor democratice, liberalii, conştienţi de 
momentul istoric în care se aflau, cedează puternicelor presiuni ale 
majorităţii conservatoare din Adunarea Constituantă. 

Astfel, s-a introdus articolul 7, cu restricţii pentru împământenirea 
evreilor, s-au adoptat 4 colegii electorale, care exceptau de la viaţa 
politică majoritatea ţărănimii, care reprezenta patru cincimi din populaţia 
țării, s-a adoptat vetoul absolut pentru domn, s-au accentuat pedepsele 
pentru delictele de presă şi s-a redus responsabilitatea ministerială. Mari 
controverse a generat sistemul uni- sau bicameral. Tradiţia cerea o 
singură Cameră, dar conservatorii au impus Senatul, care, împreună cu 
sistemul electoral, le asigura păstrarea pnvilegiului politic. Liberalii 
au făcut o concesie în această privinţă, în schimbul unei legi electorale 
mai largi. Cu toate acestea, numai Camera avea dreptul de a dezbate şi 
adopta bugetul. În privinţa dreptului de veto pentru domn, I.C. Brătianu 
a fost cel care a pus capăt disputelor, pronuntându-se în favoarea lui. 

Constituţia din 1866 cuprinde principii generale existente în toate 
constituţiile democratice, dar are şi particularităţile ei, spre a o face 
mai greu revizuibilă. A fost primită unanim, dar o oarecare neîncredere 
a persistat. Conservatorii erau preocupaţi de problemele proprietăţii 
rurale, în sensul unor garanţii contra a noi expropieri. Pentru care motiv, 
au insistat să condiţioneze exproprierea prin includerea articolului 19, 
de trei cazuri: căi de comunicaţie, salubritate şi lucrări de apărare a 
ţării. Liberalii au susţinut şi au introdus articolul 20, care garanta atât 
marea, cât şi mica proprietate rurală. Cu toate acestea, Constituţia din 
1866 a fost intens criticată, pe motiv că era prea liberală, fără a se avea 
în vedere că era "un monument care se ridica viitorului”. 

Domnitorul însuşi mărturisea tatălui său, la 16/28 iulie 1866, că 
trecuse prin “timpuri foarte grele" în ultimele luni, datorită unor 
complicaţii politice. După şase săptămâni de “desbateri calde”, a fost 
în sfârşit adoptată Constituţia, existând speranţa de a se trece de la 
anarhie la ordine şi stabilitate, măcar acum punându-se bazele acestei 
de mult dorite stări, în continuă consolidare: "Ca să ajungern aci a fost 
greutate nesfârşită; am trebuit să intervin cu cea mai mare energie”. 
Domnul se situează clar de partea conservatorilor, etichetând pe deputaţii 
liberali din Adunarea Constituantă drept "adversarii ordinii şi ai 
stabilităţii”, care nu's-au jenat să utilizeze “mijloacele cele mai josnice” 

pentru a împiedica procesul adoptării proiectului de Constituţie. 
Consideră că, în scopul urmărit, s-au folosit de problema evreiască cu 
abilitate, spre a aţâţa populaţia ţării in extremis. Membrii conservatori 
ai guvernului au opinat ca domnul să procedeze la închiderea dezbateri lor 
Adunării până în luna noiembrie. S-au opus miniştri liberali C.A. Rosetti, 
Ion C. Brătianu, D.A. Sturdza şi Ion Ghica, apreciind amânarea ca o 
mare primejdie. Amânarea dezbaterii constituia o mare primejdie, 
căci amâna însăşi recunoaşterea monarhiei constituţionale şi ereditare 
nu numai de către Poarta Otomană, dar şi de către celelalte mari puteri 
garante. S-a ajuns la un compromis, Constituţia fiind adoptată în 
unanimitate. 

Adunarea Constituantă nu şi-a încheiat lucrările, întrucât urma 
prezentarea şi dezbaterea legii electorale. În şedinţa din 4 iulie 1866, 
C.N. Brăiloiu menţionează că fără adoptarea legii electorale nu va fi 
posibilă aplicarea Constituţiei. Altminteri, guvernul va dobândi puteri 
discreţionare şi dictatoriale, adoptând el o lege electorală. Ion C. Brătianu 
considera că dezbaterea şi votarea legii electorale constituie "o 
necesitate absolută şi este o cestiune de onoare pentru domnii deputaţi 
să se voteze". Ca atare, grijile exprimate de C.N. Brăiloiu sunt exagerate, 
căci "nimeni nu va pleca când există un angajament". În discuţie este 
numai ordinea de prioritate. Mai întâi propune dezbaterea şi votarea 
legii electorale, ceea ce Adunarea acceptă. În lipsa lui Aristide Pascal, 
ca raportor, prezintă raportul Comitetului de delegaţi ai secţiilor 
C. Boerescu. Se menţiona existenţa în Constituţie a principiilor legii 
electorale. Proiectul de lege conţine regulile de aplicare a acestor 
principii. În primul rând, se exclude orice ingerinţă a puterii executive 
în operaţiunile electorale, cu scopul asigurării independenţei alegătorilor. 
Astfel, alcătuirea listelor electorale a fost încredinţată comisiilor 
electorale, adică unor organe alese. În continuare, este reprodus textul 
proiectului de lege electorală modificat de Comitetul de delegaţi ai 
secţiilor. C. Boerescu propune, în locul citirii proiectului în total, votarea 
articol cu articol.5! 

Nicolae Ionescu se opune precipitării adoptării proiectului de lege, 
întrucât ea constituie temelia întregului sistem parlamentar. Prin urmare, 
este necesară citirea proiectului. Deputatul R. Ionescu nu consideră 
necesară o dezbatere generală. Din nou, N. Ionescu intervine spre a 

solicita respectarea regulamentului. Intervenţia lui N. Ionescu nu era 
lipsită de temei, întrucât conservatorii vroiau într-adevăr să precipite 
adoptarea proiectului de lege electorală. Astfel, N. Blaremberg susţine 
că nu vede raţiunea unei discuţii generale, după ce fusese alcătuită o 
comisie comună din conservatori şi liberali. După intervenţii de o parte 
şi de alta a Adunării, se acceptă dezbaterea: generală, la care ia primul 
cuvântul însuşi N. Ionescu. El consideră că principiul excluderii 
ingerinţelor guvernamentale nu este suficient garantat, fiind menționate 
unele lacune ale proiectului. Dimitrie Ghica, un conservator moderat, 
susţine trecerea cât mai degrabă la dezbaterea pe articole. Încercarea 
de propunere a unor amendamente de către N. lonescu eşuează, 
preşedintele Adunării motivând că articolele sunt identice sau aproape 
de cele din Constituţie, deja adoptate. Procedura deranjază opoziţia, 
un deputat anunţându-şi retragerea din Adunare. S-au propus mai multe 
amendamente, atât din partea liberalilor, cât şi a conservatorilor. 
Intervine I.C. Brătianu pentru a clarifica problema alegerii prefecţilor. 
S-a opiniat că da, dar nu în judeţul administrat de ei. Liderul grupării 
liberal-radicale se pronunţă contra alegerii prefecţilor ca deputaţi, 
întrucât ar deveni solicitatori de funcţii. Ca atare, prefecţii să fie lăsaţi 
în afara agitaţiilor electorale, în folosul evident al ameliorării 
administraţiei de stat, cât şi al reprezentanţei naţionale.*2 
Conservatorul C. Boerescu contestă excluderea oricărei reţineri de 
a alege şi a fi ales, considerând ca o idee radicală propunerea lui 
P. Cermătescu de a excepta de la un drept pe cei ce au avut "nenorocirea" 
de a încheia un contract cu statul. I.C. Brătianu intervine pentru a doua 
oară, spre a menţiona că nu o face în problema contractelor, căci aceasta 
este problema Camerei, ci numai în cea a funcţionarilor publici. Astfel, 
dacă prefecţii se consideră mai utili ca deputaţi, atunci să demisioneze, 
căci nu pot deţine ambele funcţii concomitent, altfel se controlează pe 
ei înşişi. Prin urmare, orice prefect va putea fi ales deputat numai ca 
demisionar, nu în funcţie. N. Blaremberg declară că nu înţelege de ce 
prefecţii nu ar putea fi aleşi în judeţele limitrofe, iar R. Ionescu consideră 
că I.C. Brătianu ar fi trebuit să-şi fi extins observaţiile nu numai asupra 
prefecţilor, ci şi magistraţilor şi profesorilor. N. Ionescu preopinează 
că una e să fii profesor şi alta prefect. Magistraţii şi profesorii nu sunt 
agenţi administrativi. Discuţiile generale pe această temă ar fi urmat, 


90 


întrucât nici un deputat nu vroia să renunțe la opinia sa. În cele din 
urmă se trece la dezbaterea pe articole. Din nou, intervenţii 
contradictorii. N. Ionescu a prezentat diverse amendamente. Revine în 
discuţie problema admiterii la candidatura de deputat a celor ce au avut 
contract cu statul. În cele din urmă a fost adoptat amendamentul lui 
P. Cernătescu, precum că funcţionarii administrativi, agenţi direcţi ai 
puterii, nu puteau fi aleşi deputaţi sau senatori, dacă nu-şi prezentau 
demisia cu două săptămâni înainte de ziua fixată pentru alegeri.*2 

Se mai propun amendamente şi la alte articole, dar sunt respinse 
prin vot, unele, altele însă admise, dar de mică importanţă, doar de 
amănunt. Supusă votului în total, legea electorală a fost adoptată cu 
69 contra 3 voturi.8" 

În final, preşedintele Adunării afirma că Adunarea Constituantă din 
1866 a realizat mai mult decât toate Adunările de până atunci, fiind şi 
cea dintâi Constituantă a României. El a propus alcătuirea unei comisii 
care să aducă domnitorului mulţumiri, însă Adunarea a decis ca deputaţii 
să se prezinte domnului in corpore. După care, Lascăr Catargiu, 
preşedintele Consiliului de Miniştri, a dat citire mesajului Tronului 
către Adunare. Mulţumind, domnitorul declara dizolvarea ei, o nouă 
reprezentanţă naţională fiind convocată potrivit prevederilor legale.85 

Proiectul de lege electorală fusese adoptat după numai două zile de 
dezbateri. Potrivit noii legi, corpul electoral era împărţit în 4 colegii 
pentru Adunarea deputaţilor şi două colegii pentru Senat. Alegerile 
durau două zile. 

În schimbul libertăţilor democratice prevăzute în Constituţie, în 
primul rând libertatea presei, care le condiţiona pe toate celelalte, 
libertăţi asupra cărora nu se va putea reveni, ei concedau conservatorilor 
legea electorală, restrictivă prin colegiile electorale bazate pe cens 
(avere), dar modificăbilă relativ uşor mai târziu. Din compromisul 
realizat pierdea, evident, țărănimea, care, în afara excluderii ei, în cea 
mai mare parte de la dreptul de alegător direct, prin vot universal, mai 
era pusă în afara dreptului comun prin legea învoielilor agricole 
adoptată de Parlamentul precedent. 

În ansamblu, Constituţia din 1866 era una democratică, perfectibilă 
prin revizuiri, prima de acest fel din istoria românilor. Compromisul 
istoric realizat s-a dovedit benefic, întrucât, datorită privilegiului politic, 

conservatorii deţineau majoritatea în Adunarea Constituantă şi puteau 
obstrucţiona procesul liberalizării regimului politic democratic, 
transformarea lui din unul personal într-unul parlamentar. Pe lângă 
punerea temeliilor noului regim parlamentar, Pactul fundamental! din 
1866 a instituit monarhia constituţională şi ereditară a unui domnitor 
aparţinând unei dinastii străine din Europa. 

Realizarea compromisului istoric, pentru dezbaterea şi adoptarea 
Constituţiei în timp de două luni şi a legii electorale în numai două 
zile, semnifica un mare succes al clasei politice româneşti, care dispunea 
în acel timp de mari personalităţi. Ambele grupări politice din Adunare 
au înţeles exigenţele majore ale propăşirii naţiunii române. După 
instituirea monarhiei constituţionale şi a regimului parlamentar, 
următoarea mare realizare trebuia să fie recunoaşterea acestora de către 
marile puteri, în primul rând a prinţului străin şi a dinastiei, deci 
consacrarea internaţională. 

Capitolul III 
Consacrarea politico-diplomatică a monarhiei 
constituţionale şi ereditare 


1. Demersuri diplomatice pentru recunoaşterea 
principelui străin 


Problema recunoaşterii prinţului străin s-a pus îndată după plebiscitul 
din 3/15 aprilie 1866. Reprezentanţii marilor puteri au primit instrucţiuni 
să se abţină de la orice demers în privinţa recunoaşterii lui 
Carol de Hohenzollern ca domn al României. Drept urmare, Poarta 
Otomană este în recul, vădind moderație şi reţinere. Demersurile 
diplomatice ale guvernului român se întreprind îndeosebi la 
Constantinopol şi Paris. Din Constantinopol, la 20 aprilie/1 mai 1866, 
agentul diplomatic Al. G. Golescu scria primului ministru lon Ghica 
precum că fusese la Aali Paşa, ministrul de Externe, căruia i-a expus 
consideraţiunile guvernului român în privinţa recunoaşterii domnului 
ales direct de către întreaga naţiune, însă i-a fost imposibil să-l clintească 
de pe poziţia categoric potrivnică. După opinia sa, prinţul 
Carol de Hohenzollern nu va fi acceptat fără acordul tuturor puterilor 
garante. Or, aceste mari puteri consideră că prinţul străin constituie o 
derogare formală de la tratatele existente, fiind imposibil de a se ajunge 
la un acord în această privinţă, adică de a conferi legalitate unei astfel 
de derogări. Poarta Otomană nici nu ascunde că este ostilă prinţului 
străin, însă nu ea, ci Rusia va lua iniţiativa respingerii sale. Poarta 
dădea sfaturi, neînţelegând să împărtăşească urmările unui eveniment, 
la care nu a participat, căci nu a fost consultată. Membrii guvernului 
otoman par să accepte Unirea definitivă ca pe deplin câştigată, celelalte 
mari puteri fiind şi ele de acord, dar numai sub principe indigen. Orice 
alt argument în favoarea prinţului străin este respins de Aali Paşa. 
Situaţia României în acel moment era deosebit de dificilă: un prinţ 
străin şi un Gi,vern provizoriu nerecunoscuţi de Poartă şi marile puteri, 


în faţă cu o Adunare mult mai exigentă decât opinia publică.! 
Die România se afla într-o perioadă de mare tensiune politică, 

atât internă, cât, mai ales, externă. Pentru dezamorsarea acestei puternice 
tensiuni externe, Guvernul provizoriu acţionează intens prin agenţii săi 
diplomatici, de aceeaşi orientare politică precum primul ministru 
Ion Ghica, anume moderaţii liberali Al. G. Golescu la Constantinopol 
şi lon Bălăceanu la Paris. Moderatismul politic era tot ce agreau mai 
mult puterile occidentale, ele însele conduse de guverne moderate, 
Chiar conservatoare. Concomitent, radicalii lilberali acționau în culisele 
diplomaţiei europene. Astfel, Ion C. Brătianu, promotorul demersurilor 
în Occident pentru contactarea şi alegerea unui principe străin, se afla 
în acel timp la Düsseldorf, de unde trimitea o telegramă lui lon Ghica, 
la 3 mai 1866 (st.n.). El era în contact cu familia domnitorului Carol I, 
spre a plănui călătoria spre ţară. La curent cu ştirile din ţară, 
I. C. Brătianu recomanda: "Mai multă grijă, acţionaţi deci fără ezitare, 
în ordine, cu fermitate, persistenţă în a susţine pe alesul Națiunii. Nu 
vă lăsaţi intimidaţi nici de ameninţări, nici de somaţii. Voi sunteţi 
expresia Națiunii, fiţi executori fermi ai voinţelor sale. Davila a plecat. 
Duminică va fi la Bucureşti. Vă va da explicaţii”? 

Guvernul român avea nevoie de fermitate şi persistenţă în acţiunile 
sale, atât pe plan intern, cât şi extern. Acestea nu-i lipsesc, în condiţiile 
în care amenințările şi somaţiile din partea Porții Otomane nu încetau. 
Astfel, marele vizir Fuad Paşa se adresa Guvernului provizoriu al 
Principatelor Unite ale Moldo-V lahiei, la 7 mai 1866. El făcea apel la 
patriotismul locuitorilor, în general, şi la acel al guvernului, în special, 
în momentul în care marile puteri, întrunite în Conferinţa de la Paris, 
deschid Principatelor calea prin care să reintre în ordine şi legalitate. 
Conferinţa de la Paris s-a oprit la următoarele puncte: Adunarea ce se 
va întruni la Bucureşti este chemată a proceda la alegerea domnului, 
care nu poate fi decât dintre indigeni, conform articolului 13 din 
Convenţia de la Paris; dacă majoritatea deputaţilor moldoveni ai 
Adunării o cer, aceşti deputați vor avea facultatea de a vota separat. În 
cazul în care majoritatea moldovenească se va pronunţa contra Unirii, 
acest vot va implica separarea. Ca atare, Guvernul provizoriu este invitat 
să pună în aplicare cu conştiinciozitate şi loialitate deciziile menţionate. 
În consecinţă, orice încercare de alegere a unui prinţ străin şi de a face 
să prevaleze o combinaţie pe care guvernele puterilor garante şi al 
Porții o resping unanim va duce la compromiterea ţării. Sublima Poantă 

declară că este ferm decisă, în calitate de putere suzerană, să facă 
respectată decizia Conferinţei de la Paris. De altminteri, o soluţie bazată 
pe numirea unui prinţ străin nu va aduce nici un avantaj ţării, ci 
dimpotrivă, primul rezultat va fi pierderea binefacerilor imense garantate 
prin tratatele existente. Dorinţa cea mai vie a Porții consta în a îndepărta 
Principatele Unite de complicaţii în discordanţă cu vederile sale şi ale 
puterilor garante.’ 

Dorinţa cea mai vie a Porții Otomane consta în menţinerea perpetuă 
a suzeranității sale asupra României, pe care o denumea Principatele 
Unite şi pe care o voia sincer separată, prin acţiunea nesăbuită a unor 
moldoveni. Din Constantinopol, la 1 1 mai 1866, se adresa şi 
Al. G. Golescu lui Ion Ghica, spre a-i trimite sus-menţionata scrisoare 
vizirală. Primul ministru va vedea din conţinutul scrisorii, că-i era 
imposibil de a comunica guvernului român decizia Conferinţei de la 
Paris în termeni convenabili, s-ar zice curtenitori. Poarta trebuia s-o 
respecte în calitate de putere suzerană. Rămâne de constatat dacă ea va 
fi unanim autorizată să pună în aplicare decizia şi dacă doreşte să se 
angajeze în acest scop. Al. G. Golescu consideră şansele guvernului 
român ca fiind favorabile, existând bune dispoziţii din partea oamenilor 
care reprezintă aspiraţiile democratice europene.“ 

Bunele dispoziţii ale oamenilor politici şi de stat europeni nu erau 
chiar aşa cum le dorea şi intuia Al. G. Golescu. Astfel, din Paris, agentul 
diplomatic Ion Bălăceanu informa pe Ion Ghica, la 11 mai 1866, că se 
teme de lipsă de energie din partea guvernului freancez, care nu inspiră 
nici o încredere. Pentru a-l determina să-şi schimbe atitudinea, moderatul 
liberal lon Bălăceanu sugera primului ministru, care era liderul grupării 
moderate, să recheme de la Paris pe I. C. Brătianu şi să trimită pe 
moderaţii Vasile Boerescu şi L. Steege, întrucât Conferinţa de la Paris 
aceasta doreşte.s 

Evident, nu erau agreate demersurile şi acţiunile diplomatice ale 
radicalului liberal Ion C. Brătianu, suspectat de nesocotirea deciziilor 
Conferinţei. Moderaţia era necesară, dar nu prin renunţarea la 
dezideratele româneşti legitime, care nu puteau fi împlinite altfel, decât 
prin măsuri radicale, cum a fost plebiscitul. Măsurile radicale irită Poarta 
şi nemulţumesc marile puteri, direct interesate în menţinerea integrităţii 
Imperiului Otoman, deci a ordinii şi stabilităţii pe continent. Precum 

informa reprezentantul Serbiei la Constantinopol pe ministrul său de 
Externe, la 20 mai 1866, Poarta ameninţa cu ocupaţia armată, iar Rusia 
şi Austria declarau că nu vor protesta contra unei astfel de acţiuni. 
Celelalte mari puteri încercau să convingă Poarta să renunţe, 
exprimându-se speranţa că nu va risca o trecere a Dunării pe propriul 
risc. Ea însă declară că va trece dacă marile puteri nu găsesc un mijloc 
de a-l îndepărta pe Carol de Hohenzollern în termen de 10-15 zile. 
Totuşi, nu era de aşteptat ca asemenea ameninţare să fie pusă în 
apolicare, întrucăt nu există vreun indiciu că s-ar putea pune temei 
"nici pe amenințările şi nici pe promisiunile Porții”. Este ofuscată că 
prinţul Carol! n-a trecut prin Constantinopol, dar declară că va respecta 
legăturile speciale cu Poarta, urmând să viziteze cât de curând capitala 
otomană.$ 

În faţa amenințărilor Porții, guvernul trebuia să acţioneze intens şi 
pretutindeni. Astfel, în temeiul scrisorii lui Al. G. Golescu din 
16/28 mai 1866, a fost trimis prinţul Ion Gr. Ghica într-o misiune 
extraordinară la Constantinopol, Florenţa şi Londra, cu scopul de a 
clarifica marelui vizir şi miniştrilor otomani bunele intenţii ale prinţului 
Carol I faţă de puterea suzerană, de a-i convinge că este departe de a se 
gândi la ruperea legăturilor seculare, de a le expune că acesta era scopul 
urmărit, menţionat deja în scrisoarea trimisă sultanului chiar înainte de 
a pune piciorul pe pământul românesc. Interpretările de orice fel, false 
şi răuvoitoare au fost acreditate şi răspândite, denaturând evenimentele 
ce s-au petrecut în Principatele Unite. Prinţul Ion Gr. Ghica va fi în 
măsură să restabilească faptele în veritabila lor lumină şi să edifice 
guvernul otoman asupra adevăratelor sentimente şi intenţii ale 
domnitorului Carol I faţă de Curtera suzerană. Ion Gr. Ghica avea, de 
asemenea, ca misiune de a expune dificultăţile pe care le întâmpină 
pentru moment problema recunoaşterii prinţului Carol, care trebuie 
să-şi găsească o soluţie convenabilă părţilor interesate.” 

Domnitorul Carol I se adresase sultanului încă înainte de a sosi la 
Bucureşti. Al. G. Golescu, primind scrisoarea, îndată s-a dus la 
Aali Paşa, spre a-i solicita o audienţă la sultan pentru a-i înmâna 
scrisoarea domnitorului Carol I. Tocmai atunci, generalul N. Ignatiev, 
ambasadorul Rusiei, pleca de la Ministerul de Externe. Aali Paşa l-a 
primit cu un aer de resemnare, dând de înţeles că Poarta nu va accepta 

faptul împlinit, adică urcarea pe Tronul Principatelor Unite a prinţului 
Carol de Hohenzollern. El menţiona avertismentele anterioare cu privire 
la garantarea autonomiei de către tratate, care acum erau rupte cu propria 
mână de către români, dând naştere la complicaţii politice. 
Al. G. Golescu a reluat argumentele care au determinat Guvernul 
provizoriu să acţioneze aşa şi nu altfel, în succesiunea evenimentelor 
de după abdicarea lui Alexandru loan Cuza, atât din punct de vedere 
intern, cât şi extern. Aali Paşa s-a arătat dispus să creadă bunele intenţii, 
cât şi loialitatea celei mai mari părţi a oamenilor care au participat la 
ultimele evenimente politice, în mod deosebit a lui Ion Ghica, dar nu 
este mai puţin convins că românii au căzut într-o capcană, ceea ce este 
inadmisibil în politică. Aali Paşa regreta că mari personalităţi politice 
n-au reuşit să dea o turnură evenimentelor conformă cu interesele de 
conservare, care trebuie să prevaleze în împrejurările existente. 
AL. G. Golescu a protestat contra acestei maniere strâmte de a vedea 
lucrurile. Aali Paşa i-a spus că va întruni Marele Consiliu şi va delibera 
asupra incidentului creat prin venirea prinţului Carol în țară.’ 

Urcarea pe Tronul României a domnitorului Carol I, la 10/22 mai 
1866, sporise iritarea Porții. Faptul împlinit o determină să acţioneze 
precipitat, de convenienţă cu Rusia şi Austria, tot atât de ostile prinţului 
străin. Al. G. Golescu a fost în audienţă şi la marele vizir, spre a-i duce 
răspunsul la scrisoarea vizirală şi a solicita o audienţă la sultan pentru 
a-i înmâna scrisoarea domnitorului Carol I. Fuad Paşa l-a ascultat cu 
atenţie, apoi i-a declarat pe un ton grav şi solemn că, după refuzul 
persistent al românilor de a ţine seama de sfaturile Porții şi de deciziile 
neechivoce ale Conferinţei de la Paris şi în faţa actului îndrăzneţ prin 
care Carol I a venit să ia coroana care i s-a oferit, în disprețul tratatelor 
şi intenţiilor arătate de sultan şi de aliaţi, nu rămâne Porții decât să 
consulte propriile convenienţe şi propriile interese.’ 

"Ofensată formal, Poarta Otomană se dovedea reticentă în fond, 
întrucât îi lipsea acordul unor puteri occidentale pentru invadarea 
teritoriului românesc. În primul rând, Franţa, unde efectul produs de 
sosirea principelui Carol I în România era imens şi în creştere, precum 
raporta Ion Bălăceanu ministrului de Externe, la 23 mai 1866. Franţa, 
Italia şi Prusia nu erau de acord cu intrarea unei armate otomane în 
România. Ambasadorul Rusiei, baronul Budberg, afirma chiar că nu 

va avea loc nici o intervenţie. Ion Bălăceanu nu a putut fi primit de 
Drouyn de Lhuys, L. Steege şi G. Ştirbei au plecat furioşi, iar 
V. Boerescu şi G. Costaforu au revenit la Paris de la Düsseldorf, apoi 
vor pleca la St. Petersburg. Agentul diplomatic la Paris sugera trimiterea 
unor delegaţi la Viena, el ducându-se la Londra, în cazul că va dispune 
de bani. Oricum, intrarea domnitorului Carol I împreună cu 
I. C. Brătianu a produs un efect negativ asupra împăratului 
Napoleon al III-lea şi a corpului diplomatic. El se străduieşte să convingă 
că întâlnirea prinţului Carol cu I. C. Brătianu a fost cu totul fortuită' 
şi că lon Bălăceanu avea misiunea de a-l reţine cât mai mult posibil 
la Paris pe I. C. Brătianu, dar n-a reuşit, din motive independente de 
voinţa sa.10 

Evident, radical-liberalul I. C. Brătianu, binecunoscut în Franţa 
pentru convingerile sale politice încă din timpul revoluţiei de la 1848 
şi exilului, atrăsese antipatiile nu numai ale moderaţilor liberali şi ale 
conservatorilor din ţară, dar şi ale oamenilor politici şi de stat din Franţa, 
care împărtăşeau de asemenea moderaţia, ca doctrină politică. 
Explicabilă atitudinea ministrului de Externe francez şi a împăratului, 
în asemenea circumstanțe. La 24 mai 1866, ministrul de Externe, 
Petre Mavrogheni, un conservator moderat, scria lui Ion Bălăceanu că 
va rechema pe V. Boerescu şi G. Costaforu, iar, din Bucureşti, vor 
pleca în misiuni diplomatice. El solicită lui Bălăceanu să facă cunoscută 
scrisoarea principelui Carol I către împăratul Napoleon al III-lea. 
Într-adevăr, domnitorul s-a întâlnit întâmplător cu I. C. Brătianu la 
Baziaş, în timp ce-i lipsea un vapor pentru îmbarcare. Acei care cred 
altfel trebuie asiguraţi în această privință.” , 

Deosebit de necesară se dovedea în acel moment intensificarea 
demersurilor diplomatice în capitale Franţei, singura mare putere care 
iniţiase şi sprijinise 'cu fermitate problema naţională românească. 
Moderaţii conservatori G. Costaforu şi V. Boerescu întreprind asemenea 

. demersuri în scopul atenuării impactului intrării în România a prinţului 
străin, însoţit de fostul revoluţionar de la 1848 Ion C. Brătianu. 

La 25 mai 1866, ei au anunţat o întrevedere cu ministrul de Externe 
Drouyn de Lhuys, care, deşi a manifestat rezervă în mod oficial, în 
realitate s-a arătat mult mai amabil, ca niciodată. A repetat obişnuitele 
sale argumente contra plebiscitului, reluând ideea predilectă despre 

alegerea unui principe autohton pentru câţiva ani. El a manifestat numai 
o oarecare mirare despre acţiunea îndrăzneață care a avut loc în ţară, 
afirmând că românii au făcut-o pe propriul lorrisc. În cazul unei ocupaţii 
armate din partea Turciei, Franţa nu va trimite armate pentru a se 
descotorisi de aceasta. Cei doi emisari români au replicat că tot ceea ce 
românii cer Franţei este să nu consimtă la ocuparea României de către 
vreo armată oarecare, fiind siguri că, dacă Franţa nu va consimţi, o 
astfel de ocupaţie nu va avea loc. Drouyn de Lhuys a afirmat că Franţa 
câtuşi de puţin nu va consimţi şi a adăugat surâzând, de o manieră 
paternă, că, deşi românii sunt copii neascultători, Franţa îi iubeşte şi va 
face tot ce este posibil pentru binele lor. şi a continuat aşa, pe un ton 
amical, întreţinându-se intim asupra a ceea ce trebuie mai bine întreprins. 
El a fost întru totul de acord cu călătoria celor doi diplomaţi români la 
St. Petersburg, considerând foarte bună iniţiativa guvernului român şi 
dând sfaturi despre maniera în care să se adreseze guvernului rus. 
A mai adăugat că, dacă Rusia este de acord cu o vizită la St. Petersburg, 
atunci înseamnă că este dispusă să ajungă la o înţelegere în problema 
românească. l-a autorizat pe cei doi diplomaţi să comunice guvernului 
român opiniile sale personale referitoare la conduita de urmat faţă de 
Turcia, anume de a se sirădui, prin toate mijloacele posibile, de a 
ajunge la o înţelegere cu ea.!? 

G. Costaforu şi V. Boerescu avuseseră şi alte întrevederi cu oameni 
politici şi diplomaţi din capitala Franţei. Astfel, au discutat cu baronul 
Budberg şi cu Savfet Paşa, ambasadorii Rusiei şi Turciei, care au 
manifestat o atitudine mult mai conciliantă decât se aşteptau. Baronul 
Budberg n-a mai repetat amenințările şi n-a mai vorbit despre 
imposibilitatea absolută a realizării dorinţei naţionale româneşti. S-a 
mulţumit să prevadă tot felul de dificultăţi interne, care vor avea loc. 
I s-a răspuns că aceste dificultăţi îi privesc în mod exclusiv pe români 
şi dacă puterile garante vor ca aceste dificultăţi să dispară, atunci n-au 
decât să-i lase în linişte, fără a se amesteca în administraţia internă, 
care, de altnminteri, este independentă. Cei doi români au dorit, mai 
ales, să ştie dacă ambasadorul Rusiei a întreprins demersurile de rigoare 
spre a fi primiţi la St. Petersburg. Baronul Budberg nu numai că nu a 
făcut nici o dificultate călătoriei lor, dar le-a dat de înţeles că sunt aşteptaţi, 
guvemul rus fiind deja prevenit. Mai mult, chiar el va comunica guvemului 

său schimbarea din delegaţia română a lui L. Steege cu V. Boerescu.” 

Cât priveşte întrevederea cu Savfet Paşa, ambasadorul Turciei, el 
s-a arătat de asemenea îndeajuns de conciliant, deşi în mod oficial a 
avut tot timpul aceeaşi rezervă, ca în trecut. El a părut numai foarte 
mulţumit că principele Carol I a trimis o scrisoare sultanului, publicată 
în presă.” 

Într-adevăr, tensiunea din capitala Franţei în privinţa României este 
în descreştere. lon Bălăceanu informa pe ministrul de Externe la 
25 mai 1866 că peste o zi va avea loc Conferinţa. Pe cât se pare, nu va 
fi decât un semiprotest, după care puterile gatante ofensate vor 
recunoaşte, mai devreme sau mai târziu, pe Carol I. Momentul critic 
al intervenţiei otomane a trecut, atunci când marchizul de Moustier, 
trecând peste gândul împăratului, a împins Poarta la intervenţie. Sosirea 
prinţului Carol la Bucureşti a fost salvatoare. Jon Bălăceanu considera 
că în Drouyn de Lhuys românii au un inamic ireconciliabil, însă el este 
neputincios în fața suveranului său. În următoarele zile, diplomatul 
român aştepta să fie primit în audienţă la împărat. R. Metternich, 
ambasadorul austriac, a primit ordin să consimtă la recunoaşterea 
prinţului străin. În caz de necesitate absolută, G. Costaforu şi V. Boerescu 
vor pleca la St. Petersburg.!5 

La 27 mai 1866, lon Bălăceanu raporta ministrului de Externe că 
pericolul intervenţiei armate otomane nu a trecut. Consulii au primit 
ordin de a comunica la Bucureşti protocolul Conferinţei şi să continue 
relaţiile oficioase cu guvernul român. Veleităţi de ocupaţie armată din 
partea Porții există, dar majoritatea puterilor garante se opune. Rusia 
este prima care să împiedice Poarta să intre în România, însă, pentru 
moment, acest pericol nu există. Plecarea delegaților români la 
St. Petersburg este, desigur, un eveniment fericit. Probabil că în curând 
Conferinţa de la Paris se va dizolva. Impăratul Napoleon al III-lea 
este binevoitor şi potrivnic oricărei intervenţii. !S 

Din Bucureşti, la 31 mai 1866, Petre Mavrogheni scria lui 
Ion Bălăceanu că Al.G. Golescu trimisese ştiri că atmosfera la 
Constantinopol era tensionată. Demnitarii otomani pun la cale fel şi fel 
de instigaţii, concomitent cu inactivitatea marilor puteri pe care contau 
românii. Totul s-ar termina dacă marchizul de Moustier ar vrea să 
vorbească energic, dar rămâne în pasivitate. Turcii au provocat răscoala 

grănicerilor români la Calafat, abia potolită, o alta a izbucnit la Brăila. 
Emisari turci şi ruşi acţionează pretutindeni. Răzvrătiţii din Brăila au 
fost dispersaţi fără vărsare de sânge.” 

Poarta Otomană încălca astfel decizia Conferinţei de la Paris, 
intervenind în afacerile interne ale României, prin acţiuni de subversiune, 
de incitare la răscoală, tocmai în momentul urcării pe tron a principelui 
străin. La 2 iunie 1866, D. A. Sturdza şcria din Bucureşti lui Constantin 
Hurmuzaki: "Suntem în posițiunea cea mai gravă şi cea mai dificilă. 
Turcii sunt furioşi în contra-ne, şi au pregătiri de invasiune. Un singur 
lucru i-a reţinut, a fost decisiunea noastră irevocabilă de a ne bate 
cum trebuie să se bată cineva pentru patria sa, şi de a întrebuința 
atunci toate mijloacele de care dispunem pentru a aduce în Turcia o 
conflagraţiune generală a populaţiunilor creştine de la Belgrad până 
în Candia şi de la Marea Adriatică la Marca Neagră. Sperez însă că 
lucrurile nu vor veni aşa de departe. lon Ghica e în Constantinopol 
şi ne este de un mare ajutor prin ghibăcia şi autoritatea lui" 

Mai informa D. A. Sturdza că ambasadorul Franţei la Constantinopol 
a primit instrucţiuni pentru sprijinirea României în problema 
recunoaşterii lui Carol I. Deci, alături de Franţa mai sunt Anglia, Italia 
şi Prusia: “În Anglia este un adevărat entuziasm pentru români". 
Cuvântul de suzeranitate este “un cuvânt deşert”. Prin urmare: "Ce ne 
strică dar a întrebuința un cuvânt fără sens, când el ne ajută a consolida 
o stare de lucruri la care abia visam, sunt acum patru, cinci luni" 2? 

Spre a atenua intenţiile agresive ale Porții Otomane, Petre 
Mavrogheni trimitea la 22 mai/3 iunie 1866-instrucţiuni de urmat 
agentului diplomatic la Constantinopol, Al. G. Golescu. Astfel, el trebuia 
să clarifice pe miniştrii otomani asupra sincerităţii intenţiilor principelui 
Carol I, de a-i convinge cât este de departe domnitorul român de gândul 
de a rupe legăturile seculare, de a le expune că, încă înainte de sosirea 
sa pe pământul românesc, prinţul Carol a adresat o scrisoare sultanului. 
Apoi să explice natura evenimentelor petrecute. Din informaţiile primite, 
se deduce că, pentru a fi recunoscută domnia, prinţul Carol I trebuie să 
meargă la Constantinopol. Ion Ghica să dea asigurări că domnitorul 
este ferm decis a întreprinde o călătorie, dar, deocamdată, realizarea 
sa nu este încă posibilă. Când situaţia va fi consolidată din punct de 
vedere intern şi extern, călătoria va avea loc.” 

De îndată ce primeşte instrucţiunile, Al. G. Golescu are o întrevedere 
cu Aali Paşa, cu efecte benefice. O audienţă a avut şi la marele vizir, 
care s-a arătat foarte pornit contra românilor, făcând exces de zel, prin 
sporirea numărului trupelor otomane pe Dunăre: "Atâta timp cât 
Moustier nu va vorbi energic în numele lui Napoleon III, Poarta 
Otomană va urma sfaturile Austriei". 2 

Misiunea diplomatică a lui Ion Ghica la Constantinopol, ca şi alte 
ori în trecut, se dovedea deosebit de utilă. Abia sosit, că a şi avut o 
întrevedere cu ambasadorul Franţei, marchizul de Moustier, care s-a 
arătat foarte binevoitor şi bine dispus pentru cauza românească. El caută 
să convingă Poarta să nu intervină armat în România. Lordul Lyons, 
ambasadorul Angliei, afirma asemănător, dar ceva mai nuanţat, adică 
să se facă presiune din partea Porții, dar fără trecerea Dunării, căci s-ar 
încălca tratatele. A mai opinat că prințul Carol ar face bine să vină la 
Constantinopol, înainte chiar de a fi recunoscut de Poartă, desigur, 
după ce se va fi asigurat de o bună primire. lon Ghica a avut o 
întrevedere şi cu Aali Paşa, ale cărui opinii sunt deja cunoscute prin 
depeşele lui Al. G. Golescu. El a insistat asupra susceptibilităţii rănite 
a sultanului şi asupra menţinerii stricte în litera tratatelor, ca principiu, 
apreciind că era periculos pentru ambele părţi de a se îndepărta.2? 

Demersurile diplomatice la Constantinopol au consecinţe benefice. 
Din nota trimisă la 26 mai 1866, rezultă că: "Ambasada Franţei nu 
“ încetează de a recomanda turcilor de a nu interveni militar“. Într-o 
altă notă se menţiona succint: “Sultanul poate se va fi decis să 
recunoască pe prinţul Carol dacă el va trece prin Constantinopol". 

Ulterior, la 3/15 iunie 1866, lon Ghica a avut o întrevedere cu 
marele vizir Mehmet Rushdi Paşa, care a opinat că românii l-au detronat 
pe Alexandru loan Cuza fără o înţelegere prealabilă cu Poarta şi că, 
alegând un domn neindigen, ei n-au ţinut seama decât de propriile lor 
interese şi nicidecum de susceptibilitatea sultanului şi de sfaturile Porții. 
S-a adus astfel atingere tratatelor şi drepturilor Puterii suzerane. 
O recunoaştere a prinţului Carol ar însemna pentru Poartă a oferi 
argumente Rusiei pentru a nu mai ţine în nici un fel seama de tratate 
atunci când interesele sale vor fi în joc. Ion Ghica a răspuns că 
detronarea prințului Cuza a fost o revoluţie şi că în asemenea împrejurări 
nu este posibil să se aibă guverne regulate. De altminteri, detronarea 

nu a constituit o surpriză după evenimentele din 1863, 1864 şi 1865 şi 
după marele deficit financiar de 1.500.000 piaştri. Asupra alegerii 
prinţului Carol a răspuns că nu este în natura celor slabi şi mici de a fi 
egoişti, că nu este vorba decât de o modificare în Constituţia română 
pe care românii au dreptul s-o facă după Statutul din 1864, că alegerea 
unui prinţ de Hohenzollern trebuie mai degrabă să flateze decât să 
rănească amorul propriu al sultanului. Cât priveşte atingerea adusă 
tratatelor, s-a dovedit că dubla alegere din 1859 a prinţului Cuza, Unirea 
completă din 1861 şi Statutul din 1866 erau tot atâtea schimbări aduse 
Convenţiei de la Paris, fără ca pentru aceasta vreo mare putere să se 
creadă îndreptăţită de a nega fie garanţia acordată Principatelor Unite, 
fie integritatea Imperiului Otoman. Marele vizir a persistat în 
argumentele sale, în principiu afirmând că acesta este un rău exemplu 
pentru sârbi, bulgari şi greci. Oricum, îi este foarte greu să vorbească 
sultanului, care este foarte iritat. Ion Ghica a replicat că nu trebuie să 
fie, atunci când este vorba de un mare interes al Imperiului Otoman, 
care este necesar de înțeles ca atare. Marele vizir i-a promis că-l va 
convoca la o conferinţă cu ministrul de externe.24 

Demnitarii otomani se arătau intransigenţi formal, dar, în fond, 
amenințările lor cu invazia armată nu mai aveau consistență, după decizia 
contrară a Conferinţei de la Paris. Întemeiaţi pe aceasta, diplomaţii 
români din Constantinopol acţionează intens pentru un compromis şi O 
înţelegere cu Poarta, precum recomandase Conferinţa. Şi Al. G. Golescu, 
şi lon Ghica solicită audienţă şi sunt primiţi de Mehmet Kibrisi Paşa, 
preşedintele Marelui Consiliu al Justiţiei. El era foarte iritat contra 
românilor şi foarte puţin dispus la o înţelegere, fiind pentru mărirea 
numărului trupelor pe Dunăre. Adresându-se ministrului român de 
Externe, Al. G. Golescu menţiona că: "Atâta timp cât Moustier 
[ambasadorul Franţei] nu va vorbi energic în numele lui Napoleon III, 
Poarta Otomană va urma sfaturile Austriei". Lui Ion Ghica, de 
asemenea, Mehmet Kibrisi Paşa i-a vorbit despre trecerea Dunării, 
exprimând o mare admiraţie pentru Austria.26 

Ambasadorul Angliei la Constantinopol, lordul Lyons, i-a vorbit lui 
Ion Ghica foarte favorabil, menţionând că a sfătuit pe demnitarii otomani 
să nu treacă Dunărea, pentru că ar redeschide problema onentală. şi 
ambasadorul Franţei se pronunţase pentru a acţiona de comun acord cu 

cel al Angliei. La o întrevedere cu Aali Paşa, la 10/22 iunie 1866, 
acesta i-a spus că Poarta se pregăteşte de război. Ion Ghica a observat 
că nu cumva se teme că trupele române vor trece pe malul drept al 
Dunării. A insistat pentru o înţelegere în interesul ambelor părţi. La 
toate reproşurile lui Aali Paşa, Ion Ghica a răspuns că românii nu puteau 
acţiona altfel în situaţia în care se află.” 

Problema cea mai importantă pentru România consta într-o înțelegere 
directă cu Poarta. Al. G. Golescu aprecia că această problemă nu este 
de loc uşoară, în parte dificultăţile provenind din sentimentul de 
demnitate rănit al Curţii suzerane, într-o manieră neaşteptată, fără o 
prealabilă înţelegere cu ea. Astfel, prin afirmarea aspirațiilor naţionale 
ale românilor în ultimele evenimente, s-au nesocotit manifest cele ale 
Porții, acestea fiind considerate interese vitale. Maniera în care prințul 
Alexandru loan Cuza a răspuns încrederii puse în el, exagerările 
patriotice din presa românească au generat mari temeri, surescitând 
spiritele demnitarilor otomani, care acum sunt foarte puţin dispuşi pentru 
cauza românească. În atare împrejurări, nimeni nu poate combate mai 
eficient influenţele nocive decât Ion Ghica, care, prin valoarea sa 
personală, prin serviciile aduse în trecut Imperiului Otoman, poate să 
dea cele mai plauzibile explicaţii. Datorită lui, Aali Paşa a sfârşit prin 
a declara că Poarta este dispusă să recunoască pe prinţul Carol I, în 
schimbul acceptării unor condiţii. Este deci necesară o înţelegere directă, 
care nu poate surveni decât între domnitor şi sultan, printr-o călătorie 
la Constantinopol, care va rezolva toate dificultăţile. Poarta nu încetează 
însă de a concentra trupe pe Dunăre. Recunoaşterea domniei ereditare 
a prinţului Carol I este atât de prețioasă, încât merită sacrificiul măririi 
tributului pe care Poarta îl pretinde.” 

Fără nici o îndoială, trimiterea lui Ion Ghica la Constantinopol avea 
rezultate benefice pentru o înţelegere directă româno-turcă, aşa cum 
recomandase Conferinţa de la Paris. lon Ghica a şi afirmat lui 
Aali Paşa că recunoaşterea prinţului Carol I constituia o condiţie 
indispensabilă liniştirii ţării. Demnitarul otoman a răspuns că, dacă 
situaţia se prezintă în aşa fel, atunci sunt necesare garanţii pentru Poartă 
spre a consimţi, dar nu s-a exprimat asupra naturii lor. Lordul Lyons, 
ambasadorul Angliei, i-a spus lui Ion Ghica, precum că este necesară 
grăbirea unei înţelegeri cu Poarta, înainte de a o vedea că trece Dunărea. 

Şi marchizul de Moustier, ambasadorul Franţei, împărtăşea aceeași opinie.? 

Între timp, ministrul român de Externe trimisese o notă consulilor 
la Bucureşti în privinţa atitudinii Porții Otomane, asupra căreia informa 
pe diplomaţii români din Constantinopol, Paris şi Viena, la 8 iunie 
1866. Astfel, se menţiona în notă că, de la sosirea prinţului Carol I, 
s-au făcut declaraţii că nu se vor modifica legăturile cu Poarta. Aceasta, 
în schimb, a activat contra intereselor României, începând prin a instiga 
grănicerii români la răscoală contra guvernului lor şi la ameninţarea cu 
intervenţia armată. Guvernul român declară că este decis să se opună 
oricărei invadări a teritoriului său, precum şi la orice violare a drepturilor 
sale şi va lua măsurile defensive necesare. Consulii marilor puteri la 
Bucureşti erau rugaţi să comunice guvemelor lor această decizie a 
guvernului român, neutralitatea Principatelor Unite fiind pusă sub 
protecţia puterilor garante. Diplomaţii români din Paris, Viena şi 
Constantinopol transmiteau la Bucureşti ştiri liniştitoare din partea 
guvernelor pe lângă care erau acreditaţi, în sensul că nici guvernul 
francez, nici cel austriao nu erau de acord cu intervenţia armată 
otomană. 

În scopul ajungerii la o înţelegere directă cu Poarta, lon Ghica 
actionează intens şi perseverent. La 21 iunie/3 iulie 1866, avea o nouă 
întrevedere cu Aali Paşa, care a reproşat românilor că ar apela la 
legiunile străine, ceea ce a iritat spiritele la Constantinopol, făcând 
sarcina de conciliere dificilă. Pe de altă parte, municipalitatea 
Bucureştiului îi trata pe turci ca inamici. Mai pretindea Aali Paşa că au 
fost trimise trupe româneşti la frontiera cu Austria, ceea ce a determinat 
guvernul acesteia să considere pe prinţul Carol ca un general prusac 
venit să intre în Transilvania. Baronul de Prokesch, ambasadorul 
austriac, a vorbit despre sosirea de ofiţeri prusaci la Bucureşti şi chiar 
de trimiterea de arme şi praf de puşcă de la Berlin." 

Întrigile austriece şi insinuările perfide la Constantinopol puteau 
avea audienţă la diplomaţii otomani, şi aşa îndeajuns de surescitaţi şi 
iritaţi contra românilor. De îndată, Ion Ghica a mers la ambasadorul 
Franţei, spre a-l ruga să întreprindă demersul necesar pe lângă 
Aali Paşa. Marchizul de Moustier l-a informat că trimisese o telegramă 
la Paris baronului d’ Avril pentru a-i solicita să sfătuiască guvernul 
român să înmâneze o notă circulară consulilor străini la Bucureşti, în 

scopul de a calma Austria. Ambasadorul francez a mai spus că i se par 
foarte moderate condiţiile formulate de Aali Paşa şi, deci, foarte 
acceptabile. 
Ion Ghica nu împărtăşea însă calmul diplomatului francez în această 
privinţă. În afară de menţiunea că sunt în limitele tratatelor, Aali Paşa 
tine încă în mare rezervă condiţiile sale, precizând doar că, în caz de 
atac din afară, românii vor fi obligați să sprijine armat Imperiul Otoman. 
Ministrul de Externe otoman a afirmat că proiectul de aranjament este 
redactat şi îl va comunica în mod confidenţial. Ion Ghica aprecia că ar 
putea fi vorba de o mărire a tributului, de limitarea armatei române la 
o cifră indicată în tratate, de interzicerea întreprinderii de pe teritoriul 
românesc a unor atacuri contra puterilor vecine, de respectarea 
tratatelor.*? | 
Agentul diplomatic român, Al. G. Golescu, transmitea la Bucureşti 

ministrului de Externe, la 21 iunie/3 iulie 1866 condiţiile puse de Poartă 
în schimbul recunoaşterii domnitorului Carol I. În afară de cele 
menţionate de Ion Ghica, Al. G. Golescu considera-că trebuie date 
garanţii Austriei în privinţa Transilvaniei, apoi că nu se va permite 
constituirea de legiuni maghiare sau poloneze pe teritoriul românesc. 
Prin urmare, garanţii reale de neutralitate faţă de Austria, concomitent 
cu garanţii palpabile de fidelitate faţă de Poartă. Al. G. Golescu opinează 
că misiunea guvernului român nu poate fi înlocuirea Convenţiei de la 
Paris printr-un acord direct, ci de a adăuga o anexă complementară 
referitoare la schimbările survenite în domeniul drepturilor interne. Cât 
priveşte condiţiile umilitoare şi şicaniere, el considera că ar fi 
abandonate, dacă vor fi date asigurări de fidelitate faţă de Poartă şi de 
neutralitate perfectă faţă de ţările vecine.” 

Într-adevăr, Austria nu dorea decât linişte la frontierele sale, după 
izbucnirea războiului tu Prusia, indiferent că la Bucureşti se afla un 
prinţ indigen sau străin. Precum comunica ducele de Grammont, 
‘ambasadorul Franţei la Viena, baronului d’ Avril, în cazul că ultraliberalii 
români suscită sentimentul naţional, în scopul unor perturbări, atunci 
Rusia şi Austria se vor uni desigur contra României şi vor determina 
Poarta să intervină cu scopul îndepărtării prinţului Carol I de pe Tron. 
Cât priveşte Franţa, ea consideră că românii trebuie să reflecteze bine 
pentru a se situa în contextul politic existent pe continent într-o 

"neutralitate absolută", spre a nu pierde avantajele din această situaţie 
pentru Moldo-Valahia: "Cu înţelepciune şi cu tact politic, Prinţul se 
poate stabili; cu două sau trei imprudenţe el se poate face imposibil". 

Prudenţa era dominanta acţiunilor interne şi a demersurilor 
diplomatice externe. Pentru acest motiv, fuseseră trimişi peste hotare 
agenţi diplomatici dintre oamenii politici liberali sau conservatori de 
orientare moderată, precum lon Bălăceanu la Paris, Dimitrie Ghica la 
Viena, Al. G. Golescu şi Ion Ghica la Constantinopol. Îndeosebi Ion 
Ghica se dovedeşte un abil diplomat, cu ample relaţii în capitala 
Imperiului Otoman. La 2 iulie 1866 (st.n.), el are o lungă convorbire 
cu Aali Paşa, care-i precizează că prinţul Carol I va fi recunoscut în 
mod condiţionat, printr-o înţelegere directă, însă vor fi încă dificultăţi. 
El a reproşat nota circulară a lui Petre Mavro gheni, care tratează Poana 
drept inamic, ceea ce a surescitat spiritele contra românilor. Un mare 
obstacol îl constituie Austria, care acuză pe prinţul Carol de intenţia de 
a provoca îngrijorări în privința Transilvaniei. Aali Paşa considera 
necesar un manifest al prinţului Carol prin care să declare intenţia de 
a-şi limita acţiunea în a guverna ţara, de a respecta suzeranitatea Porții 
şi protecţia puterilor garante, de a nu cauza inconveniente puterilor 
vecine şi de a nu se alia cu nici o putere străină, păstrând neutralitatea. 

Demezsurile diplomatice intense au ca rezultat calmarea spiritelor 
la Constantinopol şi accederea la o înţelegere directă româno-turcă. 
Însă, precum era informat baronul d’ Avril de la ambasada din capitala 
Imperiului Otoman, la 2 iulie 1866, soluţia nu mai depindea acum de 
Poartă, ci de răspunsul pe care ministrul său de Externe îl aştepta din 
partea guvernelor Franţei şi Angliei “asupra noii atitudini a Rusiei, 
care va determina fără îndoială Austria s-o urmeze pe această cale 
periculoasă pentru toţi ".% 

Sprijinul pentru România nu putea veni decât din partea Franţei, ca 
şi alte ori în trecut. Ion Bălăceanu scria din Paris domnitorului Carol I 
că împăratul Napoleon al III-lea apreciază că România nu se poate 
apăra singură din lipsă de armament şi bani. Suveranul francez l-a 
autorizat să-l asigure pe prinţul Carol I de prietenia sa sinceră şi de 
simpatie. Considera că invazia otomană va putea fi împiedicată prin 
acţiune combinată cu cea a Angliei.35 P* 

Condiţiile Porții pentru recunoaşterea principelui Carol I au fost 

înmânate lui Ion Ghica, în număr de 14, anume: Principatele Unite vor 
continua să fie denumite astfel, prinţul Carol va fi moştenit direct pe 
linie masculină, cu exceptarea rudelor din Prusia, tributul va creşte 
proporţional cu venituruile ţării, armata nu va depăşi numărul de 14.000 
de oameni, obligaţia dată în scris de prinţ că va respecta legăturile 
speciale cu Poarta, călătoria la Constantinopol pentru învestitură, 
obligaţia de a respecta convențiile cu Poarta sau a celor ce se vor 
încheia cu alte mari puteri, Poarta să consulte Principatele Unite în 
probleme care privesc interesul lor, problemele mănăstireşti vor fi 
rezolvate conform protocolului, Poarta va trimite un agent permanent 
în Principatele Unite, interzicerea organizării pe teritoriul românesc a 
unor acţiuni contra ţărilor vecine sau de a se scrie în presă contra lor, 
interdicţia de a trata cu inamicii Imperiului Otoman. În cazul că 
Principatele Unite vor încălca fie şi numai un singur punct (condiţie), 
Poarta se consideră dezangajată de obligaţiile sale. Reprezentantul 
Serbiei la Constantinopol, care raporta toate acestea ministrului său de 
Externe, avusese o convorbire cu lon Ghica: "Împuternicitul principelui 
[Carol] crede că toate acestea sunt fraze goale". Condiţiile puse 
constituiau tot atâtea pretexte de amestec otoman. Problema succesiunii 
la Tron era o iniţiativă a sultanului, sfătuit de Franţa, spre a contracara 
influenţa Rusiei.” 

Cunoscător îndeaproape al demnitarilor otomani, cu care fusese în 
contact direct timp îndelungat, Ion Ghica părea îndreptăţit să afirme că 
punctele prezentate în schimbul recunoaşterii prinţului Carol 1 sunt 
“fraze goale", dar nu este mai puţin adevărat că exprimau surescitarea 
şi aroganţa Porții Otomane, care se erija în mai mult decât îi îngăduiau 
drepturile sale de putere suzerană în acel moment istoric. 

Petre Mavrogheni trimite instrucţiuni lui Ion Ghica la Constantinopol, 
la 8 iulie 1866. El menţiona întârzierea ajungerii la o înţelegere cu 
Poarta, mai ales că garanţiile solicitate de ea nu au un caracter radical 
inacceptabil. Cât priveşte încurcătura în care se află Poarta până la 
sfârşitul Conferinţei de la Paris, acum toate incertitudinile sunt înlăturate. 
Conferinţa n-a acordat puterilor garante libertatea de acţiune, nici una 
dintre ele nefiind autorizată să intervină individual şi fără înțelegere de 
comun acord între ele. Conferinţa se va întruni din nou. O înţelegere 
directă între Poartă şi Principatele Unite nu va afecta Tratatul de la 

Paris din 1856, de îndată ce se face prin intermediul Franţei şi Angliei, 
acceptată apoi de Prusia şi Italia, chiar şi de Rusia. Cât priveşte garanţiile, 
aşa precum par a fi prezentate, vor fi acceptate fără ezitare. Referitor la 
învestitură, se speră că Poarta nu va cere mai mult decât la cea a lui 
Alexandru loan Cuza. La Constantinopol, prinţul Carol I va fi primit 
cu toate onorurile datorate poziţiei sale, neputând fi vorba de un 
jurământ, acesta fiind o exigenţă ce depăşeşte şi tratatele existente între 
cele două părţi şi cele ale Porții cu puterile europene. Cât priveşte o 
convenţie militară româno-turcă, guvernul român nu refuză să trateze, 
dar trebuie avut în vedere că ea nu poate avea alt scop decât apărarea 
Imperiului Otoman faţă de o agresiune rusă sau austriacă, altminteri 
neintrând în vederile guvernului român de a interveni armat contra 
populațiilor creştine din Imperiul Otoman. Trebuie sondate opiniile 
guvernului otoman în acest sens, spre a fi bine cunoscute." 

La rândul său, D. A. Sturdza scrisese lui lon Ghica în privinţa 
atitudinii de urmat faţă de Poartă şi de Austria. Poarta, ca putere 
suzerană, datorează respect guvernului român şi prințului Carol I. Pentru 
care motiv, concentrarea de trupe pe Dunăre nu are nici o justificare, 
vădind atitudinea ostilă a Porții. Cât priveşte temerile Austriei, pot fi 
dezminţite energic, căci nimic nu este adevărat referitor la organizarea 
unor legiuni străine pe teritoriul românesc, ci numai zvonuri. Astfel că 
toate eforturile se îndreaptă numai către problemele interne ale ţării, 
pentru ridicarea morală şi materială.” 

Alexandru G. Golescu mai era informat de vărul său Ștefan Golescu, 
la 9 iulie 1866, că victoria Prusiei asupra Austriei va determina Poarta 
să admită în principiu recunoaşterea prinţului Carol I. E] spera că luarea 
Vienei de către prusaci va înlătura toate celelalte obstacole, oricât de 
neînsemnate ar părea.“ 

Cei doi diplomaţi români din capitala Imperiului Otoman aveau 
nevoie permanent de informaţii din ţară, spre a se putea orienta în 
diversele şi intensele lor demersuri diplomatice. Singura mare putere 
care acţiona eficient în sprijinul dezideratelor româneşti se dovedea, ca 
şi alte ori, Franţa. Agentul diplomatic român la Paris, Ion Bălăceanu, 
scria domnitorului Carol I, la 13 iulie 1866, că tocmai ieşise de la o 
audienţă cu Drouyn de Lhuys, care primise ştiri de la ambasadorul din 
Constantinopol. Astfel, sultanul se arată extrem de domic de a rezolva 

în mod paşnic şi cu promptitudine diferendul turco-român. Singurul 
Aali Paşa pune piedici, considerând că România comisese o infracţiune 
la Convenţia de la Paris, ceea ce îndreptăţea Poarta să intervină. 
Drouyn de Lhuys sfătuieşte să se răspundă Porții că nu depinde de 
români să acorde un drept. care aparţine numai puterilor garante. Astfel, 
trebuie respins tot ceea ce în mod peremptoriu contravine Tratatului de 
la Paris, în spatele căruia trebuie să se retranşeze românii.“ 

Într-adevăr, cel mai vehement demnitar otoman contra ultimelor 
evenimente din România se dovedea Aali Paşa, ministrul de Exteme 
otoman. Însuşi agentul diplomatic al Serbiei la Constantinopol a 
intervenit pe lângă el spre a-i spune că ţara sa era interesată să nu se 
ajungă la o intervenţie armată în Principatele Unite. Interlocutorul său 
a replicat că Poarta a dat deja dovadă de multă moderație şi răbdare. 
El a criticat Constituţia românească, redactată după model belgian, 
deşi românii nu deţin o maturitate politică similară. Referitor la 
succesiunea la Tron, aceasta rămâne valabilă doar cu condiţia respectării 
celorlalte puncte. Al. G. Golescu a declarat agentului diplomatic sârb 
că nu vor putea fi acceptate condiţiile Porții, cu excepţia majorării 
tributului. În toate celelelte puncte, se va apela la Constituţie şi la tratatele 
existente, potrivit cărora orice convenţii viitoare ce se vor încheia nu 
trebuie să ducă la conflict cu Poarta Otomană.“ 

Mai mult decât orice, în ultimul timp, Poarta Otomană dezagrea 
` adoptarea Constituţiei româneşti, care instituia monarhia constituţională 
şi ereditară în România. Din acest motiv, tratativele pentru recunoaşterea 
monarhului român stagnează, diplomaţii otomani refuzând să admită, 
iarăşi, faptul împlinit. Aali Paşa reproşa că scrisoarea trimisă de prinţul 
Carol, la 20 mai 1866, din Tumu-Severin, sultanului lăsa impresia 
adresării de la suveran la suveran. Poarta nu admite ereditatea Tronului 
în familia Hohenzollern, pe motiv că ar conţine ideea independenţei şi 
germenele regalității .* 

În scopul intensificării demersurilor diplomatice pentru recunoaşterea 
principelui Carol I a fost trimis la Paris Dumitru Brătianu. Deja împăratul 
Napoleon primise anterior pe fratele său Ion, căruia-i promisese să 
intervină la Constantinopol spre a determina Poarta să se înduplece a 
recunoaşte pe prinţul Carol în condiţii favorabile.” 

La 3/15 iulie 1866, se întorcea de la Constantinopol Ion Ghica, 

aducând cu sine condiţiile scrise ale Porții pentru recunoaşterea 
principelui Carol I. Guvernul s-a întrunit şi a respins proiectul, decizând 
să alcătuiască altul. Domnitorul înştiinţează de îndată la Paris. Consulii 
străini la Bucureşti s-au prezentat domnitorului, ca particulari, însă 
consulul francez, baronul d’ Avril, s-a arătat dispus să înştiinţeze pe 
ambasadorul la Constantinopol despre reacţia guvernului român.“ 

Guvernul român nu era de loc dispus să accepte proiectul Porții, 
considerându-l "ofensator ca formă". Aşa, spre exemplu, la punctul 1 
se preconiza obligativitatea domnitorului de a nu modifica vreodată 
relaţiile speciale cu Poarta. În contraproiectul guvernamental se promite 
numai “respectarea” suzeranității sultanului. Punctul 2 conţine 
recunoaşterea Unirii, prevăzând conservarea numelui de Principatele 
Unite ale Valahiei şi Moldovei. Guvernul propune numele de România 
sau de Principatele Unite Române. Cu totul ofensator este punctul 3, 
care ar obliga pe domn să recunoască ilegalitatea procedeului prin care 
a ocupat Tronul, adică înainte de a se duce la Constantinopol. Prin 
această retractare, s-ar pune în chestiune şi valabilitatea Constituţiei, 
care fusese de curând sancţionată. Situaţia politică internă impunea ca 
Poarta să recunoască pe domn înainte de a merge la Constantinopol. 
Punctul 4 contesta ereditatea Tronului, ceea ce ar atrage agitaţii şi lupte 
politice. Punctul 6 concepe o şi mai mare dependenţă de Poartă, prin 
obligaţia Principatelor Unite de a participa la orice război otoman, 
defensiv sau ofensiv.“ 

După adoptarea Constituţiei, problema recunoaşterii se complică 
prin instituirea monarhiei constituţionale şi ereditare. 


2. Recunoaşterea internaţională a monarhiei 
constituționale şi ereditare 


Guvernul de uniune naţională prezidat de Lascăr Catargiu, care avea 
ca principală misiune dezbaterea şi adoptarea Constituţiei, îşi încetează 
activitatea o dată cu promulgarea ei. Întrucât unele prevederi ale sale 
referitoare îndeosebi la instituirea monarhiei constituţionale şi ereditare 
contravin concepţiilor Porții şi guvernului otoman, problema 
recunoaşterii domnitorului Carol I se complică. Demnitarii otomani 
intuiau pregătirea independenţei şi proclamarea regatului prin ereditatea 


112 


Tronului. În consecinţă, acţionează precipitat, fiind iritaţi la o asemenea 
perspectivă. 

Rezolvarea noilor probleme create prin adoptarea şi promulgarea 
Constituţiei necesită o schimbare de guvern, întrucât cel în funcţiune 
nu era pregătit spre a face faţă noilor împrejurări. Ca atare, la 13 iulie 
1866, guvernul Lascăr Catargiu a demisionat, la 15 iulie constituindu-se 
un nou guvern, prezidat de Ion Ghica, om politic cu întinse relaţii la 
Constantinopol. El prelua puterea în scopul recunoaşterii internaţionale 
a monarhiei constituţionale şi ereditare. Din guvernul său făceau parte 
oameni politici liberali sau conservatori de orientare moderată, precum 
G. Ştirbei, Petre Mavrogheni, lon C. Cantacuzino, lon Strat, generalul 
Ion Gr. Ghica. 

Domnitorul României se dovedeşte foarte inspirat numind ca 
prim-ministru pe lon Ghica, fostul preşedinte al Guvemului provizoriu, 
care-l primise şi urcase pe Tron, în condiţiile unei acerbe reacţii a Porții 
şi imperiilor vecine. În scopul armonizării tuturor intereselor grupărilor 
politice existente, el cedase puterea lui Lascăr Catargiu, liderul puternicei 
grupări a vechilor conservatori. 

Numirea lui avusese raţiuni bine întemeiate, anume ralierea urmaşilor 
vechii aristocrații româneşti la adoptarea uneia din cele mai liberale 
constituţii din Europa. Îndeplinirea misiunii implica cedarea puterii 
unui guvern prezidat de Ion Ghica, cel mai indicat să rezolve 
controversata problemă a recunoaşterii prinţului străin, complicată, după 
promulgarea Constituţiei, cu instituirea monarhiei constituţionale şi 
ereditare. 

Conştient de dificultăţile viitoare, domnitorul Carol scria părintelui 
său, Carol Anton de Hohenzollern, la 16/28 iulie 1866, pentru a-i face 
cunoscute preocupările sale. Astfel, după votarea Constituţiei, Adunarea 
fusese închisă. Referitor la relaţiile cu Poarta Otomană, călătoria de 
învestitură va fi necesară, nimic nemaiputând fi schimbat în această 
privinţă decât cu dificultate. S-a comunicat agentului diplomatic la 
Constantinopol că, dacă se creează obstacole călătoriei şi se 
tergiversează, atunci domnul este dispus să renunţe, mai ales că "ducerea 
la Constantinopol n-ar fi din partea mea decât o atenţiune şi nu o 
datorie". Austria uneltea la Poartă pentru a nu fi recunoscut domn al 
României decât în condiţii umilitoare. Succesele militare ale Prusiei au 

impresionat însă pe turci, dispuşi acum la concesii, fără a ţine seama 
de Austria.” 

Dimpotrivă, ministrul de Externe al Franţei sfătuieşte ca domnul să 
meargă la Constantinopol, înaintea încheierii unui aranjament, întrucât 
ar avea caracterul unui act spontan al voinţei domnitorului şi nu va 
constitui un angajament pentru viitor. O călătorie la Constantinopol ar 
putea modifica sensibil condiţiile puse de Poartă. În acest fel, sultanul 
va fi cu mult mai dispus la concesii decât miniştrii săi, ale căror condiţii, 
în mare parte, sunt imposibil de admis.% 

Într-adevăr, din Constantinopol, Al. G. Golescu transmitea, la 
29 iulie 1866, că articolul 93 din Constituţie făcea negocierile cu 
guvernul otoman dificile, în privinţa monedei şi decoraţiilor.* 

La rândul său, dommitorul Carol | transmitea lui lon Bălăceanu cele 
14 condiţii aduse de lon Ghica de la Constantinopol. Suveranul 
României recomanda agentului diplomatic la Paris să consulte 
autorităţile franceze şi să le solicite opinia asupra condiţiilor puse de 
Poartă. Domnitorul considera că trebuie limitate la mărirea tributului 
şi la vizita la Constantinopol după recunoaştere. În rest, nu se vor depăşi 
prevederile tratatelor, convențiilor şi Constituţiei.50 

După adoptarea Constituţiei, scade influenţa Austriei la 
Constantinopol, dar creşte cea a Rusiei. Generalul N. Ignatiev caută să 
convingă pe marele vizir şi pe sultan că prințul Carol ar fi violat dreptul 
Porții ca suzerană a Principatelor Unite. Prin urmare, trebuia să dea 
satisfacţie sultanului pentru cutezanţa sa. Scriind părintelui său, la 
16/28 iulie 1866, domnitorul afirma că este decis să reziste pretențiilor 
exagerate ale Porții, concentrând armata pe Argeş, deoarece nimic nu 
se poate obţine de la Poartă decât printr-o "atitudine hotărâtă”. Din 
nenorocire, ţara se afla într-o gravă criză financiară. Pentru o redresare, 
sc va recurge la măsuri nepopulare interne, dar fără un împrumut extern 
nu există salvare, făcându-se demersuri în acest sens. Rezultatele au 
fost nule, întrucât răscoala grănicerilor din iunie 1866 şi excluderea 
evreilor de la acordarea de drepturi politice au împiedicat obţinerea 
unui împrumut, fie şi în cele mai oneroase condiţii.s! 

Într-adevăr, excluderea evreilor de la drepturi politice a stârnit o 
reacţie în Occident, unde ei aveau reprezentanţi influenţi în toate mediile 
sociale, economice şi politice. Expticabilă atitudinea ministrului de 

Externe francez, care, primind pe lon Bălăceanu la 13 iulie 1866, şi-a 
exprimat blamul cel mai energic contra autorităţilor române, pe care le 
acuza de lipsă de vigoare şi curaj. El considera că ce se întreprinde 
împotriva evreilor este un spectacol revoltător, datorat unei libertăţi 
împinse până la licenţă. În consecinţă, prinţul Carol va trebui să pună 
ordine peste tot, căci numai cu această condiţie va fi recunoscut.s2 

Împrumutul nu a fost contractat, dar problema recunoaşterii evolua 
pozitiv, în condiţiile în care Austria se afla în recul, iar Anglia şi Franţa 
exprimau bune dispoziţii în această privinţă. Cât priveşte Rusia, 
ambasadorul său la Paris, baronul Budberg a declarat că o invazie 
otomană în Principatele Unite nu este decât ceva vag, confuz, o vană 
ameninţare.53 

În atare situaţie, însuşi împăratul Napoleon al III-lea a dat sfaturi 
domnitorului Carol I, pe căi diplomatice, pentru a se duce spontan la 
Constantinopol, în vederea recunoaşterii. Domnitorul scria apoi tatălui 
său, la 5/17 august 1866, că nu poate accepta acest sfat în condiţiile 
puse de Poartă. Astfel, menţiona că, primind Tronul României, ştia 
că-i va fi greu, dar dificultăţile i-au depăşit cu mult aşteptările. O 
desăvârşită dezordine în finanţe şi administraţie contribuie la sporirea 
eforturilor spre a depăşi o stare penibilă. Moldova se afla sub spectrul 
foametei. În atare gravă situaţie, numai în împrumut exista salvarea. 
Această gravă situaţie internă este complicată cu problema recunoaşterii, 
care întârzie din cauza relei voințe a Porții, ale cărei condiţii excesive 
sunt inacceptabile pentru un domn al României şi pentru un principe 
de Hohenzollern. Nu refuză să se ducă la Constantinopol, pentru a 
recunoaşte prin prezenţa sa acolo suzeranitatea sultanului, dar nu va 
merge înainte de recunoaşterea sa ca domn ereditar al României: 
“Fericirea poporului român a devenit scopul vieţii mele; pentru 
îndeplinirea acestei misiuni mi-am închinat toate zilele, toate 
aspiraţiunile mele".s% 

Într-o altă scrisoare, din 1/13 august 1866, domnitorul recunoştea 
utilitatea sfaturilor părintelui de a acorda atenţie cu prioritate intereselor 
materiale ale ţării: "Prea bucuros aş lăsa politica să doarmă, pentru a 
mă despărţi pe câtva timp de restul lumii, dar puterile străine nu-mi 
lasă odihnă. Francia, în particular, caută să-mi creeze dificultăţi. 
Marchizul de Moustier vrea cu orice preţ să caute ceartă României, 

ca să facă să cadă un Minister ce nu mai are încrederea Franciei“. 
Domnitorul Carol I considera mai utilă o cădere de guvern în Franţa, 
decât în România, deoarece şi-a pierdut simpatiile în Occident, în profitul 
Rusiei. În realitate, Franţa şi Austria erau furioase că România importa 
armament din Prusia.55 

Domnitorul României era intens preocupat de redresarea gravei 
situaţii interne: "Destulă dezordine domneşte încă în diversele ramuri 
ale administraţiunii şi sunt încă mâncătorii - scria părintelui său -; dar 
nu e de comparat cu ceea ce era altă dată. Va trebui timp pentru a 
suprima cu desăvârşire abuzurile".s* Explicabil de ce, numai în câteva 
luni de la urcarea pe Tron, întrunise nu numai adeziunea, dar şi admiraţia 
românilor. Adresându-se lui C. Hurmuzaki, D.A. Sturdza scria, la 
17 august 1866: "Cred că singur te-ai convins că mai amabil şi mai 
demn bărbat nu am fi putut căpăta ca Domn şi dacă l-am fi căutat cu 
lumânarea. Trebuie să mai adaug că e laborios, nu l-am văzut o singură 
dată neocupat, şi caută să se iniţieze în toate şi să cunoască toate; e 
conştiincios şi scrupulos, energic şi cu toată inima la marea misiune 
ce i-a încredinţat Ceriul. Dee Domnul numai să putem trece prin toate 
greutăţile în care ne-a băgat guvernul trecut [administraţia lui Cuza 
Vodă - n.n.] şi care sunt înfricoşate, mai ales cestiunea finanţelor".S? 

Intens preocupat, domnitorul Carol I scria împăratului Franţei, pentru 
a-i solicita facilitarea unui împrumut, precum şi sprijinul diplomatic la 
Constantinopol în vederea recunoaşterii.5% 

În capitala Imperiului Otoman trebuia însă acţionat cu prioritate. 
Agentul diplomatic, Al. G. Golescu, transmitea, la 2/3 august 1866, că 
Aali Paşa se situa contra articolului 93 din Constituţia României, citându-l 
frecvent ca un obstacol în calea negocierilor bilaterale. Este vorba de 
dreptul de a bate monedă şi de a conferi decoraţii. Pentru care motiv, 
rezolvarea poate veni numai prin sosirea spontană a domnitorului la 
Constantinopol, fără a vorbi în prealabil de condiţiile dăunătoare. În 
fond, acestea nu vor angaja cu nimic, va fi o simplă chestiune de 
urbanitate, care va aplana toate dificultăţile. Potrivit opiniilor lui 
Aali Paşa, sultanul va acorda personal prinţului Carol I largi concesii, 
la care miniştrii nu vor fi consimţit niciodată, fără acceptarea condiţiilor 
puse de guvern. La 3/4 august, Al. G. Golescu scria din nou că 
Aali Paşa se dovedea foarte tenace, exprimând şi alte temeri referitoare 

la Constituţia românească, căreia îi reproşa de a nu fi menţionat nimic 
despre vasalitatea faţă de Poartă. Or, Anglia şi Franţa vor ca România 
să rămână ataşată relaţiilor de vasalitate faţă de Imperiul Otoman, de 
teama de a nu deveni vasală Rusiei.’ 

Această teamă era reală şi preocupa îndeosebi Poarta şi guvernul 
otoman, din care motiv, Poarta era dispusă să accepte unele articole 
din proiectul românesc, anume prinţ străin, ereditatea Tronului, fixarea 
numărului armatei permanente, în schimbul admiterii condiţiei otomane 
ca Principatele Unite să fie “parte integrantă" a Imperiului Otoman.“ 

O astfel de concesie era greu de admis pentru domnitorul şi guvernul 
României, întrucât Principatele Române nu făcuseră niciodată parte 
integrantă din Imperiul Otoman. În fond, Poarta se temea de perspectiva 
independenţei unei (ări vasale, în cazul recunoaşterii monarhiei 
constituționale şi ereditare. Din nou, se întreprind demersuri diplomatice 
la Paris, unde este trimis Dumitru Brătianu. Între timp, domnitorul 
întreprinde o călătorie în Moldova, la finele lunii august 1866, unde 
este primit cu aclamații, timp de 17 zile, în care a vizitat 11 din cele 
14 judeţe. Revenind la Bucureşti, se menţiona: "Călătoria a avut cea 
mai frumoasă reuşită, contribuind şi mai mult la întărirea Unirii şi la 
slăbirea uneltirilor; căci prinţul Carol a dezarmat o mare parte din 
separatiști prin amabilitatea sa personală, şi astfel a închis bine poarta 
propagandei pornite din afară împotriva prinţului străin ale".® 

După sosirea din Moldova, domnitorul primeşte o scrioare din partea 
lui Dumitru Brătianu, precum că, la Paris, găsise problema românească 
aproape uitată. Din care motiv, încearcă s-o pună la ordinea zilei pentru 
diplomaţi şi presă, având bune speranţe. A avut o întrevedere cu 
Drouyn de Lhuys, cu contele de Glotz, ambasadorul Prusiei la Paris, şi 
cu alte personalităţi. În curând, va fi primit şi de împărat. După aceea 
se va duce la Londra, unde oamenii politici dau semne că va fi bine 
primit. Ministrul de Externe al Franţei s-a dovedit receptiv, mai ales că 
guvernul francez începe să vadă un rival în cel prusac în problema 
românească.%2 

În lipsa unor succese evidente ale diplomaţiei româneşti în Occident, 
Poarta acţiona intens în scopul urmării. La 28 august/8 septembrie 
1866, domnitorul Carol I a primit pe consulii Angliei şi Franţei, care 
tocmai fuseseră autorizaţi de ambasadorii din Constantinopol să susţină 

pretenţiile Porții, dând de înţeles că negocierile cu guvernul român 
numai diligenţelor acestor mari puteri s-ar datora, ca bune sfătuitoare 
ale guvernului otoman spre a evita apelul la celelalte puteri garante. 
Noul proiect otoman pentru recunoaştere admite ereditatea Tronului în 
linie directă şi nu insistă prea mult asupra relaţiilor sale cu Principatele 
Unite, evitând forma jignitoare. Cu toate acestea, nu a renunţat la 
formularea potrivit căreia România este parte integrantă a Imperiului 
Otoman. Se mai menţiona obligaţia domnului de a merge la 
Constantinopol, ceea ce nici nu intenţiona să refuze. Se mai condiţiona 
reducerea armatei, se refuza dreptul de a încheia tratate şi înţelegeri cu 
alte ţări fără acordul Porții, monedele să aibă o inscripţie turcească, 
concomitent cu sporirea tributului şi un agent otoman permanent la 
Bucureşti. Domnitorul Carol I preciza consulilor francez şi englez că 
nu putea accepta acele condiţii ale Porții. La fel a procedat Consiliul 
de Miniştri. În genere, domnul României stăruia să nu admită creşterea 
rolului Puterii suzerane şi să slăbească armata prin plafonare, nici 
îngrădirea posibilităţii de a încheia tratate şi convenţii comerciale. S-a 
convenit ca armata regulată să nu depăşească 30.000, dar s-a admis 
dreptul domnului de a crea o miliţie, de a încheia tratate cu ţările vecine. 
În Consiliul de Miniştri s-a decis trimiterea la Constantinopol a lui 
D. A. Sturdza şi G. Ştirbei.“ 

Celor doi emisari ai guvernului român la Constantinopol li s-au 
înmânat noile propuneri pentru a le prezenta Porții. La 29 august/ 
9 septembrie 1866, Dumitru Brătianu revenea de la Paris, unde fusese 
primit de împăratul Napoleon al III-lea, care a promis o nouă intervenţie 
la Constantinopol. Suveranul francez a menţionat că "Turcia trebuie să 
recunoască pe prinţ fără condiţii”. Înainte de plecarea la Constantinopol 
a lui D. A. Sturdza şi G. Ştirbei, Dumitru Brătianu îi înştiinţase despre 
rezultatele demersurilor sale la Paris. Prin urmare, erau necesare concesii 
din partea Porții, pentru ca România să rămână de partea ei şi să nu 
treacă de partea Rusiei Domnitorul României era ferm decis să nu 
admită pretenţiile exagerate ale Porții, care-i lezau orgoliul personal şi 
drepturile legitime ale ţării. I. C. Brătianu, în audienţă la domn în ziua 
de 3/15 septembrie 1866, "nu e mulțumit cu mersul afacerii şi ar fi 
stăruit pentru o procedare mai puţin prudentă a tânărului domnitor". 

Rezistenţa domnitorului României la presiunile Porții era interpretată 

ca o măsură de prudenţă, însă o prea mare şi persistentă prudenţă putea 
merge până la pierderea sprijinului Franţei şi altor mari puteri, care nu 
se arătau dispuse să se angajeze prea mult, din raţiuni de interest 
specifice, pentru fiecare dintre ele. Astfel, împăratul Napoleon al 
III-lea, răspunzând unei scrisori a prinţului Carol I din 19 august 1866, 
menţiona că “nici un împrumut nu poate fi cotat la Bursa din Paris, 
atâta timp cât conducerea Voastră nu va fi recunoscută şi aceasta nu 
poate avea loc decât după decizia Porții. Interesul Vostru este deci de 
a merge la Constantinopol cât mai curând posibil, încredinţat că veţi 
avea dinainte promisiunea că veţi primi învestitura".S5 

Marile puteri garante se dovedeau interesate în rezolvarea problemei 
româneşti. Domnitorul României era informat din Constantinopol că 
Poarta primeşte sfaturi de la diplomaţii străini să rezolve odată problema 
românească. Însuşi ambasadorul Rusiei, N.P. Ignatiev, afirma că: 
"Poarta trebuie să împlinească toate dorinţele Principatelor dunărene 
şi să înceteze cu copilăriile şi depănările de vorbe, fiindcă nu poate 
face faţă evenimentelor în Creta”. De altminteri, Turcia avea multe 
probleme de rezolvat cu supuşii săi creştini. În acest fel, Rusia sprijinea 
direct şi efectiv România, comparativ cu alte mari puteri, care sprijineau 
zgomotos proiecte irealizabile. Ambasadorul Franţei la Constantinopol 
a propus în loc de tratat un schimb de scrisori între marele vizir şi 
domn, cu condiţiile puse de Poartă şi acceptarea de către Carol I. În 
acest fel, Aali Paşa devenise mai concesiv.55 

În condiţiile extinderii răscoalelor populațiilor creştine din Balcani, 
domnitorul Carol I transmitea celor doi emisari ai săi la Constantinopol, 
la 11/23 septembrie 1866, că, dacă întârzie problema recunoaşterii, îi 
va fi foarte dificil să se mai ducă pentru învestitură. Ca atare, problema 
recunoaşterii ar trebui urgentată.% 

Primul ministru, lon Ghica, adresează o telegramă celor doi emisari 
români, care erau în drum spre Constantinopol. Se menţiona necesitatea 
rezolvării rapide a problemei Principatelor Unite, prin recunoaşterea 
domnitorului Carol I. Condiţiile puse de Poartă sunt inacceptabile. În 
consecinţă, negocierile trebuie să se bazeze pe menţinerea suzeranității 
otomane şi recunoaşterea suveranului ales, ceea ce va avea ca efect 
îndepărtarea deschiderii problemei orientale, care planează asupra 
Europei. Dumitru Brătianu a scris marchizului de Moustier, cerând 

recunoaşterea suzeranității fără altă condiţie decât cea cunoscută. 
Profund preocupat, însuşi domnitorul Carol I se adresa celor doi emisari 
diplomatici pentru a le relata întrevederea lui Dumitru Brătianu cu 
Napoleon al III-lea. Împăratul i-a promis că domnitorul României va fi 
recunoscut de Poartă fără condiţii şi va merge la Constantinopol după 
ce va obţine recunoaşterea. A şi dat instrucţiuni marchizului de Moustier 
pentru a acţiona în acest sens. Şi prinţul Carol I a trimis o scrisoare 
ambasadorului Franţei la Constantinopol, fiind convins că demersurile 
celor doi emisari români vor fi sprijinite. Oricum, trebuia să se explice 
că domnitorul României se menținea ferm în decizia sa, adică fără 
condiţii, declarând că recunoaşte suzeranitatea Porții şi că se va duce 
la Constantinopol după recunoaştere." 

D. A. Sturdza şi G. Ştirbei soseau la Constantinopol la 15 septembrie 
1866, după o întârziere la Galaţi, care fusese totuşi benefică, întrucât 
au avut întrevederea cu Dumitru Brătianu şi au putut primi instrucţiuni 
de la domn. În aceeaşi zi au avut o convorbire cu ambasadorul Franţei, 
marchizul de Moustier. G. Ştirbei i-a relatat convorbirea cu 
Dumitru Brătianu şi i-a înmânat scrisoarea principelui Carol |. 
Din discuţie, rezultă că demnitarii otomani sunt dificili în 
problema recunoaşterii, dar ambasadorul francez îşi exprimă 
opinia că va reuşi să aplaneze diferendul, probabil printr-un schimb 
de scrisori între marele vizir şi domnitor .% 

În realitate, ştiri sosite din Constantinopol, la 16/28 septembrie 1866, 
relevau că marchizul de Moustier obiecta asupra cererii României de a 
încheia convenţii comerciale, iar Aali Paşa rămânea intransigent, fiind 
susținut de ambasadorii Franţei şi Angliei. În atare situaţie, G. Ştirbei 
este rechemat la Bucureşti. Domnitorul Carol I intenţiona să se ducă la 
Constantinopol pentru a determina recunoaşterea ca un fapt împlinit, 
însă guvernul s-a opus. De la laşi soseau ştiri că, prin amânarea 
recunoaşterii, separatiştii se regrupează. Întrunit la 18/30 septembrie 
Consiliul de Miniştri lărgit respinge,.în mare parte, condiţiile Porții. 
Gh. Costaforu s-a pronunţat contra schimbului de scrisori între vizir şi 
domn. La 20 septembrie/2 octombrie 1866, Ion Ghica şi-a prezentat 
demisia, din cauza impasului tratativelor cu Poarta, fiind respinsă de 
domn, pentru că o criză guvernamentală ar agrava situaţia.” 

Din Bucureşti, la 20 septembrie 1866, Petre Mavrogheni trimitea o 

telegramă celor doi emisari la Constantinopol, prin care le făcea cunoscut 
că trebuie să acţioneze de comun acord şi să nu încheie nimic fără a fi de 
aceeaşi opinie şi fără să fi obținut asentimentul prealabil de la Bucureşti.” 

La 22 septembrie / 4 octombrie 1866, G. Ştirbei revenea de la 
Constantinopol, fără concesii esenţiale din partea Porții, care era 
susținută de ambasadorii Angliei şi Franţei. Astfel, se considera necesară 
acceptarea condiţiilor, între care şi cea referitoare la România ca parte 
integrantă a Imperiului Otoman. În cazul neadmiterii, atunci cele două 
mari puteri îşi vor retrage bunele oficii pentru România. “Ambele puteri 
apusene, aşa zice un alt reprezentant, nu voiesc nicidecum să readucă 
în dezbatere în acest moment chestiuriea orientală, cu toate intrigile 
Rusiei. Răscoalele creştinilor vor fi înăbuşite, iar când Turcia va avea 
iarăşi mână liberă, ce va face România, după ce va fi pierdut sprijinul 
extern?" | 

În atare situaţie, domnitorul Carol I tot se mai gândea la plecarea la 
Constantinopol spre a rezolva personal problema. Fostul domnitor 
Barbu Ştirbei încearcă să-l determine să admită condiţiile Porții, ea 
fiind singura în măsură să garanteze liniştea, fără a se duce mai întâi 
la Constantinopol, care ar putea fi considerat un act de cutezanţă.” 

Împăratul Napoleon al III-lea recomandă prinţului Carol 1 să accepte 
condiţiile Porții, iar Aali Paşa opinează să nu vină la Constantinopol 
înainte de acceptarea condiţiilor puse, căci nu va fi primit de sultan. 
Domnitorul răspunde împăratului Napoleon al III-lea că nu poate admite 
România ca parte integrantă a Imperiului Otoman, fiind o “expresie 
umilitoare”, iar, dacă se va admite totuşi, apoi numai cu specificarea 
expresă : "în limitele fixate de capitulaţii şi tratatul de la Paris”. În 
cazul unui refuz, Carol I s-ar vedea nevoit să consulte națiunea, deoarece 
i-ar îngreuna situaţia chiar mai mult admiterea condiţiilor fără nici 
un adaus, decât însăşi nerecunoaşterea. Altminteri, s-ar reduce România 
la nivelul unei provincii otomane.”4. 

În cele din urmă, Aali Paşa a acceptat adausul propus, domnitorul 
Carol | transmițând că va pleca la Constantinopol, dar nu mai devreme 
de 8 zile, la data de 2/14 octombrie 1866.% 

Victoria Prusiei asupra Austriei sporea prestigiul patyiei de origine 
a domnitorului României, care înţelegeă să tragă foloase pentru patria 
sa adoptivă. În acest sens şi scrie prinţului moştenitor al Prusiei, la 

28 septembrie /10 octombrie 1866. În atare situatie, considera că Prusia 
va avea o mare misiune de împlinit în Orient, ale cărui probleme să nu 
iai fie decise doar de Rusia, Anglia şi Franţa. Suveranul român 
menţiona negocierile foarte dificile cu Poarta, ale cărei condiţii a trebuit 
să le respingă cu fermitate şi perseverenţă.75 

În pofida a numeroase dificultăţi, problema recunoaşterii ajunge în 
faza ultimă. Poarta a renunţat la condiţia trimiterii unui agent permanent 
la Bucureşti: “Rezolvarea definitivă a chestiunii recunoaşterii, pentru 
care a trebuit să se suporte în decurs de patru luni atâtea greutăţi şi 
lupte. Numai printr-o reciprocă prevenire s-a ajuns la scopul dorit şi, 
deşi multe condiţii aspre n-au putut fi înlăturate, România are acum o 
poziţie internaţională asigurată şi a ajuns la sancţionarea, din partea 
Porții şi a puterilor garante, a dinastiei sale dintr-o familie princiară 
străină. Dară, cu acest rezultat, toate celelalte nu sunt decăt chestiuni 
de formă“.” 

Un schimb de scrisori avea, astfel, loc între domnitorul Carol I şi 
marele vizir Mehmed Rushdi Paşa, în care primul menţionează “poporul 
românesc", iar cel de-al doilea “poporul moldo-valah”. În scrisoarea 
către marele vizir, suveranul român se angaja, în schimbul învestiturii 
în persoana sa şi a descendenților în linie directă, să respecte dreptul de 
suzeranitate al Porții, în numele lui şi al urmaşilor “cu scrupulozitate“, 
așa precum a fost stabilit în tratate. În afară de aceasta, nu va fi depăşit 
numărul de 30.000 de militari pentru armata regulată. S-a recunoscut 
necesitatea unei monede naţionale, în urma unor reglementări de acord 
cu Poarta. În cazul că nu ating drepturile Principatelor Unite, tratatele 
vor fi respectate, având caracter obligatoriu. Se vor încheia numai 
înţelegeri particulare şi locale cu puterile străine. Nu se vor conferi 
ordine sau decoraţii în numele Principatelor Unite. Teritoriul românesc 
nu va deveni adăpost pentru agitaţii şi acţiuni contra statelor vecine. 
Supuşii otomani care vor veni în Principatele Unite vor fi asiguraţi şi 
protejaţi în interesele lor, mijloacele fiind stabilite de comun acord cu 
Poarta. Când va merge la Constantinopol, domnul României va asigura 
personal pe sultan de toate cele menţionate, considerând posibilă o 
majorare a tributului, acceptată de Parlament.” 

La 9/21 octombrie 1866, domnitorul Carol I pleca spre 
Constantinopol, după ce dăduse o proclamaţie către popor, încredinţând 

conducerea statului primului ministru, lon Ghica. La 14/24 octombrie 
sosea în capitala Imperiului Otoman, însoţit de suita alcătuită 
din Dimitrie Ghica, Dumitru Brătianu, generalul lancu Ghica, 
Vasile Boerescu, G. Costatoru, G. Filipescu ș.a., îmbrăcat în uniforma 
de general român. Este primit de sultan, în vârstă de 31 de ani, care 
vorbea prin traducător, din care motiv convorbirea trena. Sultanul se 
străduia să fie amabil, dar expresia feţei întunecate nu-l părăsea.” 
Suveranul otoman a remarcat că ţara nu se afla într-o bună stare, la 
care principele Carol I a răspuns că finanţele sunt în stare rea. Adresându- 
se marelui vizir, Rushdi Paşa, sultanul a spus: "Se pare că predecesorul 
Prințului a fost ca predecesorul Vostru [Fuad Paşa-n.n.]".% 

Primirea domnitorului României de către tânărul sultan al Imperiului 
Otoman a decurs cu păstrarea convenienţelor de rigoare în asemenea 
momente solemne: "Când Prinţul a intrat urmat de marele vizir şi de 
Aarifi bey, sultanul, care era în picioare, a înaintat către prinţ şi i-a 
făcut un semn de politeţe pentru a se aşeza. Prinţul aşteaptă ca sultanul 
să înceapă a se aşeza, dar sultanul nu voia s-o facă decât după prinţ. 
Înaintea sultanului erau două fotolii, pe cel din dreapta Prinţul, pe 
celălalt Rushdi. Aarifi stătea în picioare tremurând. După câteva minute 
de convorbiri insignifiante şi câteva cuvinte mai sus citate, sultanul se 
ridică, merge spre o canapea, ia firmanul şi-l prezintă prinţului. Prinţul 
i-a zis atunci: <<Eu ştiu să apreciez, Sire, delicatețea procedeului pe 
care îl aveţi faţă de mine în această împrejurare şi puteţi conta pe 
sentimentele de prietenie ale României>>". &! 

Domnitorul României a primit firmanul de învestitură fără a-l 
desfăşura, l-a aşezat pe masă şi şi-a prezentat suita, fără să aştepte 
încuviințarea sultanului. A dat apoi dispoziţii ministrului de Externe, 
G. Ştirbei, să ia cu sine firmanul. După aceasta, sultanul şi-a luat la 
revedere de la principele României “în chip foarte cordial”. A fost 
apoi primit de marele vizir şi de Aali Paşa, ministrul de Extemne.*? 

După primirea corpului diplomatic, domnitorul Carol I a făcut a 
doua vizită sultanului, care i-a înmânat ordinul Osmanie cu smaragde 
şi diamante, iar miniştrilor G. Ştirbei şi D.A. Sturdza ordinul Medgidie. 
Prinţul Carol a efectuat apoi diverse vizite în Constantinopol, iar la 
18/30 octombrie făcea o ultimă vizită sultanului, părăsind capitala Impe- 
riului. Călătoria a costat 20.000 de galbeni, dar recunoaşterea prinţului 

străin şi a noii Constituţii au fost aprobate de Poarta Otomană. ® 

O notă consemna aranjamentul survenit între Principatele Unite şi 
Poantă. Astfel, se menţiona examinarea problemei româneşti după 
alegerea prinţului Carol I şi ultimele aranjamente cu Poarta. Rezultă 
că românii şi-au întocmit viitorul patriei lor pe baze solide şi durabile, 
introducând în dreptul public european faptul împlinit al eredității 
Tronului României în familia unui prinţ aparţinând uneia din dinastiile 
domnitoare ale Europei. Detaliile aranjamentului se referă la expresiile 
utilizate de demnitarii otomani în ultimele lor acte : “Legăturile seculare 
prin care această importantă parte a Imperiului se uneşte cu Turcia”. 
Se recunoştea că România era legată de Imperiul Otoman prin relaţii 
seculare deja cunoscute în dreptul modem al ginţilor, relaţii care faţă 
de Europa au luat o formă nouă, ce constă în “principiul european al 
integrităţii Imperiului Otoman". Acest principiu se întinde şi asupra 
României, care va dispune de toate avantajele ce decurg nu numai din 
neutralitatea teritoriului, dar şi din considerentul că puterile europene 
vor evalua orice atac împotriva României ca un atac împotriva 
Imperiului Otoman, adică un casus belli. Astfel, expresia menţionată 
de “parte integrantă a Imperiului Otoman" capătă adevăratul sens. 
Poarta păstrează asupra României un drept de suzeranitate, primind 
un tribut anual. Ea nu are dreptul de a trimite un agent la Bucureşti, 
care ar fi privit ca un comisar, deci un amestec în afacerile interne.” 

La 23 octombrie 1866, sultanul Abdul Aziz semna firmanul pentru 
recunoaşterea domnitorului Carol I, sub ultima denumire de "Prinţ al 
Principatelor Unite ale Valahiei şi Moldovei".® 

După abdicarea lui Cuza Vodă, plebiscitul din 3/15 aprilie 1866, 
urcarea pe Tron de la 10 mai 1866 şi adoptarea Constituţiei din 1866, 
un alt mare act istoric se îndeplinise la 23 octombrie 1866: recunoaşterea 
prinţului străin cu ereditatea Tronului în linie directă. Această 
recunoaştere avea semnificaţia consacrării monarhiei constituţionale şi 
ereditare în România. Marile puteri garante susținătoare ale integrităţii 

- Imperiului Otoman îşi impuseseră voinţa. Astfel că, formula referitoare 

la România ca “parte integrantă a Imperiului Otoman" nu constituia 
decât un compromis diplomatic, pentru ajungerea la un rezultat în 
privinţa recunoaşterii noii stări de fapte din Principatele Unite. Evident, 
niciodată Principatele Române nu făcuseră parte integrantă din Imperiul 

Otoman. În epoca modernă, după constituirea statului naţional român 
şi instituirea monarhiei constituţionale aceasta era cu atât mai puţin 
posibilă. Ea constituia doar o expresie menită a da satisfacţie vanităţii 
Porții Otomane, nevoite să sancţioneze faptul împlinit. 

- Secretarul particular al domnitorului României, E mile Picot, scriind 
doamnei Hortense Coru la 2/14 noiembrie 1866, menţiona că, prin 
călătoria suveranului la Constantinopol, s-au terminat în chip fericit 
negocierile cu Poarta: "Se poate spune că recunoaşterea s-a efectuat 
fără condiţii”. Şi aceasta datorită interveniţiei împăratului Napoleon 
al III-lea, care a determinat pe marele vizir să atenueze formularea 
“parte integrantă" prin "în limitele capitulaţiilopr şi tratatelor de la 
Paris, 1856". A produs mirare la Paris că prinţul Carol a făcut atâtea 
dificultăţi pentru a accepta această expresie, care exprima, de fapt, o 
realitate. Însă cuvintele "parte integrantă” nu se aflau în nici un tratat 
şi, prin simpla lor formulare, agravau în aparenţă poziţia României faţă 
de Poartă. În afara eredității în linie directă, guvernul otoman a mai 
concedat dreptul de a bate monedă, cu condiţia unei prealabile înţelegeri 
cu Poarta. În afara altor concesii, mărirea tributului va fi decisă de 
Adunarea deputaţilor, care-l va face iluzoriu. Apoi, primirea 
domnitorului României la Constantinopol a fost impresionantă, cu totul 
diferită de cea a vechilor domnitori ai Principatelor Române, fiindu-i 
înmânată sabia de onoare Osmania ş.a. Primul aghiotant al sultanului 
l-a însoţit apoi pe Carol I până la Rusciuk. Ducându-se la 
Constantinopol, domnitorul Carol I împlinise “o datorie penibilă”, 
atenuată însă de o graţioasă primire şi de onoruri regale. Prinţul Carol 
a trimis o scrisoare de mulţumire şi gratitudine sultanului, odată ajuns 
la Bucureşti. Totodată, domnitorul României era recunoscut de celelalte 
cinci mari puteri garante. De acum, se putea ocupa în linişte de politica 
internă.86 

Evident, intervenţia împăratului Franţei şi ambasadorului la 
Constantinopol a avut rolul său, dar nu mai puţin utilă a fost intensa 
activitate diplomatică a lui Ion Ghica şi inspiraţia domnitorului în 
a-l trimite în capitala Imperiului. Precum aprecia publicistul francez 
Alberic Cahuet: "Diplomaţia abilă a noului suveran a ştiut să triumfe 
asupra tuturor obstacolelor. La insistenţele d-lui Ghica, trimis special 
la Constantinopol pe lângă sultanul Abdul Aziz, s-a acordat un firman 

de învestitură prinţului Carol la 23 octombrie 1866. Poarta recunoştea 
deci Unirea definitivă a celor două Principate, principiul domnului 
străin şi ereditatea. Suzeranitatea Imperiului se manifesta în celelalte 
dispoziţii ale firmanului. [...] De atunci, Principatele moldo-valahe 
dispar din istorie. În sânul statului unic, născut din fuziunea lor, viața 
naţională se va dezvolta cu un plus de forţă şi de omogenitate până la 
emanciparea absolută în 1878, până lu ridicarea României de la rangul 
de principat vasal şi tributar la rangul de regat independent şi suveran”. 

Alt publicist francez, Gaston de Monicault, asprecia iscusința 
diplomatică a lui Ion Ghica şi eforturile depuse de ambasadorul Franţei, 
marchizul de Moustier, care, după recunoaştere şi învestitură, menţiona 
că "Poarta s-u resemnat să treacă cu vederea peste tot ce putea fi 
nereglementar în preluarea puterii de către prinţul Carol. Ea a 
recunoscut apoi Unirea definitivă a celor două Principate, principiul 
unui principe străin şi ereditar”. Condiţiile firmanului nu dădeau în 
întregime satisfacţie, conţinând echivocuri, precum afirmația că cele 
două Principate Unite fac parte integrantă din Imperiul Otoman, ceea 
ce nu corespundea prevederilor tratatelor şi convențiilor, care le 
confereau dreptul la autonomie. În fond, Poarta pretindea existenţa 
unei legături de dependenţă, iar Principatele Unite invocau principiul 
autonomiei în favoarea lor. Ulterior, s-a dovedit că existau drepturi la 
autonomie care prevedeau încheierea de convenţii cu alte state.” 

Evenimentul istoric al recunoaşterii domnitorului României: prin 
firmanul de la 23 octombrie 1866 a fost recepiat ca atare şi de către 
istoricii români, în studii sau referinţe, fără a reflecta însă preocupări 
de aprofundare. Astfel, se apreciază că documentele prin care s-a 
consacrat recunoaşterea au semnilicat "izbânda deplină a programului 
de unitate naţională şi edificure a noului stat pe baze moderne, aşa 
cum a fost exprimat Sintetic în cele patru dorinţe fundamentale adoptate 
de Adunările ad-hoc". 

Prin recunoaşterea principelui străin şi eredității Tronului, se 
recunoștea implicit noul regim constituţional monarhic: "Instaurarea 
regimului constituţional a mai însemnat crearea unui echilibru între 
domnitor şi oamenii politici sau, mai bine zis, între grupările politice 
în acţiune, într-un moment sau altul" 

Consecința imediată a recunoaşterii domnitorului Carol Į a constat 

în consacrarea internaţională a monarhiei constituţionale în România, 
condiţie indispensabilă echilibrului politic intern, după intensa 
confruntare dintre grupările politice în timpul dezbaterii şi adoptării 
Constituţiei. Făcând mai multe concesii conservatorilor, radicalismul 
liberal orientat de I.C. Brătianu şi C.A. Rosetti a reuşit esenţialul, 
anume instaurarea regimului liberal-democratic şi monarhic 
constituţional, printr-o desăvârşită libertate a presei, care condiţiona şi 
asigura existenţa tuturor celorlalte libertăţi democratice.” 

Repudierea radicalismului politic pe plan curopean a determinat 
adoptarea moderatismului în politica internă şi, mai ales, externă, pentru 
consacrarea monarhiei constituţionale şi instaurarea regimului politic 
parlamentar, premise fundamentale ale împlinirii idealului naţional al 
independenței şi unităţii statale. Spre deosebire de recunoaşterea 
monarhiei constituţionale şi ereditare, instituirea regimului parlamentar 
va constitui un proces lung şi anevoios, ale cărui începuturi au loc prin 
confruntarea acerbă dintre diversele grupări politice, care au marcat 
intens primii cinci ani de domnie ai lui Carol |. 

Capitolul IV 
Dificultăţile începutului regimului politic 
parlamentar 


1. Liberalism moderat cu accente conservatoare 


Guvernul de coaliţie sau de uniune naţională prezidat de 
Lascăr Catargiu nu-şi mai avea rațiunea de a continua după adoptarea 
Constituţiei şi dizolvarea Adunării Constituante. Prea mari se dovedeau 
deosebirile doctrinare între albi şi roşii spre a mai face posibilă o 
coabitare la putere a unor ideologii extreme. Pe de altă parte, instituirea 
monarhiei constituţionale şi ereditare sporeşte iritarea Porții Otomane 
contra principelui străin. 

Disensiunile dintre membrii guvernului s-au acutizat în timpul 
dezbaterilor proiectului de Constituţie, care l-au determinat pe lon C. 
Brătianu să-şi prezinte demisia la 1/13 iunie 1866, respinsă însă de 
domn. La 12/24 iulie 1866, când nimic nu-l mai reţinea, liderul 
radicalilor liberali demisionează, împreună cu prietenul său 
C. A. Rossetti, antrenând căderea întregului guvern la 13/25 iulie 1866.! 

Ziarul "Românul" scria despre neaşteptata criză guvernamentală 
survenită din neîncrederea ivită între Ion C. Brătianu şi Lascăr Catargiu. 
S-au retras ambii, căci guvernarea nu mai era posibilă fără unul dintre 
ei. 

Rezolvarea crizei parlamentare revine domnitorului, care 
încredinţează alcătuirea noului guvern lui lon Ghica, recent revenit din 
misiunca sa diplomatică la Constantinopol în scopul recunoaşterii. De 
îndată, este constituit un guvern în care numai primul ministru şi 
D. A. Sturdza erau liberali moderați, ceilalţi fiind conservatori moderați, 
precum : George B. Ştirbei la Externe, Petre Mavrogheni la Finanţe, 
Ion C. Cantacuzino la Justiţie, Ion Strat la Culte şi Instrucţiune publică, 
după un interimat de numai 4 zile al lui C. A. Rosetti, generalul loan 
Gr. Ghica la Război. | 

Până la recunoaşterea domnitorului Carol 1 de către Poartă, guvernul 
n-a avut altă preocupare, preponderând demersurile diplomatice. La 

20 septembrie/2 octombrie 1866, Ion Ghica şi-a prezentat demisia 
domnitorului, pe motiv că tratativele diplomatice cu Poarta Otomană 
intraseră în impas. Suveranul i-a respins-o în asemenea momente dificile, 
care ar fi agravat situaţia politică. La 8/20 octombrie 1866, domnitorul 
adresa o scrisoare primului său ministru, în scopul organizării noilor 
alegeri parlamentare. Astfel, menţiona votarea Constituţiei şi a legii 
electorale, care confereau naţiunii toate mijloacele legale de a-şi exprima 
dorinţele şi nevoile. Considera ca o datorie de onoare de a veghea ca 
legea electorală să fie aplicată cu stricteţe, fără nici o umbră de influenţă 
administrativă: “Toate opiniile trebuie să se manifeste cu francheţe, 
aşa cum se cuvine unor oameni liberi, în fine pentru ca actele guvernului 
meu să fie judecate, în Camere, de către veritabilii reprezentanţi ai 
țării”. Domnitorul cunoştea că primul ministru nu era animat de aceleaşi 
principii, dar chibzuia că este necesar ca națiunea să cunoască 
sentimentele cele mai intime ale suveranului său pentru a se convinge 
că el ascultă, priveşte, supraveghează: “Poporul român trebuie tot timpul 
să-şi amintească că este liber şi prin urmare responsabil de actele şi 
destinele sale. Guvernul meu va aplica legea în toată rigoarea sa contra 
funcţionarilor care vor încerca să se amestece în operaţiunile electorale 
şi de a apăsa asupra conştiinţei cetăţenilor”. Aceste dispoziţii constituie 
îndreptar pentru miniştri, care desigur doresc progresul libertăţii şi 
moralității publice.2 

Democrat convins şi militant pentru promovarea principiilor liberale, 
Ion Ghica se dovedise un moderat încă din anii studiilor la Paris, ai 
revoluţiei şi ai exilului. După 1859, concepţiile sale moderate se 
accentuează, îndeosebi după adoptarea legii rurale din 1864. El a devenit 
un adversar, tot atât de intransigent precum conservatorii, al radicalilor 
liberali, care preconizau votul universal, o desăvârşită libertate a presei, 
împropietărirea cât mai extinsă posibil a ţăranilor, o singură Adunare 
naţională etc. Aprig susținător al aducerii prinţului străin, el îl doreşte 
cât se poate de moderat în acţiune, departe de influenţa liberalilor 
radicali, singurii dintre liberali care dispuneau de organizaţii judeţene 
şi comunale, cu o puternică influenţă în toată ţara. 

Ion C. Brătianu şi C. A. Rosetti, convinşi că reuşita lor stătea numai 
în acţiune şi propagandă în rândul maselor populare, pun bazele 

"Societăţii amicilor Constituțiunii” încă din luna iulie 1866. Ei 

transformă Sala Slătineanu într-un veritabil club radical liberal de 
propagandă. Acolo, la 22 septembrie 1866, inaugurau "Societatea 
amicilor Constituţiunii”, evident cu imediate scopuri electorale. 
O intensă propagandă în favoarea aplicării principiilor constituţionale 
are loc în perioada campaniei electorale ce va urma.* 

Radicalii liberali, prin puternica personalitate a lui Ion C. Brătianu, 
care contactase şi adusese în ţară pe prinţul Carol I, aveau influență 
asupra domnitorului. Astfel se explică scrisoarea adresată de Carol | 
generalului Nicolae Golescu, un radical liberal, în ajunul plecării sale 
la Constantinopol, la 9/21 octombrie 1866. Domnul regreta că nu-l 
putuse întâlni înainte de plecare, pentru a-i da instrucţiuni: "Dumneata 
ştii, generale, că încrederea mea în Domnia-ta este întreagă şi că, 
părăsind pământul românesc, n-am nici o garanţie mai certă a 
securităţii şi ordinii publice decât prezența D-tale la Bucureşti”. * 

Domnitorul, în calitate de comandant suprem al armatei, se adresa 
comandantului gărzii naţionale, contând pe acesta, în lipsa sa din ţară, 
deşi încredinţase conducerea statului primului ministru lon Ghica: "De 
multe ori - scria domnitorul - deja intervenţia voastră a avut ca efect 
de a conserva românilor patria lor şi le-a inspirat sentimentele cele 
mai înalte”. Suveranul nu se îndoia că şi în asemenea împrejurări, 
generalul Nicolae Golescu va şti să dea naţiunii un exemplu de curaj şi 
devotament. Cu această convingere, domnitorul se îndepărta de ţară, 
sigur de vigilenţa şefului Gărzilor naţionale, care nu va lipsi de la datorie .$ 

Aprig adversar al radicalilor liberali, moderatul liberal Ion Ghica 
încearcă să îndepărteze pe domnitor de influenţa lor, considerată 
pemicioasă. Astfel, după sosirea în ţară a prinţului străin, însoţit de 
Ion C. Brătianu, Ion Ghica îi adresează un vade mecum, pe care-l 
intitulează "Humble avis", desigur în limba franceză. Liderul moderați lor 
liberali căuta astfel să îndrumeze pe noul suveran la început de domnie, 
spre a-l sustrage influenţei radicalilor, motivând că nu cunoaşte nici 
țara, nici oamenii. Considerându-se cu totul dezinteresat, Ion Ghica 
încerca să-i prezinte starea de lucruri existentă, luptele politice etc. 
El încerca să sugereze că recunoştinţa faţă de unele persoane nu va 
depăşi , atunci când împrejurările o vor cere, pe cea datorată patriei 
adoptive. El flateaztă, evident, calităţile domnului, pentru a-i capta 
bunăvoința în a-i urma sfaturile.6 

Adversar implacabil al radicalilor liberali, lon Ghica se apropie 
evident de poziţia. conservatorilor. Monarhic constituţional şi 
antirepublican ca şi ei, nu li se alătură, rămânând liberal, dar moderat, 
aproape conservatorizat în spirit, datorită unor reacţii repetate la reuşitele 
constante ale propagandei liberal-radicale, cu mare audienţă şi efecte 
practice benefice la masele populare. El expune toate tarele vechiului 
regim absolutist, care s-au repercutat şi în regimul constituţional. Vor 
trebui mulţi ani de purificare morală şi asiduă pentru a le face să dispară. 
Poporul român este alcătuit în mare parte din țărănime, "asupra căreia 
domină cu strălucire înalta clasă de mari proprietari cunoscuţi sub 
numele de boieri şi acel grup de indivizi de nu importă ce origine, pe 
care binefacerile învăţământului i-au adus la exercitarera unor 
profesiuni liberale sau care au parvenit - pe diverse căi - să ocupe 
posturi mai mult sau mai puţin ridicate în administrație, urmată, 
magistratură, cler..." | l 

În contrast cu această categorie de parveniţi în slujbe publice, o 
veritabilă birocraţie, exista clasa ţărănească, care alcătuia majoritatea 
poporului român: “Este o clasă cu moravuri blânde, inofensive, relativ 
cinstită, apatică, fără voinţă, pasivă dincolo de orice expresie, ca orice 
popor în mod frecvent strivit de suferinţă”. Astfel că, domnul va fi 
nevoit să caute numai în rândurile boierimii şi ale clasei instruite 
colaboratori pentru opera regeneratoare. Însă "clasa instruită este 
funciarmente coruptă, din toate punctele de vedere posibile”, acest 
adevăr fiind în afara oricărei controverse. Caracteristica generală a 
acestei clase este lipsa totală a unui simţ moral, ignorarea absolută a 
orcărui sentiment de echitate, cu unele foarte rare excepţii. Destituirile 
frecvente se explică prin cupiditatea înalţilor funcţionari, care trafichează 
posturile în folosul lor. În atare situaţie, Ion Ghica se îndoieşte chiar 
dacă un regim constituţional este aplicabil unui popor decăzut 
moraliceşte, opinând că mai degrabă trebuie "o înțeleaptă tutelă complet 
exceptată de orice desfrâu parlamentar". Căci libertatea este un lux, în 
atari condiţii, extinderea ei fiind în discordanţă directă cu moralitatea 
unui popor: "înainte de a o obține, trebuie s-o merite, fără de care nu 
este decât un dar funest”. Ion Ghica mărturiseşte că a luptat şi a suferit 
pentru libertate, dar, dacă a propovăduit cultul ei în mod constant, 
nu-i place să vadă profanarea ei.’ 


133 


Liderul moderaţilor liberali era, evident, iritat la culme de 
ascensiunea liberalilor radicali şi de succesul lor în dobândirea unor 
libertăţi democratice. În acest caz, lon Ghica, desigur, confunda 
libertatea cu libertinajul, împărtăşind unele concepte conservatoare. El 
constată o imposibilitate a autoguvernării în România. Astfel că, 
Adunarea trebuie să se limiteze la un simplu vot consultativ, întrucât 
nu de libertate, ci de dreptate are în primul rând nevoie poporul. Or, 
acestui deziderat de dreptate, Adunările nu-i pot răspunde, căci se opun 
atrofia simțului moral şi decăderea caracterelor. Dacă se va mulţumi 
numai să domnească, suveranul României va reproduce toate greşelile 
trecutului. Ca atare, se pronunţă pentru adoptarea de urgenţă a unei 
dictaturi pe termen lung. El mărturiseşte că se îndoieşte de sinceritatea 
dorințelor celor care au apelat la principele Carol de Hohenzollern 
spre a lua Tronul României. Singurul lor mobil a fost de a înlătura 
eventuale condidaturi la Tron dintre autohtoni. Ei nu vor ridica niciodată 
securea contra abuzurilor, care, multora dintre ei, le aduc beneficii. 
Ion Ghica apreciază că atât de multe nedreptăţi sunt de remediat, atâtea 
reforme de efectuat, încât trebuie neapărat simplificată acţiunea 
executivă, în scopul întăririi ci.: "Astfel, gândim că regimul cel mai 
avantajos pentru o ţară ai cărei cetăţeni îşi dau atâta osteneală spre a 
i cinstiţi, va fi un despotism onest şi inteligent, secondat de legi de o 
severitate draconică"? 

Moralist şi justiţiar, Ion Ghica afirma că ceea ce a antrenat căderea 
lui Alexandru loan Cuza nu a fost, desigur, lovitura de stat, ci ignorarea 
de către el a tot ce trebuia şi era decent să ştie, ajungând într-o 
nesiguranţă mai completă decât îi fusese - zice-se - impusă. Fostul 
domnitor a permis extinderea inechităţii şi îmbogăţirii prin afaceri, fără 
a pedepsi cum se cuvine pe cei vinovaţi: "Absolutismul, în aceste 
condiţii, n-ar putea fi cel mai rău din toate" 

Atât de pornit era Ion Ghica împotriva funcţionarismului venal şi 
corupt, încât propunea ca, pe lângă guvernul naţional, domnul să-şi 
alcătuiască unul privat din 7 persoane, care în mod real să deţină 
puterea. Aşadar, neapărata necesitate de a înlocui regimul constituţional 
cu o putere discreţionară. Apoi să fie licenţiată armata şi înlocuită cu 
un corp de jandarmerie. Toate aceste propuneri au fost formulate de 
Ion Ghica în scopul limitării influenţei nocive asupra domnului din 

partea radicalilor liberali: “Aceşti revoluționari groteşti, aceşti mici 
plagiatori de mari comitete de salvare publică vor trebui să recunoască, 
de asemenea, că România de la1866 nu este Franţa de la 93". 

Vehemenţa cu care-şi susţinea ârgumentele Ion Ghica vădea profunda 
sa iritare şi nemulțumirea faţă de succesele liberalismului de nuanță 
radicală, care se bucura de mare audienţă populară, fiind în reală 
ascensiune. Acest radicalism, în pofida concesiilor făcute conservatorilor 
în Adunarea Constituantă, reuşise să determine votarea în unanimitate 
a uneia din cele mai liberale Constituţii din Europa, pe care adversarii 
săi politici au încercat s-o modifice, în sens restrictiv, tocmai din acest 
motiv. Foarte interesant de remarcat cum evoluase conceptual fostul 
revoluţionar de ja1848, Ion Ghica, membru al Comitetului revoluţionar 
şi emisar al său la Constantinopol. Rămăsese totuşi liberal, dar un 
moderat aproape conservatorizat în spiril, fără însă a trece de partea 
conservatorilor, pe cei moderați incluzându-i în guvernul său. El se 
considera util noului domnitor, căruia îi detectase concepţii similare, 
cu intenţia de a stăvili ascensiunea radicalismului liberal în viaţa politică, 
pe care o considera permicioasă unei evoluţii normale, fără salturi 
revoluţionare. Pentru a-i discredita, le atribuie o multitudine de ingerinţe 
şi abuzuri, care, în fond, constituiau tarele trecutului. 

Societatea românească abia ieşise din tenebrele vechiului regim 
absolutist de tip oriental, pentru a nu fi rămas puternic marcată de 
tarele acestui monstruos regim, pe toate planurile. O trecere bruscă de 
la absolutism la democraţie nu era posibilă decât în mod ideal. 
Debarasarea de vechile moravuri nu avea şanse prin revenirea la dictatură 
sau absolutism luminat, cum preconiza lon Ghica, considerând că dă 
sfaturi utile noului domnitor, pe care-l bănuia constant că intrase sub 
influenţa nefastă a radicalilor liberali. Preluând puterea, pentru a doua 
oară, după lovitura de stat de la 11 februarie 1866, el dezagrea profund 
practicile politice şi propaganda acestora, căci contraveneau fundamental 
doctrinei sale moderate, ce dobândise accente de conservatorism încă 
din timpul domniei lui Cuza Vodă, al cărui opozant la marile reforme 
s-a dovedit a fi, mai ales al adoptării şi aplicării legii rurale, care 
contravenea intereselor sale manifeste de mare proprietar rural. Pentru 
care motiv, liberalismul său nu a depăşit limitele acestor interese, ale 
cărui exponent va fi. 

Alcătuirea guvernului din 15 iulie 1866 numai din puţinii prieteni 
personali, mari proprietari rurali ei înşişi, fără excepţie, denotă o dată 
mai mult veritabilele concepţii orientate de interes de grupare politică, 
foarte apropiată de interesele conservatorilor moderați. Ion Bălăceanu, 
descendent dintr-o mare familie boierească, la fel ca Ion Ghica, scria 
că revenise la Bucureşti, după împlinirea misiunii sale de agent 
diplomatic la Paris. Domnitorul l-a primit cu multă căldură, 
neascunzându-i că devenise centrul intrigilor şi uneltirilor ambiţioase 
ale unor oameni şi grupări politice. A desemnat un guvern după sfaturile 
părintelui său, prinţul Carol Anton de Hohenzollern, prezidat de Ion 
Ghica. Domnul a observat că lon C. Brătianu şi partizanii său caută să 
semene neîncredere asupra oamenilor din jurul Tronului. Ion Ghica a 
vrut chiar să demisioneze. lon Bălăceanu a avut o întrevedere cu 
primul ministru, care era cel mai bun prieten al său. EL i-a relatat despre 
toate intrigile liberalilor radicali.!? 

Luptele politice erau justificate până la un anumit punct,deoarece 
nu toate grupările politice se dovedeau animate de dorinţa de a aplica 
în aceeaşi măsură principiile constituţionale. Trecutul greva asupra 
oamenilor care doar cu un deceniu în urmă se aflau sub un regim politic 
absolutist. Principalele grupări politice care se înfruntau crau 
conservatorii şi liberalii, dar numai ultimii, radicalii conduşi de 
I. C. Brătianu şi C. A. Rosetti, îşi înfăptuiseră o temeinică organizare 
politică în întreaga ţară. Continuau să predomine abuzurile, corupţia, 
ingerinţele administrative. De aici, necesitatea unei lupte perpetue pentru 
intrarea în legalitate. 

P. P. Negulescu a sesizat racila fundamentală a regimului politic 
parlamentar din România, încă de la începuturile sale. Astiel, fără nici 
un vot parlamentar, se desemna un lider politic, care forma guvernul şi 
organiza alegeri din care totdeauna ieşea învingător. Opoziția dobândea 
doar atâtea locuri în Parlament, câte era dispus să-i acorde guvernul. 
De unde provenea o asemenea anomalie? Desigur din nerespectarea 
principiului fundamental democratic al reprezentării prin încălcarea 
suveranităţii naţionale, care, în cazul aplicării sale în România, era 
violat. Guvernul riu trebuia să se schimbe fără nici un vot parlamentar, 
întrucât parlamentele sunt manipulate, în interesul partidelor. 
"Democraţia adevărată, ca să poată exista, presupune, ca o condiţie 


136 


indispensabilă, existența unui echilibru lăuntric, măcar relativ al 
maselor naţionale. Diferitele lor părţi sau, cum se zice, diferitele clase 
sociale trebuie să-şi facă echilibru, trebuie să aibă adică puteri capabile 
să se cumpănească reciproc, ceea ce tinde în mod natural să fie excesiv 
în aspiraţiile lor şi pot realiza acea unitate tranzacţională [...], unitate 
care să exprime, în hotărârile lor liber consimţite, voinţa lor comună. 
Numai pe această cale pot ajunge popoarele să se guverneze singure, 
cum cere democrația. Astfel, dacă părţile maselor naţionale nu îşi fac 
echilibru, dacă o clasă e prea puternică, iar celelalte sunt prea slabe, 
atunci cea dintâi îşi impune voinţa celor din urmă şi popoarele 
respective nu se mai guvernează singure, ci sunt guvernate de 
reprezentanţii unei părţi numai a lor, adică de oligarhie, cu toate că 
regimul lor politic e cel constituțional" ® 

Echilibrul claselor şi categoriilor sociale nu se realizase nici la1864, 
nici după aceea, nici măcar după o jumătate de secol: “Părurile de jos 
ale poporului erau prea sărace şi prea inculte, pentru ca să poată lua 
parte, ca forță reală, la viaţa politică; țărănimea de la sate nu constituia 
încă un factor politic serios. lar păturile de mijloc, de la oraşe, nu 
contau nici ele mai mult, din acest punctde vedere". Burghezia, cum 
era numilă, era slabă, alcătuită în mare parte din străini, care creşteau 
proporţional, în loc să scadă. O parte din burghezia naţională fusese 
promovată în funcţii de stat, locul ei fiind ocupat mai ales de evrei 
veniţi din Rusia şi Austria. Încât suportul vieţii politice îl constituiau 
moşierii, care aveau independenţă materială şi un oarecare grad de 
cultură. Din celelalte clase şi categorii sociale arareori pătrundeau în 
viaţa politică, deoarece nu dispuneau de pregătirea necesară.! 

În atare condiţii, regimul parlamentar funcţionează defectuos, întrucât 
Parlamentul nu-şi îndeplinea rolul său firesc, stipulat în Constituţie, 
anume de a delibera şi de a decide în numele naţiunii, adică potrivit 
normelor stabilite de ea şi prin controlul parlamentar asupra guvernului . 
în privinţa aplicării deciziilor. Or, parlamentele nu trebuiau să se limiteze 
la înregistrarea voinţei guvernelor, care, singure, decideau şi executau, 
adică "făceau ce voiau - tot ce voiau". t$ 

Urcat recent pe Tronul României, domnitorul Carol I se vede 
confruntat cu realităţile politice, pe care le percepe corect şi încearcă 
se ia măsuri în consecinţă, în conformitate cu prerogativele atribuite, 

care se dovedeau relativ mari. Din care motiv, insistă pe lângă primul 
său ministru [on Ghica să vegheze ca la alegerile ce se apropiau opiniile 
să se manifeste în deplină libertate, precum se cuvenea unor oameni 
liberi, prin aplicarea strictă a legii electorale. În ajunul plecării la 
Constantinopol, 9/21 octombrie 1866, domnitorul dădea o proclamaţie 
către țară, în care menţiona că, animați de sentimentul patriotic, românii 
şi-au păstrat patria moştenită de la sirăbuni. Acelaşi patriotism i-a 
determinat să aclame un principe ereditar şi guvem constituţional. Astfel, 
s-au pus de acord libertatea cu stabilitatea, insuflând vitalitate energiilor 
naţionale.!6 

Solicitările domnitorului către primul ministru nu-şi află ecoul 
cuvenit. O campanie electorală foarte agitată a aprins spiritele în toată 
ţara, în condiţiile în care nu se reuşise contractarea unui împrumut la 
Paris. S-a contractat unul cu Casa Oppenheim cu dobândă de 13% şi 
un comision de 75% la data semnării şi achitării primei rate. Guvernul 
avea să chibzuiască asupra acceptării: "Prinţul e foarte nemulțumit de 
condiţiile apăsătoare ale acestui împrumut". 

La 23 octombrie/4 noiembrie 1866, domnitorul a trimis o nouă 
scrisoare primului ministru, declarându-se net în favoarea libertăţii 
alegerilor. Suveranul nu dorea nici o “umbră de influență" asupra 
alegătorilor, funcţionarii publici fiind aspru pedepsiţi pentru eventuale 
ingerinţe. Conducătorul statului îşi exprima deplina încredere în 
discernământul poporului român. Guvernul interpretează însă în mod 
eronat aceste dispoziţiuni ale domnului, ca pe o concesie făcută 
liberalilor radicali: "Agitaţia electorală în toată ţara e mare şi vechea 
duşmănie dintre cele două partide, al conservatorilor şi al liberalilor, 
iese iarăşi la iveală”.* 

Adversităţi existau nu numai între liberali şi conservatori, dar chiar 
între liberalii moderați şi cei radicali. Ultimii devini vajnici apărători ai 
principiilor constituţionale. Înscrierea acestor generoase principii în 
Constituţie trebuia urmată de o strictă aplicare. Ca atare, liberalii radicali 
alcătuiesc, în octombrie 1866, programul de aplicare a principiilor 
constituţionale, redactat de Comitetul electoral, prezidat de Ion C. 
Brătianu şi C. A. Rosetti. Acest program cuprindea: consolidarea 
autonomiei şi unităţii naţionale, conform tratatelor existente, dar 
încălcate; regim constituţional mofarhic ereditar, autocefalia Bisericii 

Ortodoxe Române şi reformarea legilor ecleziastice; garantarea şi 
dezvoltarea în legi speciale a libertăţilor constituţionale cu îngrădirea 
oricăror abuzuri din partea puterii; egalitatea în fața legilor, dărilor şi 
funcţiilor; desfiinţarea oricărui privilegiu sau monopol; gratuitatea în 
justiţie şi desfiinţarea tuturor taxelor sau dărilor care ar provoca o 
inegalitate; echilibrarea bugetului statului; reformarea sistemului de 
impozite; inviolabilitatea proprietăţii de orice fel, materială sau 
intelectuală, şi garantarea acestei proprietăţi prin legi pozitive; 
responsabilitatea miniştrilor şi funcţionarilor publici; dezvoltarea 
comerţului şi induștriei naţionale prin înfiinţarea unor instituţii de credit, 
căi de comunicaţie, căi ferate etc.; descentralizarea administrativă; 
reorganizarea judecătorească, gratuitatea şi obligativitatea instrucţiunii 
publice; organizarea armatei; reformarea legii pensiilor, organizarea 
justiţiei militare.! 

Programul electoral al radicalilor liberali cuprindea toate necesităţile 
dezvoltării României moderne, o maximă aplicare şi dezvoltare a 
principiilor constituţionale. Conştient că înscrierea lor în Constituţie 
nu este de ajuns, ei concep şi pun în aplicare organisme care să asigure 
promovarea lor. 

La 29 octombrie/19 noiembrie 1866 au început alegerile, care au 
durat 12 zile, în scopul alegerii a patru colegii pentru Cameră şi două 
pentru Senat. Între timp, domnitorul a efectuat o călătorie prin țară, 
inclusiv în judeţele din sudul Basarabiei. La finalul călătoriei s-au 
terminat alegerile, cu numeroase proteste contra exceselor, îndeosebi 
în Bucureşti, domnul regretând plecarea din capitală tocmai în asemenea 
momente tensionate: "Rezultatul acestor prime alegeri libere, la care 
prinţul se aştepta la aşa mult, este pentru dânsul o crudă dezamăgire 
şi nu mulţumeşte nici unul din partide". 

Liderul radicalilor liberali, Ion C. Brătianu, este primit de domn, la 
13/25 noiembrie 1866. Suveranul s-a arătat foarte îngrijorat de situaţia 
parlamentară, o treime din deputaţi fiind cuzişti şi separatişti, o altă 
treime aparţinând guvernului, iar ultima liberalilor radicali. Foarte dificil 
de prevăzut cum se putea guverna cu o astfel de Adunare a deputaţilor, 
deoarece nici o grupare din cele trei nu va putea întruni majoritatea. 
Nimic mai îngrijorător decât o astfel de situaţie, după satisfacția alegerii 
şi recunoaşterii prințului străin şi după adoptarea Constituţiei. În cazul 

că rezultatul alegerilor constituie “expresia. nefalsificată a voinţei 
poporului“, apoi toate asigurările date prinţului Carol I timp de 6 luni, 
cât trecuseră de la urcarea pe Tron, nu sunt deloc încurajatoare. 
Domnitorului nu-i stătea în obişnuinţă sau în fire să descurajeze în faţa 
unor dificultăţi, intuind de la început gravitatea misiunii sale. Ca atare, 
se decide să guverneze cu o asemenea Adunare: "O reformă, două se 
vor putea realiza şi cu dânsa, şi orice progres, fie cât de mic, are 
influenţă binecuvântată asupra viitorului". 

Rezultatul alegerilor sporea dezamăgirea tânărului suveran al 
României, care deja se confruntase cu numeroase dificultăţi. Acum 
revenea cu acuitate în viaţa politică internă vechea şi puternica 
adversitate dintre grupările politice şi chiar în interiorul lor. Scriind 
doamnei H. Comu, la 2/14 noiembrie 1866, secretarul pariricular al 
domnitorului, Emile Picot, menţiona că ţara se afla într-o situaţie puţin 
încurajatoare, totul fiind de făcut: "Partea cea mai supărătoare a poziţiei 
constă în aceea că a depus jurământ pe o Constituţie nesăbuită, 
nemaiauzită, opera câtorva utopişti care n-au în capul lor cea mai 
mică idee practică. În ochii ţării, prinţul domnitor este totul; el singur 
este responsabil de bine şi de rău. Că unii democrați au imaginat aici 
regimul responsabilităţii ministeriale, aceia chiar care sunt autorii 
măsurii nu vor pierde ocazia nici o dată de a arunca asupra Prințului 
toate greşelile pe care o să le comită. Şi, de altfel, dacă este vorba de 
a lua o hotărâre decisivă, miniştrii ezită, îşi dau demisia şi vor să se 
retragă pentru a lăsa Prințului toată greutatea evenimentelor". 

Domnitorul nu recursese întâmplător la întrevederea cu influentul 
lider al radicalilor liberali, foarte bine organizaţi şi cu mare audienţă în 
popor. Campania electorală nu putuse evita o hărmălaie şi o bătălie 
politică în toată regula, precum aprecia secretarul particular al 
domnitorului. 

În retrospectiva evenimentelor, pare tulburătoare atitudinea 
domnitorului de regret că depusese jurământul pe o Constituţie nesăbuită 
şi nemaiauzită, operă a câtorva utopişti. Ei nu puteau fi alţii decât liberalii 
radicali, care vor avea un rol covârșitor în următoarele guvernări, de 
maximă expansiune a libertăţilor democratice. Rezultatul alegerilor nu 
era departe de realitatea vieţii politice existente în acel moment istoric. 
Guvernul moderat, alcătuit din liberali şi conservatori, nu a reuşit să 

prezinte un program electoral coerent, precum cel al opoziţiei radicale. 
Astfel că, în loc de o puternică grupare liberală în Adunare, au rezultat 
două. $ 

Guvemul, care nu dobândise o majoritate parlamentară, avea în 
studiu proiectul de buget pe anul 1867, în condițiile unei grave crize 
financiare. S-a înființat o Casă provizorie de stingere a datoriilor statului. 
Veniturile nu se utilizau doar pentru stingerea datoriilor din trecut, ci şi 
pentru necesitățile curente ale administrației de stat. La buget se dovedea 
obligatorie o prevedere a sumei de 3 milioane franci pentru plata 
anuităților. Ion Bălăceanu sosea de la Paris, participând la Consiliul de 
Miniştri, care-i putea respinge împrumutul contractat acolo, în condiții 
inacceptabile, fără împuternicire specială. El contraargumenta că, dacă 
această contractare eşuează, creditul României în străinătate s-ar 
deteriora grav. A fost nevoit să-l acopere cu autoritatea funcției sale, 
fără vreo altă împuternicire specială. În consecință, guvernul se vede 
nevoit să accepte procedeul lui Ion Bălăceanu, în pofida unor condiţii 
oneroase, adică de a plăti 32 milioane, timp de 23 de ani, pentru 18,5 
milioane de franci împrumutaţi.2 

Relaţiile cu Franţa aveau prioritate, trebuind menajate, fără nmici o 
complicaţie, ei datorându-i-se bunele oficii în alegerea şi recunoaşterea 
internaţională a prinţului străin. La 17 noiembrie 1866 a fost numit un 
nou consul general al Franţei la Bucureşti, baronul d’ Avril. În scrisoarea 
adresată de marchizul de Moustier, ambasadorul la Constantinopol, 
noului consul în Principatele Unite se reamintea “sprijinul permanent 
acordat ideilor care au învins în aranjamentul stabilit la 
Constantinopol. Franţa propusese cu 11 ani în urmă unirea celor două 
provincii româneşti sub un prinţ străin. Abia acum a rezultat împlinirea 
dezideratelor Franţei. La rândul lor, moldo-valahii, drept recunoştinţă, 
vor da dovadă de înţelepciune, spre a îndreptăţi concesiile făcute de 
Poartă şi demersurile diplomatice ale Franţei în acest scop.” 

La 14/26 noiembrie 1866, noul consul general al Franţei îşi prezenta 
scrisorile de acreditare. În aceeaşi zi, consulul general al Rusiei prezenta 
domnului o scrisoare a cancelarului Al. Gorceakov, cu data de 
19 octombrie, ziua recunoaşterii de către Poartă, în care se menţionau 
sentimentele de bunăvoință ale ţarului pentru "națiunea moldo-valahă". 
Se exprima satisfacția firească pentru propăşirea unui popor de "aceeaşi 

confesiune” cu cel rus. Răspunzând scrisorii, domnitorul Carol | dădea 
asigurări că nu va tolera uneltiri poloneze pe teritoriul României şi va 
ajunge la o soluţionare convenabilă a tuturor bunurilor mănăstirești. În 
această manieră a perspectivelor, suveranul român respingea propuneri le 
prințului Ipsilanti, care tocmai sosise la Bucureşti, de a înfăptui o 
apropiere româno-greacă, în scopul reînceperii răscoalei din Creta.26 
Noul Parlament îşi deschidea sesiunea la 16/28 noiembrie 1866, 
prin obişnuitul mesaj al Tronului, prezentat în limba franceză. Se aprecia 
adoptarea Constituţiei ca o “lucrare a însăşi naţiunii”, care "trebuie 
menţinută sacră şi neviolabilă”. De asemenea, recunoaşterea 
domnitorului Carol I de către Poartă şi puterile garante se considera ca 
un important "eveniment politic”, o garanţie a păcii şi securităţii, fără 
nici o lezare a drepturilor ţării, concomitent cu recunoaşterea suzeranității 
Porții Otomane, în conformitate cu tratatele existente. Călătoria la 
Constantinopol pentru învestitură a fost salutată cu bucurie de întreg 
poporul român. Astfel că s-a ajuns la o "fericită soluţiune” a problemei 
externe, în sensul asigurării unei depline autonomii, deci a drepturilor 
României: "Temeliile sunt aşezate cu tărie, ne rămâne acum să ridicăm 
edificiul ce am început cu atâta vigoare şi succes. La lucru români! La 
lucru cu probitate şi cu zel! Uitaţi acele lupte şi moralităţi cari, pentru 
satisfacerea intereselor personale, pot compromite securitatea ţării 
întregi! Adunaţi-vă cu încredere împrejurul meu şi nu aveţi altă cugetare 
decât aceea de a stârpi prejudiciile şi relele obiceiuri! Veniţi să punem 
în aplicare principiile salutare de probitate, de moralitate, de muncă şi 
de economie, care duc naţiunile la civilizaţiune, la bogăţie şi la tărie". 7 
În mesajul Tronului se mai menţiona că guvemul considera că 
principala condiţie de stabilitate şi progres o constituie respectul 
Constituţiei şi aplicarea cu stricteţe a legilor. În scopul urmărit, este 
nevoie de concursul tuturor, pentru a eradica viciile din administraţie 
şi justiţie, pentru a asigura creşterea prestigiului autorităţilor, respectarea 
instituţiilor statului şi a libertăţii bine înţelese a legalităţii şi drepturilor 
cetăţeneşti. Fără împlinirea datonilor din partea tuturor, adică stat şi 
individ, se va ajunge în situaţia domniei precedente, a unor “contracte 
împovărătoare" şi a unei grave crize financiare, cu o considerabilă 
datorie flotantă. După 11 februarie 1866, s-au întreprins continuu măsuri 
de redresare economică: "Să nu ne facem ilusiuni. Avem să lucrăm 


142 


foarte mult ca să ajungem a pune lucrurile pe adevărata cale de 
progres".28 

Domnitorul Carol I îşi exprima convingerea că, prin renunţarea la. 
animozităţi şi patimi personale, se va ajunge la dezbateri rodnice. În 
ceea ce-l priveşte, suveranul se va afla mereu pe “calea datoriei", 
împlinindu-şi cu mândrie misiunea încredinţată, în scopul măririi şi 
dezvoltării patriei: “Voi lovi cu justiţie, însă fără cruţare, răul, 
pretutindeni". Parlamentul va avea un sprijin asigurat în guvern. Rămâne 
doar ca fiecare să renunțe la ambiţii personale şi să acţioneze fără încetare 
pentru progresul României. În finalul mesajului, domnitorul declara 
deschise lucrările Parlamentului.? 

Discursul sau mesajul Tronului era alcătuit, în genere, de către 
membrii guvernului, care şi-l semnau, alături de domnitor, adică : Ion 
Ghica, I. Cantacuzino, N. Haralambie, P. Mavrogheni, D. A. Sturdza 
şi 1. Strat. În notele asupra domniei, se consemnează că mesajul a fost 
prezentat "cu seriozitate pătrunzătoare, mustră şi conjură reprezentanța 
naţională să uite micile gelozii şi lupte pentru interese personale care 
strică ţării şi să-şi dea silinţa ca, dimpreună cu prinţul, să stârpească 
prejudecățile şi relele obişnuite". 

Şi D.A. Sturdza, membru al guvernului, considera mesajul domnesc 
“a fi energic". El aprecia că cele mai interesante părţi au fost cele care-i 
aparţineau personal. Parlamentul nu era decât un mozaic 
incomprehensibil, în care “cuziştii slobozesc ultimele lor ghiulele”. 
Aceasta, datorită luptei încrâncenate şi stupide dintre albi şi roşii. 
Numărul moderaţilor, denumiți "Camora “ este insuficient “pentru a 
împiedica mersul luptelor”. Se speră de către oamenii oneşti că se va 
alcătui o majoritate favorabilă guvernului." 

O astfel de majoritate nu va fi însă posibilă, din cauza marilor 
divergențe politice existente între grupările parlamentare. Se constată 
gravitatea situaţiei interne, în toate domeniile unde “stăpânesc cele 
mai grave abuzuri“. Componenţa Adunării deputaţilor constituia un 
principal impediment pentru guvern, întrucât, în loc să fie un for 
legislativ eficient, se dovedea mai degrabă "un câmp de luptă pentru 
intrigi personale". Drept urmare, dezbaterile parlamentare de fond 
asupra diverselor proiecte de legi trenează, precum cel al bugetului şi 
al aprobăni împrumutului. Pe de altă parte, victoria Prusiei contra 

Austriei a trezit temeri Franţei, care acum dezagrează administraţia 
prinţului Carol I. Ea sprijină pe toți nemulţumiţii români. Nemulţumirile 
se dovedeau însă nejustificate, căci în ţară domnea o dezordine generală 
în administraţie. Măsurile întreprinse suscitau reacţii necontrolate. 
Astfel, inopinant, domnul a făcut o vizită la Curtea de Casaţie şi n-a 
găsit nici măcar un singur judecător. A dispus introducerea de registre 
de prezenţă. La monetărie a constatat "mare lipsă de punctualitate".2 

Într-adevăr, lucrările Adunării deputaţilor trenau, tărăgănând 
dezbaterea răspunsului la mesajul Tronului, sub diverse pretexte. În 
şedinţa din 7 decembrie 1866, a fost ales preşedinte Lascăr Catargiu, 
iar ca vicepreşedinţi: G. Balş, N. Pâcleanu, G. Costaforu şi A. Fătu, şi 
doi secretari: Eugeniu Ghica şi N. Moscu. 

În şedinţa din 9 dsecembrie s-a ales comisia pentru redactarea 
regulamentului interior al Camerei şi comisia pentru elaborarea 
proiectului de răspuns la mesajul Tronului, compusă din Gr. M. Sturdza, 
D. Ghica, G. Ghica, C. A. Rosetti, D. Brătianu. M. Costache Epureanu. 
Aşadar şi biroul Camerei şi comisia de răspuns la mesaj erau dominate 
de conservatori. Ca atare, liberalii radicali C.A Rosetti şi D. Brătianu 
au declarat că se retrag din comisie, pe motiv că nu fac parte din 
majoritatea Camerei. C.A. Rosetti ia cuvântul spre a motiva retragerea. 
El afirmă că, întrucât adresa (răspunsul) trebuie să fie o expresie a 
sentimentelor naţionale către Tron, cei doi liberali nu fac parte din 
majoritate şi nu cunosc sentimentele acesteia menite a răspunde 
mesajului domnesc, neavând mandat în acest sens. Mai menţiona liderul 
liberal că se pierdea prea mult timp în van. După un nou scrutin, cei 
doi liberali sunt realeşi, împreună cu Aristide Pascal.” 

Proiectul de răspuns la mesajul Tronului a fost prezentat de 
preşedintele Camerei, conservatorul Gr. M. Sturdza, în şedinţa din 
13 decembrie 1866. Se repetau ideile principale cuprinse în mesaj, 
stăruindu-se asupra necesităţii stârpirii abuzurilor, care şi-au făcut loc 
datorită anarhiei şi licenţei introduse în România "sub presiunea unor 
idei şi a unor tendinţe cari sunt astăzi, prin o tristă experienţă, judecate 
de ţara întreagă". Lipsa de control a permis abuzuri în utilizarea banilor 
publici, astfel că redresarea financiară se impunea cu prioritate: “Să 
loviți, Măria-Ta, cu justiţie abusurile oriunde se produc. Veţi afla în 
noi totdeauna concursul cel mai sincer şi cel mai leal".* 

Evident, proiectul de răspuns la mesaj purta pecetea conceptelor 
conservatoare, căci stigmatiza presiunea noilor idei, care duseseră la o 
tristă experienţă, desigur a domniei lui Alexandru loan Cuza, vizând 
în special marile sale reforme. Pentru care motiv, conservatorii cer 
urgenţa dezbaterii adresei, dar liberalii o consideră imposibilă. Ion C. 
Brătianu intervine spre a menţiona că, în momentul când C. A. Rosetti 
şi D. Brătianu au declarat că se retrag din Comisie, s-a replicat că 
răspunsul la mesaj nu va fi decât o “simplă salutare, o simplă felicitare 
către tron". În consecinţă, el a determinat pe cei doi să rămână în 
Comisie. Proiectul de răspuns s-a abătut însă, atingând probleme 
nepreconizate, introduse sub presiunea unor idei şi unor tendinţe. Ca 
atare, Ion C. Brătianu propune a se elimina din adresă “toate părţile 
politice, tot ce poate da loc la discuţiuni, căci acelea vor veni cu 
îmbelşugare pe tapet cu altă ocasiune“. După alte intervenţii, lon C. 
Brătianu a propus închiderea discuţiilor, ceea ce s-a admis. Punându-se la 
vot urgenţa dezbaterii proiectului de adresă, aceasta a fost adoptată." 

La dezbaterea generală, primul lua cuvântul liberalul N. Ionescu, 
care declara că va vota adresa, dorinţa cea mai fierbinte fiind ca noua 
Constituţie “să intre în măduva naţionalităţii”, pentru a dovedi Europei 
că prin libertăţi şi dezvoltare paşnică românii au rezolvat problema 
constituirii naţiunii şi a independenţei sale (de fapt a deplinei autonomii). 
Oricum, se putea constata “fundarea definitivă a regimului constituțional 
în România". G. Costatoru a propus apoi închiderea discuţiilor şi votarea 
adresei, însă M. Kogălniceanu a cerut cuvântul. După unele scurte 
intervenţii, s-a supus votului adresa, care a fost admisă cu 194 voturi şi 
5 abţineri: N. Rosnovanu, A. Georgiu, D. Tacu, G. Popasu şi N. Aslan.” 

În Senat, raportul Comisiei pentru răspunsul la mesaj a fost prezentat 
de vechiul conservator C. N. Brăiloiu. Şi în această Comisie au existat 
divergențe în redactarea proiectului. S-a propus chiar citirea lui în şedinţă 
secretă. Liberalul Scarlat Turnavitu constata existenţa unor neînţelegeri 
chiar între membrii majorităţii. Ca atare, se deduce că raportul ar fi 
incomplet. În cele din urmă, a fost prezentat proiectul de adresă, care 
încludea angajamentul senatorilor de a sprijini eforturile guvernului în 
redresarea economică. La dezbaterea generală, liberalul moderat 
Constantin Creţulescu, în numele minorităţii, îşi exprima dezacordul 
în două aspecte. Astfel, în proiectul de adresă se menţionează modificări 

aduse învoielilor agricole, în sensul micșorării sarcinilor. Pentru care 
motiv, declară că nu va vola şi se va abţine. Supus votului, proiectul de 
adresă este admis cu 30 voturi contra 1. Preşedintele Consiliului de 
Miniştri, lon Ghica, prezenta apoi proiectul de lege votat de Adunarea 
deputaţilor, prin care se acorda împământenirea mare prinţului 
Carol Anton de Hohenzollern. S-a votat în unanimitate, cu aclamații, 
la fel ca în Cameră.” 

După primirea delegaților ambelor Corpuri legiuitoare, care au 
înmânat răspunsul la mesajul Tronului, domnitorul a invitat, în seara 
zilei de 19/31 decembrie 1866, pe primul ministru şi pe Ion C. Brătianu, 
pentru a stabili directiva politică. lon Ghica s-a arătat nedecis în privinţa 
Camerei, dar lon C. Brătianu, întrevăzând o acutizare a problemei 
orientale în primăvara anului 1867, a considerat o primejdie pentru 
țară existenţa unei asemenca Adunări. Ca atare, sugerează o acţiune 
mai energică a guvernului, în care însă nu-şi pune mari speranțe, 
deoarece "prea se ţine cu teamă strâns de formulele constituţionale şi 
ar putea în cele din urmă să compromită astfel viitorul ţării”. În urma 
acestei opinii exprimate de Ion C. Brătianu, lon Ghica şi-a prezentat 
demisia a doua zi. Domnul este confruntat cu o criză guvernamentală, 
Chiar la început de an. Pe plan extern, Franţa crea dificultăţi, datorită 
intenției domnitorului de a înlocui misiunea militară franceză, de mai 
mulţi ani în România, cu instructori prusieni. Curtea imperială franceză 
reamintea prinţului Carol I că împăratul Napoleon al III-lea fusese 
singurul protector al Principatelor Române în 1856, fără a mai vorbi că 
Prusia nu făcuse mai nimic pentru recunoaşterea sa pe Tronul României, 
apoi menţiona latinitatea poporului român, care-l lega de Franţa. I se 
reproşa prinţului Carol 1 că este prea german şi Hohenzollern, deşi 
avea şi sânge francez. Aducerea de instructori militari prusieni va stârni 
bănuieli în Franţa despre o eventuală alianţă germano-rusă contra ei.” 

În atare complicată situaţie, domnitorul Carol I trebuie să rezolve 
criza guvernamentală. Astfel, la 24 decembrie 1866/5 ianuarie 1867, 
după o consultare cu liderii grupărilor politice, ajunge la concluzia că 
nu se poate rezolva criza decât prin respingerea demisiei lui lon Ghica, 
întrucât nimeni n-ar fi fost dispus să-şi asume sarcina alcătuirii noului 
guverm cu o astfel de Adunare. Cele două Corpuri legiuitoare dau un 
vot de încredere guvemului, considerat indispensabil în situaţia existentă.” 

Principala sa sarcină consta în urgenţa dezbaterii bugetului, amânată 
sub diverse pretexte. Primul ministru o solicita în şedinţa Adunării din 
2 ianuarie 1867. Se tergiversează, propunându-se un proiect de lege 
pentru sporirea numărului reprezentanţilor la Curtea de Conturi, care 
este, totuşi, respins. Ion C. Brătianu a susţinut că înainte de orice stătea 
dezbaterea bugetului.% 

Raportul Comisiei bugetare a fost prezentat de M. Kogălniceanu, în 
şedinţa Adunării din 7 ianuarie 1867. Pentru fiecare buget ministerial a 
fost desemnat un membru în Comisie. Astfel că raportul exprima de 
fapt câte o lucrare specială din partea miniştrilor. 

În cadrul dezbaterii generale a proiectului de buget, M. C. Epureanu 
stabileşte trei epoci în evoluţia finanţelor: regulamentară, de tranziţie 
după 1856 şi ultima denumită de el “imperiul egalitaro-democratico-" 
raţional”, care a pus capăt regimului oligarhic, națiunea fiind chemată 
la utilizarea banilor publici. Liderul conservator susţinea că nu vrea să 
arunce cu piatra în cei căzuţi, îndeosebi în domnia lui Cuza Vodă, pe 
care l-a sprijinit timp de 5 ani. În această domnie, s-au întâmplat două: 
acte importante: legea rurală şi legile financiare. Prima, neputându-se 
rezolva de către guvem şi Adunare, "s-a rezolvat după voinţa unui 
singur om, fără a consulta pe reprezentanţii naţiunei pe care însuşi i- 
a recunoscut de competinți", dându-se "o mare lovire bazei proprietăţii”. 
A urmat o stagnare generală, scăzând valoarea proprietăţii, o paralizie 
a agriculturii. De aicj, criza economică, agravată de deteriorarea 
finanţelor publice. Averea publică a fost micşorată considerabil, fiind 
zdruncinate înseşi temeliile statului. M. C. Epureanu i-a şi spus 
domnitorului Alexandru loan Cuza că-i prevede căderea şi aceasta nu 
din cauza albilor sau roşilor, ci a finanţelor.“ 

După alte intervenţii, în cadrul dezbaterii generale, V. Boerescu a 
cerut închiderea discuțiilor. M. Kogălniceanu s-a opus, pe motiv că, 
în calitatea sa de prim consilier al domnitorului Alexandru loan Cuga, 
nu putea condamna cei şapte ani de domnie. El afirma că trecutul nu 
trebuie uitat, criticat şi judecat în pripă, aşa cum procedează 
M. C. Epureanu: "Acel trecut va fi judecat de istorie, dacă bine a căzut 
sau rău a căzut. Dară nu era un act politic de a critica şirul acela de 
acte ale acelui trecut la care aş putea dovedi că cea mai mare parte a 
luat domnia-sa dl. lepureanu, de a critica tocmai acela care din început, 

în Domnia lui Alexandru loan, îşi bătea joc chiar de cuvântul de 
parlament". Prin intervenţia sa, M. C. Epureanu a sprijinit, pe nedrept, 
excluderea lui M. Kogălniceanu, în două rânduri, din Adunarea 
Constituantă. I s-a reproşat lui M. Kogălniceanu că nu este în chestiune. 
El răspunde că este, deoarece de 4 ore nu "s-a făcut decât procesul lui 
Alexandru Ioan".” 

Evident, M. Kogălniceanu era cel mai autorizat să răspundă unor 
atacuri la adresa precedentei domnii. Răbufnea acum vehementa 
ostilitate a latifuundiarilor conservatori expropiaţi contra adoptării şi 
aplicării legii rurale, una din marile reforme ale lui Cuza Vodă. El se 
confruntase şi cu stânga, care dorea mai mult, şi cu dreapta, care dorea 
să cedeze prea puţin pământ sau deloc pentru ţărani din marile moşii. 
Mai mult, M. C. Epureanu stabileşte la baza crizei financiare însăşi 
legea rurală, care a lovit puternic creditul şi valoarea proprietăţii. Pentru 
care motiv, M. Kogălniceanu afirma în Adunare că nu este moral ca un 
spirijitor al domniei lui Cuza Vodă, precum liderul conservator, să-i 
facă acum rechizitoriul. Un alt conservator moderat, V. Boerescu, 
intervine pentru a explica de ce a cerut închiderea discuţiilor, anume 
pentru a urgenta dezbaterea şi adoptarea bugetului. G. Mârzescu constată 
că semnalul luptelor politice a fost dat de către “titani parlamentari”. 
Liderul liberal consideră că M. C. Epureanu doar critică, fără a propune 
soluţii. D. Ghica, un conservator moderat, se pronunţă contra acuzațiilor 
reciproce. P. Grădişteanu îl contrazice pe M. G. Epureanu, care a fost 
mentorul financiar al lui Cuza Vodă. Şi M. Kogălniceanu susţine că 
atacatorul de acum a fost ministrul model al fostului domn, mentorul 
guvernamental al său. Astfel că, trecuta administraţie aparţine tuturor 
celor care au fost miniştri în acel timp. Nu este deloc drept să se susţină 
că această administraţie a lăsat 300 milioane lei datorii, aducând 
argumente în acest sens.% 

După lunga intervenţie a lui M. Kogălniceanu, s-a cerut închiderea 
discuţiei. Unii deputaţi se opun, alţii dimpotrivă. În cele din urmă, s-a 
trecut la dezbaterea bugetului pe ministere. În şedinţa din 14 ianuarie 
1867 a intrat în dezbatere împrumutul Oppenheim contractat de 
lon Bălăceanu, în numele guvernului român, la Paris. Autorii unui 
amendament, prezentat de N. Fleva, consideră condiţiile împrumutului 
oneroase pentru ţară şi deci inadmisibil. Ion Bălăceanu nici nu avea 

împuternicire spre a-l contracta. În consecinţă, se propune un vot de 
blam guvernului, însă amendamentul nu este admis de către Adunare. 
După propunerea altor amendamente referitoare la împrumutul 
Oppenheim, a intervenit lon Ghica, preşedintele Consiliului de Miniştri, 
care afirmă că primeşte provocarea la un examen al cifrelor prezentate 
de raportor şi ministrul de Finanţe. El roagă pe deputaţi să aibă 
consideraţie pentru guvern şi să decidă într-un fel. A fost nevoie de un 
împrumut, acesta s-a realizat, în condiţiile puse de alţii, nu de guvern: 
“"Daţi-ne votul de blam, dacă socotiți ca să ne ducem şi să vie:alţii să 
administreze ţara, sau lăsaţi-ne pe noi s-o adininistrăm. Căci cu cât 
suntem astăzi vinovaţi, mai vinovaţi vom fi mâine”. Starea de 
incertitudine şi de fierbere nu trebuie să mai dureze: “Luaţi o hotărâre 
ori care veţi voi". ® 
M. Kogălniceanu şi-a exprimat acordul cu afirmaţiile primului 
ministru, dorind ca dezbaterile să se termine într-un fel sau altul, 
deoarece “forţele omneneşti au şi ele marginile lor“, încât nu pot rezista 
unei atmosfere politice în care unii nu fac decât să atace, iar alţii să se 
apere. După alte intervenţii, dezbaterea generală se închide, urmând 
dezbaterea proiectului de buget pe capitole. Continând aceste dezbateri, 
în şedinţa Adunării din 24 ianuarie 1867, Cezar Bolliac a luat cuvântul 
pentru a spune că “astăzi este sărbătoarea cea mai mare naţională, 
pentru care sunt date voturi ale Adunării ca ea să fie serbată”. În 
consecinţă, el protesta împotriva nerespectării votului Adunării de a se 
serba ziua de 24 ianuarie. Preşedintele Consiliului de Miniştri, lon Ghica, 
precizează că a căutat, dar n-a găsit nicăieri vreun vot al Camerei în 
favoarea sărbătoririi zilei Unirii. Ea s-a serbat, e adevărat, mulţi ani, şi 
este de neapărată trebuinţă a se serba această zi. El apreciază că în ziua 
de 24 ianuarie s-a realizat numai temporar voinţa naţională, ziua realizării 
acestei voințe "în mod etern [...] pe cât va dura această naţiune, această 
zi este 10 Mai". În această zi "s-a proclamat unirea definitivă”, înfăptuită 
prin "alegerea Principelui Domnitor Carol I". În acest sens, va propune 
un proiect de lege.îs 
Pentru prima dată, după 8 ani de la înfăptuirea Unirii, nu se mai 
serba ziua de 24 ianuarie, Adunarea prezidată de Lascăr Catargiu 
întrunindu-se spre a lucra. El a şi propus închiderea discuţiei după 
propunerea lui C. Boliac, dar liberalul N. Ionescu a intervenit pentru a 

observa că nu au cum să fie închise discuţii care nu au avut loc. Discuţii 
pro şi contra au loc apoi între liberali şi conservatori, pe această temă, 
fiecare deputat prezentându-şi argumentele. Liberalul P. Grădişteanu 
opinează ca să se exprime clar şi fără echivoc dacă sărbătorile naţionale 
trebuie ţinute ca şi duminicile, adică printr-un repaus complet al tuturor 
instituţiilor. Ca atare, propune amânarea şedinţei Adunării spre a se 
veni ulterior cu un proiect de lege care să prevadă 24 ianuarie ca 
sărbătoare naţională. Intervin conservatorii L. Catargiu şi D. Ghica, 
spre a menţiona că o vor accepta ca serbare naţională, dar după discuţii 
şi vot. Ultimul afirmă că nu poate stabili dacă 24 ianuarie este mai 
mare decât 10 mai, însă, dacă este precum propune N. lonescu, atunci 
vor fi mai multe sărbători decât zile de lucru.“ 

Patimile politice tensionaseră într-atât relaţiile dintre gurpările 
politice, încât se ajunsese la diminuarea semnificației însăşi zilei de 
24 ianuarie, numai din aversiune faţă de domnitorul Unirii, 
Alexandru loan Cuza. Pentru a se ieşi din impasul survenit în cadrul 
şedinţei Adunării, întrunite în chiar ziua de 24 ianuarie, P. Grădişteanu 
a propus ca deputaţii să recunoască această zi ca sărbătoare naţională, 
trecând la ordinea zilei. Ion Ghica, din nou, face remarca inexistenţei 
unei legi în acest sens, deşi ” ziua de 24 ianuarie este o zi glorioasă 
pentru România, este una din paginile cele mai frumoase ale acestei 
naţiuni, nimeni nu o contestă”. El conchide că deputaţii au libertatea 
de a suspenda sau nu şedinţa, dar nu trebuie să rezulte din discuţii ca o 
imputare făcută guvernului, căci nu-i aparţine lui decizia. D. Ghica nu 
este însă de acord cu propunerea de trecere la ordinea zilei sub motivaţia 
expusă de P. Grădişteanu.“* 

După alte intervenţii pro sau contra, a luat cuvântul liderul grupării 
liberal-radicale, Ion C. Brătianu. El consideră că sărbătorile naţionale 
sunt un cult care trebuie observat tot atât precum cel religios. Problema 
care s-a ridicat nu este una oarecare şi nu trebuie să se treacă atât de 
uşor peste ea, pentru a nu se crede că există deputaţi în Camera actuală 
care s-ar împotrivi unui mare eveniment istoric, precum au fost şi 1821, 
1848, evenimente tot atât de sacre, mai vechi şi poate de aceea "mai 
măreţe decât 24 ianuarie”. Națiunea română este datoare a serba aceste 
evenimente. Pusă la vot, închiderea discuţiei este respinsă. A luat 
cuvântul M. Kogălniceanu spre a-şi exprima regretul că guvernul nu a 

luat măsura ca 24 ianuarie să fie ţinută ca sărbătoare naţională, adică 
zi nelucrătoare. Propune totuşi ca, odată întrunită, Adunarea să lucreze, 
ceea ce atrage obiecţia lui N. Ionescu, care-şi susţine propunerea de 
amânare a şedinţei. lon C. Brătianu nu este de acord, motivând că 
există şi alte evenimente de acest fel. S-a comis o greşeală, care nu 
poate fi nicicum reparată decât strigând: "Să trăiască România una şi 
nedespărţită, să trăiască Unirea şi 24 ianuarie!". A propus apoi ca 
guvernul să elaboreze un proiect de lege pentru stabilirea sărbătorilor 
naţionale, după care discuţiile s-au încheiat prin vot.* 

Intervenţia liderului liberalilor radicali a încheiat incidentul provocat 
de propunerea lui Cezar Boliac în favoarea serbării zilei de 24 ianuarie, 
în mod evident uitată de guvern şi de biroul Adunării. Era un prim 
semnal al reînceperii disputelor politice interminabile, căci, în pofida 
continuării dezbaterilor, nu s-a ajuns la adoptarea bugetului în timpul 
guvernării lui Ion Ghica, deşi se solicitase insistent. 

Cu o Adunare alcătuită din trei grupări politice adverse, deci fără o 
majoritate, guvernului Ion Ghica îi era extrem de dificil să 
supravieţuiască. Consulul general al Franţei la Bucureşti, baronul 
d’ Avril, constata existenţa a 60 de deputaţi conservatori, care aveau 
patru lideri, doi munteni, D. Ghica şi G. Ştirbei, şi doi moldoveni, 
Lascăr Catargiu şi Gr. M. Sturdza. Liberalii radicali şi fracţionişti 
dispuneau de 40 de deputaţi, în frunte cu I. C. Brătianu şi N. Ionescu, 
iar liberalii moderați, sprijinitori ai guvernului, nu depăşeau numărul 
de 20. Liberalii moderați conduşi de M. Kogălniceanu aveau 25 de 
deputaţi. Mai existau 6 deputaţi separatişti.s! 

În condiţiile existente, liberalii radicali îşi intensifică propaganda, 
vizând desigur preluarea puterii, pe care Ion Ghica, lipsit de o majoritate 
în Parlament, nu o mai putea deţine mult timp. Astfel, la întrunirea 
"Societăţii amicilor Constituţiunii” din 30 ianuarie 1867, prezidată de 
C. A. Rosetti, au luat cuvântul I. Marcovici, S. Mihăilescu, V. A. Urechia 
şi Gr. Heliade. În final, liderul Ion C. Brătianu a ținut un lung discurs, 
în scopul de scoate ţara din impas. Adversarii politici atribuie radicalilor 
tot felul de rele intenţii. Pentru a se clarifica tuturor ce urmăresc ei, au 
fost şi vor fi organizate întruniri publice. Radicalii pot fi judecaţi după 
faptele lor trecute şi prezente. Cât priveşte viitorul, ei nu ascund ce vor 
să facă: “Noi niciodată nu am ascuns ce am voit. Am spus voinţa noastră 

în faţa tuturor, acelor atotputernici cu pericolul vieţii noastre chiar, 
căci am crezut că adevărul merită chiar sacrificiul vieţii. N-am esitat 
înaintea nimănuiu şi nici vom esita". 

Ion C. Brătianu reamintea auditorilor săi că liberalii găsiseră ţara 
“sub domnia străinului”. Ea avea un domn pe Tron, dar căruia îi 
poruncea "consulul muscălesc”. Au găsit de asemenea "o clasă 
privilegiată“, care nu era stăpână pe voinţa ei, căci era “braţul voinţei 
străine”. Apoi, o clasă a comercianților, care nu putea înflori sub 
auspiciile absolutismului, ale lipsei de libertate. Ţăranii se aflau sub 
cea mai "ticăloasă stare”. A fost necesară şi s-a înfăptuit abolirea 
vechiului regim şi Unirea deplină: "Vedem că tot ce am dòrit s-a făcut. 
Domnitorul dintr-o familie suverană europeană, Unirea, fără de care 
nu era decât slăbiciune şi cădere pentru români s-au dobândit; 
privilegiile ce sugrumau dezvoltarea poporului român au fost dărâmate. 
Lucrurile ce erau fapte de uriaş s-au dobândit şi ce ne mai rămâne de 
făcut e lesne, n-avem decât'să voim cu toţii şi se va face" 5 

Aceste fapte mari nu aparţin nici lui Rosetti, Kogălniceanu, Panu 
sau altor liberali, care participă la întruniri: "A fost o putere mai mare 
decât a câtorva oameni, pentru ca asemeni lucrări mari să se facă. Ca 
să învingem Rusia, contra căreia Polonia luptă de sute de ani, vărsând 
gârle de sânge, fără folos, ca să dărâmăm privilegiile, contra cărora 
alte naţiuni au luptat de secole întregi cu sacrificii de tot felul, suferind 
persecuţiuni, întemniţări, ca să asigurăm Unirea, pentru care Italiei 
[...] i-au trebuit secole de lupte, de vărsări de sânge şi, în cele din 
urmă, ajutorul puterei armate a împăratului Napoleon, noi, cari 
le-am dobândit cu atâta înlesnire, putem vedea în aceasta altceva decât 
mâna lui Dumnezeu ?". Toate aceste mari înfăptuiri se datoresc nu unui 
om sau unui partid. Ca atare, n-au fost nici învingători. nici învinşi: 
“Toţi să dea glorie lui Dumnezeu şi unanimităţii poporului român, căci 
lor se datoresc aceste mari înfăptuiri ".5% 

Ion C. Brătianu deplângea starea de lucruri existentă în România, 
după atât de mari şi multe înfăptuiri. Este lipsă de dreptate, fiind necesară 
organizarea justiţiei, căci dreptatea trebuie să fie de partea celui care o 
are, nu a celui care o cumpără. Apoi administraţia trebuie să garanteze 
onoarea, averea, interesele, pacea şi libertatea cetăţenilor. Se dovedeşte 
necesară organizarea unei armate pe măsura misiunii istorice a poporului 

român, anume "de a ţine în frâu pofta de mâncare a Rusiei şi a Austriei, 
care vor şti că nu pot să cerce a ne înghiţi, fără să se înece cu baionetele 
noastre". Prefecţii, subprefecţii şi jandarmii trebuie să vegheze la pacea 
şi liniştea cetăţenilor şi nu să fie intrumente ale vexaţiunii administraţiei 
de stat. Liberalii radicali mai doreau organizarea finanţelor, contribuţia 
cetăţenilor nemaifiind un bir, ci o binefacere revărsată în folosul tuturor. 
Biserica românească să se ridice la nivelul misiunii sale, libertatea să 
dobândească deplin temei pe pământul României. Ea se dobândeşte 
prin luminare, prin şcoli, existând mijloacele necesare, dar care încă 
nu sunt utilizate în mod judicios. Aceste dorinţe nu jignesc interesele 
nimănui. Astfel că, acuzaţiile de cugetări primejdioase, comuniste, 
socialiste sunt lipsite de orice temei. Oricine vine la putere trebuie să 
aibă cugetul curat şi pe deplin edificat asupra a ceca ce doreşte națiunea 
şi capacitatea de a îndeplini aceste dorinţe: "Cine se va sui la putere cu 
alte intenţiuni, va fi vai de dânsul !".5S 

Intuind slăbiciunea guvernului Ion Ghica, lipsit de sprijin majoritar 
în Parlament, radicalii liberali intensificau propaganda şi acţiunile pentru 
preluarea puterii. Condiţiile interne şi externe nu le erau însă propice. 
Pe continent, predominau ideologii şi doctrine moderate sau 
conservatoare, cu influență asupra vieţii politice din România. Procesul 
de democratizare avea nevoie de o accelerare, după secole de înapoiere, 
sub vechiul regim absolutist oriental. Foştii paşoptişti, apoi unioniştii 
din 1859, tind la preluarea puterii pentru înfăptuirea celui mai democratic 
program din acel timp. Deocamdată se confruntă în Parlament cu o 
neputinţă de a guverna a cabinetului moderat condus de lon Ghica. 
Astfel, în cursul dezbaterilor proiectului de buget al Ministerului Cultelor 
şi Instrucțiunii publice, a intervenit o întrerupere datorată urgenţei cerute 
în dezbaterea unui proiect de lege referitor la strămutarea Curţii de 
Casaţie la laşi. V. Boerescu apreciază drept foarte gravă întreruperea 
dezbaterii bugetului sub orice pretext. Argumentele deputaţilor de la 
laşi se reduceau la unul singur, anume.contracararea acţiunilor 
separatiştilor. Or, situaţia este precum se prezintă. Populaţia Moldovei 
este în suferinţă, dar nu datorită lipsei Curţii de Casaţie. Alte măsuri 
sunt necesare în scopul urmărit. Încât nu masele solicită mutarea 
Curţii de Casaţie, ci interesele de partid. Mai mulţi deputaţi, între 
care Gr. M. Sturdza, M. Kogălniceanu, Chr. Tell, Gh. Mârzescu, 

C. A. Rosetti, C. Boliac, prezentaseră o propunere Adunării, în şedinţa 
din 4 februarie 1867, referitoare la strămutarea Curţii de Casaţie, pe 
care V. Boerescu o apreciază ca o chestiune de popularitate. G. Costaforu 
a propus dezbaterea proiectului de lege, îndată după votarea bugetului.55 

De unde iniţial lon C. Brătianu fusese contra strămutării Curţii de 
Casaţie la laşi, acum este pentru transferare, motivată de existenţa unei 
mişcări separatiste: "Şi acei separatişti, cari caută să profite de 
suferinţele României, sunt cei cari vor să aducă tulburări şi să 
amăgcască pe popor, să-l distragă de la adevăratele nevoi şi să-l facă 
să alerge după ilusiuni, fiindcă strămutarea Curţii de Casaţiune la laşi 
este o ilusiune, căci nu ar putea aduce un remediu, nu Moldovei, dar 
nici chiar locului unde se mută". Fără voia lui, liderul mişcării, 
N. Rosetti-Rosnovanu, este făcut un om primejdios. Cerându-se 
închiderea discuţiei, M. Kogălniceanu se opune, pentru a susţine 
admiterea urgenţei în dezbaterea proiectului de lege propus. Ion C. 
Brătianu este de acord, dar P. Cernătescu apreciază că problema în 
discuţie nu este atât de gravă încât să comporte o întrerupere a dezbaterii 
bugetului. Diversele amendamente sunt respinse, discuţiile fiind închise. 
Se continuă, aşadar, dezbaterea bugetului.*” 

Dezbaterea bugetului trenează, încât, în şedinţa Adunării din 
13 februarie 1867, Ion Ghica prezenta mesajul domnesc pentru 
prelungirea sesiunii până la 15 martie. Primul ministru mai menţiona 
că, nesimţind sprijinul necesar, guvernul a prezentat demisia 
domnitorului, spre a-i da posibilitatea dea se adresa Adunării pentru a 
constitui un nou guvern, care să aibă încrederea grupărilor politice. 
Împrejurări deosebite au oprit alcătuirea unui asemenea guvern. Acum, 
acest guvern nu mai poate continua fără un vot de încredere. Prelungirea 
dezbaterii bugetului face imposibilă rămânerea la putere. Prin urmare, 
este de datoria Adunării să elucideze situaţia creată: ori are încredere 
şi-l sprijină, adoptând bugetul, ori nu are şi atunci să vină alt guvern. 

Radicalii liberali, având sprijinul unor moderați liberali, presimt 
căderea guvernului şi o forțează. Petre Grădişteanu consideră că bugetul 
nu este al guvernului, ci al ţării. Guvernul n-a prezentat nici o lege care 
să garanteze libertatea individuală sau a presei, o lege pentru 
responsabilitatea funcţionarilor publici. Or, fără aplicare, principiile 
democratice incluse în Constituţie devin literă moartă. Aşadar, 

veritabilele garanţii ale libertăţilor democratice nu stau în Constituţie, 
ci în aplicarea ei. Codul penal datează dinaintea adoptării Constituţiei. 
În consecință, P. Grădişteanu propune să nu se acorde guvernului Ion 
Ghica administrarea veniturilor ţării. El nu propune o acuzare, ci un 
vot de neîncredere în guvern, cu atât mai mult cu cât însuşi guvernul a 
solicitat aceasta, prin vocea primului ministru.s* 

Incitat de afirmaţiile lui P. Grădişteanu, Ion Ghica a cerut urgenţa 
în problema pusă de el, deoarece, încă de la începutul sesiunii se menţine 
o criză guvernamentală, o situaţie anormală. În consecinţă, ţara trebuia 
să afle chiar în acea zi, 21 februarie 1867, dacă mai are sau nu un 
guvern, care în fiecare dimineaţă se aşteaptă a fi schimbat. În interesul 
țării, solicită urgenţa în dezbaterea propunerii lui P. Grădişteanu.% 

Din motive personale sau de grupare politică, deputaţii se pronunţă 
pro şi contra urgenţei. În cele din urmă este admisă urgenţa, dar 
propunerea lui P. Grădişteanu a fost respinsă de către Comisia de delegaţi 
ai secţiilor în care erau 4 conservatori şi 3 liberali. Raportul Comisiei 
era prezentat de conservatorul moderat D. Ghica, sprijinitor al 
guvernului. Rămânea ca minoritatea să-şi motiveze votul, adică 
neîncrederea în guvern. Motivarea este prezentată de către D. Pruncu, 
în numele său şi al celorlalţi doi adepţi ai propunerii lui P. Grădişteanu: 
Ion C. Brătianu şi C. Vericeanu. Se menţiona că guvernul continuă să 
rămână la putere, deşi cunoştea regulile parlanmentare. El nu a reuşit 
să atragă de partea sa o majoritate în Adunare. O luptă directă 
antiguvernamentală nu a fost declanșată, până la ieşirea din amorţire a 
guvernului, cu opt zile în urmă, pentru a acuza Adunarea că a tărăgănat 
adoptarea bugetului. Or, Adunarea nu merită asemenea imputare, fiind 
lipsită de unitate de concepții şi de mijloace cu guvernul. În consecinţă, 
minoritatea este de acord cu propunerea lui P. Grădişteanu.% 

După intervenţii pro şi contra, a luat cuvântul Ion C. Brătianu, care 
face apel la deputaţi să-şi rememoreze votul de încredere acordat 
guvemului cu prilejul împrumutului Oppenheim. A. Lahovari a susținut 
că prin asemenea împrumut se salvează ţara. Or, ţara nu poate fi salvată 
astfel, prin împrumuturi oneroase. De data aceasta, nu ţara se află în 
situaţie anormală, ci guvernul: "Dacă nu am dat mai devreme acestui 
minister [guvern - n.n.] un vot de neîncredere, a fost fiindcă era un 
regim nou; n-am voit să provocăm numaidecât o criză ministerială, şi 

am zis să mai suferim, deşi administraţiunea este foarte slabă şi e o 
amorţire, o somnolenţă în toate, şi numai în rele şi în răutăţi este 
activitate". Or, “într-un regim nou liberal trebuie o tărie de caracter, 
un curagiu, un devotament foarte mare ca să lupte în contra tuturor 
greutăților [...], trebuie să lupte cu bărbăţie, să lupte astfel încât să 
formeze națiunea în libertate, să întărească libertăţile sale, eară nu ca 
să caute să-şi înlesnească acţiunea sa limitând libertăţile publice”. În 
consecinţă, nu este de împărtăşit opinia unor deputaţi, ce susţin să se 
sprijine guvernele care nu supără pe nimeni.“ 

Liderul grupării radicale susţinea că nu există o clasă sau vreun 
interes în ţară, care să nu dorească încetarea activităţii guvernului, çăci 
toate interesele se află în suferință, învinuind Adunarea că nu-i pune 
capăt: “În urma provocării d-lui prim ministru, n-am crezut că trebuie 
să mai aşteptăm şi astăzi este ziua cea din urmă". La aceste afirmaţii, 
Ion Ghica se consideră îndreptăţit să le comenteze. El le apreciază ca 
foarte vagi, lipsite de precizie. S-a afirmat că guvernul este incolor, nu 
reprezintă nici un partid, că nu poate avea sprijinul vreunuia, aşadar 
“un minister fără politică, un minister care ar lucra într-un mod 
misterios, ale cărui aspiraţiuni nu le cunoaşte nimeni”. Primul ministru 
declară că guvernul nu-şi revendică titlul de albi sau roşii: "Am fost 
între oamenii numiţi moderați, adică nu eram nici cu dreapta, nici cu 
stânga, nu împărtăşeam lupta ce esista de mai mulţi ani între aceste 
două partide [...] care se formaseră în Cameră în două tabere; când 
erau unele aspiraţiune ale unora de cari ceilalţi se temeau şi de aici 
temeri de tot felul" ®© 

Idealist în convingerile sale, potrivit cărora urmărea unirea, înfrăţirea 
tuturor capacităţilor din ţară, spre a acţiona în acelaşi scop, lon Ghica 
se considera absolvit de orice învinuire a preopinenţilor săi radicali, pe 
care în fond îi dezaproba şi detesta. El, încă, se mira cum un om ca lon 
C. Brătianu putea să atribuie presupuneri, precum cele afirmate în 
Adunare, care, independent de votul său, nu trebuie să se teamă de 
dizolvare. Declară că el nu va consilia pe domn să aleagă între guvern 
şi Adunare, ci ca, indiferent de ce va decide, să acorde puterea altui 
guvern, pentru ca ţara să intre într-o situaţie normală. În final, supusă 
votului, propunerea lui Petre Grădişteanu a fost admisă cu 59 contra 56 
de voturi.“ 

În aceeaşi zi, 21 februarie 1867, a fost publicat manifestul-program 
al grupărilor liberale radicală şi moderată, care provocaseră căderea 
guvernului prin votul de blam. Înaintea alcătuirii noului guvern, sunt 
dezvoltate principiile liberale-egalitare. Sunt dezvoltate pe larg puncte 
deja cunoscute referitoare la: naţionalitate, libertatea comerțului, 
instrucţiune publică, armată, finanţe, agricultură, industrie, 
responsabilitatea ministerială, justiţie, descentralizare administrativă, 
căi de comunicaţie. Semnau numeroşi deputaţi liberali radicali sau 
moderați, între care: Ştefan Golescu, C. A. Rosetti, M. Kogălniceanu, 
C. T. Grigorescu, Al. C. Golescu, D. Brătianu, lon C. Brătianu, 
N. Fleva ş.a. Acest program va servi în campania electorală.55 

La deschiderea şedinţei Adunării din 22 februarie 1867, lon Ghica 
anunţă prezentarea demisiei guvernului său domnitorului, care va 
desemna noul cabinet. În lipsa miniştrilor din Adunare, s-a convenit să 
nu aibă loc discuţii, deputaţii trecând la lucru în secţiuni.56 

Revenit la guvernare, după un cabinet de unitate naţională cu 
misiunea de a dezbate şi adopta Constituţia, Ion Ghica, un abil diplomat, 
cu vechi şi întinse relaţii la Constantinopol, avusese şi el o misiune 
principală: recunoaşterea internaţională a prinţului şi dinastiei străine. 
El îşi împlinise întocmai această dificilă misiune, prin facilitarea 
călătoriei domnitorului la Constantinopol, învestitura prin firman al 
sultanului şi recunoaşterea acestui act de către marile puteri garante. 

Rămânerea la putere în continuare se dovedea dificilă pentru un 
guvem lipsit de program, alcătuit doar din câţiva prieteni personali ai 
primului ministru, moderați liberali sau conservatori. O guvernare temă, 
lipsită de vigoare, pentru că-i lipsea voinţa politică de a dezvolta prin 
aplicare libertăţile democratice cuprinse în Constituţie. Un asemenea 
guvern era agreat de către domnitor, de Poarta Otomană şi de către 
guvernele marilor puteri, căci, aşa precum menţionase un deputat 
conservator, nu supăra pe nimeni. Într-adevăr, nu supăra pe cei care 
doreau conservarea unei stări de lucruri multumitoare şi liniştite după 
adoptarea Constituţiei şi recunoaşterea dinastiei străine. Singurii 
nemulţumiţi sunt radicalii liberali, care tindeau la o maximă dezvoltare 
prin legi speciale a principiilor democratice înscrise în Constituţie. Ei 
acţionează intens pentru preluarea puterii de la un guvern prezidat de 
un fost paşoptist de-al lor, care a evoluat treptat spre un moderatism 

politic foarte apropiat de conservatorism. 

Or, un regim parlamentar abia instituit comporta o evoluţie accelerată 
spre a lichida numeroasele tare ale trecutului regim absolutist. Urmaşi 
ai vechii aristocrații, moderaţii liberali şi conservatorii s-au opus acestui 
proces accelerat de democratizare. 


2. Un preşedinte moderat al unui guvern dominat de 
radicali 


Perioada revoluțiilor pe continentul european se încheiase prin 
i înăbuşirea celei de la 1848 şi restaurarea unor regimuri moderate sau 
conservatoare. În Franța, patria revoluțiilor, după patru ani de 
presedinție, Napoleon al III-lea s-a proclamat împărat. Sub regimul 
său, Jules Michelet şi Edgar Quinet s-au exilat. Înşişi exilaţii români 
după 1848 au trebuit să părăsească Parisul. Lui Ion C. Brătianu i s-a 
intentat un proces în Franţa, bănuit de complot. Foştii revoluționari 
abia îşi mai aflau adăpost, chiar în ţările cu guverne democratice, 
dominate însă de conservatorism, de liberalism moderat. În aceste țări 
avusese loc un îndelungat proces de democratizare, pe când în România 
abia se înfiripase de un deceniu. Rămânerea în stadiul incipient sau 
moderarea aplicării principiilor democratice, înscrise în Constituţia 
din 1866, constituiau preocupările primordiale ale conservatorilor şi 
moderaţilor liberali, în genere descendenţi din marea aristocrație 
românească, care rămăsese fără privilegiul social, dar şi-l menținea pe 
cel politic, prin neadmiterea votului universal propus de radicalii liberali 
în proiectul de Constituţie. 

Conservarea a ceea ce mai putuseră obţine din privilegiile de 
odinioară era scopul primordial al tuturor ce deţineau încă aceste 
privilegii, care nu dispăruseră în totalitate. În fond, țărănimea, imensa 
majoritate a populaţiei, fusese exclusă de la dreptul de a vota direct pe 
reprezentanţii intitulaţi ai naţiunii. Aceşti reprezentanţi erau aleşii 
colegiilor electorale. Democraţia în România avea încă un lung drum 
de parcurs până la votul universal şi voinţa naţională. Radicalii liberali, 
ca adepţi ai aplicării consecvente a principiilor democratice, raliază 
programului lor categorii largi ale populației rurale şi urbane. Pentru 
ei, desprinderea de trecut trebuia făcută cât mai rapid, prin mijloace 

revoluţionare, adică radicale. Altfel nu concepeau cucerirea 
independenţei şi unitatea naţional-statală. Marile puteri democratice 
europene Anglia şi Franţa susțineau integritatea Imperiului Otoman, 
ca o contrapondere în estul continentului a expansiunii ruse şi austriece. 
Oricât sprijin a oferit Franţa românilor, guvernele sale au observat 
întotdeauna menţinerea integrităţii Imperiului Otoman. 

Menţinerea în grațiile guvemelor europene şi respectarea cu stricteţe 
a Convenţiei de la Paris din 1858 constituiau scopurile primordiale ale 
conservatorilor şi moderaţilor liberali români. Aşa se explică toate 
eşecurile lor atât în politica internă, cât şi cea externă. De îndată ce a 
preluat conducerea statului român, domnitorul Carol I, spre a satisface 
doleanţele puterilor garante, în vederea recunoaşterii pe Tron, a numit 
ca preşedinţi ai consiliilor de miniştri pe vechiul conservator 
Lascăr Catargiu şi pe liberalul moderat, foarte aproape de conservatori, 
Ion Ghica. Ambii au părăsit puterea prin acţiuni concertate ale radicalilor 
liberali conduşi de Ion C. Brătianu, ale fracţioniştilor moldoveni conduşi 
de N. lonescu şi moderaţilor liberali conduşi de M. Kogălniceanu, 
denumiți maişti sau cuzişti. Şefii acestor grupări politice încheie pactul 
de la hotelul "Concordia", alcătuind o coaliţie de centru-stânga, menită 
a asigura bazele viitoarei guvernări. 

Constituirea noului guvern, după demisia lui Ion Ghica, la 21 
februarie 1867, nu a fost o decizie uşoară pentru domnitor. De îndată, 
s-a consultat cu preşedintele Camerei, Lascăr Catargiu, cu Ion C. 
Brătianu, D. Ghica şi M. C. Epureanu. Ultimii doi s-au pronunțat contra 
unui guvern de stânga, însă Carol I agrea un astfel de guvern. 
Consultându-se cu lon C. Brătianu, “care acum, ca şi mai înainte, îi 
este cel mai simpatic din toţi bărbaţii de stat ai ţării şi în care se 
încrede mai mult decât în oricine altul”, domnul îi detectează opinia, 
anume că un guvern liberal nu poate rezista cu o asemenea Cameră, 
dar bugetul trebuia votat, fireşte, de către această Cameră. Ca atare, 
guvernul ar trebui să aibă şi moderați conservatori. Un guvern radical 
ar atratge şi reacţia străinătăţii. Întrucât conservatorii refuzau sprijinirea 
unui guvern de stânga, domnitorul încredința formarea noului cabinet 
moderatului liberal C. A. Creţulescu.& 

Noul guvern liberal a fost alcătuit la 27 februarie/11 martie 1867 
din liberali moderați şi radicali: C. A. Creţulescu şi I. C. Brătianu. 

Deşi avea “simpatii personale" pentru lon C. Brătianu, domnul l-a 
numit prim-ministru pe C. A. Creţulescu, spre a evita eventuale reacţii 
interne şi externe. Este numit totuşi la Ministerul de Interne, portofoliu 
foarte important în extinderea procesului de democratizare, prin 
utilizarea autorităţilor judeţene şi comunale. Din guvern mai făceau 
parte: Ştefan Golescu la Externe, Alexandru Văsescu la Finanţe, 
Dumitru Brătianu la Culte şi Instrucţiune publică, generalul 
Tobias Gherghel la Război. Ministerul Justiţiei era preluat de primul 
ministru, iar cel al Lucrărilor publice ad-interim de D. Brătianu. În 
acest guvern nu existau decât doi moldoveni, ambii fără vreo influenţă 
politică. Primul ministru provenea dintr-o veche familie boierească, 
participant la revoluţia din 1848, aşadar "un excelent patriot, dar de 
o inteligenţă mai mult decât obişnuită”. Dintre toţi, se remarcă 
Ion C. Brătianu, în fond administratorul şef al guvernului, care 
deţinea cel mai important minister. Ceilalţi numiţi erau din aceeaşi 
categorie cu primul ministru.% 

Noul guvern a depus jurământul la 1/13 martie 1867, iar la 
2/14 martie, primul ministru prezenta Adunării deputaţilor mesajul 
domnesc, prin care se făceau cunoscute demisia guvernului lon Ghica 
şi numirea celui nou. C. A. Creţulescu asigura apoi pe deputaţi despre 
crezul politic al guvernului, anume "fidelitate absolută către 
Constituţiune şi fidelitate absolută pentru persoana A.S. Carol I şi 
pentru dinastia lui”. Noul ministru de Interne a solicitat deputaţilor, 
până la prezentarea programului guvernamental, să grăbească dezbaterea 
în secţiuni a proiectului de lege pentru poliţia rurală şi a celui referitor 
la consiliile judeţene, ambele legi fiind de neapărată necesitate. 
N. Ionescu a intervenit pentru a cere explicaţii asupra întârzierii formării 
noului guvern, fără de care Adunarea nu va putea fi clarificată în vederea 
adoptării programului. N. Blaremberg considera că noul guvern nu 
reprezenta nici majoritatea din Adunare, nici coaliția care a dat votul 
de blam guvernului demisionat. De asemenea, constata că unii dintre 
miniştri "au abjurat pe 11] Februariu, au pactizat cu acele persoane de 
cari zicea că îi despart crăpăturile ghețarilor Alpilor”. Ca atare, declară 
că nu poate avea încredere în membrii noului guvern, deoarece “el este 
toxinul de la o margine la alta a ţării”. Aluzia conservatorului moderat 
N. Blaremberg era la adresa radicalilor. Primul ministru răspundea 

că noul guvem nu putea fi expresia unei majorităţi din Adunare, 
inexistentă de altfel. M. Kogălniceanu considera lipite de temei 
aprecierile lui N. Blaremberg, mai ales că numirea miniştrilor constituie 
o prerogativă a domnului.” 

În şedinţa Adunării din 4 martie 1867, preşedintele Consiliului de 
Miniştri a prezentat programul de guvernare. În primul rând, se menţiona 
ca o “religie politică” devotamentul absolut faţă de Domn şi Dinastie, 
apoi faţă de Constituţie, precum şi datoria de a respecta cu sfinţenie 
drepturile politice ale ţării, aplicarea strictă a legilor, ordine şi economie 
în finanţele statului; proiecte de legi în sprijinul unei bune administrații. 
În politica externă se va urma orientarea spre o strictă neutralitate şi 
bune relaţii cu ţările vecine.” 

Domnitorul primea cu satisfacţie admiterea programului noului 
guvern de către Adunare: "perfect dinastic şi constituţional, el nu anunţă 
multe proiecte de legi noi, ci stricta aplicare a legilor existente, 
neutralitatea absolută, înainte de toate stingerea datoriilor contractate, 
spre a se obţine credit; instrucţia publică să servească la luminarea 
poporului, dar să nu se creeze un proletariat de funcţionari; instrucţia 
armatei, fără să se impună statului noi sarcini grele: acestea sunt 
elementele de bază ale programului". 

Dominarea evidentă de către radicali, prin puternica personalitate a 
liderului lor, care deţinea Ministerul de Interne, stârneşte reacţii în ţară 
şi peste hotare. La 5/17 martie 1867, domnitorul Carol I a primit în 
audienţă mai mulţi deputaţi, cu care a discutat despre formarea noului 
guvern. Unii dintre ei satisfăcuţi, însă alţii “între care şi Kogălniceanu, 
bărbat de o inteligenţă remarcabilă, ar dori mai bine să vadă la cârmă 
pe liberali, decât acest minister de compromis". 

Desigur, liderului liberalilor moderați moldoveni, denumiți cuzişti, 
nu-i convenea dominarea guvernului prezidat de un liberal moderat 
muntean de către radicali. De asemenea, "în străinătate, numirea lui 
Brătianu la departamentul internelor n-a făcut. o impresie bună, 
deoarece, judecând după trecutul său de agitator, nu se aşteaptă de la 
dânsul o activitate liniştită, rodnică"."4 

Aversiunea faţă de foştii revoluționari de la 1848, îndeosebi faţă de 
gruparea de stânga condusă de I. C. Brătianu, nu se domolise cu trecerea 
anilor. Dimpotrivă, apar reacţii paradoxale, aparent, din partea unor 

foşti conducători ai revoluţiei, precum lon Ghica, Al. G. Golescu, 
Chr. Tell, M. Kogălniceanu. Domnitorul îşi exprimă însă cât de curând 
satisfacția pentru adoptarea bugetului în Adunarea deputaţilor, la 
9/21 martie 1867, cu 67 de voturi. Deputaţii nu au fost de acord cu 
toate propunerile de economii ale guvernului, în vederea echilibrării 
bugetului, sporind cheltuielile cu 9 milioane de lei: "De când a 
intrat Brătianu în cabinet, s-a observat imediat mai multă viaţă 
şi vioiciune în administraţie”. 

Domnitorul Carol | urmărea reorganizarea armatei, în care scop a 
concediat misiunca militară franceză adusă de Alexandru loan Cuza, 
în favoarea alegerii uneia prusiene, ceea ce a atras vie reacţie în Franţa. 
Sensibil la evenimente, prinţul Carol Anton de Hohenzollem îşi sfătuia 
fiul că nu a venit momentul pentru o ruptură cu Franţa în Orient. Însă, 
atât domnitorul României, cât şi Ion C. Brătianu nu au cedat, fiind 
ambii de acord. Ca atare, la 13/25 martie 1867, a sosit din Berlin 
locotenent-colonelul von Krenski, ca instructor militar, cu acordul 
regelui Prusiei, în pofida opoziţiei guvernului său. Însuşi generalul von 
Moltke afirmase cuvinte elogioase despre von Krenski, despărțindu-se 
cu dificultate de el. Anulându-se concesiunea Godillot, prin vot al 
ambelor Camere, acestea adoptau, la 28 martie/0 aprilie 1867, programul 
de reorganizare a armatei, care preconiza o armată permanentă de 20.000 
de oameni, plus 10.000 în miliţie şi 50.000 de rezervişti.”$ 

În scopul facilitării adoptării proiectului de lege pentru reorganizarea 
armatei, Ion C. Brătianu s-a văzut nevoit să facă unele concesii 
moldovenilor, destul de numeroşi în Parlament. Astfel, în şedinţa 
Adunării din 13 martie 1867, după discuţii în contradictoriu, s-a admis 
strămutarea Curţii de Casaţie la Iaşi cu 75 contra 52 de voturi.” 

Desigur, "o concesie pe care Brătianu, sufletul ministerului 
[guvernului-n.n.], o face Moldovei, pentru ca să-şi păstreze în Cameră 
voturile deputaţilor moldoveni ".P 

O altă concesie va consta în măsuri contra evreilor porniţi în exod 
din Austria şi Rusia, cu consecinţe grave pentru ţară, dar mai ales pentru 
Moldova. Problemă greu de rezolvat, dacă se are în vedere că în prima 
jumătate a secolului al XIX-lea evreii din Moldova se ridicau doar la 
12.000 (2%), iar în 1859 la 119.000, adică 9% din populaţie. Această 
grupare etnică rămâne complet separată de restul populaţiei româneşti. 

Pe de altă parte, argumentele evreilor păreau rezonabile şi plauzibile 
peste hotare.” 

Guvernul liberal se confruntă cu vehemente atacuri în interior din 
partea opoziţiei conservatoare. Astfel, în şedinţa Adunării din 18 martie 
1867, a fost prezentat raportul Comitetului de delegaţi ai secţiilor 
referitor la proiectul Convenţiei adiţionale pentru concesionarea 
construcţiei căii ferate Bucureşti-Giurgiu pe contul statului. Concesiunea 
anterioară fusese calificată drept ilegală. În consecinţă, deputatul 
loan Lecca a propus sechestrarea şi vinderea, după terminarea 
procesului, a averii fostului domnitor Alexandru loan Cuza, pentru 
despăgubirea statului, întrucât, după 2 mai 1864, el îşi asumase toată 
răspunderea. Se mai propunea trimiterea în judecată a foştilor miniştri 
Sau agenţi care au consimţit la încheierea concesiunii, luându-se măsuri 
de sechestrare a averilor lor până la terminarea procesului. 

Conservatorii N. Blaremberg, Chr. Teil, A. Holban apreciază 
condiţiile concesiunii ca fiind oneroase. Primul se referă, în special, la 
Ion C. Brătianu, pe care-l considera "omul lui 11 februarie", iar acum 
este ministru de Interne. P.Grădişteanu respinge, ca fiind nedreaptă, 
imputarea făcută lui ]. C. Brătianu, care nu participase la concesiunea 
căilor ferate din timpul domniei lui Cuza-Vodă.*! 

În şedinţa Adunării din 20 martie 1867 a luat cuvântul 
M. Kogălniceanu, în apărarea fostului domnitor, a cărui avere a fost 
propusă spre sechestrare, pe motiv că el îşi asumase toate puterile în 
stat. O problemă falsă, întrucât miniştrii erau responsabili de actele lor. 
Ca atare, M. Kogălniceanu declara că nu va apăra pe miniştri, ci pe 
fostul domnitor: "Domnitorii se răstoarnă şi miniştrii sunt responsabili. 
Domnul Cuza este al istoriei şi vă conjur a nu urma teoria fatală care 
se pune azi înainte“. Propuneri de acest fel s-au mai făcut şi în trecut, 
spre exemplu Al. D. Ghica. Acum se cere sechestrarea micii averi a 
domnitorului Unirii, care a secularizat averile mănăstirești şi a emancipat 
clăcaşii. Ruga pe I. Lecca să-şi retragă propunerea, dar acesta persista. 
După succinte intervenţii ale lui Ion C. Brătianu, P. Grădişteanu şi 
N. lonescu, Convenţia în dezbatere a fost adoptată cu respingerea 
opiniei minorităţii, inclusiv propunerea lui I. Lecca.*? 

Minoritatea conservatoare din Adunare, sub diverse pretexte, 
încercase o diversiune, prin propunerea de sechestrare a averii, căci nu 

era deloc sigură de reuşită sub o guvernare liberală. Însuşi 
C.A. Creţulescu fusese prim-ministru al lui Cuza Vodă. Cutezanţa dădea 
măsura aversiunii latifundiarilor expropriaţi la 1864. Un contract pentru 
concesionarea construirii căii ferate Bucureşti-Giurgiu fusese încheiat 
sub domnia precedentă cu compania engleză Barkley şi Staniforth, 
retrasă însă după 11 februarie 1866, la fel ca şi concesiunea Godillot 
pentru furnituri militare, construirea de hale în pieţe etc., urmând a li 
se acorda despăgubiri. La 24 martie 1866, Adunarea a votat deja anularea 
concesiunii Godillot, cu o despăgubire de 4 milioane lei, ceea ce 
a satisfăcut pe Napoleon al III-lea.% 

Profund ataşaţi idealurilor de lărgire a drepturilor de autonomie, 
liberalii pun în dezbaterea Adunării proiecte de legi menite a crea un 
sistem monetar naţional şi stabilirea însemnelor statale. Acestea erau, 
desigur, atribute de suveranitate, depăşind cadrul autonomiei. Raportul 
la primul proiect de lege a fost prezentat de preşedintele Comisiei de 
delegaţi ai secţiilor, liberalul moderat D. A. Sturdza, în şedinţa din 
26 martie 1867. Se menţiona necesitatea stringentă a unui sistem'monetar 
naţional, care împiedica dezvoltarea economică. Se propune adoptarea 
sistemului bimetalist, aur şi argint, pentru confecţionarea monedei legale, 
care va fi leul românesc, cu diviziunea în centimă. Monedele vor fi 
de 20, 10 şi 5 lei.” ; 

La dezbaterea generală, C. Bolliac aprecia baterea monedei naționale 
ca "unul din cele mai mari semne de atestare a unei suveranității". Un 
indiciu al acesteia îl constituie efigia domnitorului Carol I pe monedă. 
Liberalii N. Ionescu şi Ion C. Brătianu au propus luarea în considerare 
a proiectului de lege, după unele intervenţii care-l contraziceau pe 
C. Boliac, precum conservatorii G. Ghica, D. Pruncu şi V. Boerescu. 
În şedinţa din 26 martie 1867, avea loc dezbaterea pe articole. C. Bolliac 
a propus să se bată monede de aur şi argint în valoare, pentru fiecare 
metal, de 100.000 lei, cu efigia domnitorului. Ion C. Brătianu a intervenit 
pentru a preciza că guvernul a propus baterea monedelor de aur, argint 
şi aramă, precum în toate statele, afirmându-se integral suveranitatea 
statului. El considera că “nu este efigia care are să afirme suveranitatea 
şi azi nu este cestiunea de a o afirma ci de a o asigura". C. Bolliac 
şi-a retras amendamentul, după intervenţia lui I. C. Brătianu, votarea 
în total a proiectului de lege fiind amânată pentru o şedinţă ulterioară. 

Un al doilea proiect de lege preconiza fixarea şi stabilirea armelor 
(stema şi drapelul) în România. Raportul Comisiei de delegaţi ai secţiilor 
a fost prezentat de M.-Kogălniceanu, în şedinţa Adunării din 26 martie 
1867. Se menţiona adoptarea propunerii ca stema să reprezinte deasupra 
pavilionului coroana deschisă, adică vechea coroană domnească a 
Principatelor Române. Referitor la drapelul naţional, Comisia s-a 
pronunţat contra strămutării ordinei culorilor, aşa cum propusese 
guvernul, care pretinde că actualul tricolor reprezintă Unirea 
Principatelor: "El este un ce mai mult, el este drapelul naţionalităţei 
române din toate ţările locuite de români”. În consecinţă, Comisia s-a 
pronunţat pentru menţinerea ordinii culorilor: albastru, galben, roşu, 
perpendicular, cu albastrul la lemnul stindardului. Scutul va avea forma 
unui pătrat lung, împărţit în patru secţiuni, care închid acvila cu crucea 
de aur în cioc, capul de bour cu crucea între coarne, coroana princiară, 
iar în mijlocul scutului se propunea integrarea scutului domnitorului 
Carol I. Scutul avea drept suport în dreapta un leu, iar în stânga o 
femeie îmbrăcată în costumul strămoşesc dac. Proiectul de lege a fost 
apoi adoptat în şedinţa Adunării din 30 martie 1867, cu 57 contra 
16 voturi.85 

În scopul realizării pactului de la"Concordia", Ion C. Brătianu făcuse 
o concesie fracţioniştilor moldoveni. Astfel, la 21 martie 1867 trimitea 
o circulară prefecţilor, prin care ordona cele mai aspre măsuri contra 
vagabonzilor, înțelegând prin aceasta o invazie de străini, mai ales 
evrei, peste graniţe, după desfiinţarea paşapoarielor. Aceşti străini 
n-aveau mijloace de subzistență, agravând situaţia şi aşa destul de grea 
a locuitorilor ţării, ameninţaţi de foamete din cauza secetei. Cu toate 
că în circulară nu se menţiona cuvântul "israeliți", tocmai despre ei 
era vorba.” 

Problema evreiască era una din cele dificil de rezolvat, în condiţiile 
exodului peste frontierele Austriei şi Rusiei a sute de mii de supuşi 
aparţinând acestei etnii. Domnitorul Carol I, la o întrevedere cu consulul 
general al Franţei, menţiona existenţa în acel moment a 300.000 de 
evrei în Moldova. Astfel, în oraşul laşi, din 80.000 de locuitori, 50.000 
erau evrei. Aglomerările de evrei aveau loc îndeosebi în târguri sau 
oraşe, periclitând starea de sănătate a acestora, din cauza lipsei de 
locuinţe sau a unora precare, insalubre. Ca ministru de Interne, 

Ion C. Brătianu tindea la limitarea exodului, prin luarea acestei măsuri 
restrictive, pe care însuşi domnitorul Carol I o considera “măsură 
igienică” 8 

Asemenea măsură atrage însă o vie iritare a opiniei publice europene. 
Conservatorii şi moderaţii liberali profită, cu intenţia de a-l compromite 
pe radicalul lon.C. Brătianu. Astfel, D. A. Sturdza trimite din laşi 
domnitorului Carol 1, la 3 mai 1867, extrase din ziarul “Dreptatea” cu 
accente antievreiești.’ Alte extrase din "Perseverenţa” şi "Românul" 
erau supuse atenţiei domnitorului, conţinând comentarii antifranceze 
ale ministrului de Război, generalul Tobias Gherghel.% 

Reacţia din partea Franţei nu întârzie, fiind accentuată de măsurile 
contra evreilor luate de ministrul de Interne. Ministrul de Exteme, 
Ştefan Golescu, scriind vărului său Al. G. Golescu, se referea la răceala 
manifestată de împăratul Napoleon al III-lea faţă de români, pe care o 
atribuia răuvoitorilor din ţară şi conduitei lui Ion Bălăceanu, care au 
dat cu totul'altă interpretare dificultăţilor de moment care se opun plecării 
imediate a misiunii militare franceze. Ştefan Golescu spera ca problema 
evreiască să-şi afle o reală apreciere peste hotare.” Iritarea produsă în 
Franţa se dovedea dificil de atenuat. Astfel că, la 11/23 mai 1867, 
sosca de la Paris la Bucureşti profesorul de istorie Ernest Desjardins, 
pentru a face cunoscută iritarea împăratului Napoleon al III-lea fâţă de 
măsurile luate de Ion C. Brătianu contra evreilor din Moldova. Totodată, 
se exprimau bănuieli că guvernul român se lăsa influenţat de Rusia. 
Profesorul fusese recomandat de H. Cornu. În luna iulie 1867, el va 
publica la Paris un pamflet: Les Juifs de Moldavie, defavorabil 
guvernului şi în special lui Ion C. Brătianu, ale cărui circulare au stârnit 
valuri de proteste în Occident.*? 

Din Paris se fac presiuni pentru a determina demisia lui 
Ion C. Brătianu. Domnitorul Carol I este bănuit că primeşte ordine de 
la Berlin, iar lon C. Brătianu de la St. Petersburg. Prinţul Carol Anton 
de Hohenzollern vizitează expoziţia de la Paris şi, cu acest prilej, este 
primit de, împărat, pe care caută să-l convingă de bunele intenţii ale 
fiului său, însă Napoleon al III-lea rămâne neînduplecat. Prinţul 
argumenta şi în favoarea lui I. C. Brătianu, ale cărui fapte 
compromiţătoare ar aparţine trecutului. Împăratul nu dorea decât 
înlăturarea lui de la putere.” 


166 


Într-o scrisoare către H. Comu din 12/24 mai 1867, domnitorul 
Carol I se referea la natura bănuielilor împăratului Napoleon al III-lea 
cu privire la o presupusă politică românească antifranceză : “Preşedintele 
Consiliului este un om cu caracter cinstit şi cu opiniune moderată; 
capacităţile lui I. Brătianu sunt cunoscute, dar acuzaţiile cu care unii 
îl încarcă, din pricina trecutului său politic, sunt poveşti inspirate de 
ura adversarilor. Brătianu a trăit mulţi ani în Franţa şi e plin de 
recunoştinţă şi de caldă simpatie pentru acea frumoasă ţară. Dacă 
partidul liberal e arătat ca partidul roşu, nu e pentru că-şi datoreşte 
aceasta principiilor sale, ci numai pentru opoziţiunea în care se găseşte 
față de conservatori, cari se numesc aici albi. Chiar dacă există în 
partidul liberal câteva elemente revoluţionare, autoritatea lui Brătianu 
ajunge ca să le ţie în respect" 

Conservatorii şi liberalii moderați profită din plin pentru a determina 
demisia lui Ion C. Brătianu. Astfel, conservatori moldoveni trimit o 
petiție domnului, la 12/24 mai 1867, referitoare la măsurile contra evreilor 
luate de ministrul de Interne, pe care-l dezaprobă.” D. A. Sturdza scria 
lui Ion Ghica, la 13 mai 1867, că dacă domnitorul nu schimbă pe 
Ion C. Brătianu şi el şi ţara vor pierde. El denunța "partidul demagogic", 
care încearcă să organizeze o "revoluție", dându-şi mâna cu 
M. Kogălniceanu. D. A. Sturdza îndemna pe lon Ghica să sfătuiască 
bine pe domn. El însuşi îi trimisese o scrisoare francă şi energică, în 
care nu i-a ascuns nimic.*$ 

` La 14/26 mai 1867, Franţa, Anglia şi Austria reacţionau contra 
măsurilor lui Ion C. Brătianu. Guvernul promitea cercetarea cazurilor 
de către o comisie la laşi şi revenirea expulzaţilor. Ministrul de Interne 
publica în "Monitorul" din 16/28 mai 1867 textul tuturor legilor 
adoptate în Moldova contra evreilor, începând cu 1804, prin care li se 
interzicea arendarea de pământ şi cârciumi. Ca atare, el menţiona 
existenţa unor dispoziţii care au fost reactualizate.*” 

Un schimb de telegrame avea loc între împăratul Napoleon 
al III-lea şi domnitorul Carol I, la 14/26 mai 1867. Suveranul francez 
făcea cunoscută impresia negativă asupra opiniei publice din ţara sa 
faţă de "persecuţiunile ale căror victime se zice că sunt israeliţii în 
Moldova". Îşi exprima nedumerirea, mărturisind că nu-i venea să 
creadă că "guvernul luminat" al prințului Carol I ar autoriza "mäsu 

atât de contrare umanităţii şi civilizaţiunii”. În telegrama de răspuns, 
suveranul României asigura pe împărat că nu este mai puţin preocupat 
de soarta israeliților, însă “măsurile ce guvernul a crezut că trebuie să 
ia n-au nimic excepţional şi intră în dreptul comun”. În cazuri de 
abatere, va lua măsuri pentru pedepsirea funcţionarilor care şi-au depăşit 
atribuțiile.” f 

Din Paris, însărcinatul cu afaceri al României făcea cunoscut, la 
18/30 mai 1867, că Ad. Crémieux, preşedintele Alianței Israelite 
Universale, publicase o scrisoare "foarte măgulitoare pentru prinț, 
dar cu desăvârşire nimicitoare pentru minister [guverm-n.n.]". 
La 20 mai/1 iunie 1867, se consemna: “'Nenorocita chestiune evreiască 
ia proporții tot mai mari în presa străină şi poporul român, cel mai 
tolerant din toate popoarele creştine, apare în lumina unui 
fanatism religios cum numai vârsta de mijloc a cunoscut". 

În mod paradoxal, se făcea vinovat un tânăr stat abia unificat, 
România, încă dependent de Poarta Otomană, dar cu cea mai liberală 
Constituţie, că nu putea primi atât de numeroşii evrei pe cât ar fi vrut 
să se refugieze din imperiile autoritare sau absolutiste vecine. Nu era 
nicidecum vorba de intoleranţă religioasă, ci de imposibilitatea materială 
spre a asigura un cămin adecvat pentru sutele de mii de noi veniţi, în 
mare parte în Moldova. Măsurile de limitare a exodului sunt interpretate 
abuzive, inumane, exagerându-se cu bună ştiinţă. Din care motiv, 
H. Cornu scria domnitorului Carol I că opinia publică franceză devine 
tot mai antiromânească, iar dacă guvernul liberal se dovedeşte cu 
adevărat devotat prinţului, ar trebui să demisioneze deîndată. Carol I 
răspunde, apărând energic pe Ion C. Brătianu, pe care l-a înștiințat 
despre opinia formată despre el în Franţa. S-a arătat dispus să 
demisioneze, pentru a nu compromite pe suveranul său în faţa Europei, 
dar Carol I considera că este un sacrificiu prea mare, Ion C. Brătianu 
fiind “unul din oamenii de stat cei mai capabili din România”. El are 
sprijin în clasa de mijloc şi în micii proprietari rurali, fără a-i linguşi. 
În nici un caz, nu este un instrument al “partidului mazzinist", deoarece, 
încă de la 1848, a militat pentru prinţul străin ereditar în România, 

` ceea ce a şi înfăptuit.1% 

Domnitorul Carol I apăra în acelaşi fel pe Ion C. Brătianu în faţa 
profesorului francez E. Desjardins, primit în audienţă.'*'H. Cornu 

mărturisea lui P. P. Carp, aflat în capitala Frânţei, că împăratul cunoştea 
totul: "Napoleon III a fost foarte rece şi a exprimat hotărârea sa 
de a nu mai trimite misiune". Doamna Cornu se îndoia că-şi va 
schimba opinia: “el este nemulţumit de asemenea de d'Avril, căruia 
i se reproşează de a fi susţinut pe Brătianu“? Liderul junimist 
considera că "opinia publică şi guvernul francez sunt atât de pornite 
contra guvernului [român-n.n.], încât orice dezninţire n-ar face decât 
să compromită agenţia [diplomatică-n.n.), fără a ajuta guvernul". 
Singura soluţie constă în retragerea lui Jon C. Brătianu din guvern.1% 

În timp ce Comunitatea israelită din laşi reclama domnitorului unele 
abuzuri considerate din ordinul lui Ion C. Brătianu'%, - moderatul liberal 
D. A. Sturdza îl denunța pe aceleaşi motive, dar încă mai mult, pentru 
întreprinderea unei agitaţii demagogice şi socialiste la Iaşi, de conivenţă 
cu “clica profesorală ostilă stabilirii monarhiei", în frunte cu N. lonescu 
şi Al. Holban: "Stânga vrea o răstumare. Ordinea socială nu-i convine, 
căci, fiind în majoritate un partid ignorant, nu se pricepe să guverneze". 
Moderaţii liberali dezagrează profund avansurile anarhiei, urii şi 
dezordinii.195 

Înverşunarea liberalilor moderați munteni, care deţinuseră puterea 
sub guvernul Ion Ghica, depăşeşte orice limite, întrecând chiar pe cea 
a conservatorilor. A flat în străinătate, D. A. Sturdza scria lui Ion Ghica, 
precum că fusese respectuos în scrisoarea către domn, însă a spus 
adevărul despre lon C. Brătianu şi despre pericolul menţinerii sale în 
guvern. Desigur că scrisoarea a displăcut suveranului, deoarece 
secretarul său É. Picot i-a mărturisit: "A.S. cunoscând devotamentul 
vostru a fost în mod penibil afectat de scrisoarea voastră". Prin urmare, 
domnul nu vrea să asculte ce nu-i place, adică adevărul. Desigur, 
I. C. Brătianu nu l-a trădat pe Carol I, dar a sacrificat interesele ţării 
sale unei ambiţii de nivel scăzut .196 

Dată fiind situaţia politică tensionată, domnitorul Carol I, într-un 
schimb de scrisori cu fostul domnitor Alexandru loan Cuza, care 
solicitase intrarea în ţară, la moşia sa Ruginoasa, menţiona că a supus 
cererea sa Consiliului de Miniştri, care a decis că nu este înţelept să se 
grăbească a reintra, fiind chiar în propriul interes al solicitantului.!07 

Aversiunea contra liui Ion C. Brătianu era în creştere. Dacă guvernul 
francez şi Napoleon al III-lea se lăsau influenţaţi de propaganda 

antiromânească din presă, dacă înşişi conservatorii români vădeau 
înclinația tradiţională pentru atacarea liberalismului radical, devine mai 
puţin rezonabilă înverşunarea liberalilor moderați munteni. Astfel, 
D. A. Sturdza continua filipicele sale contra lui lon C. Brătianu: “Sunt 
indignat - scria el lui C. Hurmuzaki - ca român şi ca om de măsurile 
burbare şi ruşinoase luate de Brătianu şi compania în contra evreilor”. 
Considera că aceste măsuri au şi partea lor bună, anume de a face 
cunoscută în afară "compania Rosetti-Brătianu, cu noul sistem liberal 
de chiverniseală [...], o companie de oameni ticăloşi". Un liberal, dar 
moderat, afirma că “patriotismul Brătianului şi companiei, cântat şi 
trâmbiţat tot de d-lor, e curat un nou sistem de exploataţiune şi de 
chiverniseală, organizat cu o obrăznicie şi o neruşinare cum nu S-a 
mai văzut. Trebuie înțărcată vaca, pentru care o mule d-lor prea din 
cale afară: bugetul trebuie redus fără cruţare şi stiematizaţi acei cari 
nu ştiu altfel trăi şi lucra decât sugând munca altora prin buget. lată 
opiniunca mca: aceasta este singura lucrare care trebuie făcută. Să 
lăsăm pe aceşti mizerabili să vadă că omul pentru a trăi trebuie să 
lucreze cu onestitate, iar nu să umple lumea de venin şi să persecuteze 
pe alții. Sperez că vei fi văzut la laşi pe Domn şi-i vei fi vorbit cu 
autoritatea şi sinceritatea ce ai" 1% 

Exagerat şi pătimaş, D. A. Sturdza îi trata pe alţi liberali, dar radicali, 
drept exploatatori, mereu în competiţie pentru chiverniseală, mizerabili 
care-şi văd numai de propriile interese. Desigur, acestea erau mai mult 
decât simple etichetări, de-a dreptul infamii la adresa foştilor 
revoluționari de la 1848, promotorii instituţiilor române moderne, 
apărătorii şi propagatorii libertăţilor democratice. Nu li se ierta 
radicalismul în adoptarea reformelor, deci accelerarea procesului de 
democratizare. Liberalii moderați şi conservatorii întreprind călătorii 
peste hotare, spre a denunța opiniei publice şi guvernelor radicalismul, 
revoluţionarismul, ideile socialiste sau comuniste ale lui Ion C. Brătianu, 
cu scopul înlăturării sale de la guvem. 

Acţiunile concertate de denigrare sfârșesc prin a reuşi. La 29 iulie/ 
10 august 1867, Ion C. Brătianu îşi prezenta demisia, pentru a nu cauza 
țării şi suveranului ei imaginea făcută la Paris de către o presă 
duşmănoasă. Domnitorul Carol I i-a primit demisia cu “mare neplăcere”. 
Primul ministru a declarat chiar că “fără Brătianu, pe care-l consideră 

sufletul cabinetului, nu poate să-şi continue funcțiunea şi cabinetul 
întreg demisionează" 1» 

La 4 august 1867, C. A. Creţulescu scria domnitorului, exprimându-și 
recunoştinţa pentru scrisoarea trimisă. El relata că, în ziua de 3 august 
1867, 400 de persoane au manifestat în faţa locuinţei sale. O delegaţie 
s-a urcat spre a-i face cunoscut că, în mod spontan, cetăţenii s-au decis 
să vină la locuinţa sa pentru a-l ruga să se facă interpretul sentimentelor 
lor pe lângă domn spre a exprima regretele care inspiră, în genere, 
populaţia Capitalei, la retragerea lui Ion C. Brătianu şi a celorlalţi 
membri ai guvernului 1. 110 

De îndată, secretarul domnitorului Carol I, É. Picot, informa la 
Paris pe Ad. Crémieux, preşedintele Alianţei Israelite Universale, despre 
demisia lui Ion C. Brătianu, care se consideră singurul responsabil de 
măsurile care au stârnit atâtea reacţii: "Fără îndoială, este necesar, 
este urgent de a lua măsuri de a aduce populaţia israelită a ţării pe 
calea civilizaţiei moderne şi a o determina să nu mai privească acest 
frumos pământ al Moldovei ca un pământ destinat obţinerii de profituri 
abuzive, dar ca însuşi un sol al patriei, şi nu este o sarcină mică şi o 
glorie mediocră de a colabora la această operă de progres. Primul 
punct, punctul capital este de a nu face nimic care ar putea semăna cu 
o speculație sau cu o simplă tracaserie. Legislatorul nu trebuie să 
procedeze decât pe cale de dispoziţie specială şi să nu edicteze decât 
măsuri comune tuturor" 

Emile Picot asigura pe interlocutorul său că va studia şi va supune 
celor mai străluciți membri ai Facultăţii de Drept din Paris problema 
evreiască, din punct de vedere juridic, pe care o va consemna într-o 
broşură. Îşi exprima speranţa într-o soluţie amiabilă.12 

Evident, aceasta era realitatea, prezentată ca atare lui Ad. Crémieux, 
care exercitase atâtea:presiuni pentru înlăturarea lui Ion C. Brătianu, 
acuzat, în mod exagerat şi nedrept. Atacurile concertate contra sa, din 
interior şi exterior, au reuşit să-l îndepărteze tocmai când începuse o 
veritabilă operă de reorganizare administrativă, în calitate de ministru 
de Interne. E] preconizase măsuri pentru descentralizarea administrativă 
chiar înainte de a veni la putere, într-un apel către alegători, publicat în 
"Românul" din 13 octombrie 1866. Preluând conducerea Ministerului 
de Interne, a trimis circulară prefecţilor, la15 aprilie 1867, în scopul 

iuării de măsuri pentru lărgirea autonomiei comunale. La 22 aprilie 
"1867, a emis o altă circulară pentru stabilirea atribuţiilor primăriilor 
comunale. La 14 iunie 1867 se adresa prefecţilor pentru a stăvili 
dezordinea din administraţie, înlăturarea abuzurilor şi impulsionarea 
producţiei agrare.1!? 

Activitatea liderului liberalilor radicali la importantul Minister de 
Interne este întreruptă, fiind reluată în cadrul guvernării ulterioare, 
aparţinând în întregime radicalilor. Conservatorismul dominant pe 
continent, după restauraţia cauzată de înăbuşirea revoluțiilor de la 1848, 
făcea deosebit de dificilă activitatea foştilor lideri. Este cazul radicalilor 
liberali români, care nu descurajează în nici o împrejurare. Cu tenacitate, 
perseverenţă şi încredere nestrămutată în idealurile lor democratice, pe 
care le considerau utile împlinirii dezideratelor naţionale ale 
independenţei şi unităţii naţional-statale, radicalii liberali reuşesc să 
preia în întregime puterea, fără participarea moderaţilor, pentru a pune 
în aplicare programul lui de maximă expansiune a libertăţilor 
democratice, fără precedent în istoria românilor. 

Capitolul V. 
Accentuarea radicalismului în opera de guvernare 


1. Dominația liberalilor radicali în viaţa politică 


Presiunile exercitate asupra guvernului C. A. Creţulescu urmăreau, 
de fapt, numai îndepărtarea incomodului ministru de Interne. Pentru a 
nu cauza imaginii ţării şi suveranului ei, Ion C. Brătianu a demisionat, 
însă demisia sa a antrenat pe cea a întregului guvern. Primul ministru, 
pe motiv de sănătate, a declarat că sc retrage, o dată cu cl, şi ceilalți 
membri ai guvernului. Domnitorul a invitat pe profesorul universitar 
de drept C. Bosianu, un liberal moderat, să alcătuiască un guvem. 
Refuzând, el sugerează suveranului să constituie tot un guvern liberal, 
anume radical, întrucât dispune de o majoritate în Adunare.! 

Constituirea unui guvern radical se dovedea însă dificilă, din cauza 
puternicelor aversiuni interne şi externe. Scopul radicalilor era de a 
avea un mecanism de stat cu profunde rădăcini. În Moldova existau 
prea puţini “roşii”, încât s-a impus o colaborare cu “fracţioniştii“. Ion 
C. Brătianu a efectuat o călătorie la laşi prentru a stabili bazele 
colaborării. El recurge la compromisuri cu ei în problema evreiască, 
spre a le atrage colaborarea. Din acest moment, conservatorii 
considerau că I. C. Brătianu pactizase cu “partidul socialist", în fapt 
tot liberal radical, republican, dar adversar al prinţului străin şi al creşterii 
afluxului de evrei în Moldova. Pentru care motiv, “fracţioniştii”, adică 
radicalii moldoveni, vor crea multiple dificultăţi radicalilor munteni.2 

Separatiştii din Moldova profită de situaţie pentru a reproşa domnului 
că şi-a sacrificat guvernul datorită presiunilor externe. Concomitent, 
sosesc necontenit telegrame din ţară, prin care se solicită rămânerea lui 
Ion C. Brătianu la guvernare, După consultarea domnitorului cu unii 
lideri liberali, la 3/15 august 1867 a acordat sarcina formării noului 
guvern radicalului liberal Ştefan Golescu, considerat “partizan al 
liberalilor", lipsit însă de “energia necesară spre a realiza nobilele 
intenţii de care e pătruns, fiind o fire blândă"? 

Premierul desemnat nu era numai un partizan, ci un liberal radical 

el însuşi, la fel ca fratele său, generalul Nicolae Golescu. Ambii fuseseră 
aghiotanţi ai domnitorului Al. Dim. Ghica, contribuiseră la izbânda, 
timp de trei luni, a revoluţiei de la1848, participaseră la Unire, aducerea 
prinţului străin şi instaurarea monarhiei constituţionale şi regimului 
parlamentar.* 

Datorită firii lor "blânde" şi unui mare prestigiu dobândit ca demnitari 
de stat, au fost şi vor fi utilizaţi acum ca miniştri şi prim-miniştri. 
Pentru că nu era nici acum posibilă numirea lui Ion C. Brătianu la 
conducerea guvernului, domnitorul recurge la bunele oficii ale lui 
Ştefan Golescu. Astfel că, la 17/29 august 1867, "după lupte grele” se 
constituie noul guvern. Prin decret domnesc, se primea demisia 
colectivă a fostului guvem şi se numea un altul, alcătuit din Ştefan 
Golescu, preşedinte şi ministru de Interne, Ludovic Steege la Finanţe, 
Dumitru Brătianu la Lucrări publice, Al. Teriachiu la Externe, 
Anton Arion la Justiţie, Dimitrie Gusti la Culte şi Instrucţiune publică, 
colonelul George Adrian la Război." 

Deocamdată, din noul guvem nu făcea parte şi Ion C. Brătianu, 
care provocase demisia celui precedent, sub presiuni externe şi interne. 
Preocuparea lui primordială în perioada vacanței parlamentare o 
constituia eventuala călătorie în Europa occidentală, spre a detecta opinii 
şi a linişti spiritele surescitate contra sa în timpul guvernării precedente. 
Cu toate acestea, guvernul a fost întâmpinat cu neîncredere generală, 
dorindu-i-se o perioadă scurtă. Cu excepţia lui L. Steege, un sas 
naturalizat, membrii guvernului aparţineau stângii, adică radicalilor 
liberali, denumiți “roşii”. În afara lui şi a lui D. Brătianu, ceilalţi miniştri 
erau consideraţi oameni politici mediocri, fără influenţă în ţară. În 
programul său, noul guvern promitea dezvoltarea agriculturii şi 
descentralizarea administrativă.’ 

O criză guvernamentală este prefigurată la 27 august/8 septembrie 
1867, datorată ministrului Justiţiei Anton Arion, care a destituit un 
mare număr de magistrați ostili liberalilor, ceea ce a nemulţumit pe 
miniştrii moldoveni Al. Teriachiu şi L. Steege, care ameninţă cu demisia, 
dacă măsura nu este anulată. Anton Arion preferă să demisioneze, fiind 
înlocuit cu Grigore Arghiropol, la 29 august/10 septembrie 1867, 
considerat un “bărbat fără influenţă şi fără suprafaţă politică”. 

În pofida unor dificultăţiu iniţiale, guvernarea radicală va marca o 

dezvoltare semnificativă în viaţa politică, întrucât: "Pentru prima dată, 
o grupare politică cu un program coerent preia frânele puterii”. Radicalii 
liberali vor crea o nouă ordine administrativă, obţinând numeroase şi 
importante succese legislative. Din necesităţi interne, se văd nevoiţi să 
colaboreze cu fracţioniştii moldoveni, care le-au pricinuit mari 
dificultăţi. Una dintre acestea va fi acutizarea problemei evreieşti. 
Concluzia lui E. Desjardins, care efectuase o călătorie în România şi 
publicase un pamflet, în iulie 1867, precum că s-ar urmări distrugerea 
rasei evreieşti, era exagerată şi falsă, deoarece guvernarea radicalilor 
liberali va fi cu mult mai fecundă. Şi-a atras însă adversităţi politice 
interne şi externe, care-i vor cauza căderea, la finele anului 1868.5 

Înainte de plecarea sa la Paris, lon C. Brătianu a sugerat domnului 
să convoace Parlamentul de îndată în sesiune extraordinară, spre a 
consolida poziţia guvernului. La 11/23 septembrie se îndrepta spre 
capitala Franţei: "Cu firea lui simpatică, va reuşi, desigur, să înlăture 
toată neîncrederea cercurilor influente".? 

A doua zi, Pia Brătianu scria lui Ghiţă Enescu: “Brătianu a plecat 
eri la Paris, oamenii politici sânt teribili, îi cunoşti dăstul, n-ai trebuinţă 
să ţii descriu eu [...]. Brătianu zice că trebue să se întoarcă pentru 
dăschiderea Camerei, Dumnezeu ştie”. 

Situaţia politică internă se menținea cu dificultate, fiind tensionată. 
La Berlin se zvonea că persoane influente din Franţa îndemnau pe 
Alexandru loan Cuza să uneltească în ţară. O criză guvernamentală 
părea iminentă prin intenţia de demisie a lui L. Steege, care nu dispunea 
de credite spre a remedia grava situaţie financiară. Ofițerii nu-şi 
primiseră soldele de două luni. Domnea o insatisfacţie generală, de 
care era făcut răspunzător guvernul, împreună cu domnitorul. De aici o 
neîncredere în guvern şi intrigi de culise contra lui, concomitent cu o 
ostilitate externă din partea Austriei şi Franţei, care dau speranţe mişcării 
separatiste din Moldova. Fără optimismul caracteristic, domnul nu avea 
cum să facă faţă dificultăţilor care sporeau într-un climat de neîncredere 
şi rea-credinţă. Conservatorii şi moderaţii liberali fremătau şi unelteau 
contre radicalilor aflaţi la putere. Dimitrie Ghica s-a prezentat în audienţă 
la domn pentru a-şi exprima neîncrederea în politica externă a 
guvernului, care nu este capabil să facă faţă situaţiei, mişcarea separatistă 
şi antidinastică fiind în creştere. Un remediu devine posibil numai printr-un 

guvern de coaliţie din ambele grupări principale, adică liberali şi 
conservatori. Şi liberalul moderat M. Kogălniceanu atrage atenţia 
domnului asupra gravităţii situaţiei din Moldova. Existau temeri de 
complicaţii externe din cauza ostilităţii Franţei, Austriei şi Rusiei. 
Îndeosebi Franţa manifesta această ostilitate. 

Multe depindeau de rezultatele vizitei lui lon C. Brătianu. Despre 
el, prinţul Carol Anton de Hohenzollern scria fiului său că acest "bărbat 
de mare tulent rămâne omul situaţiei şi al viitorului“. Deocamdată nu 
putea ocupa funcţia de prim-ministru din cauza ostilităţii Franţei, însă 
putea fi mai util în culise decât direct, adică la guvern.!? 

Ajuns în capitala Franţei, lon C. Brătianu scria soţiei sale, la 
7 octombrie 1867, că primise misiune din partea domnitorului Carol I 
spre a se duce acolo în scopul de a contracara propaganda 
antiromânească. La Paris sosise tocmai când se declanşase o criză 
politică, ceea ce-i produce pierdere de timp: "Lucrurile noastre n-ar 
merge rău, căci nu dispoziţiunile guvernului împărătesc sunt rele, ci 
intrigile boierilor, cari toţi şi-au concentrat puterea d-a amăgi Europa 
în privinţa noastră. Unii o fac cu intenţiune, iar alţii orbiţi de pasiune 
şi de interese meschine. Presa, cu toate acestea, a început să se 
desmeticească şi sper că în curând să se deştepte şi guvernul. Astăzi 
văd pe Napoleon”. La 17 octombrie, scria din nou: "Aici lumea ne 
revine şi sper mult”. La 21 octombrie, făcuse o vizită prinţului 
Carol Anton de Hohenzollern. Ruga pe soţia sa să fie informat primul 
ministru Ştefan Golescu, precum că legăturile cu presa franceză merg 
foarte bine, sperându-se că în curând presa liberală va fi de partea 
guvemului român. “Cine ne face însă mult rău, mai mult decât clica 
boierească, este acela care a trimis dulceaţa ta de piersici acasă, în 
loc s-o dea pentru cine era destinată... El aleargă în toate părţile, la 
Paris, tripatează cu Ghica şi cu prinţul Sturdza... şi totodată, prin 
indiscreţiuni calculate, compromite pe stăpânul său lângă guvernul 
francez. Lângă tatic [prinţul Carol Anton de Hohenzollern-n.n.], ne 
sapă cu multă abilitate şi îl face să fie contra noastră. Tovarăşul lui, 
deşi rău cu dânsul, dar fiind un neghiob şi înşelat de Ghica şi de Stundza, 
asemenea scrie la Paris trăsnete şi fulgere contra noastră. Stare 
politică la Paris stă foarte rău"? 

Evident era vorba de Ion Bălăceanu, care revenise în postul său de 

„agent diplomatic la Paris. Liberal moderat, el era în strânse legături 
amicale cu Ion Ghica şi D. A. Sturdza, liberali moderați, dar aprigi 
adversari ai radicalilor aflaţi la guvern. Ei erau chiar mai ostili şi 
periculoși decât conservatorii, denumiți boieri de către Ion C. Brătianu. 
În demersurile şi acţiunile lor de culise, moderaţii conduşi de lon Ghica 
subminau guvernele radicale, pe care le voiau înlăturate, spre a prelua 
puterea. Din care motiv, acționau atât peste hotare, cât şi în țară. Astfel, 
Ştefan Golescu informa pe vărul său Alexandru G. Golescu, la 
7/19 octombrie 1867, că garda naţională din Bacău se răzvrălise și va 
fi dizolvată, căci compromite instituţia. În Adunarea deputaţilor, 
“cuziştii, reacţionarii şi nemulțumiții de posturi îşi dau mâna: ci vor 
din prima şedinţă să dea un vot de blam: cel puţin aşa propovăduiesc 
în public: şi în cazul unei dizolvări a Camerei, pe care ei o prevăd ca 
urmare a votului de blam, dl. Kogălniceanu declară separarea iminentă, 
căci, zice el, deputaţii moldoveni aleşi nu se vor mai duce la Bucureşti. 
Cine va trăi va vedea, numai domnul să persiste pe calea pe care a adoptat- 
o. Dacă se poticneşte, nu prevăd nimic bun“. Peste patru zile, informa 
că primise o scrisoare de la lon C. Brătianu din Paris, prin care semnala 
că se contesta dreptul României de a încheia convenţii speciale cu 
puterile garante, atingând toate problemele în litigiu. Se trimitea o copie 
lui Al. G. Golescu, spre a o utiliza la Constantinopol cum va considera 
mai bine, mai ales pe lângă ambasadorii Rusiei şi Angliei.!4 

Situaţia politică internă era tensionată de uneltirile conservatorilor 
şi moderaţilor liberali. La 25 octombrie/6 noiembrie 1867, s-a deschis 
o sesiune extraordinară a Parlamentului. În mesajul domnesc se motiva 
convocarea datorită sprijinului ce trebuie dat guvernului, care nu dispune 
de sumele necesare spre a acoperi cheltuielile neprevăzute. Aşadar, 
Adunarea deputaţilor este invitată de a se ocupa în regim de urgenţă cu 
dezbaterea proiectelor de legi referitoare la poliţia rurală, îmbunătăţirea 
armelor, dotarea armatei, concesiunea unei căi ferate Suceava-laşi- 
Galaţi-Focşani-Bucureşti, pentru care guvernul a şi încheiat o convenţie 
provizorie.’ 

Reîntors de la Paris, Ion C. Brătianu opinează pentru dizolvarea 
Adunării deputaților, căci numai în acest fel "s-ar putea limpezi situația". 
La 27 octombrie/9 noiembrie 1867, domnitorul îl numea ministru de 
Finanţe, dând dovadă de cutezanță în faţa atitudinii împăratului Franței, 

căruia i-a acordat formal satisfacţie, “dar a ridicat pe energicul Brătianu 
la o situaţie conducătoare, după cum pretind necesităţile interne”. 
Astfel, în loc de o redresare, finanţele s-au deteriorat, încât nu s-au mai 
plătit salarii de două luni.!6 

În şedinţa Adunării din 30 octombrie 1867, Chr. Tell a ţinut să 
precizeze că guvernul în programul său a menţionat o problemă foarte 
gravă, anume că “finanţele statului sunt în dezordine". Ca atare, se 
cere un bil de indemnitate (vot deblam). Ministrul de Finanţe, 
dimpotrivă, afirmă că nu este dezordine în finanţe. N. Blaremberg 
constată o contradicţie între ministrul de Finanţe, Ion C. Brătianu, şi 
colegii săi de guvern. Solicită cu precădere prezentarea proiectului de 
lege pentru construirea căii ferate în Moldova. Ministrul de Finanţe 
răspunde că nu toţi miniştrii pot să cunoască bine situaţia ministerului 
lor.!7 

Evident, opoziția urmărea împiedicarea activității guvernului, 
intenționând un vot de blam. Ca atare, la 31 octombrie 1867, 
Ştefan Golescu înainta un raport domnului pentru dizolvarea Corpurilor 
legiuitoare şi convocarea alegătorilor în termenul prevăzut. În jurnalul" 
Consiliului de Miniştri se menţiona că actualele Corpuri legiuitoare 
fuseseră alese îndată după urcarea pe Tron a domnitorului Carol I şi 
după votarea unei Constituţii. Nu s-a reuşit realizarea unei majorităţi 
parlamentare, pentru ca ţara să aibă guverne stabile, de durată. Adunarea 
n-a adoptat bugetul, fiind împărţită în trei grupări; astfel că, în loc să 
sprijine guvernul, îl hărțuieşte. Senatul a respins proiectul de lege pentru 
strămutarea Curţii de Casaţie la Iaşi, precum şi alte proiecte de legi. Ca 
atare, Consiliul de Miniştri propune dizolvarea Corpurilor legiuitoare.!* 
Drept urmare, Al. Teriachiu, ministrul de Externe, demisionează din 
guvern, portofoliul său fiind preluat de primul ministru. Anterior, 
demisionase alt moldovean, L. Steege. 

La 1/13 noiembrie 1867, domnitorul decreta dizolvarea Corpurilor 
legiuitoare. După alegerile de rigoare, noile Corpuri legiuitoare vor 
avea sesiunea de deschidere la 31 ianuarie 1868. Dizolvarea era motivată 
de obstrucţia activităţilor guvernamentale. Intrigi de partid tăgăduiau 
domnitorului însuşi dreptul de a numi miniştri. Adunarea deputaţilor 
se compromisese, încât formarea unui alt guvern nu mai avea vreo 
rațiune, impunându-se dizolvarea ei, pentru a se curma răul. Senatul 

şi-a pierdut şi el timpul în "certuri nefolositoare". În consecință, ambele 
Corpuri legiuitoare erau dizolvate. Prin decret domnesc, din 4 noiembrie 
1867, erau convocate colegiile electorale.!? 

Dizolvarea a stârnit o puternică reacţie. Astfel, la 5/17 noiembrie 
1867, mai mulţi oameni politici au mers în audienţă la domn, spre a-şi 
exprima sentimentele de iritare, unul dintre ei declarând dizolvarea ca 
un “act neconstituţional”. La 9/21 noiembrie 1867 s-a procedat la o 
remaniere guvernamentală. Ştefan Golescu rămânea prim-ministru, dar 
Ion C. Brătianu prelua portofoliul Ministerului de Interne, deţinut 
anterior de premier. Ca şi alteori, liderul grupării radicale era considerat 
"sufletul ministerului”, adică al guvernului, ceilalţi miniştri nefiind 
oameni cu influenţă. La Lucrările publice a fost numit Panait Donici, 
“un moldovean puţin cunoscut în viaţa politică”, în locul lui D. Brătianu, 
trimis laViena, apoi în alte ţări apusene "spre a câştiga simpatii pentru 
România". 

O guvernare esențialmente radicală, al cărei caracter este accentuat 
prin intrarea lui Ion C. Brătianu, ca ministru de Interne. Considerat 
realmente un burghez în concepţii, deşi în viaţa privată el păstra tradiţiile 
unei mici familii boiereşti, Ion C. Brătianu, în contrast cu prietenul său 
C. A. Rosetti, care a rămas un desăvârşit sentimental până la sfârşitul 
vieţii sale, avea o temeinică trăsătură de realism în caracterul său, care 
l-a impresionat pe domnitorul Carol I, făcându-l aproape indispensabil 
în viaţa politică.” 

Pentru care motiv, la fel ca în guvernul precendet, Ion C. Brătianu 
devine omul forte al guvernului prezidat, de data aceasta, de un radical 
liberal, Ştefan Golescu. El mai deţinea şi portofoliul Ministerului de 
Finanţe. Îndată după numirea la Interne, lon C. Brătianu publica, la 14 
noiembrie 1867, instrucţiunile pentru operaţiunile electorale către 
prefecţi şi primari. La 18 noiembrie, o nouă circulară stăruia asupra 
influenţei guvernului în alegeri. Această influenţă trebuia înţeleasă ca 
o atitudine de liniştire a spiritelor şi de potolire a pasiunilor generate de 
luptele din trecut. Printr-o altă circulară, din 22 noiembrie 1867, Ion C. 
Brătianu atrăgea atenţia autorităţilor locale asupra zvonurilor şi 
calomniilor la adresa guvernului, care trebuiau combătute energic.22 

Între denigratorii şi calomniatorii guvemului se situau la loc de frunte 
moderaţii liberali munteni. Astfel, D. A. Sturdza scria din Paris, la 

5 noiembrie 1867, prietenului său Ion Ghica, exprimându-și satisfacția 
că Ion C. Brătianu plecase din capitala Franţei fără să fi fost primit de 
împărat, misiunea sa rămânând fără rezultatul scontat. A avut întrevederi. 
cu alţi demnitari şi, la observaţiile făcute, precum că a creat o rea 
poziţie domnitorului Carol I, el a răspuns că se vorbeşte în van. La 
9 noiembrie, D. A. Sturdza menţiona că “Brătianu a plecat de aici 
buimăcit”. Ca atare, îndemna pe lon Ghica să facă demersuri pe lângă 
domn, spre a se detaşa de această rea companie. Desigur, era evident 
că guvernul francez sprijinise intrarea lui Ion C. Brătianu în guvern, 
dar şi-a dat seama că a făcut “o gogomănie”. Despre dizolvarea 
Adunării, menţiona, la 16 noiembrie 1867, că se făcuse pentru a se 
accepta “toate prostiile” lui Ion C. Brătianu şi a dovedi tuturor că este 
un mare om de stat, un om de stat “desăvârşit”. De necrezut cum 
domnitorul îşi punea în joc Coroana pentru o prietenie cu Ion C. 
Brătianu, uitând că a fost chemat pe Tron să ajute regenerarea unui 
popor: "Actul de dizolvare îmi pare foarte grav". Dizolvarea Camerei 
a:avut loc în urma unei violente interpelări a lui M. C. Epureanu, având 
de partea sa pe toţi oamenii de bine din Moldova. De partea sa, guvernul 
are pe "cuzişti” şi pe "fracţionişti”, ultimii find antidinastici. Împreună 
acţionează la răsturnarea a ceea ce a fosţ realizat cu atâtea sacrificii, cu 
atâta osteneală: "Trădători prin invidie, trădători prin ambiţie, trădători 
prin aviditate şi cupiditate". Pe aceştia, moderatul liberal D. A.Sturdza 
îi detestă din toată inima, tot atât de mult ca pe Camorra şi chiar mai 
mult decât pe aceasta, deoarece "Iezuiții în haina democraţilor şi cu 
cravată albă înşeală foarte multă lume prin aerul lor candid şi ipocrit”. ” 

Opoziția nu însemna pentru radicalii liberali, cum ar fi fost normal, 
gruparea politică adversă, conservatorii, ci şi, mai ales, liberalii moderați 
munteni şi chiar moldoveni, conduşi de M. Kogălniceanu. Iritarea lor 
contra radicalilor sporea pe măsura dobândirii de prestigiu în faţa 
domnitorului. În acest fel, radicalismul punea sub semnul întrebării 
celălalt liberalism, moderatismul care-şi dădea mâna cu opoziţia 
conservatoare în combaterea guvernului. Primul ministru Ştefan Golescu 
informa pe vărul său Al. G. Golescu, la 23 noiembrie 1867, că opoziţia 
scomeşte minciuni după minciuni, unindu-se centrul cu dreapta în lupta 
electorală. M. Kogălniceanu îndeosebi are o atitudine nedemnă de 
prestigiul lui.24 

La mijlocul lunii decembrie 1867 au avut loc alegerile pentru noile 
Corpuri legiuitoare. S-au terminat cu o incontestabilă reuşită a liberalilor 
radicali, fiind aleşi fraţii Brătianu, C. A. Rosetti, N. Golescu şi alţii. Şi 
la Senat, radicalii au reuşit să obţină o majoritate, însă “mai puţin 
covârşitoare“' decât în Cameră, "dar totuşi compactă". Sfârşitul anului 
aducea "un mare succes electoral" guvernului radical dominat de 
personalitatea lui Ion C. Brătianu. D. A. Sturdza, un liberal moderat 
foarte aproape de conservatori, provocase nelinişti prinţului Carol Anton 
de Hohenzollern cu informaţiile sale despre ascensiunea lui 
Ion C. Brătianu, căruia îi era adversar. Penteu a i le risipi, domnitorul 
Carol I scria tatălui său: "Sturdza e, din iarna aceasta, adversarul lui 
Brătianu; el vede lucrurile în culori foarte negre şi nu le poate judeca 
din depărtare. Face parte din şcoala lui lon Ghica, care vrea să capete 
lucruri mari prin mijloace mici şi se dă înapoi de la orice măsură 
energică. De altfel, nu s-a făcut nici o fuziune cu cuziştii; nici Brătianu, 
nici eu nu suntem dispuşi să încheiem o alianţă cu imoralitatea”. 
M. Kogălniceanu, "unul din oamenii cei mai distingi ai României", se 
afla în bune relaţii cu Ion C. Brătianu, altminteri, ca adversar, fiind 
foarte periculos. Pentru care motiv, trebuie câştigat de partea guvemului, 
alegerea sa ca deputat nefiind din cele care trebuie atacate.” 

Obţinerea unui Parlament cu majoritate guvernamentală a iritat 
îndeosebi pe liberalii moderați, care detestau ascensiunea lui 
Ion C. Brătianu în viaţa politică. Astfel, Ion Bălăceanu, scriind 
domnitorului, la 20 decembrie 1867, afirma că dacă ar fi ţinut seama 
de sentimentele şi interesele sale, n-ar fi participat la alegeri. S-a înscris 
totuşi şi a reuşit să fie ales deputat. A crezut că centrul va avea mai 
mulţi parlamentari, dar nu a reuşit din cauza obstrucţiei atât a dreptei, 
cât şi a stângii, care-i acuză pe liberalii moderați de lipsă de loialitate, 
iar pe lon Ghica de tendinţa de a prelua domnia. Liberalilor radicali 
aflaţi la guvern le-ar putea spune: "Mazzinişti de dată veche, 
republicani-socialişti, conspiratori emeriţi, nu de la şcoala voastră 
am învăţat fidelitatea supusului şi credinţa gentilomului".% 

Concomitent, D. A. Sturdza, aflat la Paris, scria lui Ion Ghica, la 
20 decembrie 1867, aşteptând cu nerăbdare veşti despre alegeri. Se 
temea foarte mult ca majoritatea să nu ajungă o Camorra, adică un 
frumos rezultat al marii politici a lui Ion C. Brătianu şi Ç. A. Rosetti: 

Camorra în majoritate în Cameră cu anarhie în restul partidelor” ar 
fi ceva catastrofal, o acaparare a întregii puteri. Este trist de a vedea 
atâta lipsă de judecată şi de simţ practic: “In loc de a lumina publicul ` 
asupra faptelor şi gesturilor domnilor Brătianu şi Rosetti”, care scriu 
broşuri nedemne şi infame, "nu există decât o trinitate patriotică în 
România: Golescu, Rosetti, Brătianu; tot restul lumii este partid 
greco-rus sau boieri ambiţioşi sau oameni devotați străinătăţii, care 
vor să răstoarne pe Prinţul Carol”. "Roşii" neagă toate greşelile 
comise, proferând calomnii peste tot: “"Minciunile sunt răspândite 
cu dărnicie, fără nici o ruşine”. ” 

O veritabilă filipică împotriva radicalilor o constituie scrisoarea 
adresată de D. A. Sturdza lui C. Hurmuzaki, ła 20 decembrie 1867. El 
stigmatizează pe radicali, negându-le orice contribuţie, ei având numai 
"cugetări rele, plini de venin şi de un egoism nespus", care-i determină 
la colomnii, la orbire pătimaşă. Îşi exprima speranţa că domnitorul "îşi 
va deschide ochii”, dar atunci dificultăţile vor fi mai mari: "Nu a rădicat 
el degeaba demagogia aceasta incultă şi barbară; nu va fi uşor a pune 
la rânduială. Va trebui multă sapienţă şi energie". D. A. Sturdza 
consideră că Ion C. Brătianu a devenit unul din cei mai mari mişei, 
absorbit cu totul de setea de putere. Odinioară, “roşii” au împins pe 
Cuza Vodă la guvernare personală, acum împing pe Carol I în acelaşi 
scop. De aceea, ei nu pot remedia nimic.” 

Liberal, dar moderat, D. A. Sturdza manifesta o aversiune constantă, 
o veritabilă ură contra liberalilor radicali, pe care-i detesta ca un autentic 
conservator. De altminteri, nu se desluşeşte de ce aderase el la liberalism, 
care sunt filoanele cugetării sale liberale, ca şi în cazul lui Ion Ghica, 
alt liberal moderat. Astfel, scria lui C. Hurmuzaki: "Broşurele cele mai 
neruşinate se publică aici [la Paris-n.n.] şi se calomniază tot ce este 
brătienist şi rusetist: aceşti doi sunt dumnezeii, cărora toţi trebuie să 
se închine, toată suflarea"? 

În. pofida tuturor demersurilor moderaţilor, domnitorul Carol I 
rămâne neclintit în atitudinea sa faţă de Ion C. Brătianu. Scriind prinţului 
moştenitor al Prusiei, la 23 decembrie 1867/4 ianuarie 1868, suveranul 
României mărturisea că mai întâmpină încă pericole în politica internă, 
dar rămâne optimist alături de Ion C. Brătianu, pe care l-a îndemnat să 
se deplaseze la laşi, considerat “focarul intrigilor“. Domnitorul mai 

mărturisea un gând, foarte important “spre a nimici cu desăvârşire 
intrigile în ţară”, anume de a se căsători." 

Precum deja se stabilise, la 3/15 ianuarie 1868 avea loc deschiderea 
sesiunii noilor Corpuri legiuitoare. Domnul a prezentat mesajul 
Tronului în limba română, fiind primit cu "mare căldură”. În primul 
rând, domnul felicita pe noii aleşi: De acum, nu va mai exista dezacord 
între guvern şi parlament. Sub un regim de libertate a presei fără limite 
şi fără control, alegerile n-au avut alt moderator decât bunul simţ al 
prinţului. Cu satisfacţie constată că a domnit liniştea şi ordinea. Pe 
plan extern, România nu mai este ameninţată. În privinţa evreilor, 
guvernul nu se va abate de la principiul de toleranţă religioasă şi 
umanitară. Totodată nu va fi tolerat vagabondajul. Se constata o 
oarecare ameliorare financiară.?! 

Din mesajul Tronului rezulta că problema evreiască era una de natură 
economică şi nu una religioasă. Discuţii îndelungate au avut loc în 
şedinţele ambelor Corpuri legiuitoare pentru verificarea titlurilor, 
alegerea organelor de conducere, a secţiilor, diverselor comisii şi 
comitete. Camera a ales ca preşedinte pe Anastasie Fătu, membru al 
Fracţiunii libere şi independente din laşi. În şedinţa din 22 ianuarie 
1868, Gh. Chițu prezenta raportul Comisiei pentru redactarea 
răspunsului la mesajul Tronului. Se elogia întemeierea dianstiei bazate 
pe instituţii democratice şi liberale, rezultatele fiind cunoscute: "O mare 
schimbare în starea generală a ţării”. Îmbunătăţirile vor urma, fără 
încetare, “printr-o strânsă unire între guvern şi naţiune". Adunarea va 
da tot sprijinul său guvernului. După intervenţii pro şi contra, a luat 
cuvântul M. Kogălniceanu, făcând apel la reconciliere, fără a lua în 
consideraţie că există biruitori şi biruiţi. El constată că “s-a schimbat 
faţa ţării” şi cu aceasta a spus totul. Oricum, asigura pe unii concetăţeni - 
ai săi că fostul domnitor nu va mai avea nici un rol de jucat, nu va mai 
reveni în ţară. Dacă va mai avea un rol, apoi acela va fi în istorie. Ion 
C. Brătianu, ministrul de Interne, se referă la discursul lui 
M. Kogălniceanu, care a făcut. apel la conciliere, în scopul de a 
disciplina majoritatea. Şi el, I. C. Brătianu, doreşte disciplinarea 
majorităţii, dar altfel, anume de a o lăsa să facă ceea ce-i dictează 
conştiinţa. Guvernul s-a străduit să elaboreze o adresă utilă nu numai 
țării, dar şi Europei. În final, proiectul de adresă a fost adoptat cu 

84 de voturi contra 13.*2 

În şedinţa Adunării din 29 ianuarie 1968, Vasile Alecsandri şi-a 
prezentat demisia ca deputat, iar C. A.Rosetti ca vice-preşedinte. După 
îndelungate insistenţe de a reveni, demisiile au fost aprobate.” 

Guvernul va fi interpelat, apoi, în şedinţa Adunării din 1 februarie 
1869, de P. P. Carp, liderul grupării junimiste, în privinţa aşa-numitelor 
bande bulgăreşti. Era un atac direct la adresa ministrului de Interne, 
Ion C. Brătianu, acuzat că ar îngădui constituirea unor detaşamente 
armate bulgare pe teritoriul României, menite a trece Dunărea, spre a 
provoca răscoale. Marchizul de Moustier ceruse deja explicaţii 
agentului diplomatic la Paris, Emil Creţulescu. Guvernul preluase 
puterea pentru a aplica prevederile Constituţiei, iar P. P. Carp constată 
că sunt lăsate de izbelişte. Într-adevăr, afirma el "avem o Constituţiune 
liberală şi democratică, însă guvernul nu întrebuinţează decât vechile 
apucături fanariotice, pentru că în fine egalitatea e în lege numai, 
eară nu şi în fapt". Egalitatea se dă numai celor care le place, libertatea 
numai celor care vor ce vrea guvernul. Conservatorul P. P. Carp nu 
considera că Imperiul Otoman este unul care trebuie să se menţină, dar 
nu admite ca să se aducă prejudicii guvernului otoman, care este sprijinit 
de Puterile occidentale. Aşadar, solicită clarificări în privinţa "bandelor 
bulgărești", în scopul scoaterii guvernului din politica nebuloasă în 
care se afundă, aruncându-se în braţele "unei puteri ce face o politică 
primejdioasă pentru noi [...] politica rusească”, pe care o consideră nu 
numai primejdioasă, dar şi de "înaltă orbire". 

Evident, interpelarea lui P. P. Carp constituia o diversiune, întrucât 
altele erau nemulțumirile liderului junimist. El dezagrea, desigur, 
accelerarea procesului de democratizare de către guvernele dominate 
de radicali, propunând în mod ipocrit aplicarea prevederilor Constituţiei, 
neglijate de guvem. Or, guvernul nu numai că le neglijase, dar le 
extinsese fără precedent, o veritabilă expansiune a libertăţilor 
democratice, în primul rând a presei, care deranja şi irita opoziţia 
conservatoare. Cât despre Constituţia din 1866, P. P. Carp afirmase că 
va folosi mai multor generaţii, fără a fi modificată. Răspunzând 
interpelării sale, Ion C. Brătianu se declară surprins de natura ci. 
Liderul junimist acuză guvernul de a tolera formarea de bande bulgăreşti 
şi sârbeşti pe teritoriul românesc, înşelând ţara, sub masca libertăţii şi 

egalităţii, în timp ce practica un regim tiranic, opresiv. Asemenea 
acuzaţii nu se susţin în planul realităţilor, pentru că statul român nu 
poate duce o politică agresivă faţă de nici una din marile puteri. Atât 
Rusia, cât şi Turcia au fost înfruntate atunci când românii au luptat 
pentru drepturile lor, dar acum, când ele nu se mai opun lor, nu trebuie 
să mai fie înfruntate: "Am combătut pe Rusia, când ne ameninţa, precum 
vom combate-o totdeauna, ca şi până acum, când ne va da probe că 
voeşte să ne sfărâme. Dară a o provoca acum, când nu ne dă nici o 
dovadă de inimiciţie, ar fi într-adevăr o înaltă orbire”. Zvonul despre 
pretinsele bande a plecat din ţară, pentru a denigra guvernul român, 
care, chipurile, ar fi lipsit de realism politic. Înainte de orice, guvernul 
veghează la existenţa naţională, nu poate fi acuzat de lipsă de românism. 
Desigur că el are “iubire şi simpatie pentru toate popoarele nenorocite”, 
recunoştinţă faţă de marile puteri garante, dar, înainte de toate acestea, 
situează existenţa națională.” 

În Camera deputaţilor se confruntau două ideologii, două concepții 
despre dobândirea independenţei României. Una conservatoare, care 
preconiza respectarea Convenţiei de la Paris din 1858, adică dobândirea 
de atribute de suveranitate pe cale paşnică, spre a nu deranja puterile 
europene sprijinitoare ale integrităţii Imperiului Otoman, alta 
revoluţionară, printr-o desprindere radicală din dependenţa seculară, 
devenită un grav impediment în evoluţia democratică accelerată a 
României. Sub egida puterilor europene şi sub suzeranitatea Porții 
Otomane, conservatorii români urmăreau să-şi menţină privilegiul politic 
asigurat prin legea electorală. Temându-se de periclitarea lui, ei atacă 
politica guvernelor radicale, invocând diverse pretexte. P. P. Carp 
nu se declară satisfăcut de răspunsul lui Ion C. Brătianu, care, referindu-se 
doar la criticile aduse politicii interne, a ocolit esenţa interpelării, adică 
aruncarea în braţele unei politici aventuroase. Este vorba, deci, de o 
declaraţie a guvernului că nu se va îndepărta nici o dată de la politica 
occidentală, în favoarea celei orientale. Ion C. Brătianu răspunde că 
guvernul nu face nici politică franceză, nici engleză, ci numai 
românească. S-a dat citire apoi unei propuneri, precum că Adunarea 
respinge acuzaţiile fără temei la adresa guvernului României, 
mulţumeşte guvernului şi trece la ordinea zilei. Ion C. Brătianu atrage 
atenţia că, sub pretextul unei interpelări, se aduce o gravă acuzaţie 

guvernului, precum că ar conspira cu politica Rusiei în Balcani. 
M. Kogălniceanu sprijină afirmaţiile ministrului de Interne, după care 
Adunarea a aprobat închiderea discuţiilor, cu votarea propunerii 
prezentate de a se trece la ordinea zilei.’ Ps 

Incidentul provocat de P. P. Carp în Cameră era menit a provoca 
reacţia marilor puteri faţă de guvernul român. Astfel, D. Brătianu, aflat 
la Viena, informa pe ministrul de Externe despre reacţiile cancelarului 
austro-ungar faţă de tolerarea alcătuirii de bande armate care ameninţă 
Turcia europeană. Cu toate protestele emisarului diplomatic român, 
cancelarul a rugat să se scrie ministrului de Externe în acest sens. Din 
Paris, Emil Creţulescu trimitea o depeşă telegrafică referitoare la o 
întrevedere cu marchizul de Moustier, care şi-a exprimat mirarea că 
guvernul român este atât de ostil celui francez. El nu putea agrea nici 
cum formarea de bande bulgăreşti pe teritoriul României. Agentul 
diplomatic român, deşi dispunea de telegrama ministrului de Externe 
român, n-a reuşit să convingă. A observat că “guvernul francez este 
puţin dispus în privinţa noastră". Ziarele mai importante au publicat 
dezminţiri referitoare la România.*% 

Zvonurile rău-voitoare proliferau, atrăgând aversiuni faţă de guvernul 
român. Spre a le contracara efectele dăunătoare, ministrul de Externe 
adresa o circulară reprezentanţilor Franţei, Italiei, Austriei, Angliei şi 
Rusiei, la 16/28 februarie 1868. Se dădea astfel o dezminţire oficială 
ştirilor despre pretinsa organizare a unor bande bulgăreşti înarmate pe 
teritoriul României: "Asemenea temeri [...] nu sunt de natură a favoriza 
liniştea internă nici să fortifice bune relaţii pe care Guvernul Alteţei 
Sale le-a avut totdeauna la inimă spre a stabili cu toate puterile 
europene şi mai ales cu puterile garante, de care noi suntem legaţi mai 
mult prin sentimentul de recunoştinţă”. 

Nu numai peste hotare, dar chiar în ţară politica lui Ion C. Brătianu 
era suspectată de relaţii ascunse cu Rusia în scopul obţinerii 
independenţei. La 11 martie 1868, însuşi secretarul particular al 
domnitorului Carol I, E. Picot, scriind doamnei H. Cornu, considera că 
I. C. Brătianu face operă de mare politică împingând pe prinţul Carol I 
să proclame independenţa cu sprijinul Rusiei şi Prusiei. Nu există însă 
vreun temei de a se aştepta la vreun rezultat, deoarece tributul plătit 
Porții este neînsemnat. Apoi, un stat nu se va putea bucura de 

suveranitatea autoproclamată, dacă nu va avea recunoaşterea marilor 
puteri: "Guvernul român riscă de a compromite totul printr-o conduită 
atât de smintită şi atât de prostească”. Rusia are interesul de a împinge 
România pe această cale, dar o declaraţie de independenţă ar sili Turcia 
să treacă Dunărea. Spera însă că prinţul Carol I nu va expune România 
la atâtea pericole.* 

Acuzaţia lui P. P. Carp că guvernul român s-ar face instrumentul 
Rusiei pentru destrămarea Imperiului Otoman prinsese consistenţă, 
însuşi marchizul de Moustier trimițând o notă în acest sens. Scriind 
părintelui săi, la 24 februarie/7 martie 1868, domnitorul Carol I 
mărturisea că presa şi cercurile diplomatice comentează în fel şi chip 
unele probleme din România, întemeiate mai ales pe zvonuri evidente, 
"curate născociri”, care mai degrabă “cad asupra autorilor lor şi mai 
curând îmbunătăţesc soarta acuzatului”. Mai mărturisea suveranul 
României că, de când preluase conducerea statului, a fost de mai multe 
ori pe "banca acuzaților”, dar nici o dată condamnat. Aşa că nu ştie 
dacă să-i pară rău sau să se bucure de aceste manopere”. Important 
este că în România, la fel ca în tot Orientul european, există linişte. 
Numai câţiva generali otomani au intrat în panică, adrersându-se marilor 
puteri pentru a interveni. Toate se dovedesc simple exagcrări. Poarta 
a adresat totuşi o notă jignitoare, primind un răspuns energic. Cu Rusia 
relaţiile s-au ameliorat, iar cu Franța se va evita o ruptură: "Brătianu se 
arată din ce în ce mai mult ca un om de stat dibaciu, dar dânsul este un 
spin în ochiul guvernului francez". 

Într-o altă scrisoare către prinţul Carol Anton de Hohenzollern din 
25 martie/6 aprilie 1868, domnitorul Carol I răspundea părintelui său, 
care-l prevenise că împăratul Napoleon al III-lea a declarat că aflase 
despre intenţia României de a-şi proclama independenţa şi regatul, 
stârnind furia Angliei, Franţei şi Austriei, ceea ce ameninţa dinastia şi 
ţara. Carol | preciza că toate acestea erau proferate numai pentru a-l 
discredita în opinia publică. Un astfel de proiect nu poate fi conceput 
acum, deoarece ar fi "o adevărată nebunie". Toate sunt, desigur, 
numai calomnii: “E o persecuţiune organizată în contra României" ® 

Reacţia conservatorilor români faţă de guvernele dominate de 
liberalii radicali dobândeşte şi alte conotaţii. Loji masonice sunt înfiinţate 
în numeroase oraşe moldovene de către moderaţii liberali şi conservatorii 

de toate nuanțele, împiedicând extinderea radicalismului liberal. Din 
raportul adresat de consulul Franţei la Iaşi ministrului său de Externe, 
la 7 februarie 1868, rezulta o colaborare a acestor loji masonice 
româneşti cu unele similare din Franţa. “Pentru radicali erau incomode, 
deoarece propagau abţinerea de la activitatea politică şi reunirea 
oamenilor de <<bine>> doar pe temeiul luptei pentru răspândirea 
instrucției şi luminilor culturale, al influenţei şi ajutorului reciproc". 

Lojile masonice erau reunite sub conducerea lui George Suţu, care 
solicitase chiar domnitorului să devină conducător al acestora, spre a le 
transforma în partid promonarhist, dar a fost întâmpinat cu refuz. Prin 
urmare, aceste loji nu erau dezinteresate politic, precum declarau formal. 
Evident, aceste loji constituiau nuclee ale rezistenţei conservatoare. 
Consulul Franţei la laşi aprecia că acestea împiedicau “proiectele 
revoluţionare" ale lui C. A. Rosetti şi I. C. Brătianu, prin urmare crearea 
unui putemic partid liberal în toată ţara. Ambii lideri radicali 
preconizează o subminare din interior a acestor loji, spre a netezi calea 
formării Partidului Naţional Liberal. lon C. Brătianu fusese iniţiat deja 
în masonerie încă înainte de constituirea celei din laşi. Liderul radical 
intrase în societăţi secrete revoluţionare de orientare carbonaristă, deci 
numai aparent masonice. Pentru a contracara acţiunea lojilor masonice 
de orientare conservatoare din Moldova, radicalii au înfiinţat peste tot 
în România comitete secrete compuse din oamenii cei mai fanatici, 
chemaţi să supravegheze "aşa-zisa acţiune a francmasoneriei“, precum 
consemna consulul francez la Iaşi în raportul său către ministrul de 
Externe, la Paris. Radicalii urmăreau cu asiduitate “răspândirea 
principiilor şi ideilor revoluţionare de esenţă mazzinistă şi 
carbonaristă”. Prin urmare, ei trebuiau să disloce lojile masonice, 
pentru a putea recruta partizani politici şi a pune temeliile unui partid 
liberal. Aderenţilor li se solicita un jurământ pentru ataşament 
necondiţionat faţă de Ion C. Brătianu. Un rol important în acest sens 
revine clerului inferior. Atacuri repetate sunt îndreptate de "Românul" 
contra lojilor masonice, ai căror membri sunt consideraţi “instrumente 
în mâna unor puteri străine". Radicalii munteni obţin mari şi numeroase 
succese în acţiunile lor. Însăşi “Societatea amicilor Constituţiunii” 
ascundea un comitet: politic central, condus de I. C. Brătianu şi 
C. A. Rosetti, care coordona toate comitetele din ţară. Acest comitet 

central funcţiona ca un "adevărat guvern”, la ale căruiasedinţe se 
dezbăteau probleme de stat.“2 

O întreagă reţea de comitete judeţene veghea la buna funcţionare a 
organizaţiilor liberale în toată ţara. Ele recomandau destituirea şi numirea 
funcţionarilor de către Ion C. Brătianu, ca ministru de Interne, precum 
raporta consulul francez la laşi, în februarie 1868. Pentru care motiv, 
ziarul conservator "Pressa" considera că guvernul devenise un executant 
al deciziilor "roşilor”, întrucât “iniţiativele veneau nu de la guvern, ci 
de la partid”. Conservatorii moderați ai lui. V. Boerescu de la ziarul 
"Pressa “' menţionau că România se afla sub dominaţia unui despotism 
de partid, care impunea voinţa sa guvernului, în fapt, un instrument al 
său. Consulul francez raporta că şi în domeniul justiţiei guvernul veghea 
şi impunea decizii instanţelor prin agenţi secreţi întruniţi în comitete. 
Consulul Franţei din laşi aprecia aşa-numitul partid “roşu” ca fiind 
anarhist, antrenând ţara în "complicațiile cele mai grave“. Conservatorii 
de toate nuanțele şi moderaţii liberali fac presiuni, dublate de 
cele externe, pretextând unele măsuri luate contra exodului de evrei 
din ţările vecine. Devenind mai toleranţi faţă de evrei, radicalii munteni 
îşi atrag aversiunea fracţioniştilor moldoveni, care, mai ales de la 
finele lunii februarie 1868, încep "a face zile amare partidului roşu".* 

Într-adevăr, la 5/17martie 1868 se produce un incident în Adunarea 
deputaţilor, provocat de “Fracţiunea liberală şi independentă”, 
reprezentată de 31 de moldoveni, care au propus un proiect de lege 
prin care stabilirea evreilor în oraşe se putea face numai cu aprobarea 
consiliilor comunale, iar la sate în nici un fel, nici măcar provizoriu. 
Li se interzicea obţinerea de imobile la sate şi oraşe, orice act de 
vânzare-cumpărare fiind declarat nul şi neavenit. Se mai interzicea 
evreilor arendarea sau exploatarea moşiilor, viilor, cârciumilor, 
povernelor, morilor, produselor etc. Pentru exercitarea comerţului vor 
avea nevoie de un certificat eliberat de consiliul comunal; alimentele 
şi băuturile vor putea fi vândute numai mozaicilor, nu şi creştinilor. 
Adoptată, legea va avea putere retroactivă, abrogându-se toate legile 
şi regulamentele contrarii prevederilor sale.” 

Propunerea legislativă a deputaţilor fracționişti moldoveni, în fapt 
aliaţi ai radicalilor şi radicali ei înşişi, dar antimonarhişti şi xenofobi, 
complica şi mai mult situaţia guvernului. Ion C. Brătianu, îndeosebi, 

era cu totul descurajat din această cauză. Însuşi profesorul francez 
E. Desjardins, care efectuase o călătorie în România în 1867, împărtăşind 
o bună concepţie despre evrei, la finele călătoriei sale scria: "Evreii 
sunt străini pe pământul României, nu numai prin limbă şi obiceiuri, 
ci şi prin spirit, şi vor să rămână străini. Nu-şi trimit copiii la şcoli 
româneşti, deşi instrucţia e gratuită şi pentru ei; întregul mic comerţ 
(lapte, carne, fructe etc.) e în mâna lor. mai ales însă producţia rachiului. 
În Moldova, evreul e croitor, cizmar, ceasornicar, tinichigiu, mai cu 
seamă însă cămătar. la până la 50 la sută pe lună de la debitor şi, 
deoarece nu există instituţii de credit, în vremuri de lipsă - la orice 
recoltă rea - toţi trebuie să-şi găsească refugiul la ei".*bi 

Îndată după urcarea pe Tron, domnitorul Carol 1 sesizase racilele 
care determinau starea de mizerie şi înapoiere, în genere, dar mai ales 
a Moldovei, unde a întreprins o călătorie pentru liniştirea spiritelor 
surescitate în urma exodului de evrei din ţările vecine, după desfiinţarea 
paşapoartelor. Pe de altă parte, tendinţa separatistă continua să existe. 
La 13/25 ianuarie 1868, Carol 1 scria tatălui său că “numai printr-o 
linie ferată între Bucureşti şi laşi se va alipi în realitate Moldova de 
Muntenia şi va dispărea orice tendinţă separatistă. Dar de pe acum 
separatiștii nu mai găsesc ascultare; în Cameră sunt numeroşi unioniști, 
pe când Senatul mai cuprinde doar câteva exemplare de separatiști". 
La 25 ianuaric/6 februarie 1868, se preconiza trimiterea spre dezbatere 
în Adunarea deputaţilor a concesiunii Offenheim, când tocmai se 
comunica din Berlin că se constituise un consorţiu de către ducele von 
Ujest şi ducele de Ratibor, precum şi contele Lehndorff, alături de 
dr. B. H. Strousberg, care propunea construirea de căi ferate în România 
în condiţii "cu mult mai favorabile”. B.H. Strousberg era un evreu, 
născut în Prusia orientală, sub numele de Baruch Hirsch Strousberg. 
Peregrinase prin Anglia, Statele Unite ale Americii, apoi la Berlin, 
obţinând concesiunea unor căi ferate în Prusia, apoi în România. Deja 
se compromisese prin neîndeplinirea condiţiilor înscrise în contract. 
Ion C. Brătianu şi-a exprimat îndoieli asupra adoptării proiectului de 
lege de construire a unei căi ferate de către Adunare, în care se afla o 
puternică grupare ostilă acestuia. Domnul s-a pronunţat energic pentru 
legarea ţării de străinătate în termen de cinci ani, executantul având 
mai puţină importanţă.“ 

Din mai mulţi ofertanţi, este însă preferat B.H. Strousberg, care va 
executa calea ferată într-o manieră deporabilă, fraudând statul român 
şi provocând un mare scandal politic, denumit “afacerea Strousberg”, 
cu consecinţe grave pentru domnitor, care acreditase consorțiul prusac. 

Numeroase articole de presă se pronunţau contra construirii căii 
ferate, căutând atragerea opiniei publice. La 18/30 martie 1868, 
Adunarea adopta legea şoselelor, prin care orice locuitor major avea 
obligaţia de a presta 3 zile pentru întreţinerea şoselelor, sau să achite 
contravaloarea lor.” 

Acutizarea problemei evreieşti provoca mari neliniști lui 
Ion C. Brătianu. Prins la mijloc între două curente extreme, 
ultraconservatori şi fracţionişti, el devine ţinta unor intense atacuri din 
străinătate. Dispunând de o majoritate parlamentară, radicalii se văd 
dezavantajaţi de prea strânsa alianţă cu fracţioniştii sau radicalii 
moldoveni, care nu erau dispuşi să devină mai moderați în problema 

evreiască, fără a degenera totuşi în fanatism religios, căci problema 
evreiască avea origini economice şi sociale. Adepţi ai emancipării 
evreilor la 1848, radicalii munteni nu se puteau preta la măsuri rigide 
contra lor, precum propuneau radicalii moldoveni. Consulul Franţei la 
laşi, îndeosebi, îl prezenta constant pe Ion C. Brătianu ca pe un 
revoluţionar şi un republican, care urmărea ruperea pactului încheiat 
prin Constituţia din 1866, spre a-l înlocui cu suveranitatea directă a 
poporului, scoțând consiliile comunale de sub controlul administraţiei 
centrale, ceea ce nu înseamnă altceva decât "anarhie”.® . 

Domnitorul Carol I însuşi se afla sub presiunea evenimentelor, fiind 
înştiinţat de tatăl său că "Europa întreagă e emoţionată din cauza legii 
contra evreilor“. În Cameră, la 24 martie/5 aprilie 1868, Ion C. Brătianu 
trecea la o dispută făţişă cu radicalii moldoveni. Astfel, deputatul 
Al. Georgiu interpela pe ministrul de Interne asupra motivelor politice 
care au determinat punerea Iaşilor într-o stare excepţională. 
Ion C. Brătianu îşi exprima nedumerirea faţă de stăruința în această 
problemă a lui Al. Georgiu, unul din propunătorii proiectului de lege 
contra israeliților. Liderul radicalilor munteni susţine că există un rău 
economic, anume invazia de străini vagabonzi, mai ales evrei. Ei au 
profitat de instabilitatea guvernelor româneşti, pentru a intra în număr 
foarte mare din cauza persecuțiilor la care erau supuşi în ţările vecine. 

Toleranţa cunoscută a românilor a favorizat invazia. România este în 
drept să ia măsuri legale pentru a remedia acest rău moral şi material, 
dar nu prin propunerea unor legi contra evreilor, care să ofere pretexte 
de atac adversarilor politici şi imposibilitatea de a veni în sprijinul 
României din partea amicilor ei. Excesele sunt condamnate de către 
toţi europenii, fie prieteni sau neprieteni. Trebuie înţeles foarte bine că 
guvernul nu poate admite, iar Adunarea nu poate vota legi de acest fel, 
deja propuse, la loc de frunte situându-se, printre propunători, însuşi 
preşedintele Camerei, Anastasie Fătu.% 

Proiectul de lege propus de 31 deputaţi a ridicat valuri de proteste 
contra guvernului român. Ion C. Brătianu a rugat să se retragă acel 
proiect, care prevede dispoziţii inumane, neromâneşti. Se vor lua măsuri 
contra vagabonzilor de orice nație, dar nu în felul propus: "Astăzi 
suntem stăpâni pe noi; să fim maturi, să nu ne expunem la reprobare 
sau la umilinţă şi ridicul". Încă o dată, Ion C. Brătianu ruga pe autorii 
proiectului de lege să şi-l retragă, apoi se vor găsi alte mijloace pentru 
a satisface nevoile ţării, mai ales în Moldova.* 

În loc de bunăvoință şi înţelegere, Ion C. Brătianu este întâmpinat 
cu ostilitate de autorii proiectului. Astfel, I. Codrescu afirma că, încă 
de la prezentarea proiectului, era conştient că autorii săi vor fi insultaţi 
şi calomniaţi, trataţi de barbari şi jidanofagi. I. C. Brătianu îi consideră 
că n-au dat dovadă de sentimente româneşti. Ca autor al proiectului, 
I. Codrescu îl susţine în continuare, altfel ar fi un semn de laşitate. 
Ion C. Brătianu precizează că nu este un act de curaj înfruntarea opiniei 
publice europene, căci nu sunt blamaţi numai autorii proiectului, dar 
întreaga naţiune românească. El a primit scrisori de la prieteni din 
străinătate, care atestă convingerea lor că dispoziţii de acest fel sunt 
contra intereselor naţionale româneşti. Ca ministru de Interne, 
Ion C. Brătianu a dat 2-3 circulare contra vagabonzilor, întemeiate pe 
legile ţării. Or, atunci, semnatarii n-au luat apărarea guvernului. Acum, 
fac din problema evreiască o armă politică, în momente foarte delicate 
pentru ţară. Ion C. Brătianu declară că nu poate fi de acord cu expunerea 
României la o reprobare generală. De aceea, solicită retragerea 
proiectului de lege, altfel nu va fi considerat ca generat de un sentiment 
naţional. După unele intervenţii ale semnatarilor proiectului, se propune 
şi se admite închiderea discuţiilor, apoi se votează trecerea la ordinea zilei.* 

Preocupările lui Ion C. Brătianu pentru abolirea jurisdicției consulare, 
în vederea aplanării suspiciunilor referitoare la admiterea organizării 
de detaşamente bulgare, pentru liniştirea opiniei publice europene 
surescitată de proiectul de lege contra evreilor, sunt intense şi fără 
încetare. Fratele său D. Brătianu revenea de la Viena fără rezultate 
notabile, cancelarul refuzând să discute în problema jurisdicției consulare 
separat, ci cu alte mari puteri. El aducea o scrisoare către domn din 
partea unchiului său, marchizul de Pepoli, ambasadorul Italiei, care 
recomanda guvernului român "o linie de purtare mai cumpătată faţă 
de evrei şi să nu mai grăbească dezlegarea unor anumite chestiuni”. 
Una din aceste chestiuni era pretinsa intenţie de proclamare a 
independenţei şi regatului. Anglia se temea de perspectiva anexării 
României de către Rusia, decât de separarea României de Turcia. Prinţul 
Carol Anton de Hohenzollern transmitea fiului său că împăratul 
Napoleon al III-lea nu agrea pe Ion C. Brătianu, dând crezare zvonurilor 
despre proclamarea independenţei şi regatului la 10 Mai 1868, ceea ce 
suscita furia Franţei, Angliei şi Austriei. Tatăl domnitorului îl sfătuia 
să nu se despartă în acest moment de I. C. Brătianu, căci "un minister 
Ştirbei ar însemna probabil o schimbare de sistem”. Recomanda o 
apropiere de Rusia şi Austria, fără a renunţa în vreun fel la demnitate: 
"Rămâi acolo tare, consecvent şi drept - şi toate vor merge astfel bine".5! 

În scopul aplanării gravelor consecinţe provocate de acţiunile 
radicalilor moldoveni, Ion C. Brătianu sosea la laşi în ziua de 
11/23 aprilie 1868, fiind întâmpinat cu ostilitate. Bacăul devenise şi 
el un focar de turburări, din cauza măsurilor contra evreilor. În acest 
timp, ministrul de Externe Ştefan Golescu adresa o circulară consulilor 
puterilor garante la Bucureşti, în care aprecia că întâmplările recente 
din România "au fost exagerate în chip ingenios", fiind prezentate ca 
“excese împotriva evreilor”, ceea ce constituie o “ostilitate sistematică 
împotriva guvernului român". Aceste iu exagerate “au plecat 
de la consulul austriac la laşi"? 

Într-adevăr, adevăratul conspirator la iai: era starostele austriac 
din Bacău, care a determinat câţiva evrei să semneze o depeşă, ce a 
fost apoi trimisă de consulul general, baronul Eder, guvernului său. 
Domnitorul Carol I, care-l însoţise pe Ion C. Brătianu în Moldova, 
trecând prin Bacău, a constatat că totul era fals în această ştire răspândită 

telegrafic peste tot în lume. Ştefan Golescu a fost nevoit astfel să trimită 
o notă energică reprezentanţilor diplomatici la Bucureşti :5% 

Cu maliţiozitate şi satisfacţie transmitea D. A. Sturdza ştiri lui 
Ion Ghica, la 20 aprilie 1868, referitoare la maltratarea lui 
lon C. Brătianu la Bacău, unde au fost trimise trupe pentru a 
preîntâmpina izbucnirea unei revolte. I. Negură a lansat o proclameţie 
contra domnitorului, “ca să dăm afară şi să izgonim pe tiranul din 
lăuntru şi pe laşul din afară". Într-o altă scrisoare, din 21 aprilie 1868, 
menţiona că ordinea fusese restabilită la Bacău, domnul trebuind să 
revină în capitală. Se considera un triumf al lui Ion C. Brătianu, ce a 
scăpat din încurcături, care luaseră o gravă întorsătură "numai graţie 
apatiei poporului nostru”. În "Românul" se publica o scrisoare a 
prinţului Carol Anton de Hohenzollem asupra problemelor româneşti: 
"ea este foarte stângace, căci numind boierii, adică pe toţi cei care nu 
sunt cu Brătianu, ca duşmani ai stării de lucruri actuale, el complică 
inutil o situaţie deja atât de gravă. El nu înţelege nimic din problemele 
noastre şi:nu ne judecă decât prin ochii demagogilor, ceea ce este o 
mare nenorocire".s4 

În pofida rupturii făţişe a lui Ion C. Brătianu cu radicalii fracţionişti 
moldoveni, pe tema proiectului de lege contra evreilor, el rămâne ţinta 
atacurilor din afară. Astfel, la 22 aprilie/4 mai 1868, consulul general 
al Angliei a adresat un protest contra "jertfelor fanatismului român". 
Pentru acestea, face răspunzător în primul rând pe Ion C. Brătianu, dar 
şi întreg guvernul. Concomitent, consulul general austriac, baronul Eder, 
cerea satisfacţie, considerându-se insultat în circulara dată de 
Şt. Golescu. În fond, el nu împlinise decât un deziderat al lui 
I. C. Brătianu, care-i solicitase public să dezmintă, printr-o circulară, 
presupusele excese ale guvernului contra evreilor. Consulul general 
englez pretindea că se violase articolul 46 al Convenţiei de la Paris, 
care garanta egalitatea tuturor locuitorilor ţării, independent de rasă 
sau religie. Austria se considera ofensată, pentru că guvernul român 
bănuia pe consulul său la Jaşi de colportare de ştiri false. Franţa i s-a 
alăturat, pretinzând satisfacţie şi despăgubiri pentru evreii expulzați. 
La fel au procedat Prusia şi Rusia. Încât, la 23 aprilie/5 mai 1868, 
domnitorul dizolvă garda naţională din Bacău, pe care a dezarmat-o. 
Primul ministru şi ministrul de Externe, Ştefan Golescu, şi-a prezentat 

demisia, pe motiv că fusese acuzat de consulii străini pentru pretinse 
afirmaţii incorecte la adresa lor. Demisia a fost acceptată de domn, 
deoarece circulara sa fusese redactată în termeni "prea aspri”, trimisă 
fără autorizaţia suveranului, care lipsea din Bucureşti. Cu toate acestea, 
Austria nu se declara satisfăcută." 

În şedinţa Adunării din 26 aprilie 1868, P. P. Carp, care nu 
manifestase vreodată aversiune faţă de evrei, a adresat o interpelare 
referitoare la evenimentele de la Bacău, dând citire circularelor 
confidenţiale ale lui I. C. Brătianu, prin care se solicita prefecţilor 
expulzarea evreilor din sate, în timp ce făţiş, în Adunare, stigmatizase 
proiectul de lege al fracţioniştilor moldoveni contra evreilor. E îl acuza 
pe I. C. Brătianu că activase problema evreiască, transformând-o din 
una politică în una socială, atunci când se adresase românilor din 
Moldova: "Evreii au tot în mână; ne cotropesc! Naţionalitatea noastră 
e în pericol, veniţi să o scăpăm!”. La acest apel au răspuns în Adunare 
fracţioniştii, "acei tauri sălbatici”. Guvernul a jucat un dublu rol, fiind 
foarte abil în acţiunile sale, deoarece o persecuție legală a evreilor ar 
ridica Europa întreagă contra României. Astfel că protestele Europei 
contra unei eventuale legi au silit pe Ion C. Brătianu, care, prin circulări, 
“persecută pe sub mână" pe evrei, şi deodată etichetează drept barbare 
demersurile Fracţiunei liberale şi independente. Problema internă se 
complică cu una externă. Europa s-a alarmat, anunțând luarea unor 
măsuri contra românilor. În concluzie, P. P. Carp cerea ca "evreii să fie 
lăsaţi în pace de acum înainte“. I s-a replicat din sală că: "Sunt în 
pace".56 

Într-un lung răspuns la interpelarea liderului junimist, Ion C. Brătianu 
declara că este conştient despre efectul afirmațiilor sale şi ale altora, în 
continuare. El nu poate să creeze o criză guvernamentală, întrucât 
conservatorii nu deţin o majoritate. În imposibilitate de a crea o criză 
politică internă, P. P. Carp nu face decât să ridice, să revolte puterile 
europene contra guvernului, încă, mai mult, opinia publică europeană, 
ceea ce nu înseamnă deloc dovadă de patriotism. P. P. Carp reproşa lui 
I. C. Brătianu că şi-a creat "o partidă roşie” în Moldova. S-a dovedit în 
Adunare că nu există identitate de concepţii şi acţiune. Abia s-au liniştit 
spiritele surescitate în Europa, că P. P. Carp ridică iar norul de praf 
asupra României. El pretinde că I. C. Brătianu a făcut o speculație 

politică cu problema israelită, care, înainte de venirea sa la putere, nici 
nu exista, ceea ce este adevărat. Poporul s-a dovedit unul din cele mai 
tolerante: "Națiunea noastră a fost tolerantă şi ospitalieră în toate 
epocele; şi chiar în acele timpuri în care [...] cuvântul străin era sinonim 
cu inamic. Românii au avut sentimentul de înfrățire care a oprit d-a se 
aşeza în România acel despotism feudal care a apăsat Europa secole 
întregi, deşi încercări de emancipare nu i-au lipsit nici o clipă”. Astfel, 
străinii au intrat uşor în ţările române, stabilindu-se, dar încep să fie 
privilegiați, ca sudiţi ai altor ţări. Se naşte o nouă clasă formată din 
străini Şi protejată de mari puteri, ca deţinătoare de patente: "Aceste 
avantaje au făcut ca românii să fie inundaţi de străini şi de vagabonzi, 
cari găsiau în țara noastră un comerciu şi o industrie asigurate ca 
monopol în mâinile lor. Ei veneau mai ales din acele ţări unde nu 
găsiau mijloace de speculaţiune".S" 

Ion C. Brătianu afirma că specula se face mai ales în politică, la 
care P. P. Carp intervine spre a spune că însuşi liderul radical este un 
exemplu de acest fel. Ministrul de Interne continuă să argumenteze că 
toleranța naţiunii române este mai mult decât o virtute, anume o 
necesitate. Împotriva intoleranţei toţi se ridică. Dacă România s-ar fi 
ocupat numai de problema economică, nimeni nu ar fi avut nimic de 
obiectat, "căci astăzi orice naţiune, în faţa unei suferinţe economice, 
nu consultă părerile altei naţiuni, ci se ocupă numai de interesele sale 
naţionale". Prin urmare, este necesară separarea problemei economice 
de cea religioasă, spre a se pune capăt acuzărilor din ţară şi de peste 
hotare. Atunci, P. P. Carp nu va mai veni “să trateze aici pe o parte din 
Adunare de tauri, pe alta de fracțiune sălbatică şi să califice națiunea 
într-un mod nedemn”. lon C. Brătianu demonstrează cum marii 
proprietari rurali, ahtiaţi după câştiguri, au arendat părţi din moşii 
evreilor, care apoi le speculează, subarendându-le ţăranilor la preţuri 
exorbitante: “lată cum ei s-au lipit de pământ atât de tare, încât nu 
vom putea niciodată să-i dezlipim de acolo". Ion C. Brătianu contesta, 
astfel, pretinsa ilegalitate a circularelor sale, care au fost întemeiate pe 
legile în vigoare. Pentru exagerări în aplicarea unor circulare sau legi 
un guvern este dat în judecată, dar în faţa străinilor trebuie apărat de 
foţi. Mai ales agenţii diplomatici trebuie să apere guvernul. Ca român, 
P. P. Carp nu poate să cadă în eroarea de a susţine că în România există 

persecuție religioasă. Nu se pot interpreta astfel măsurile contra unei 
năvăliri de "vagabonzi israeliți”. Ion C. Brătianu mărturiseşte un 
sentiment de jenă că guvernul român nu este atât de puternic pentru a 
stăvili această invazie. Poate să se revolte de aceasta lordul Stanley, 
dar nu P. P. Carp, fostul boier, care “a'tratat cu dispreţ toată partea 
aceea a naţiunii care n-a avut norocirea să fie bogată ca dl. Carp, 
fiindcă a fost ţintuită de muncă". El este în România şi poate constata 
realitatea faptelor. Pretinsele excese de la Bacău contra evreilor nu 

+ sunt deloc de natură religioasă, ci economică. Există o puternică 
solidaritate naţională între evreii de pretutindeni, care-şi găsesc 
protectori la Viena. Consulul austriac s-a erijat în apărătorul evreilor 
din Bacău, or românii suferă mult mai mult decât evreii, dar nu ţipă ca 
"țiganii". Adversarii României iau ţipetele ca atare şi lovesc, fără a 
cerceta cauza răului, pentru prevenirea pericolelor de orice fel, pentru 
a se protesta contra tuturor infamiilor.s8 

Se confruntau două doctrine adverse, una conservatoare junimistă, 
cosmopolită, şi una liberală, dominată de naționalismul economic, 
interesat în domeniile productive. Deputatul I. Negură susţine că 
P. P. Carp nu prea are noroc la interpelări, căci problema evreiască n-a 
creat-o I. C. Brătianu, fiind moştenită de la părinţi. El propune o moţiune: 
"Camera asupra intepelării d-lui Carp trece la ordinea zilei”. 
P. P. Carp solicită dreptul la replică, dar intervine deputatul fracționist 
Al, Georgiu, care susţine că mobilul liderului junimist este de a atinge 
principiile grupării radicale ale liberalilor: “Cel dintâi argument a fost 
că partidul roşilor de astăzi n-are nici un echo în Moldova şi că prin 
urmare capul acestui partid a trebuit să dea satisfacţiune unor 
pretenţiuni exagerate în privinţa cestiunei evreilor pentru a putea fi 
tolerat în Moldova". Sunt respinse categoric afirmaţiile lui P. P. Carp, 
aparținător unei partide conservatoare reacționare, care, din totdeauna, 
a făcut apel la străini spre a se menţine. Acum, P. P. Carp procedează la 
fel: apelul la străini. s? 

În replică, liderul junimist contestă toate acuzațiile la adresa sa, 
afirmând că trădător nu este cel ce spune adevărul, ci acel care îl ascunde. 
Ion C. Brătianu a pălmuit însuşi trecutul său, dând cu piciorul principiilor 
de egalitate şi naţionalitate. Cât priveşte libertatea, a acordat-o doar 
partizanilor săi politici, pe adversari prigonindu-i. În privinţa evreilor, 

consideră că este doar "o cestiune de rivalitate de negoţ”. Ion C. Brătianu 
protestează contra unor aserţiuni care coboară demnitatea tribunei 
parlamentare: "Oricine va veni în țară şi va fi de bună credinţă, va 
mărturisi că n-au fost, nu sunt şi nu vor fi persecuţiuni”. Liderul radical 
susţine că nu poate fi nicicum considerat ca un prigonitor a tot ce este 
bun, un călău al virtuţilor din România, căci un astfel de ministru de 
Interne nu ar putea fi suportat: “Dacă ţara românească ar fi capabilă 
de asemenea laşitate, atunci are dreptate d. Carp să se despere de 
dânsa şi să întoarcă ochii în afară ca să-i vie în ajutor" ® 

Confruntările de opinii pe această temă ar fi continuat, întrucât şi 
alţi conservatori, precum Al. Lahovari,. âr fi fost dispuşi să susţină 
concepţiile lui P. P. Carp. Au intervenit însă D. Ghica şi lon Ghica, 
pentru a cere închiderea discuţiei asupra unei probleme ce nu putea fi 
rezolvată în acel moment, în dezbatere fiind proiectul de lege al poliţiei 
rurale. Se propune o moţiune prin care se resping acuzaţiile lui 
P. P. Carp, aprobând poziţia guvernului. A fost adoptată cu 47 pentru şi 
un vot contra, al lui P. P. Carp, şi numeroase abţineri, între care 
M. Kogălniceanu, lon Ghica, D. Ghica, P. Donici, P. Mavrogheni, 
A. Fătu, Şt. Golescu, în total 43.5! 

Se încheiase astfel un incident provocat de interpelarea lui 
P. P. Carp, cu intenţia vădită de a atrage căderea guvernului radical 
prin presiuni externe, întrucât cele interne erau anihilate de voinţa 
domnitorului de a-l menţine. Prin interpelare, se întrerupsese dezbaterea 
proiectului de lege a poliţiei rurale, elaborat cu un an în urmă de către 
guvernul prezidat de lon Ghica, cerându-se regim de urgenţă. Proiectul 
este combătut şi de fracţionişti şi de liberaliii moderați şi de conservatori, 
însă a fost luat în consideraţie în şedinţa din 24 aprilie 1868, cu 
57 contra 15 voturi.& 

Se preconiza înfiinţarea unei poliţii comunale şi desfiinţarea celor 
particulare, de care dispuneau moşierii, deci o poliţie a autorităţii, a 
legii. Contra se situează conservatorii, în frunte cu P. P. Carp. Şi 
M. Kogălniceanu se afla între opozanți. Intervine Ion C. Brătianu, care 
susţine că se impun măsuri pentru a asigura proprietatea, dar şi munca, 
holdele: “Simţul de respectul proprietăţii e foarte nou în inimile noastre. 
Noi proprietarii mari până eri eram stăpâni, nu proprietari, şi de la 
promulgarea legii rurale ne-a venit acest simţ şi trebuie a trece timp 

ca el să prindă rădăcini în inimile noastre, cu atât mai vârtos în ale 
țăranilor". Aşadar trebuie asigurate toate interesele, fie ele mari sau 
mici. 

În dezbaterea pe articole, B. P. Haşdeu a propus un amendament la 
articolele 9 şi 10, anume ca străinilor, indiferent de naţionalitate, să li 
se interzică stabilirea la sate, fără autorizaţie prealabilă dată de 
autorităţile comunale. Cei deja stabiliţi vor putea dobândi autorizaţie 
în termen de 6 luni, în caz contrar vor pleca. Se mai propune încă un 
amendament de acest fel, apoi în şedinţa din 26 aprilie 1868 a fost 
prezentată petiția a 205 locuitori din Hârlău, către Adunare, prin care 
se solicita adoptarea neîntârziată a proiectului de lege prezentat la 
5 martie 1868 de 31 de deputaţi referitor la chestiunea israeliților .% 

Conservatori, precum P. P. Carp, şi liberali moderați, precum lon 
Shica, s-au opus amendamentului propus. Deputaţii proguvernamentali, 
dimpotrivă, prezentând şi alte amendamente. Ion C. Brătianu intervine, 
pentru a tempera discuţiile. El afirmă că dacă s-ar discuta ca o problemă 
economică, s-ar comporta atâta pasiune, dar acum s-a făcut din ca o 
"armă de partid“. Fiind convins că problema evreiască nu este una 
religioasă, vina aparţine celor care au pus-o pe acest tărâm. Liderul 
radical spera ca propunătorii amendamentelor să retragă din text şi din 
expunerea de motive tot ce ar avea aparenţă de persecuții religioase, 
pentru ca Europa să perceapă realitatea şi nu expresia unor pasiuni 
politice. El susţine că evreii nu sunt mai avansați din punct de vedere 
moral ca românii, însă ei au venit din ţări mai civilizate, unde au deprins 
comerţul şi mijloacele frauduloase. Astfel sunt evreii din Austria. Acolo 
au suportat chiar persecuții religioase din partea populaţiei catolice, cu 
un sentiment religios mai puternic decât al românilor ortodocşi. Acum, 
li s-au acordat drepturi evreilor şi în Austro-Ungaria, încât nu mai vin 
în număr aşa de mare în România. Evreii din Rusia sunt însă mai puţin 
avansați decât românii. lon C. Brătianu nu este de acord cu afirmaţia 
că naționalitatea românească este ameninţată de o simplă imigrare 
individuală, fără colonizare. În Transilvania, sub o dominație maghiară 
de 900 de ani, toţi românii au rămas aşa cum au fost şi înainte de 
invazie, nefiind asimilați prin cucerire. Problema evreiască nu este nici 
una religioasă, nici de existenţă naţională, ci una economică. Este 
adevărat că evreii din Moldova sunt mai numeroşi decât alţi străini, 

fiind mai înapoiaţi totuşi decât ei, dar nu din vina lor, trăind timp de 
14 secole în “stare de adevăraţi sălbateci”. Ca alare, trebuie căutat 
adevăratul remediu. lon C. Brătianu consideră că, într-adevăr, exodul 
evreilor constituie o plagă, un rău, dar remedierea nu trebuie căutată în 
domeniul religios, fiind deci un rău economic necesar de vindecat. 
Vindecarea presupune mai multe măsuri şi nu una singură. În legea 
poliţiei rurale este un mic articol contra vagabonzilor, dintre care cei 
mai mulţi sunt străini. Este nevoie de instituţii de credit pentru a da 
posibilitate românilor să facă o concurenţă străinilor. Aşadar, mijloace 
economice, nu religioase, care duc la pierderea simpatiei şi sprijinului 
Europei.6 

În urma lungului şi importantului discurs al lui Ion C. Brătianu, 
unele amendamente au fost respinse, altele retrase. Prin aplanarea 
incidentului provocat, dezbaterile decurg normal, încât în şedinţa din 
11 mai 1868 proiectul de lege al poliţiei rurale a fost adoptat cu 70 de 
voturi contra 40. Tododată, sesiunea parlamentară se prelungea, prin 
mesaj domnesc, pentru dezbaterea proiectului de lege a căilor ferate. 5 
Primul guvern radical prezidat de Ştefan Golescu, în pofida putemicelor 
presiuni interne şi externe, a avut o considerabilă contribuţie la 
modernizarea instituţiilor şi la progresul legislativ, precum: legea de 
vânzare a bunurilor statului, legea construirii drumurilor publice, legea 
pensiilor, legea de organizare a armatei.% 

Evident, înfăptuirile ar fi fost mai numeroase, intenţia radicalilor 
constând într-o maximă expansiune a libertăţilor democratice. 
lon C. Brătianu însuşi, denumit “ministrul dirigent", deţinătorul 
portofoliului importantului Minister de Interne, orientase activitatea 
Consiliului de Miniştri într-un sens moderat, dar cert şi fără şovăieli, în 
direcţia aplicării doctrinei celei mai de stânga a democraţiei româneşti. 

Îndoctrinat la şcolile Occidentului, asimilând cele mai înaintate 
curente ideologice ale timpului, democrat convins, lon C. Brătianu 
vădea tot mai mult, pe lângă calităţile de mare om politic, pe cele ale 
unui mare om de stat, spre deosebire de alţi lideri radicali, precum 
fratele său Dumitru Brătianu, prietenul apropiat C. A. Rosetti, fraţii 
Golescu. Intens invidiat şi puternic ponegrit pentru marile sale însuşiri 
de către adversarii politici existenţi chiar între liberali, precum 
D. A. Sturdza şi Ion Ghica, liderul radicalilor este denunţat străinătăţii 

ca mnazzinist, lost revoluţionar cu concepţii socialiste, vizând distrugerea 
proprietăţii private şi mai ales ca persecutor al evreilor. În pofida 
evidenţei şi tuturor argumentelor contrare, guvernele occidentale cer 
îndepărtarea lui de la putere. Nu reuşesc momentan decât o demisie 
a primului ministru şi ministru de Externe, care a creat posibilitatea 
unei alte guvernări radicale sub preşedenţia fratelui său, generalul 
Nicolae Golescu. 


2. Ultimul guvern radical 
sub presiunea părăsirii puterii 


Demisia lui Ştefan Golescu de la preşedinţia Consiliului de Miniştri 
şi de la conducerea Ministerului de Externe, ca urmare a protestelor 
vehemente ale marilor puteri garante, nu a aplanat decât în mică măsură 
incidentul diplomatic survenit după înmânarea circularei incriminatoare 
a activităţii consulului austriac, baronul Eder. La 30 aprilie/12 mai 1868, 
domnitorul Carol I a numit ca preşedinte al Consiliului de Miniştri şi 
ministru de Externe pe generalul Nicolae Golescu, fratele celui 
precedent. Ion C. Brătianu rămânea ministru de Interne şi de Finanţe. 
Anton Arion rămânea la Justiţie, Dimitrie Gusti la Culte şi Instrucţiune 
publică, colonelul Gh. Adrian la Război, Panait Donici la Lucrări 
publice. Prin urmare, nici o schimbare, în afara preşedenţiei guvernului 
şi conducerii Ministerului de Externe. 

Guvernele ostile lui Ion C. Brătianu nu se resemnează, exercitând 
presiuni în continuare, pentru îndepărtarea lui, îndeosebi cel 
austro-ungar. Domnitorul Carol I nu'renunţă la el, dar tatăl său, prinţul 
Carol Anton, îl sfătuieşte dimpotrivă. Noul prim-ministru cere scuze, 
regretând că predecesorul său trezise susceptibilităţi guvernului imperial. 
Din care motiv, şi noul guvern este prins la mijloc între presiunile 
externe şi interne, spre a părăsi puterea. La 4/16 mai 1868, guvernul 
N. Golescu este atacat în mod foarte violent în Senat. Astfel, N. lonescu, 
liderul Fracţiunii libere şi independente, solicită comunicarea 
demersului tratativelor diplomatice Senatului, majoritatea fiind de acord 
că “trebuie să declare că politica lui Brătianu în chestiunea evreiască 
e echivocă”. Prinţul Carol Anton scria fiului său, la 9/21 mai 1868, că 
toate ar fi bune "dacă n-ar fi chestiunea evreiască”. După opinia sa, 

"toate afacerile evreieşti sunt un Noli me tangere [nu mă atinge]. Acest 

fapt e un simptom bolnăvicios al Europei, dar trebuie primit ca fapt, 
căci nu poate fi schimbat întru nimic, pentru că întreaga presă 
europeană e stăpânită de finanța evreiască. Cu un cuvânt, plutocraţia 
evreiască ce o mare putere, a cărei favoare poate avea efecte foarte 
avantajoase, însă a cărei dizgrație e primejdiousă".* 

Prinţul Carol Anton de Hohenzollern considera că aşa-zisele excese 
de la Bacău au fost exagerate, strigăte de groază au răsunat pretutindeni, 
orice dezminţire oficioasă neprinzând temei. Ion C. Brătianu n-a fost 
destul de energic în această problemă, mizând prea mult pe o singură 
carte, încât puterile străine au dat crezare rapoartelor consulare, retrăgând 
încrederea în guvern. Şi astfel, o frumoasă dezvoltare a României a 
fost bulversată de "nenorocitu furtună evreiască“, care a nimicit totul. 
Toţi vorbesc numai de rău România şi nimeni de bine. Prinţul 
Carol Anton a primit scrisori din toate părțile, îndeosebi de la Alianţa 
Israelită condusă de Ad. Crémieux. Cel mai mare zgomot s-a produs 
în Franţa. Tatăl domnitorului apreciază foarte mult pe lon C. Brătianu, 
dar consideră rămânerea lui la guvern ca un pericol, deoarece 
neîncrederea Franţei sporeşte, periclitând însăşi existenţa României, 
care face obiect de conpensaţie teritorială în oricare alianţă franco- 
austriacă.“ 

Ion C. Brătianu devenise deci ţinta principală a atacurilor în presa 
străină; mai ales franceză. În sprijin îi vine, ca şi în trecut, bunul său 
prieten, publicistul francez Paul Bataillard. Astfel, la 5 mai 1868, el 
adresa un apel către presa franceză în problema israelită în România, 
însumând 59 file. Îşi propunea să dezvăluie adevărul în această 
problemă, ştiind cât este de dificil de convins. El acuză de rea-credinţă 
pe unii, reproşând altora de a se fi lăsat prea uşor înşelaţi, într-o afacere 
unde este de luptat “contra zelului rătăcit al democraţiei şi umanității". 
Democratismul liberal este sensibil la orice suferinţe, o ştie din tinereţe, 
e prima condiţie a succesului. Astfel, partidul şi guvernul liberal din 
România constituie obiect de atacuri neîncetate, de doi ani încoace, 
care au indus în eroare guvernele şi presa din Europa. Calomnia se 
bazează pe fapte imaginare, necontrolate, neverificate. Cei blamaţi sunt 
fraţii Brătianu, C. A. Rosetti, fraţii Golescu şi mulţi alţii, care de 25 de 
ani au fost "sufletul poporului român". Ei au venit printre francezi spre 

a se hrăni din spiritul Franţei. Un popor de fraţi s-a revelat, astfel, 
francezilor: “Ei ştiu ceea ce au făcut pentru ţara lor. pentru libertate 
şi, de asemenea, cultul pentru Franţa”. Acum, ei sunt ţinta unor atacuri 
din cele mai pasionale. Demagogia este la culme, în numele democraţiei 
liberale se atacă pretinsul reacţionarism al liberalilor radicali români. 
Or, presa din Occident, mai ales cea franceză, cunoaşte pe liderii 
partidului naţional român, cunoaşte devotamentul lor pentru libertate, 
pentru a smulge ţara lor din dominaţia rusească şi fanariotă, pentru a se 
identifica cu spiritul francez.” 

Cunoscutul liberal democrat şi publicist francez îşi propunea să 
dezvăluie un sistem general de calomnii, prin elucidarea problemei 
evreieşti. În Moldova şi în Ţara Românească, acum reunite, au existat 
şi există două categorii de evrei: cei care au venit din sud, de rit spaniol, 
şi cei veniţi din nord, adică din Polonia, Rusia şi Germania. Îndeosebi 
Moldova a fost inundată de aşa-zişii "evrei germani”, în genere 
cârciumari, cabaretieri sau fără profesiuni, uneori rău-lăcători şi 
vagabonzi. La 1848, lon C. Brătianu şi prietenii săi au inclus în 
programul revoluţionar emanciparea israeliților. Ulterior, au luat măsuri 
pentru limitarea numărului de vagabonzi evrei. Întreaga operaţiune 
a fost exploatată împotriva liderilor radicali, în primul rând 
lon C. Brătianu, în cea mai bună manieră bizantină. Măsurile luate de 
el sunt considerate absurde, barbare etc. Este imposibil de a trata pe 
scurt problema evreilor în Moldova, atât de delicată şi de complexă. 
Din nenorocire, zgomotul tăcut în Europa de doi ani încoace asupra 
evreilor din România, amestecul străin şi insultele contra poporului 
român Şi guvernului său, pe această temă, au făcut pentru moment 
foarte dificile, dacă nu imposibile, largi concesii în favoarea evreilor, 
deoarece s-a întărâtat spiritul naţional în contra lor, spre a-i expulza, 
spre regretul lui Paul Bataillard, prin violenţe orbeşti. Din care motiv, 
nu mai trebuie comise asemenea imprudenţe, căci “privilegiile intrigii 
şi ale calomniei au limitele lor". Prin asemenea mijloace nu se serveşte 
cauza evreiască, fiind orb cel care nu înţelege adevărul în această 
problemă.”! 

În pofida oricăror demersuri şi concesii, guvernele ostile lui 
lon C. Brătianu, care-l bănuiau de revoluţionarism, socialism, nu se 
resemnează nici chiar după facerea unor concesii. Astfel, ca "ministru 

dirigent", el a participat la o întrevedere cu consulii Franţei, Austro- 
Ungariei şi Angliei, spre a conferi asupra unor solicitări de favoruri 
pentru evreii din Moldova din partea baronului Eder, în sensul luării 
unui angajament de a garanta celor expulzați revenirea la locurile lor.?? 

Nu numai cu Austro-Ungaria, dar şi cu Franţa se ajunsese la un 
moment critic, denunţându-se “"despotismul revoluţionar al lui 
Brătianu”. Guvernul radical face unele concesii, spre a detensiona 
relaţiile. Satisfacţia dată puterilor garante irită însă pe fracţioniştii 
moldoveni, care încep o campanie virulentă contra lui Ion C. Brătianu, 
pe motiv că fuseseră utilizaţi pentru consolidarea “roşilor”. Astfel, 
liderul radicalilor munteni era prins la mijloc, între exigenţele puterilor 
occidentale în favoarea evreilor şi presiunile fracţioniştilor în sens 
contrar. Nicolae Ionescu, liderul lor, devine un adversar al "roşilor” în 
Senat. Călătorind în Moldova, Ion C. Brătianu este insultat şi împroşcat 
cu noroi, întâmpinat cu lozinci republicane. În luna mai, Senatul devine 
un centru de atac împotriva guvernului.” 

Mai numeroşi şi mai puternici în Adunare, fracţioniştii trec la atac 
împotriva lui Ion C. Brătianu, îndată după formarea guvernului 
N. Golescu. Deputatul Al. Georgiu, în şedinţa Adunării din 6 mai 1868, 
adresa o interpelare ministrului de Interne, în sensul de a preciza ce 
instrucţiuni a dat prefectului de laşi referitoare la dreptul de întrunire şi 
la libertatea presei. Liderul fracţionist suspecta aceste instrucțiuni de 
intenţia unei suspendări a garanţiilor constituţionale. Astfel, prefectul 
de Iaşi s-a adresat în mod violent ziarului “Dreptatea”, vrând să-l pună 
sub influenţa sa. Ion C. Brătianu răspundea că la orice se aştepta, numai 
la acuzaţia de sugrumare a presei nu, în condiţiile unei libertăţi absolute, 
care îngăduie chiar abuzuri, ultragieri, atacuri la adresa oricui. Se poate 
acuza guvernul că nu ia măsuri contra acestora. Dacă prefectul de laşi 
a comis abuzuri, cum se pretinde, apoi redactorul trebuie să se adreseze 
procurorului. Altminteri, întrunirile şi libertatea presei sunt cu 
desăvârşire garantate. lon C. Brătianu susţine că în România este o 
"nemărginită libertate”, repetând că există oameni care abuzează de 
această libertate. Ruga pe Al. Georgiu să nu mai facă interpelări de 
acest fel, căci nimeni nu-l va crede."4 

Nu numai guvernul, dar domnitorul însuşi era intens preocupat de 
curmarea unor abuzuri, perpetuate din vechiul regim. Astfel, la 

9/21 mai 1868, dădea un ordin Ministerului de Război pentru desfiinţarea 
bătăii în armată "condamnată în mai toate armatele" 5 f 

În Corpurile legiuitoare devine foarte greu de rezolvat problema 
concesionării construirii căilor ferate, aflată deja în dezbatere, în 
condiţiile ostilității declarate a Austro-Ungariei, iritată de nota circulară 
a lui Ştefan Golescu, care "a atins susceptibilitatea imperiului". La 
21 mai/3 iunie, Adunarea lua în considerare concesiunea căilor ferate 
cu 94 voturi, contra 28. A doua zi au loc dezbateri furtunoase, adoptându- 
se fiecare articol al proiectului de lege "în mijlocul unei violente opoziții". 
S-a concesionat calea ferată Iţcani-Roman consorţiului Offenheim, iar 
restul de 914,8 km consorţiului Strousberg, la insistenţele domnitorului 
Carol I, deşi preţul era foarte ridicat.76 l 

Guvernul este puternic atacat şi în Senat, încă mult mai ostil, 
conservatorii având mare influenţă. Astfel, în şedinţa din 31 mai 1868, 
după o controversă între Gh. Costaforu şi lon C. Brătianu pe tema 
pretinselor ilegalităţi comise de guvern, senatorul P. Radu a luat cuvântul 
spre a condamna guvernul, pe motiv că “a pus în joc destinul României“, 
pe care a compromis-o în Europa. El prezenta o moţiune, în care 
guvernul era acuzat că, încă de la venirea la putere, "n-a încetat de a 
întreţine ţara în agitaţiune şi anarhie, voind a constitui guvemnământul 
ca espresiune a unui partid esclusiv; divizând fără motiv Corpurile 
legiuitoare abia convocate şi intrând pe calea dărâmării tuturor 
înstituţiilor ţării”. Un astfel de "sistem de adrministraţiune atât de 
pernicios intereselor vitale ale României” determină Senatul să nu 
mai aibă încredere în guvern.” 

Moţiunea susţinută de 5 senatori urmărea acordarea votului de blam 
guvernului care solicitase un credit de 800.000 franci. Senatorul 
conservator G. Manu atacă politica guvernului, care ar “atinge tesaurul 
public cu nişte asemenea legi eşite din marginele constituţiunei”. Încă 
de la începutul sesiunii, s-a atras atenţia asupra abaterilor şi violărilor 
Constituţiei, dar în zadar, căci nu s-a întreprins nimic. Ca atare, guvernul 
nu merită încrederea Senatului. Generalul Herescu se pronunţă contra 
moţiunii, care se pretează la acuzaţii fără a le demonstra. G. Costaforu 
atacă politica Ministerului de Finanţe condus de Ion C. Brătianu. Şi 
alţi senatori, precum N. Creţulescu, un liberal moderat, se asociază 
moţiunii, precum şi C. Văleanu şi N. Catargiu. Politica guvernului este 

îndelung atacată de liderul fracţionist N. Ionescu. El declară că motivele 
sale sunt puţine, dar convingătoare: "Aţi veninar raporturile 
administraţiunii centrale cu ţara şi cu adimninistraţiunile districtuale! 
Aţi arătat cea mai mare incurie, ca să nu zic mai mult în ordinea 
intereselor materiale şi aţi compromis relaţiunile noastre exterioare. 
Pentru aceste motive, cu vă exprim, în fața ţării, deplina mea 
neîncredere". 

Dreapta conservatoare şi stânga fracţionistă şi-au concentrat atacurile 
contra guvernului rămas în minoritate în Senat. Astfel că, din 74 
senatori, 14 se abţin şi doar 8 votează cu guvernul, care, pus în această 
situaţie, îşi prezintă demisia. În şedinţa Adunării din 1 iunie 1868, 
generalul N. Golescu anunţa prezentarea demisiei guvernului său, în 
urma votului de neîncredere în Senat. Gh. Chițu constată că era pentru 
a doua oară când Senatul dădea un vot de blam guvernului actual, 
provocând neliniște și nemulţumire în ţară, declarând că nu va mai 
dezbate atâta timp cât va deţine puterea, ceea ce este, desigur, un abuz. 
În consecinţă, propune o moţiune prin care Camera roagă guvernul 
să-şi retragă demisia. După discuţii pro şi contra, a intervenit 
lon C. Brătianu, care argumentează că Senatul, în loc de a fi un Corp 
ponderator, a lăsat să prevaleze partea conservatoare a membrilor săi. 
Or, principiile majorităţii Senatului sunt cu totul diferite de ale majorităţii 
Camerei. În final este adoptată moţiunea lui Gh. Chițu cu 70 contra 20 
voturi, între care conservatori ca P. P. Carp, |. Cantacuzino, dar şi liberali, 
precum D. A. Sturdza, Al. Georgiu.” 

Votul de încredere al Camerei în guvern a determinat dizolvarea 
Senatului prin decret domnesc, dat la 3 iunie 1868, şi convocarea 
colegiilor electorale în termenul prevăzut de lege. La 10 iunie 1868, 
prin mesajul Tronului, se închidea sesiunea Adunării pe anul 1867/ 
1868, menţionându-se că au fost dezbătute şi adoptate mai multe legi, 
efectele unora fiind întârziate din cauza Senatului, care a fost dizolvat.8 

Pe plan extern, se încearcă o aplanare a tensiunii în relaţiile cu 
unele mari puteri. Astfel, prinţul Napoleon, vărul împăratului, a făcut 
o vizită în România, fiind primit cu mare entuziasm. În discuţiile avute, 
a remarcat: "La Paris vă cred cu desăvârşire în tabăra rusească”?! 

La 14/26 iunie 1868 sosea de la Constantinopol Al. G. Golescu, 
care informa pe domnitor că evreii erau deosebit de influenţi şi 

puternici: "În Consiliul de Stat din Constantinopol stau şi evrei alături 
de mahomedani. România să ia pildă de aici". Confruntat cu puternice 
reacţii externe în problema evreiască, ministrul de Externe adresa o 
notă reprezentanţilor puterilor garante la Bucureşti, în ziua de 
17/29 iunie 1868, prin care exprima sentimentul de toleranţă în 
perspectiva unei rezolvări a acestei probleme. La 28 iunie/10 iulie 1868, 
Ion C. Brătianu preia, pentru scurt timp, portofoliul de Externe, trimițând 
o notă consulului general austro-ungar, baronul Eder, promițând 
despăgubiri evreilor expulzați.” l 

Când se aplana oarecum problema evreiască, prin facerea unor 
concesii, se reactiva o alta, anume cea a "bandelor bulgărești" formate 
pe teritoriul României. O comisie europeană de anchetă constata 
existenţa “focarului revoluţionar din România", ceea ce denota intenţia 
de a crea dificultăţi cu orice preţ. Ion C. Brătianu este numit ad-interim 
la Ministerul de Război, dobândind un câmp de activitate care-i va 
ocupa toată energia şi marele său talent de organizare. La 19/31 iulie 
1868, el prelua definitiv portofoliul Finanţelor. N. Golescu, titularul 
portofolului de Externe, fiind plecat peste hotare, şi acest portofoliu 
revine lui Ion C. Brătianu.% 

Deţinerea atâtor portofolii semnifica marea încredere pe care o avea 
domnitorul în el. Scriind prinţului moştenitor al Prusiei, la 18/30 iunie 
1868, Carol I îi reproşa că îl judecă "prea sever” pe lon C. Brătianu, 
deoarece el “este unul din bărbaţii de stat cei mai capabili dintre 
români". A comis şi unele greşeli, dar în problema evreiască a revenit 
şi este mai prudent, sperându-se la o rezolvare a ei într-o manieră 
satisfăcătoare pentru Europa. 

Cu toate acestea, suspiciunile contra României continuă "din toate 
părțile, duşmănie contra lui Brătianu". Turcia ameninţă cu ocupaţia 
armată, de conivenţă cu Franţa şi Anglia, pentru trecerea de detaşamente 
bulgăreşti în sudul Dunării. Scriind lui C. Hurmuzaki, la 10/22 august 
1868, D. A. Sturdza acuza politica guvernului, vădind o puternică 
aversiune contra lui Ion C. Brătianu. El considera că a fost părăsită 
politica de neutralitate, punându-se la încercare amiciţia cu Franţa şi 
Anglia, în favoarea unei apropieri de Rusia “periculoasă pentru esistenţa 
patriei”. Apoi, continuau “persecuţiunile israelite”. În genere, poporul 
a fost obişnuit “a nu mai respecta nimic" fiind demoralizat: “acest 

ministeriu a reanimat ura de clase, invidia în contra celor carii au 
ceva, a dezbinat poporul, a făcut pe Domn să creadă că toţi acei carii 
nu sunt amicii lui Rosetti, sunt inamicii tronului, acest ministeriu 
falsifică aplicarea libertăţilor politice la noi şi a reintrodus sistemul 
fuvoritismului, care se susţine cu toate mijloacele, în contra legilor. 
Astăzi, în practică, în România nu mai este Constituţiune".8 

Patima politică atinsese grav conştiinţele nu numai ale 
conservatorilor, dar şi ale liberalilor moderați şi radicalilor moldoveni. 
Liderii radicali sunt suspectaţi de către D. A. Sturdza că “au după 
dânşii republica socialistă in petto şi preşedinţia republicii în familia 
lor". Pe Ion C. Brătianu îl considera că "nu a fost amic sincer al lui 
Carol, a pus urele, invidiile, egoismul său personal mai presus de 
devotamentul cătră tron şi ţară”. Aşadar, "un om corupt şi necapabil 
de vreun simţământ nobil şi mare. Puterea i-a luat minţile, e singura 
scuză ce o am pentru o asemine degradare morală". 

Aristocrat prin naştere, dar liberal, format la şcolile germane, 
D. A. Sturdza nu era capabil să înţeleagă coordonatele şi menirea 
liberalismului lui Ion C. Brătianu şi partizanilor săi radicali, care se 
bucurau de mare popularitate în cele mai de jos straturi ale societăţii, 
ca promotori ai principiilor democratice. Convins de dreptatea cauzei 
pe care o servea, lon C. Brătianu, în timpul campaniei electorale pentru 
Senat, se duce el însuşi în Moldova spre a sprijini candidaţii “roşii”, 
determinând pe domn să le acorde concursul său. El utilizează din plin 
aportul gărzilor naţionale în organizarea de întruniri electorale, apoi, 
pentru a apăra urmele de atacuri din partea opoziţiei. În Moldova, nu 
opoziţia conservatoare era cea mai virulentă, ci cea fracţionistă. În 
acest fel, mulţi conservatori fiind plecaţi în obişnuitele călătorii de 
vară în Occident, Ion C. Brătianu obţine o majoritate în Senat. 
M. Kogălniceanu s-a alăturat acestei majorități.®” 

La 6 septembrie 1868, avea loc şedinţa de deschidere a lucrărilor 
noului Senat, prezidată de generalul Năsturel Herescu. După alegerea 
biroului de conducere şi validarea mandatelor”, s-a luat în dezbatere, 
în şedinţa din 17 septembrie 1868, proiectul de lege pentru concesiunea 
căilor ferate. În raportul la proiect erau expuse concesiunile Offenheim 
şi Strousberg. După discuţii pro şi contra, proiectul a fost luat în 
considerare. 

Proiectul de lege a fost adoptat cu 39 voturi contra 4, în şedinţa 
Senatului din 18 septembrie 1868, după care se declara închisă sesiunea 
extraordinară, prin mesaj domnesc.* 

Prin adoptarea legii construirii căilor ferate şi de către Senat, guvernul 
radical prezidat de gencralul Nicolae Golescu era supus unor intense 
presiuni exteme şi interne pentru părăsirea puterii. Franţa, care sprijinise 
atâta constituirea statului naţional român modem, se considera lezată 
în drepturile sale legitime la recunoştinţă din partea României, pe care 
o suspecta de apropiere de Rusia, datorită orientării politice a lui 
Ion C. Brătianu. Or, această orientare contravenea intereselor puterilor 
occidentale. Scriind prinţului moştenitor al Prusiei, la 18/30 octombrie 
1868, domnitorul Carol I menţiona că "Franţa priveşte cu o mare 
nemulţumire intenţiunea mea de a îmbunătăţi armata şi de a o înzestra 
cu arme nouă, cu atât mai mult că toate acestea se fac fără 
consimţământul său. Tocmai de aceea se continuă la Paris născocirea 
de bande, numai şi numai ca să se discrediteze România în ochii 
Europei”. ” 

Ostilitatea Turciei şi Austro-Ungariei era în creştere, ca urmare a 
orientării politicii externe a României de către guvernele radicale în 
direcţia împlinirii idealului naţional al unificării statale. Astfel, radicalii 
nu considerau viabilă monarhia austro-ungară prin abandonarea luptei 
revoluţionarilor maghiari. Ion C. Brătianu şi C. A. Rosetti propagau cu 
ardoare idealul daco-român prin unirea Transilvaniei cu România. 
Consulul Franţei la Bucureşti relata publicarea unei hărţi destinate 
învățământului public, intitulată Dacia modernă, care includea toate 
provinciile istorice româneşti. Harta fusese comandată în 6.000 de 
exemplare. Al. Candiano-Popescu, un entuziast colaborator al lui Ion 
C. Brătianu, a fost arestat la Pesta, apoi eliberat, în urma unei campanii 
virulente prin presă şi unor demersuri diplomatice. În vara anului 1867, 
se înființase Societatea Academică Română, cu membri din toate 
provinciile istorice româneşti. Consulul general al Franţei considera că 
se urmărea întrunirea reprezentanţilor provinciilor româneşti, 
întruchipând idealul unităţii naţional-statale. Cu acel prilej, relata sosirea 
la Bucureşti, la 1 august 1867, a unei delegaţii din Transilvania. Primul 
ministru, Ştefan Golescu, a rostit o cuvântare la fundarea Societăţii 
Academice. Sub o formă culturală, transpare scopul: unirea tuturor 

românilor sub sceptrul domnitorului Carol I. Membrii Societății 
Academice au fost primiţi de suvern la Cotroceni. La 5 august 1867, 
D. Brătianu a rostit o cuvântare înflăcărată în calitate de ministru al 
Cultelor şi Instrucțiunii publice. Consulul francez considera că guvernul 
radical era dispus să acorde chiar sprijin militar românilor din 
Transilvania după înfăptuirea dualismului austro-ungar. Rapoartele sale 
evidenţiau, în toamna anului 1868 masarea unor arme şi muniții în 
proximitatea frontierei cu Austro-Ungaria, pentru a sprijini lupta 
conaţionalilor de peste Carpaţi la momentul oportun, spre a face astfel 
posibilă unirea a 10 milioane de români.*? 

Un memoriu adresat de Ion C. Brătianu puterilor garante irita - 
îndeosebi pe consulul Franţei, care considera pretenţiile guvernului 
român la abolirea jurisdicției consulare ca pornite din înfumurare şi 
impertinenţă, o sfidare la adresa puterilor garante. În atare împrejurări, 
Ion C. Brătianu se îndreaptă spre Rusia, singura mare putere nevoită să 
colaboreze cu guvernul român contra Imperiului Otoman. 
Ion C. Brătianu formulase demersurile sale într-un memoriu, pe care, 
în mod intenţionat, îl prezentase în copie consulilor marilor puteri 
occidentale. Din memoriu rezulta cu evidenţă necesitatea unui acord 
referitor la jurisdicţia consulară, pentru a nu-şi diminua influenţa în 
România. Austro-Ungaria şi Franţa dau de înţeles că nu mai sunt 
dispuse, ca în trecut, să sprijine politica statului român în sensul 
dobândirii suveranităţii. Îndeosebi Franţa, cu sprijinul conservatorilor 
şi moderaţilor liberali, se opune politicii de independenţă a României. 
Consulul ei la Bucurşti solicită domnitorului şi lui Ion C. Brătianu 
precizări şi clarificări în atitudinea României. Liderul radical răspundea 
că nu România şi-a schimbat atitudinea, ci Franţa, care acum nu mai 
sprijinea idealul naţional românesc. E] reproşa consulului francez că 
politica oficială a ţării sale sprijinea adversarii politici ai guvernului, 
adică pe conservatori, în scopul de a-l denigra şi calomnia. O politică 
inexplicabilă a Franţei în Orient, îndeosebi faţă de România, ceea ce 
crea un ascendent nemeritat Rusiei, ca putere învinsă în 1856. 
Ion C. Brătianu dădea asigurări că nu ducea politică aventuristă, 
cunoscând bine adevăratele intenţii ale Rusiei. Întrevăzându-se o criză 
balcanică, el permite înarmarea emigranților bulgari, fiind acuzat de 
Franţa. Domnitorul Carol | recunoaşte că acuzaţiile au un oarecare 


212 


“sâmbure de adevăr". Un raport diplomatic al consulului Franţei la 
laşi, din 26 august 1868 menţiona intenţia guvernului român de a 
participa la un război alături de Prusia şi Rusia pentru obţinerea 
independenţei, odată cu ea urmărindu-se şi unitatea naţional-statală. 
lon C. Brătianu respinge energic aceste acuzaţii. În atare situaţie, 
diplomaţia franceză încearcă să separe pe domnitorul Carol I de 
Ion C. Brătianu. Cel care sugerase separarea era M. Kogălniceanu, 
într-o vizită la Paris. Oricum, guvernul francez nu mai avea nici o 
încredere în lon C. Brătianu, în mod constant denumit mazzinist şi 
revoluţionar. Radicalii români sunt acuzaţi de relaţii cu cercurile 
revoluţionare franceze antiimperiale. Domnitorul Carol I este tot mai 
frecvent presat să înlăture pe Ion C. Brătianu. În consecinţă, are loc o 
despărţire treptată de acesta. Recunoscându-i capacitatea şi talentul de 
om de stat, Carol I începe să considere că Ion C. Brătianu “dă drumul 
uneori fantesiei sale patriotice, urmărind idealuri care ascund 
primejdii”. l 

Pe plan intern, înşişi liberalii moderați, fără a mai vorbi de 
conservatori, caută să determine pe domn să înlăture pe Ion C. Brătianu. 
lon Ghica a mers în audienţă la Carol I spre a-l determina, menţionând 
starea proastă a finanţelor. Apoi denunța "intriga, minciuna, calomnia 
şi toate relele care nici o dată n-au fost mai în mişcare ca acum"54 

La 19/31 octombrie 1868, domnitorul face o vizită lui lon C. Brătianu 
la Florica, unde-i vorbeşte despre o eventuală remaniere guvernamentală 
cu moderaţii D. Ghica şi M. Kogălniceanu, precum şi un nou ministru 
de Justiţie. Urma ca D. Ghica să ia locul lui N. Golescu, iar 
M. Kogălniceanu să fie numit la Culte şi Instrucţiune publică. De îndată, 
Ion C. Brătianu a plecat la Bucureşti, pentru remanierea plănuită. Astfel 
că, la 2/14 noiembrie 1868, în locul lui Anton Arion, a fost numit la 
Justiţie moldoveanul Constantin Eraclide. Alte schimbări erau în curs, 
toţi cei contactaţi fiind dispuşi să intre într-un guvern prezidat de 
Ion C. Brătianu. Domnitorul dorea din totdeauna să aibă un guvern 
alcătuit din dreapta şi stânga. Dacă nu s-a împlinit acest deziderat al 
său, aceasta se datora complicaţiilor externe. A primit însă promisiunea 
lui D. Ghica şi Ion C. Brătianu de a colabora. Oricum, o remaniere nu 
era posibilă decât după deschiderea sesiunii Corpurilor legiuitoare. 
Opinia publică europeană se dovedea ostilă României, întreţinută perfid 

de presă. Domnitorul considera că terenul pierdut în Occident putea 
fi recâştigat la Constantinopol, unde retrimite pe Al. G. Golescu.’ 

La începutul lunii noiembrie 1868, continuă demersurile pentru 
remanierea guvernului. Prusia face cunoscut că nu mai este dispusă să 
sprijine guvernul român, pe motiv că Ion C. Brătianu îi complica situaţia 
prin rămânerea în el. Foarte încurcat, domnitorul Carol I i-a prezentat 
situaţia lui Ion C. Brătianu, ncîntâmpinând nici o opoziţie, dimpotrivă 
"acum, acesta se roagă de bunăvoie şi cu multă insistenţă ca prinţul 
să-i primească dermisia“. Domnul opinează că nu poate primi demisia 
guvernului N. Golescu decât după deschiderea sesiunii Corpurilor 
legiuitoare şi cu condiţia ca Ion C. Brătianu să garanteze că majoritatea 
parlamentară va sprijini în mod leal noul guvern. Simţindu-se în măsură 
să satisfacă cerința domnului, Ion C. Brătianu promite să acţioneze în 
sensul dorit.% 

Îndată după deschiderea sesiunii Corpurilor legiuitoare, la 
15/27 noiembrie 1868, guvernul prezidat de generalul N. Golescu îşi 
prezenta demisia, domnul însărcinând pe conservatorul moderat 
D. Ghica să formeze noul guvern, la 16/28 noiembrie 1868.” 

D. A. Sturdza, un adversar politic al lui Ion C. Brătianu, scria lui 
C. Hurmuzaki, la 19 noiembrie 1868, că liderul radical părăsise puterea 
în mod misterios. Ironic, menţiona: “Logica şi bunul simţ cereau ca un 
asemine minister model să rămâie cel puţin cincizeci de ani la putere, 
căci atunci România ar fi avut siguranţa a fi teara cea mai propsperă, 
cea mai civilisată din lume. Însă adese oamenii cei mari nu se ţin de 
logică, şi astfel astă dată şi d. Brătianu, ca deseori în alte înprejurări, 
a făcut un salto mortale peste logică şi cerinţele constituţionale. 
Camerele însă îndată l-au desdăunat de picare de la guvem, alegându-l 
pe D-sa preşedinte al Adunărei şi pe Nicolai Golescu preşedinte al 
Senatului: aceasta constituţionalmente vra să zică o lecţiune aspră 
Domnitorului, căci a îndrăznit să schimbe Ministeriul [guvernul - n.n.], 
care avea întreaga şi deplina confienţă a representaţiunei naţionale". 

Speranţele atât de îndelungate şi stăruitoare pentru îndepărtarea lui 
Ion C. Brătianu şi a adepților săi politici de la putere se împliniseră. 
Opoziția de centru şi de dreapta reuşise, atât pe plan intern cât şi extern, 
să determine îndepărtarea de la guvern a radicalilor munteni conduşi 
de Ion C. Brătianu pentru o vreme îndelungată. Radicalismul se dovedise 

soluţia cea mai adecvată pentru accelerarea procesului de democratizare, 
având ca scop primordial independenţa şi unitatea naţional-statală. 
Aceste legitime idealuri româneşti erau considerate intempestive de 
către opoziţia internă şi de-a dreptul revoluţionare, urmărind 
destabilizarea Imperiului Otoman, de către marile puteri garante. În 
faţa afirmării idealului naţional românesc, înseși Franţa şi Prusia dau 
înapoi, prezervându-şi propriile interese. 

Campania de ponegriri şi calomnii a opoziţiei conservatoare şi liberal- 
moderate contra radicalilor prinsese consistenţă în ţările occidentale, 
în totalitate ostile mijloacelor revoluţionare de desprindere de trecut. 
Întruchipând în cel mai înalt grad aspiraţiile legitime ale întregii naţiuni 
române la demnitate, independenţă şi unitate desăvârşită, liberalii 
radicali, care înfăptuiseră atâtea, începând de la 1848, se văd nevoiţi să 
părăsească puterea sub presiunile concertate ale celor care nu-i putuseră 
suporta niciodată, atât doctrinar, cât şi în acţiunea de guvernare, 
considerată primejdioasă scopurilor lor, care se dovedeau egoiste, 
interesate, pe de-a întregul conservatoare, recalcitrante evoluţiei 
accelerate. 

Democratismul, în forma sa ideală, era astfel repudiat şi determinat 
să părăsească puterea. lon C. Brătianu spera să revină la guvern, ştiind 
că domnitorul Carol 1 procedase la o îndepărtare a sa numai sub 
presiunea guvernelor străine. Speranţa sa se va dovedi deşantă, întrucât, 
după unele guvemări moderate, conservatoare sau liberale, între 1868 
şi 1871, se va recurge la marea guvernare conservatoare a lui Lascăr 
Catargiu, în 1871, ce va tinde în mod vădit la o restrângere a libertăţilor 
democratice şi la modificarea chiar a Constituţiei, pactul fundamental 
la care aderaseră şi conservatorii în 1866. 

Capitolul VI. 
Moderatismul în detensionarea vieţii politice 


1.. Un guvern moderat fără majoritate parlamentară 


Sarcina constituirii noului guvern a fost încredinţată de către domnitor 
lui Dimitrie Ghica, un conservator moderat, care acordase totuşi sprijin 
guvernului liberal în ultima sesiune, “deoarece nu se lăsa condus de 
spiritul orb de partid, ci de rațiune". Un alt membru al guvernului era 
Mihail Kogălniceanu, liderul moderaţilor liberali moldoveni, apreciat 
ca unul dintre cei mai capabili oameni politici şi foarte energic, deşi 
“trecutu-i vorbeşte împotriva lui”. Domnitorul încearcă să treacă cu 
vederea, fiind convins că se va strădui să remedieze faptele sale trecute 
cu altele bune în viitor. El avea numeroşi adepţi în Moldova. Preia 
locul lui Ion C. Brătianu la Ministerul de Inteme. La Ministerul de 
Justiţie este numit Vasile Boerescu, un jurist eminent şi un orator 
strălucit. Al. G. Golescu va ocupa portofoliul Finanţelor, când va reveni 
de la Constantinopol. Este un om de onoare, văr cu fraţii Golescu, 
convins să intre în guvern numai din devotament faţă de domn. Se 
consideră că "în realitate el nu face parte din nici un partid şi se conduce 
după conijngerile lui”. Al. Creţescu va ocupa portofoliul Cultelor şi 
Instrucțiunii publice; fost membru al Înaltei Curți de Casaţie. Era ceea 
ce se cheamă un "om hamic”, un bun profesor, departe de viaţa politică, 
n-a vrut să intre în nici un guvern anterior. Ministru de Război era 
colonelul Alexandru Duca, “un om foarte modest, numai soldat", 
nefăcând parte din nici o grupare politică, prieten cu M. Kogălniceanu. 
În guvern el figura “numai ca ministru constituţional", toate problemele 
fiind rezolvate de către domn şi consilierul său colonelul prusac Krenski: 
"Prinţul a învăţat să cunoască încă de la 1866 greutatea de a conduce 
un guvern, care se compune din elemente atât de eterogene; atunci 
însă era cu mult mai uşor decât astăzi, căci toţi aceşti consilieri sunt 
specialişti şi fiecare vrea să-şi urmărească şi să-şi realizeze ideile şi 
nici unul să cedeze celuilalt"! 

Guvernul nu era lipsit de personalităţi, însă nu putea să aibă un 

program coerent, întrucât întrunea personalităţi cu orientări diferite, e 
drept moderate, dar liberale şi conservatoare. Domnitorul nu putuse 
recurge direct la o guvernare a dreptei, condusă de Lascăr Catargiu, 
după una radicală, care nu fusese un eşec pe plan intem,ci dimpotrivă. 
Prinţul Carol Anton de Hohenzollern sesizase foarte bine complexul 
de împrejurări care determinase părăsirea puterii de către Ion C. Brătianu 
şi colaboratorii săi. Astfel, considera că reputaţia României în Europa 
fusese pătată prin colportarea de ştiri false, care au prins temei datorită 
unor cunoscute tertipuri utilizate abil de inamicii săi. Cartea roşie 
austriacă conținea numeroase ştiri de acest fel, multe exagerări la adresa 
României, unde se zvonea că s-ar acumula mari cantităţi de armament, 
făcându-se abstracţie de refuzul Austro-Ungariei de a aproba tranzitul 
de muniții şi armament achiziţionate din Prusia. Făcându-se prin Rusia, 
se colportau ştiri false despre o presupusă mare cantitate. În realitate, 
“personalitatea lui lon Brătianu e-un ghimpe în ochii mai tuturor 
guvernelor. Pentru că Brătianu pare să caute sprijin pentru activitatea 
lui, mai ales în partidul democratic, el prezintă o primejdie pentru 
guvernele absolutiste"2 

Motiv pentru care, la Paris, “schimbarea guvernului la Bucureşti 
a produs un efect considerabil şi în general satisfăcător”. O notă 
confidențială trimisă din capitala Franţei, la 14 decembrie 1868, 
menţiona că pentru a evalua efectele trebuie avut în vedere în ce măsură 
acest guvern deranja guvernul francez, care a făcut din răsturnarea lui 
o chestiune personală, devenind un pericol pentru pacea lumii. Ca atare, 
atât publicul, cât şi guvernul francez nu pot decât să aplaude căderea 
lui. Se acreditase ideea că Ion C. Brătianu nu era numai stăpânul 
României, dar şi al domnitorului ei. Împăratul Napoleon al III-lea şi-a 
exprimat deplina satisfacţie la primirea ştirii de la Bucureşti: "Marchizul 
de Moustier, de partea sa, a prezentat căderea d. Brătianu ca pe un 
succes repurtat de diplomaţia franceză". 

Consulul general al Franţei la Bucureşti, Mellinet, adresându-se 
ministrului de Externe, marchizul de Moustier, la 1 decembrie 1868, 
aprecia că menţinerea la putere a guvernului radical devenise imposibilă, 
întrucât provocase multe temeri şi neîncredere, prin actele comise, 
tuturor marilor puteri. 

Încă existau temeri la Constantinopol, precum că noul guvem alcătuit 

de D. Ghica ar urma politica celui precedent, însă, din progranmul 
prezentat de primul ministru în Parlament "nimic comun nu exista între 
guvernul actual şi partidul d. Brătianu”. Faptul că nu se dizolvă 
Camerele actuale, care deţin o majoritate favorabilă fostului guvern, 
determină să se creadă că guvernul D. Ghica este un instrument al lui 
Ion C. Brătianu. Dizolvarea Parlamentului nu se considera însă o bună 
măsură, înainte de epurarea administraţiei de “elementul revoluţionar”, 
impregnat peste tot. Mai devreme sau mai târziu, Camerele vor intra în 
adversitate cu guvernul. Apoi, noul guvern nu putea dizolva Parlamentul 
înainte de votarea bugetului, încât amânarea dizolvării se dovedea 
necesară. Guvernul D. Ghica avea calitatea politică necesară 
reorganizării administrative a ţării, care are nevoie de linişte şi ordine 
până la dizolvarea Corpurilor legiuitoare la momentul oportun.s 

Dispunând de un program coerent, guvernul radical crease o nouă 
ordine administrativă, obţinând numeroase succese legislative. Din 
necesităţi interne, radicalii liberali fuseseră determinaţi să colaboreze 
cu fracţioniştii moldoveni, care le-au pricinuit mari dificultăţi, între 
care problema evreiască, în genere exagerată şi falsă. Pentru că 
guvernarea radicală liberală a fost mult mai fecundă. Şi-a atras însă 
adversităţi politice interne şi externe, care i-au cauzat căderea. În 
perioada 1868-1870, sub guvernarea D. Ghica - M. Kogălniceanu, va 
avea loc o rapidă degenerare a ordinii politice, o instabilitate 
guvernamentală fiind consecinţa directă a acestei stări de dezorganizare 
şi lipsă de coerenţă politică, care, în vara anului 1870, ar fi putut duce 
la război intern: "Primii cinci ani ai prinţului Carol pe tronul României 
au fost mai productivi în câteva domenii decât cei ai lui Cuza, deşi 
dezvoltarea internă a scăzut în mod continuu de-a lungul drumului 
paşnic care aparent a fost deschis în mai 1866". 

Regimul parlamentar din România comportă o atenuare a trăsăturilor 
sale democratice, prin aducerea la guvernare a unor cabinete moderate, 
fie conservatoare, fie liberale, incapabile de a menţine ordinea şi 
stabilitatea, deşi se considerau menite acestui scop. La 16/28 noiembrie 
1868, avea loc deschiderea sesiunii Corpurilor legiuitoare. În mesajul 
Tronului se enumerau succint realizările sesiunii anterioare, dintre care 
legea pentru construirea căilor ferate şi legea pentru construirea de 
şosele, legea armatei. În continuare, vor fi prezentate proiecte de legi 

referitoare la ameliorarea justiției. În politica extemă se va păstra 
“o neutralitate absolută în privința puterilor străine". S-au încheiat 
convenţii pentru a se pune capăt jurisdicției consulare. Cu toate că 
orientarea guvernului anterior a fost corectă, n-au lipsit bănuielile 
referitoare la el. Domnul îşi încheia mesajul, făcând apel la unire, în 
loc de zâzanie şi pasiune, pentru a fi învinse dificultăţile. Mesajul era 
semnat de membrii fostului guvern, care, a doua zi, 16 noiembrie 1868, 
îşi dădeau demisia.” 

Nou guvern îşi prezenta apoi programul în şedinţa Adunării din 
19 noiembrie 1868. In ceea ce se denumea "Programa Ministerului”, 
adică programul guvernamental, miniştrii declarau că îşi asumă “greaua 
misiune de a guverna” la apelul domnului. Declarau că vor respecta cu 
sinceritate şi integral Constituţia ţării, pe care o vor dezvolta, în părţile 
încă neaplicate, prin legi organice, referitoare la libertatea, ordinea şi 
proprietatea cetăţenilor. Pe plan extern, se va observa păstrarea unei 
stricte neutralităţi, evitându-se motive de conflicte. Guvernul se declara 
animat de spirit de conciliere, fără exclusivism, pentru solidaritate, 
adică unirea forţelor risipite ale ţării în jurul Tronului.’ 

La dezbaterea programului noului guvern, primul a luat cuvântul 
P. P. Carp, liderul conservatorilor junirnişti, care s-a declarat sceptic nu 
în privinţa principiilor, ci a oamenilor meniţi să le aplice. Astfel că, nu 
la vorbele frumoase trebuie să ia aminte deputaţii, ci la situaţia care 
l-a adus la putere, căci exista "un danţ infernal de umbre fără consistenţă 
în mijlocul unui vuet diavolesc de imprecaţiuni şi calomnii". Ca atare, 
nu se cunoaşte de ce a căzut vechiul guvern şi de ce a venit cel nou. 
Consideră că noul guvem nu a venit prin încrederea naţiunii, ci a 
domnitorului. Ceea ce îl deranja în mod evident pe P. P. Carp era 
încluderea în noul guvern a lui M. Kogălniceanu, care se recomandă să 
fie “drapelul acestui minister". El considera că "nu este destul ca un 
om să ajungă la putere ca cu suirea lui pe bancele ministeriale să se 
şteargă trecutul său"? 

Primele accente contra noului guvern proveneau astfel din partea 
junimiştilor, care se considerau îndreptăţiţi să fie chemaţi la putere. 
Coaliția conservatoare-liberală de nuanţă moderată îi deranja în mod 
evident, exprimându-şi neîncrederea în liberalul moderat 
M. Koglăniceanu, fost prim-ministru al lui Cuza Vodă în timpul adoptării 

legii rurale în 1864, ca urmare a unei lovituri de stat, menită a anihila 
opoziţia vehementă a latifundiarilor conservatori, între care şi 
P. P. Carp. În replică, D. Ghica nu consideră oportun a se face “istoria 
trecutului”, mai ales cu referire la oamenii politici cei mai activi. Istoria 
trebuie s-o facă oamenii dezinteresaţi, nu “actorii evenimentelor”. 
Altminteri, ar degenera în ceea ce se poate constata în anumite organe 
de presă. Guvernul şi Adunarea sunt menite a organiza ţara, misiunea 
fiind foarte dificilă. M. Kogălniceanu afirmă că nu credea ca să se 
ajungă a se pune la ordinea zilei în Adunare “darea în judecată şi 
osânda miniştrilor lui Vodă Cuza". P. P. Carp nu considera că pe băncile 
Adunării ar fi miniştrii domnitorului Carol I. Ei nu au venit la putere 
pe ruinele fostului guvem, pe care l-au sprijinit de altfel, ei nu au 
conspirat pentru a prelua puterea: “Când va fi a se pune în judecată 
miniştrii de la 2 Mai, aceia vor răspunde, aceia vor căuta a se apăra; 
astăzi, însă, nu e aceasta cestiunea la ordinea zilei, e venirea unui 
guvern nou format de Domn în deplina sa perspectivă. Lovire de stat? 
Ei, d-lor, lovire de stat nu se face de un singur ministru, ci se face prin 
împreună înţelegere a tuturor acelor autorităţi şi puteri cari sunt chiar 
afară din Constituţiune". El susţine că nici pe departe nu poate fi vorba 
de o lovitură de stat, atunci când la preşedinţia guvernului "se află 
acela care a răsturnat opera lui Cogălniceanu şi când pe Tronul 
Rornâniei e Carol 1". 

O controversă s-a iscat între P. P. Carp şi D. Ghica, primul 
reproşându-i că părăsise opoziţia pentru a veni pe băncile ministeriale. 
Fostul preşedinte al guvernului, generalul N. Golescu, îşi prezenta 
demisia ca deputat, după care urmau unele interprelări referitoare la 
abuzuri comise în unele judeţe. De fapt, se viza politica fostului ministru 
de Interne, Ion C. Brătianu 2. !! 

Programul prezentat de guvern era considerat ca bine primit de către 
Cameră, al cărei nou preşedinte a fost ales Ion C. Brătianu, foarte 
promiţător în sprijinul noului guvern. În schimb, C. A. Rosetti, 
considerat a fi veritabilul şef al liberalilor, aprecia situaţia ca fiind 
insuportabilă. El dăduse cuvânt de ordine funcţionarilor să nu rămână 
în slujbă sub acest guvern. La 21 noiembrie/3 decembrie 1868, 
domnitorul aproba programul noului guvern printr-o scrisoare trimisă 
lui D. Ghica.!2 

În şedinţa din 23 noiembrie 1868, M. G. Ghica prezenta Adunării 
proiectul de răspuns la mesajul Tronului. După prezentare, B. P. Haşdeu 
adresează o interpelare guvernului referitoare la continuarea sprijinirii 
bandelor bulgăreşti pe teritoriul României. El constată izolarea lui 
D. Ghica pe băncile guvernamentale, fiind cunoscut încă de la 1848 
printr-o politică foarte prudentă de natură să nu trezească suspiciuni în 
Occident. D. Ghica răspunde că a făcut parte din majoritatea 
parlamentară care a sprijinit fostul guvern. Sarcina noului guvem nu 
este de a acorda atestat în bine sau rău acelui guvern, ai cărui membri 
se pot apăra ei înşişi, Incidentul se încheie prin votul Adunării, care 
decide trecerea la ordinea zilei, adică dezbaterea proiectului de răspuns 
la mesajul Tronului.:? 

În cadrul dezbaterilor, Al. Candiano, un adept al lui Ion C. Brătianu, 
apreciază cabinetul trecut ca fiind "guvernul democraţiei”, stimat şi 
iubit de un popor democratic. Astfel, tarele trecutului regim politic 
sunt în scădere. Noul guvern este unul al întâmplării, al hazardului, el 
nu are o idee politică conducătoare. Însuşi D. Ghica a afirmat că el nu 
a venit să facă politică, ci administraţie. Prin alte intervenţii ale 
deputaţilor Al. Gheorghiu, G. Brătianu, G. Ghica, discuţiile se abăteau 
de la subiect, adică dezbaterea adresei. Dimitrie Ghica declara apoi că 
nu răspunde la provocări din dorinţa de a nu învenina dezbaterile, care 
par interminabile. Ion C. Brătianu a intervenit pentru a afirma că părinţii, 
adică vechii boieri, erau mai tolerenţi decât P. P. Carp, care susţine că 
guvemul trecut a părăsit puterea nu datorită presiunilor consulilor străini, 
ci gravei situaţii interne. Este evident că fostul guvern n-a fost 
instrumentul unei puteri străine. M. Kogălniceanu susţine politica de 
neutralitate şi de rezolvare a problemei evreieşti de către Parlament. În 
finalul dezbaterilor adresei, D. Ghica precizează că guvernul prezidat 
de el nu a venit la putere pentru a rezolva probleme de filozofie, ci 
chestiuni practice. Pus la vot, răspunsul la mesajul Tronului a fost 
adoptat cu 72 contra 26 de voturi.” 

Dezbaterea răspunsului la mesajul Tronului dovedea intensificarea 
pasiunilor politice după demisia guvernului radical, cel nou format fiind 
considerat continuator al politicii sale interne şi externe. Răspunzând 
scrisorii marchizului de Pepoli, la 3/15 decembrie 1868, domnitorul 
Carol I apăra călduros guvernul care tocmai demisionase, atacat perfid 


223 


şi pe nedrept de către adversarii săi. Suveranul asprecia pe 
lon C. Brătianu ca om de stat, dar nu agrea întru totul şi concepţiile 
sale politice radicale. Astfel, recunoştea că “efervescenţele spiritului 
liberal” care animau pe foştii miniştri pricinuiau o "surescitare 
supărătoare” în ţară, în condiţiile unei libertăţi absolute a presei. De 
acest “patriotism nechibzuit”, toţi fac răspunzător pe Ion C. Brătianu, 
căruia îi atribuie toate greşelile comise. În consecinţă, domnitorul s-a 
văzut nevoit să renunţe la “serviciile acestui om de stat, eminent şi 
devotat", pentru a nu se expune unor imputări că nu doreşte liniştea şi 
pacea, prin decizia de a-l menţine la guvern. Cât priveşte relaţiile externe, 
Carol 1 mărturisea că şi-a sacrificat propriile sentimente în favoarea 
unor bune raporturi cu puterile garante şi vecinii. Înţelege necesitatea 
unor bune relaţii cu Ungaria, dar sub rezerva de a-şi schimba atitudinea 
faţă de românii transilvăneni: "Nu atârnă de mine a înlătura simpatiile 
fireşti ce există între populaţiile de aceeaşi limbă de dincoace şi de 
dincolo de munţi. Am, aşadar, dreptul de a aştepta ca guvernul unguresc 
să facă din parte-i tot ce se cuvine spre a satisface plângerile celor 
două până la trei milioane de români care locuiesc în Transilvania şi 
în Banat". 

Despre tensiunile politice inteme, scria domnitorul şi prinţului 
moştenitor al Prusiei, la 4/16 decembrie 1868. Astfel, alcătuirea noului 
guvern a întâmpinat mari dificultăţi, dilema constând fie în dizolvarea 
Parlamentului, fie în demisia guvernului recent constituit. S-au evitat 
complicațiile politice printr-o conciliere a şefilor de grupări, obținută 
cu "sforţări foarte mari“. Noul guvern cuprindea “elemente capabile", 
existând perspectiva unei bune colaborări cu Parlamentul, dacă din 
exterior nu se vor ivi "intrigi şi şicane", menite a îngreuna activitatea sa.15 

Domnitorul îşi punea mari speranţe într-o colaborare a lui 
Ion C. Brătianu cu noul guvern, spre a reuşi îndreptarea “situaţiei foarte 
încordate şi primejdioase“, precum mărturisea părintelui său la 
5/17 decembrie 1868. Altminteri, o mişcare turbulentă în Camera 
condusă de elar atrage dizolvarea ei, căci puterile europene n-ar 
putea suporta o astfel de situație.” 

Colaborarea nu depindea însă numai de Ion C. Brătianu, ci şi de 
guvern. M. Kogălniceanu, care preluase portofoliul de Interne, nu dorea 
să meargă prea departe în colaborarea sa cu “roşii”, de teama unei 

absorbiri, prin "înhămare” la gruparea radicală. El reprezenta democraţia 
rurală, pe când liderul radical pe cea urbană, prea puţin dezvoltată în 
Moldova, locul clasei mijlocii fiind luat mal ales de evrei. Curând, 
liberalii radicali vor fi atacați de moderaţii conservatori şi liberali, 
tensiunea fiind în creştere.!* 

La creşterea tensiunii politice a contribuit prezentarea proiectului 
de lege interpretativă a legii electorale din 28 iulie 1866. Raportul la 
proiect era prezentat de P. Dimancea, care preciza că, din cei 5 membri 
ai Comitetului de delegaţi ai secţiilor, 3 s-au pronunţat pentru luarea în 
considerare a proiectului de lege şi 2 contra (Chr. Tell şi G. Costaforu), 
pe motiv că Senatul nu avea dreptul de a interpreta legea electorală, 
atribuţie ce revine Constituantei. Argumentul celor 3 a fost că nu se 
face o modificare a legii electorale sau Constituţiei, ci numai o simplă 
interpretare. De aici, o controversă între preopinenţi. Chr. Tell susţine 
că nu numai fostul guvern a violat Constituţia, dar şi cel actual este pe 
cale de a o viola, dacă nu-şi retrage proiectul de lege. D. Ghica nu 
constată care articol din Constituţie este încălcat, fiind vorba nu de o 
modificare, ci de o interpretare a legii electorale. În finalul dezbaterilor 
generale, Al. Sihleanu afirma că "în discuţiunea care s-a făcut nu este 
alt decât procesul guvernului trecut”. După care, proiectul de lege a 
fost luat în considerare cu 27 de voturi contra 17.1? 

Dezbaterea pe articole vădeşte aceleaşi argumente, preopinenţii, 
fiecare, susținându-şi opiniile. Evident că, prin acest proiect de lege, 
radicalii urmăreau o lărgire a bazei electorale. V. Boerescu, ministrul 
Justiţiei, considera că proiectul de lege nu se limita numai la interpretarea 
legii, ci o modifica, dând ca exemplu articolul 1. Astfel, se restrângea 
dreptul alegătorilor din colegiul III, în sensul că vor face parte din el 
numai cei ce locuiesc la oraşe. Or, nicăieri în legea electorală nu se 
prevede aşa ceva. V. Boerescu declară că guvernul "nu poate primi 
acest ant. 1, prin care s-ar modifica aşa de însemnat legea electorală"? 

Proiectul de lege urmărea desigur fortificarea colegiului III prin 
aportul alegătorilor urbani, care se dovedeau principalul suport politic 
al radicalilor. Pe de altă parte, radicalii urmăreau reducerea rolului 
Senatului, care nu avea deloc un rol ponderator, ci conservator. Astfel, 
proiectul propus prevedea un număr de 25 alegători în vederea 
constituirii biroului provizoriu în alegerile senatoriale, ceea ce ar fi 

împiedicat alegerea Senatului, căci, în mare parte, colegiile electorale 
nu reușeau să atingă un număr de 25 de alegători. Pentru care motiv, 
V. Boerescu declara, în finalul dezbaterilor, că guvemul îşi retrage 
proiectul de lege, care necesită un studiu mai aprofundat, ceea ce a 
atras aplauzele opoziţiei conservatoare. Din dezbaterea Senatului 
fuseseră retrase şi alte proiecte de legi adoptate de Adunare, ceea ce 
sporeşte tensiunea dintre guvern şi acest corp legiuitor, dominat de 
radicali 2! 

Teama de preponderența radicalilor în Parlament este în creştere nu 
numai în ţară, dar şi peste hotare. Astfel, D. A. Sturdza, agentul 
diplomatic al României la Constantinopol, informa pe ministrul de 
Externe, la 14/26 decembrie 1868, că Savfet Paşa, care se consultase 
cu ambasadorii Angliei şi Franţei, considera că, atunci când guvernul 
D. Ghica va avea certitudinea unei stabilităţi şi unei durate lungi, nu va 
mai avea nevoie să menajeze cele două Corpuri legiuitoare, ale căror 
majorităţi sunt conduse de lon C. Brătianu, împotriva căruia se îndreaptă 
temerile întregii lumi.2 

În dezacord cu începutul de reorientare a politicii externe de 
către noul guvem, lon C. IBrătianu începe s-o atace, expunând un 
program propriu de politică externă. Cu prilejul alegerii unui deputat la 
colegiul III Bucureşti, a avut loc o întrunire electorală organizată 
dc radicali la 15 decembrie 1868 în Sala Slătineanu. liderul radical 
Ion C. Brătianu a rostit un discurs, în care afirma dezideratul înzestrării 
armatei naţionale, fără de care România nu-şi putea realiza idealul 
naţional. El făcea referinţe la Transilvania, care dispăruse ca principat 
în 1867, apoi solidaritatea cu popoarele latine şi cu cele ortodoxe, o 
alianţă-de credinţă: "Noi românii trebuie sau să trăim sau să perim cu 
Orientul întreg !". Prin urmare, românii nu atacă pe nimeni, n-au făcut 
alianţe cu alţii, însă au interese de apărat şi nu pot admite ca acestea să 
fie periclitate. Ca atare, orice atac contra popoarelor creştine ortodoxe 
atinge şi interesele României. Apoi, România nu trebuie să rămână 
pasivă la desfiinţarea autonomiei Transilvaniei: "Pentru ce Transilvania, 
care a avut existenţa sa proprie de sute de ani, tocmai în timpul de 
astăzi i se rădică un drept, pe care chiar timpurile barbare l-au 
respectat? Ei bine, d-lor, cred că în faţa unui asemenea act, avem 
dreptul să luăm şi noi măsuri, să ne înarmăm, să ne punem în posiţiune 

de a nu se întâmpla şi nouă ceca cc s-a întâmplat Transilvaniei, şi la 
vreme să cerem chiar socoteală de ceca ce s-a făcut" > 

Consulul general al Franţei remarcă de îndată esenţa acestui discurs 
înflăcărat în faţa unei întruniri de “plebei”, la care se făcea apel la 
înanmare pentru obținerea independenţei. lon C. Brătianu, în accepțiunea 
diplomatului francez, ţinuse un veritabil discurs "incendiar", de natură 
a stârni nelinişte şi încordare politică. Considera că se pregătea revenirea 
lui la guvern.” 

Trimiţând o telegramă marchizului de Moustier, la 29 decembrie 
1868, A. Mellinet reproduce fragmente din discursul lui Ion C. Brătianu: 
"Soarta noastră depinde doar de noi. Occidentul nu mai poate nimic 
pentru noi. De acum înainte trebuie să arborăm drapelul 
ortodoxismului”. Consulul francez aprecia: "Aceste cuvinte incendiare 
raportate principelui au primit aprobarea lui. Se crede că guvernul 
Ghica va fi răsturnat şi că dl. Brătianu va fi repus la conducerea 
treburilor". 

Agentul diplomatic al României la Constantinopol, D. A. Sturdza, 
scriind lui D. Ghica, la finele anului 1868, considera că discursul lui 
Ion C. Brătianu produsese “o impresie penibilă", din toate părțile fiind 
asaltat cu întrebări despre veridicitatea sa. La Constantinopol se vorbea 
chiar că, în urma acestei manifestații, guvernul ar fi demisionat şi 
domnitorul Carol I ar fi acceptat.2 

D. A. Sturdza, un liberal moderat şi un adversar politic al lui 
Ion C. Brătianu, revine asupra discursului liderului radical, pe care îl 
incriminează, sugerând lui D. Ghica măsuri pentru a se pune capăt 
unor astfel de agitaţii continue, care aduc mari prejudicii României.” 

Primul ministru se vedea confruntat cu interpelări la adresa 
guvernului său, atât în Senat, cât şi în Cameră. Astfel, în şedinţa 
Senatului din 16 decembrie 1868, N. Ionescu adresa o interpelare cu 
privire la întreaga administraţie, vizând desigur opinii ale guvernului 
referitoare la zvonurile despre o eventuală dizolvare a Corpurilor 
legiuitoare. Vasile Boerescu le contestă, afirmând că se caută evitarea 
oricărui conflict, deci nu poate fi vorba de dizolvare. Preopinentul său 
susţine că guvernul nu mai trebuie să accepte poziţia de tolerat, ci de 
reprezentant al unei “Adunări liber alese şi fără nici o înrâurire”. 
V. Boerescu stăruie să afirme că guvernul nu caută să provoace 

majoritatea contra sa, voind să trăiască prin propriile forțe, în mod 
demn: "Nici suntem continuarea cuiva, nici servim la cineva de 
paravan". 

Retragerea proiectului de lege pentru interpretarea legii electorale 
din Senat a provocat reacția liberalilor radicali. Astfel, în şedinţa 
Adunării din 18 decembrie 1868, Anastasie Stolojan adresa o interpelare 
guvernului, solicitând explicații. Partizanii guvernului apreciază 
interpelarea ca un motiv de "gâlceavă" sau chiar mai grav, de a se da 
un vot de blam guvernului, ceea ce se contestă de către alţi deputaţi. 
Ion C. Brătianu intervine spre a preciza că interpelarea luase altă tumură 
decât se intenţionase. Este vorba.de o interpretare a unui articol din 
legea electorală, anume cel referitor la colegiile orăşeneşti. Liderul 
radical îşi exprima convingerea că “oraşele ne-au dat toate libertăţile 
pe care le avem astăzi şi de aceea atât în Constituantă, cât şi în 
Comisiunea acestei Camere care a discutat acest proiect de 
interpretaţiune, am susţinut din toate puterile mele independinţa 
colegiilor orăşane". Deci, nu se urmăreşte un conflict cu guvernul 
D. Ghica, deoarece el şi adepţii săi şi-ar încheia “drumul la putere”, 
deci nu pot reveni prin "intrigi", căci domnul le-ar dezagrea, dispreţuind 
asemenea mijloace. După o succintă intervenţie a primului ministru că 
nu se caută lezarea dreptului Camerei la iniţiativă legislativă, se încheie 
discuţiile, cu adoptarea propunerii de admitere a explicaţii lor şi de trecere 
la ordinea zilei.% 

Preşedintele Consiliului de Miniştri nu era deloc mulţumit de 
atmosfera existentă în Adunarea deputaţilor. Scriind lui D. A. Sturdza, 
la 26 decembrie 1868/7 ianuarie 1869, el mărturisea că dezbaterile 
Camerei îi repugnă. La ultima şedinţă a fost obligat să declare majorităţii 
că, acceptând conducerea guvernului, el n-a înţeles să renunţe la 
respectul datorat acestei sarcini asumate. În acest timp, Ion C. Brătianu 
se eschivează. În curând, Poarta Otomană îşi va da seama că guvernul 
actual i-a făcut un imens serviciu prin îndepărtarea de la putere a liderului 

' radical, care-i provocase mari neajunsuri. Prin urmare, ar face bine să 
reglementeze toate problemele pendinte cu guvernul român, inclusiv 
dreptul de a bate monedă.” 

Raporturile dintre guvern şi Adunarea deputaţilor se deteriorează 
treptat. Astfel că, Anul Nou 1868 nu începea cu motive de optimism 

pentru domnitor, ci “într-o atmosferă apăsătoare", căci nu se constată 
o ameliorare a raporturilor dintre executiv şi legislativ. O dizolvare a 
Camerei devenea inevitabilă şi iminentă. Gruparea radicală liberală, 
aflată în opoziţie şi condusă de Ion C. Brătianu şi C. A. Rosetti, este tot 
mai ofensivă în acţiunile ei, atacând guvernul cu prilejul unor alegeri 
parțiale în Bucureşti. Pe cât se pare, opoziţia caută să demonstreze 
domnitorului imposibilitatea unei guvernări fără ea. Domnitorul profită 
de situaţia politică externă favorabilă pentru a numi pe lon Strat ca 
agent diplomatic la Paris, iar pe L. Steege la Viena, ambii oameni 
politici moderați.” 

La 29 decembrie 1868/10 ianuarie 1869, Ion C. Brătianu a fost 
primit în audienţă de către domnitor. El considera că “totul merge rău 
atât în administraţie, cât şi în guvern”, opinia publică fiind nemulțumită. 
Carol I reflecta apoi că "la Brătianu patima a biruit vederea clară”. 
Identificând pe domn cu guvernul, opoziţia trece la atac, mai ales 
împotriva suveranului, în mâna căruia se afla soarta oricărui guvern.*? 

Devenea toi mai clar că domnul nu intenţiona să schimbe guvernul, 
întrevăzând posibilitatea dizolvării Adunării prezidate de I. C. Brătianu. 
La 31 decembrie 1868, M. Kogălniceanu, ministrul de Interne, dădea o 
circulară către toţi primarii, atrăgând atenţia asupra drepturilor şi 
datoriilor lor în revizuirea anuală a listelor electorale: „Sunt listele 
electorale falsificate, este şi representaţiunea naţională falsificată, şi 
falsificată însăşi sorgintca ei“3. ? 

Atitudinea domnitorului şi a guvernului irită opoziţia radicală, care 
intenţiona chiar să dea un vot de blam guvemului, prezentând o moţiune 
în acest sens, însă "Camera s-a răzgâîndit şi a dat aproape în 
unanimitate votul de încredere" > 

Guvernul tinde în mod evident spre detensionarea relaţiilor cu Poarta 
Otomană, cu intenţia de a rezolva unele probleme pendinte. Astfel, la 
5/17 ianuarie 1869, M. Kogălniceanu dădea o circulară către prefecții 
judeţelor limitrofe Dunării ca să sporească supravegherea intrării grecilor 
din Impreriul Otoman, în sensul ca aceştia să nu organizeze acţiuni 
contra sa. Poarta a fost foarte satisfăcută de această măsură. D. Ghica 
transmitea agentului diplomatic la Constantinopol, D. A. Sturdza, la 
7/19 ianuarie 1860, că trebuia argumentat Porții Otomane că guvernul 
român doreşte să rezolve problemele sale pe cale loială şi conciliantă şi 

nu prin mijloace aventuroase şi violente. Altminteri, fără obținerea de 
rezultate, guvernul se va retrage, lăsând loc manevrelor Rusiei. 
Demnitarii otomani trebuie să se convingă că atâta timp cât guvernul 
D. Ghica va fi la putere, Poarta Otomană n-are nimic a se teme din 
partea României." 

Aluzia primului ministru la adresa politicii aventuroase a lui 
Ion C. Brătianu era evidentă. Sesizând atitudinea guvernului, radicalii 
nu rămân în expectativă. Astfel, la 8/20 ianuarie 1869, C. A. Rosetti 
iniţiază un banchet în Bucureşti în onoarea lui Ion C. Brătianu, considerat 
de cei prezenţi ca "salvator al românilor”. Totul fusese organizat 
ostentativ, dându-se “o nuanţă antidinastică”. Domnitorul l-a invitat 
pe lon C. Brătianu, pe care-l aprecia şi-l considera devotat, să dea 
explicaţii. Liderul radical a căutat să asigure de tot devotamentul său, 
dar a încercat să demonstreze că nu toti adepţii săi împărtăşesc 
sentimente similare, trebuind să fie menajaţi.% 

În timp ce Ion C. Brătianu se afla la conacul său de la Florica, soţia 
sa îi semnala la 9 ianuarie 1869 atacuri în Senat îndreptate contra lui de 
către Chr. Tell: “Adunarea de la Slătineanu a făcut mare rău. Zic că 
acum s-au încredinţat că i-aţi înşelat, că v-aţi arătat ce sunteți". 
Răspunzându-i chiar în acecaşi zi, lon C. Brătianu scria între altele: 
"am fost mâhnit văzând lucrurile ce s-au petrecut în Senat şi mi-am zis 
că, pentru mult timp, oamenii oneşti şi devotați binelui public nu au 
loc în societatea noastră”. A doua zi, Pia Brătianu îl informa că 
D.-Ghica i-a cerut colonelului Dim. Creţulescu să demisioneze, întrucât 
"a insultat pe domnitor”, însă a refuzat. Insulta la adresa domnului nu 
era aliceva decât atitudinea ofensatoare a lui D. Creţulescu, comandantul 
garnizoanei Bucureşti, faţă de colonclul prusian Krenski, instructor în 
armata română: “În revanșă, Domnitorul s-a plimbat toată ziua cu 
Krenski şi lumea îl chiamă al doilea Librecht"." 

Spiritul conservator este resuscitat în România în mod treptat, dar 
sigur, încurajat de domnitor, care îl agrea, depărtându-se în aceeaşi 
măsură de lon C. Brătianu, care întreprinsese atâtea pentru aducerea pe 
Tron şi recunoaşterea internaţională a monarhiei constituţionale şi a 
dinastiei. Nu numai conservatorii, dar înşişi liberalii moderați îşi 
manifestă tot mai accentuat ostilitatea faţă de Ion C. Brătianu, considerat 
un adversar. Astfel, Ion Ghica, scriind lui D. A. Sturdza, la 11/23 ianuarie 


230 


1869, aprecia că Ion C. Brătianu şi adepţii săi, fiind în declin, vor să 
recupereze prin agitaţii de stradă, ridicând ofiţerii contra colonelului 
prusac Krenski, ceea ce este neliniştitor. Şi pe M. Kogălniceanu îl 
considera Ion Ghica de rea-credinţă, deoarece profită de aceste 
împrejurări spre a revoca din funcţii pe participanţii la lovitura de stat 
de la 11 februarie 1866, acordând posturi importante oamenilor de la 
2 mai 1864. Ion Ghica este convins că “roşii vor cu orice preţ să 
intimideze pe domn". 

Cunoscut ca vechi adversar al lui Ion C. Brătianu, D. A. Sturdza 
scria lui D. Ghica, la 11/23 ianuarie 1869, despre necesitatea consolidării 
guvernului, spre a face imposibilă revenirea liberalului radical, care va 
relua politica apropierii de Rusia. Toate eforturile sale la Constantinopol 
se îndreptau în acest sens: repudierea politicii lui Ion C. Brătianu, găsind 
audienţă la diplomaţii occidentali, care urmăreau menţinerea integrităţii 
Imperiului Otoman.” 

Atacurile împotriva lui Ion C. Brătianu sunt în creştere, de 
pretutindeni. E] este atacat chiar în Adunarea al cărei preşedinte era, 
pe aceleaşi motive ale unor presupuse nereguli în timpul deţinerii 
portofoliului de Război.“ 

Revenind de la Florica, lon C. Brătianu lua cuvântul în Cameră, la 
dezbaterea bugetului, pentru a se opune măririi salariilor spre a nu 
perturba echilibrul între venituri şi cheltuieli. El mărturiseşte că, dacă 
ar fi la guvern, ar profita de greşala majorităţii Adunării spre a o dizolva, 
denunţând-o apoi opiniei publice pe acest motiv. O politică 
guvernamentală bună este una de economii. D. Ghica aprecia dizolvarea 
Corpurilor legiuitoare ca un rău foarte mare, mai ales pentru un guvem 
care nu dispune de "oameni cari să meargă prin ţară şi să facă 
propagandă". Ion C. Brătianu întrerupe, indicând dreapta Adunării ca 
sprijin pentru guvern, ceea ce nu convine lui D. Ghica. Împotriva 
guvernului se face o asiduă propagandă prin presă, sub cele mai 
insignifiante pretexte.“ ; 

În Adunarea deputaților s-a pus cu evidență necesitatea încrederii 
în guvern, care nu deținea o majoritate. În şedinţa din 25 ianuarie 1869, 
Ion C. Brătianu însuşi, care "personifică într-însul majoritatea“, a 
declarat că nu mai poate acorda încredere guvernului, fiind invitat să 
dea explicaţii. Urmează controverse între deputaţi pe această temă. 

Ion C. Brătianu se vede nevoit să-şi argumenteze neîncrederea în guvern, 
care se consideră "sclavul majorităţii”. Acestui guvern nu trebuie să i 
se dea un vot de neîncredere, ci el însuşi să declare că nu mai poate sau 
nu mai vrea să meargă cu actuala majoritate. D. Ghica sesizează intenţia 
liderului radical de a determina demisia guvernului, înaintea unui vot 
dat de Adunare. De aceea, consideră că Ion C. Brătianu, ca preşedinte 
al Adunării şi şef de grupare politică, trebuie să fie franc. De un anume 
timp, el face opoziţie guvernului, care are nevoie de încrederea 
majorităţii. Prin urmare, această majoritate trebuie să se pronunţe. În 
final, se adoptă moţiunea de încredere în guvern.“ 

În pofida oricăror asigurări ale lui Ion C. Brătianu faţă de domnitor, 
dezbaterea bugetului trena, şedinţele Adunării fiind perturbate de 
interpelări şi amendamente, concomitent cu atacuri îndreptate contra 
miniştrilor. Domnitorul Carol I constată că nimic nu se schimbă în 
bine, de îndată ce D. Ghica făcea cunoscut Adunării deputaţilor că nu 
mai poate face faţă evenimentelor, în condiţiile în care grupările politice 
nu-l sprijină: "Noi nu ne putem însuşi rolul de conducători şi nu voim 
să suferim pe acela de sclav”. lon C. Brătianu interpelează guvernul în 
Cameră asupra motivelor retragerii misiunii franceze şi obţine prin vot 
exprimarea regretului majorităţii cu acest prilej.* 

În timpul dezbaterii bugetului în Adunare, deputatul Pană Buescu 
interpelează pe minisirul de Război în privinţa generalului 
Al. Macedonski, care fusese aghiotant al lui Al. I. Cuza, trecut la pensie, 
apoi reîncadrat în activul armatei. Or, legea din 1862 prevedea că nici 
un ofiţer trecut în retragere nu va mai fi reprimit în cadrele armatei, 
adică reactivat. D. Ghica răspunde că prin reîncadrarea generalului se 
face “un mare serviciu armatei". M. Kogălniceanu argumentează şi el 
în favoarea generalului Macedonski, ceea ce atrage reacţia deputaţilor 
radicali, precum Al. Candiano. Ion C. Brătianu însuşi intervine spre a 
preciza că votul de încredere al Adunării nu împiedică a se trece cu 
vederea un act guvernamental neconform legii şi inoportun. După ample 
şi îndelungi discuţii, în şedinţa Adunării din 28 ianuarie 1869, deputatul 
P. Cernătescu a propus revocarea generalului Al. Macedonski, 
propunere adoptată cu 66 de voturi contra 42.% 

Reacţia guvernului nu întârzie. Primul ministru consideră că 
majoritatea se află în culpă în probleme de drept, ţara fiind şi mai 

agitată după votul dat revocării generalului Al. Macedonski. Ca atare, 
face cunoscut Adunării, în şedinţa din 29 ianuarie 1869, că guvernul 
şi-a prezentat demisia domnitorului, care a refuzat-o. Ca atare, se va 
face apel la ţară, spre a decide. Până la citirea decretului de dizolvare, 
Adunarea rămâne în funcţiune, spre a vota bugetul. C. A. Rosetti face 
însă propunerea ca să se închidă orice dezbatere, Camera încetând să 
funcţioneze, urmând ca națiunea să decidă. D. Ghica a solicita totuşi 
ca Adunarea, înainte de a trece la votarea propunerii lui C. A. Rosetti, 
să adopte bugetul. Au fost adoptate şi propunerea lui C. A. Rosetti şi 
bugetul, după care primul ministru prezenta mesajul domnesc pentru 
dizolvarea Adunării şi convocarea colegiilor electorale pentru a alege 
deputaţi în zilele de 22, 24 şi 26 martie 1869.% 

Dizolvarea Adunării aducea satisfacţie şi pe plan intern, dar mai 
ales extern. Domnitorul Carol I respingea cu hotărâre amenințările 
radicalilor liberali la adresa sa, afirmând lui lon C. Brătianu că “un 
Hohenzollern nu se lasă atât de uşor răsturnat ca un prinţ parvenit '".% 

Radicalii insistaseră ca Adunarea să nu fie dizolvată, dar nu au 
reuşit să determine pe domn. lon C. Brătianu şi adepţii săi erau conştienţi 
de gravitatea actului de dizolvare a Adunării în care ei deţineau 
majoritatea. Cu o nouă majoritate, guvernul D. Ghica avea toate şansele 
să rămână la putere, îndepărtând scopul radicalilor de a reveni la putere. 
În lipsă de aliaţi în ţară şi peste hotare, radicalii liberali sunt izolaţi şi 
atacați pretutindeni de către conservatori şi liberalii moderați, denunţaţi 
fără cruţare opiniei publice europene şi guvernelor marilor puteri 
pentru acţiunile şi idealurile lor "revoluționare", spre a le face 
extrem de dificilă sau chiar imposibilă revenirea la guvern. 

Antrenat în anturajul vechii aristrocraţii româneşti, 
înconjurându-se de consilieri şi ofiţeri superiori aparţinând acesteia, 
domnitorul Carol l s-a desprins, pentru mulţi ani, de omul politic 
şi de stat pe care-l apreciase atât de mult, fără a putea reuşi să 
atenueze pasiunile politice, ci dimpotrivă. Radicalii utilizează 
toate mijloacele pentru revenirea la guvern în condiţiile repudierii 
lor pe-toate planurile în politica oficială a ţării şi a guvernelor 
europene. Oricum, recurgerea la guverne moderate conservatoare 
sau liberale se dovedeşte cu totul iluzorie. 

2. Realizarera acordului parlamentar necesar unei 
guvernări lipsite de coeziune 


Puternica manifestare a daco-românismului, concomitent cu 
sporirea atributelor de suveranitate în scopul obţinerii independenţei 
au provocat reacţii în imperiile vecine şi în ţările occidentale, care au 
exercitat presiuni constante în vederea îndepărtării radicalilor liberali 
de la guvern, apoi ca majoritate în Corpurile legiuitoare. Împotriva lor, 
conservatorii şi liberalii moderați au găsit întotdeauna sprijin în afară. 
Radicalii înfăptuiseră însă o puternică reţea organizatorică în întreaga 
tară. Întemeiaţi pe aceasta, ei considerau presiunile externe ca o 
încălcare a dreptului de autonomie a ţării lor. Adversarii politici 
considerau că se constituiseră în "a doua putere în stat". Organismul 
politic creat era apreciat ca fiind "stat în stat”. El devenise un mijloc 
de presiune asupra guvernului D. Ghica.” 

Forţând reluarea guvernării, radicalii pierd majoritatea în Adunare, 
prin dizolvarea ei şi organizarea a noi alegeri. 

Domnitorul Carol I se desprinde treptat de fostul şi apreciatul 
colaborator lon C. Brătianu. Într-o scrisoare către tatăl său, din 
2/14 februarie 1869, mărturisea că Adunarea trebuia mai de mult timp 
dizolvată, deoarece “demagogia aduce ţării cele mai mari primejdii. 
Ea a ridicat capul prea mult”. Prin dizolvarea Adunării, se evitase un 
pericol major. Se prevedea o luptă electorală violentă din partea opoziţiei, 
care urmărea succesul cu orice preţ.* 

Primul ministru D. Ghica încredința pe D. A. Sturdza la 
8/20 februarie 1869 că guvernul va utiliza numai mijloacele legale în 
scopul obţinerii liniştii şi ordinii, pe care intenţionează să le tulbure 
radicalii, foarte decişi în lupta lor electorală care, pentru ei, ar putea fi 
ultima.*: 

Pregătirea unei efervescente campanii electorale prin întruniri şi 
manifestații organizate în aproape toate consiliile comunale sub egida 
gărzilor naţionale dominate de radicali, îngrijora reacţiunea internă şi 
externă. Fiind primit în audienţă la împăratul Napoleon al III-lea, Ion 
Strat a stăruit să afirme că domnitorul Carol I acordase puterea timp 
de doi ani radicalilor, deoarece dispuneau de o foarte puternică 

organizare politică, în timp ce alte grupări politice sunt mici, fără 
coeziune între ele. În timpul guvernării lor, s-au comis multe greşeli, 
împotriva voinţei domnitorului. Îndepărtaţi de la putere, vor crea multe 
dificultăţi guvernului D. Ghica. Un astfel de guvem nu va fi de lungă 
durată, dacă nu va fi sprijinit de o mare putere.s 

Numirea lui Ion Strat ca agent diplomatic al României la Paris şi a 
lui D. A. Sturdza la Constantinopol îşi vădea rezultatele pentru noua 
guvernare. Ei întreprind totul pentru discreditarea liberalilor radicali, 
pentru a le face imposibilă revenirea la putere. Ion Strat îndeosebi a 
întreprins demersuri diplomatice pentru detaşarea domnitorului Carol I 
de toate actele guvernelor radicale, motivând că era şeful unui stat cu 
regim parlamentar, pus în faţa unui partid destul de numeros, care făcea 
opoziţie tuturor guvernelor, considerându-se deţinător al monopolului 
patriotismului şi tuturor virtuţiilor cetăţeneşti. Acest partid pretindea 
că întreaga ţară este cu el. Domnitorul l-a chemat la putere pentru a 
vedea dacă are capacitatea de a guverna. S-a dovedit contrariul şi 
suveranul este primul care recunoaşte. lon Strat, scriind acestea lui 
D. A. Sturdza la 22 februarie 1869, mărturisea că nu s-a dus la Paris 
spre a justifica "nebuniile şi ticăloşiile roşiilor”, ci dimpotrivă. Guvernul 
D. Ghica se îndepărtasc de ei şi de politica rusească, ducând o politică 
salvatoare pentru ţară.s! 

Gruparea radicală sesizase schimbarea de atitudine a domnitorului 
Carol I şi trece la atacuri prin presă contra suveranului, considerat 
principalul vinovat al îndepărtării de la putere şi principalul impediment 
în revenirea la guvern. La 5/17 februarie 1869, domnitorul primise pe 
Ion C. Brătianu, care s-a pronunţat foarte vehement contra guvernului 
D. Ghica, pe motiv că efectuase schimbări considerate ilegale în 
magistratură. Dorinţa suveranului consta în concilierea extremelor, 
solicitând sprijin lui lon C. Brătianu. Concomitent, apar zvonuri despre 
intenţia de abdicare a domnitorului, çare este ameninţat cu atentate. 
Pentru a le demonstra lipsa de veridicitate, Carol I efectua zilnic plimbări 
călare până la marginea Capitalei, fiind intens preocupat de întărirea 
armatei S2 | 

Radicalii întreprind tot ce le era la îndemână în campania electorală: 
“Niciodată partidele n-au fost stăpânite de mai multă ură ca acum" s3 
Scriind tatălui său, la 22 martie/3 aprilie 1869, domnitorul Carol I 

menţiona că nu se ajunsese la o situaţie disperată, dar nici nu se 
restabilise ordinea şi calmul: “Brătianu stă după culise şi face pe alţii 
să lucreze pentru el". Nu-l mai văzuse de la dizolvarea Adunării, căci 
se retrăsese la Florica, însă l-a înștiințat că-l va face răspunzător de 
dezordini în timpul alegerilor. După terminarea acestora, îl va chema şi 
va apela la patriotismul său, deoarece are mulţi adepţi în ţară şi trebuie 
să fie consultat. El este foarte ofensat că domnitorul nu i-a urmat sfaturile 
înainte de dizolvarea Adunării, îndeosebi în afacerea Al. Macedonski. 
După alegeri, va exista iarăşi “o mare iritaţiune”, ce va fi resimţită în 
toată ţara. “Roşii” vor fi în fierbere în Muntenia, iar în Moldova 
separatiștii şi socialiştii. Pentru care motiv, Carol | nu poate face o 
călătorie în Occident, guvernul fiind mai în siguranţă în prezenţa sa.54 

Temerile domnitorului se dovedeau îndreptăţiie, la Piteşti 
semnalându-se o intensă “fierbere politică“. Ion C. Brătianu regretă că 
se prezentase la alegeri, spre a fi ales deputat. Într-adevăr, se consemna 
“amărăciunea opoziţiei, care e înfrântă pe toată linia, se manifestă 
prin procedee nu totdeauna legale". Astfel, din cei 157 deputaţi aleşi, 
doar 10 aparţineau opoziţiei. În acest fel, guvernul D. Ghica dovedea 
radicalilor că, atâta timp cât va fi la putere, întotdeauna va avea 
majoritatea. Se realizase acordul între guvern şi Adunare, fără de care 
nu era posibilă continuarea." 

Domnitorul Carol I nu-i mai voia la putere pe radicalii liberali, dar 
nici aceştia nu-l mai voiau pe domn, pe care-l sprijiniseră câţiva ani 
buni. Ei seamănă cu abilitate sămânţa neîncrederii în rândurile poporului, 
făcând avansuri prinţului Nicolae Bibescu, în vederea unei detronăti 
a lui Carol 1.56 

Foarte nemulţumit de rezultatele alegerilor, Ion C. Brătianu intenţiona 
să demisioneze ca deputat non ales. În schimb, ambasadorul Franţei la 
Constantinopol era foarte satisfăcut de rezultatul favorabil guvernului 
D. Ghica, un veritabil eşec pentru forţele dezordinii şi anarhiei.s” 

La 11 sprilie 1869, I. Cantacuzino comunica telegrafic lui 
D. A. Sturdza rezultatul alegerilor. Astfel, din 157 de deputaţi, 147 
erau guvermamentali.s% 

D. Ghica prezenta, la 12/24 aprilie 1869 lui D. A. Sturdza situaţia 
după alegeri. Evident, poziţia guvernului s-a întărit, dar este departe 
de a se crede la adăpost de orice zbucium. Greşelile fostului guvern au 

fost atât de numeroase, că o reacţie atât de completă ca aceea dovedită 
de recentele alegeri era firească şi uşor de prevăzut. Un partid politic 
abandonat fără milă şi aproape în unanimitate semnifică alegerile pentru 
deputaţi.** 

Rezultatul alegerilor nemulţumeşte nu numai pe radicali, dar şi pe 
moderaţii liberali grupaţi în jurul lui Ion Ghica. La 19 aprilie/1 mai 
1869, liderul lor informa pe D. A. Sturdza că "maiştii sunt la putere şi 
au deschis o campanie în regulă contra fevrariştilor, tratându-i de 
învinşi”. 8 

Aluzia era evidentă la M. Kogălniceanu şi adepţii săi, care 
organizaseră alegerile, obținând un răsunător succes. La 2/14 mai 1869, 
lon Ghica scria din nou lui D. A. Sturdza, precum că atitudinea 
guvernului actual îi fac populari pe “roşii”, alegerile în marile oraşe 
fiindu-le favorabile peste tot.“ 

La 29 aprilie 1869 avea loc deschiderea sesiunii comune a Corpurilor 
legiuitoare, prin prezentarea mesajului Tronului: “Toate clasele societății 
sunt însetate de îmbunătăţiri morale şi materiale. Dară aceste nu se 
pot dobândi decât prin pace şi stabilitate, datorită numai unei intime 
armonii, unei pline încrederi în puterea executivă şi între puterea 
legislativă”. Domnul se consdidera în drept să solicite sprijin pentru 
guvemul său.“ De remarcat, interpelarea lui M. C. Epureanu în 
problema situaţiei financiare grave, pe care o atribuia lui Ion C. Brătianu, 
ca deţinător al portofoliului în guvernarea trecută, ceca ce fostul ministru 
a respins categoric, ca nefondat.“ 

Grupările de dreapta nu obţin nici ele funcţii de conducere în biroul 
Camerei, candidaţii lor fiind surclasaţi de cei guvernamentali.“ Ion C. 
Brătianu considera totuşi că noua Adunare, deşi era ostilă radicalilor, 
nu voia a se face instrumentul guvernului.S La 30 mai 1869, el scria 
soţiei sale despre intrigile din Cameră şi din guvern. La 6 iunie semnala 
"furia reacţiunei”, care era la culme, el fiind ţinta loviturilor sale.‘ 

Ion Ghica se întorsese la Ghergani, -de la Bucureşti, unde văzuse 
multă lume. Numele lui Alexandru loan Cuza era tot mai des şi intens 
pronunţat. Considera că “roşii” pregătesc o lovitură. Fratele 
domnitorului, prinţul Leopold, a plecat de la Bucureşti foarte neliniștit 
de poziţia prinţului Carol I: “Miniştrii nu sunt preocupaţi decât de mici 
mizerii, marea problemă pentru aceşti domni fiind lupta între D. Ghica 

şi Cogălniceanu”. Evident, domnitorul se lăsa antrenat pe o cale rea, 
fie punând ţara la discreţia unor anarhiști ca Ion C. Brătianu, ca în 
trecut, fie la cea a unui ticălos ca M. Kogălniceanu, ca în prezent. 
Ion Ghica mărturisea că nu mai înţelege nimic din această obstinaţie a 
lui Carol I. Un diplomat de la Consulatul prusian i-a spus că Ion Ghica 
ar fi bun ca preşedinte de Consiliu, dar, din păcate, el nu-i poate suferi 
pe prusieni.%” 

Nemulțumit de situaţia politică, M. Kogălniceanu mergea în audienţă 
la domnitor, în 7/18 iunie 1869, pentru a se plânge, întrucât această 
situaţie împiedică bunul mers al administraţiei. Pe de altă parte, Poarta 
Otomană devine tot mai arogantă, fiind sprijinită de Austro-Ungaria şi 
Franţa. Îndeosebi ambasadorul austro-ungar la Constantinopol se 
manifesta deosebit de ostil. Opoziția acuza guvemul de lipsă de 
demnitate naţională. Astfel, Poarta a intervenit la Paris pentru a refuza 
baterea monedei naţionale cu efigia domnitorului Carol I, apoi refuză 
să mai recunoască valabilitatea capitulaţiilor, prin care se acorda dreptul 
de jurisdicție proprie supușilor români de pe teritoriul Turciei. Poarta 
Otomană mai tindea la asumarea de drepturi asupra întregului curs 
al Dunării, ceea ce nici un guvern român nu ar putea admite.“ 

Întrucât numai Aduparea deputaţilor se reînnoise prin alegeri, iar 
Senatul deţinea o majoritate favorabilă liberalilor radicali, la 9/21 iunie 
1869, domnitorul decreta dizolvarea acestui Corp legiuitor, lucrările 
Camerei fiind prorogate. La 13-24 iunie 1869, a avut loc un atentat 
contra lui M. Kogălniceanu. Emoţionat, a cerut un concediu în 
străinătate, ducând cu el scrisori ale domnitorului la Viena, Berlin, 
Paris şi Sigmaringen.“ 

La 19/31 iulie 1869, domnitorul scria părintelui său că va pleca 
curând în Crimeea, la Livadia, însoţit de D. Ghica. Concomitent, 
domnitorul primea scrisoarea de la părintele său, în care menţiona 
plăcerea de a-l fi cunoscut pe M. Kogălniceanu, un om “inteligent şi 
priceput”, plin de iniţiativă şi deosebit de energic: "Dacă te poţi bizui 
pe caracterul lui, atunci un astfel de om e o binefacere". 

Nu aceleaşi opinii aveau despre M. Kogălniceanu liberalii moderați 
munteni. Astfel, D. A. Sturdza considera că este în stare de orice pentru 
a obţine popularitate: "Drumurile noastre diferă complet şi nu se vor 
întâlni niciodată”, mărturisea el lui N. Calimachi-Catargiu, la 29 iulie/ 

10 august 1869. Pentru care motiv, deplânge România în care 
M. Kogălniceanu poate să rămână, să redevină încă popular: "Nici 
înţelepciunea, nici adevărul, nici moralitatea nu pot profita şi totuşi 
numai acestea sunt cele care pot asigura viitorul României”. 
D. A. Sturdza considera că nu este de ajuns a se obține baterea monedei 
cu efigia domnitorului, conferirea de decoraţii, abolirea jurisdicției 
consulare etc. pentru a face națiunea fericită, dacă nu se îmbunătăţeşte 
starea morală în care se află societatea românească.”! 

Liberalii moderați munteni conduşi de Ion Ghica, din care făcea 
parte şi D. A. Sturdza, se mențineau într-o doctrină rigoristă cu privire 
la moravurile vremii, pe care le stigmatizau adesea, în diverse 
împrejurări. Aceleaşi critici le îndreptau, chiar cu o mai intensă acuitate, 
contra liberalilor radicali conduşi de Ion C. Brătianu şi C. A. Rosetti. 
Amărăciunea provocată de insuccese determina atacuri împotriva lui 
M. Kogălnicenu, care dominase istoria românilor între anii 1859 şi 
1866, şi împotriva lui Ion C. Brătianu, care o va domina ulterior. 
Putemicele lor personalităţi atrăgeau invidia şi ura celor care se doreau 
campioni ai ordinii şi stabilităţii, dar, în realitate, opunându-se ritmului 
accelerat al reformelor pe care şi M. Kogălniceanu, în timpul domniei 
lui Cuza Vodă, şi Ion C. Brătianu, din totdeauna, îl imprimaseră societăţii 
româneşti pentru desprinderea de tenebrele trecutului. 

La 28 iulie/O august 1869, M. Kogălniceanu se întorcea din Occident 
cu impresia unei ostilităţi a Franţei şi Austriei faţă de România. Mai 
ales în Franţa, preconizata călătorie a domnitorului în Crimeea era privită 
"cu mare neîncredere“. Cu toate acestea, suveranul României va fi 
primit "foarte cordial" de către împăratul Rusiei la Livadia, unde sosise 
la 7/19 august 1869. De la început, ţarul a ţinut să afirme: "A fost de 
ajuns să faceţi un pas curtenitor spre mine, pentru a avea toată Europa 
contra Voastră"."? 

În Europa se bănuia intenţia domnitorului de a se căsători cu o mare 
ducesă rusă, ceea ce nu se va întâmpla totuşi, întrucât curând după 
aceea va face o călătorie în Occident, unde se va căsători în Prusia cu 
Elisabeta de Wied. Scopul călătoriilor sale consta în demersuri pentru 
abolirea jurisdicției consulare. Înainte de plecarea în Occident, 
domnitorul Carol I prezenta mesajul de deschidere a sesiunii 
extraordinare a Corpurilor legiuitoare, la 25 august 1869. Domnul 

motiva pentru ce convocase Parlamentul pe un termen de numai 
15 zile, cele mai importante proiecte de legi urmând a se dezbate în 
sesiunea ordinară din toamnă. Suveranul anunţa că va pleca să-şi vadă 
familia, de care s-a despărţiit cu trei ani în urmă. Cu acest prilej va face 
vizite unor suverani europeni.” 

La 28 august/0 septembrie 1869, domnitorul Carol I se îndrepta de 
la Baziaş cu vaporul spre Viena. În urma sa lăsa o situaţie politică 
incertă şi confuză. D. A. Sturdza comunica lui N. Calimachi-Catargi, 
la 7 septembrie 1869, că la ambasada Franţei la Constantinopol i s-a 
vorbit de neînţelegeri între D. Ghica şi M. Kogălniceanu în cadrul 
guvernului. Diplomaţii francezi înclinau de partea lui D. Ghica şi contra 
lui M. Kogălniceanu, şi aceasta încă de la alcătuirea guvernului, 
neexistând nici cea mai mică încredere în el. D. A. Sturdza considera 
că trebuie evitat orice atac împotriva Austro-Ungariei şi Turciei. Curând 
se va ajunge la o remaniere guvernamentală, fiind necesar un executiv 
viabil, cu oameni oneşti, deoarece cu jongleuri nu se moralizează un 
popor, ci se degradează şi piere. Pentru D. A. Sturdza, oamenii oneşti 
din Moldova, care să ia locul cuziştilor, erau Lascăr Catargiu, 
M. C. Epureanu, Petre Mavrogheni. În Muntenia, existau Ion Ghica şi 
adepţii săi, iar nu un C. Bolliac. Numai cu astfel de oameni oneşii se 
poate remedia răul.” 

Oamenii oneşti, denumiți astfel de D. A. Sturdza, fremătau şi 
unelteau intens şi constant, fie împotriva lui M. Kogălniceanu, aflat la 
guvern, fie contra lui Ion C. Brătianu, spre a-l împiedica să revină la 
putere. Din Paris, Ion Strat, prietenul lui Ion Ghica şi D. A. Sturdza, 
semnala ministrului de Externe, la 15 septembrie 1869 eforturile 
radicalilor de a reintra în bunele graţii ale guvernului francez. D. Brătianu 
făcea demersuri pentru o eventuală audienţă la împăratul 
Napoleon al III-lea a fratelui său Ion C. Brătianu. lon Strat aprecia 
că "partidul roşu” nu se va da înapoi de la nimic pentru a ajunge din 
nou la putere, chiar cu preţul unei răsturnări generale a stării de lucruri 
din ţară. Este necesar să se taie orice şanse de reuşită în privinţa unei 
audienţe la Napoleon al III-lea a lui Ion C. Brătianu, utilizând mai ales 
presa în acest scop, care este cel mai bun mijloc de a face să eşueze 
astfel de tentative.” 

O remaniere a guvernului se preconiza, întrucât primul ministru 

D. Ghica, un conservator moderat, mediocru ca om politic şi de stat, 
nu putea suporta puternica personalitate-a lui M. Kogălniceanu. La 
12/24 septembrie 18609 scria lui D. A. Sturdza că fusese nevoit să lase 
portofoliul Externelor lui M. Kogălniceanu, din cauza concediilor în 
străinătate ale lui V. Boerescu şi G. Manu.” Şi Ion Ghica îl informa pe 
D. A. Sturdza despre neînțelegerile din guvern, schimbarea lui fiind” 
prima preocupare după revenirea domnitorului din călătorie. Primul va 
pleca din guvern M. Kogălniceanu, care şi-a făcut deja bagajul prin 
circulara trimisă prefecţilor referitoare la evrei.” Oricum, la 
19 septembrie/1 octombrie 1869, M. Kogălniceanu ruga pe domnitor 
să grăbească revenirea în ţară, unde nu se semnalau incidente, “dar 
roşii se agită mai mult ca niciodată". Ei profită de lipsa domnului din 
ţară pentru a răspândi în public tot felul de ştiri false, presa lor devenind 
tot mai violentă.” 

La Paris, domnitorul Carol I fusese primit “foarte cordial şi amical" 
de împărat, care a opiniat că România trebuie să se sprijine permanent 
pe puterile apusene, depărtându-se de Rusia, care urmăreşte numai 
propriile interese. Franţa i-a ajutat pe români şi îi va ajuta în tendinţa 
lor de emancipare de sub orice influenţă străină. Vizita suveranului 
român constituia o dovadă a reluării bunelor relaţii, după o perioadă de 
răcire. La 30 septembric/12 octombrie 1869, domnul sosea la Köln, 
unde a cerut principesei de Wied mâna fiicei sale. | s-a răspuns afirmativ, 
apoi, încântat, suveranul român revine la Paris, de unde anunţă, la 
1/13 octombrie 1869, fericitul eveniment părinţilor săi. La 4/16 
octombrie 1869 trimitea o proclamaţie țării, anunțând pe primul ministru 
despre serbarea logodnei cu prinţesa de Wied, născută la 29 decembrie 
1843, în scopul întemeierii unei dinastii. Din ţară, soseau felicitări de 
pretutindeni. La 3/15 noiembrie 1869 avea loc ceremonia căsătoriei, 
apoi plecarea spre ţară, unde perechea princiară a sosit la 
12/24 noiembrie 1869. Conducând-o în apartamentele sale din Palat, 
prinţul Carol I ruga pe tânăra sa soţie "ca să se mulţumească pentru 
moment cu atâta”. Prinţesa nu se arătase mâhnită de numărul camerelor, 
ci de faptul că noua locuinţă "e cu zid din toate părțile“, adică nu era 
înconjurată cu parcuri şi păduri, ca acasă.” 

Abia revenit la Bucureşti, domnitorul primea un memoriu nesemnat, 
atribuit lui D. A. Sturdza, în care i se semnalau dificultăţile din ţară. 

I se sugera suveranului îndepărtarea lui M. Kogălniceanu de la 
conducerea Ministerului de Exteme, preluată doar de câteva luni, în 
scopul obţinerii unei încrederi a Occidentului.% 

La 15/27 noiembrie 1869 avea loc deschiderea sesiunii Corpurilor 
legiuitoare. Prinţesa Elisabeta l-a însoţit pe domn, stând în picioare 
când a prezentat mesajul Tronului. În mesaj se menţiona că, după trei 
luni de călătorie, domnul se afla din nou în mijlocul parlamentarilor. A 
fost primit cu onoruri la Curțile europene. Astfel, bănuielile au dispărut, 
revenind încrederea, cu perspective benefice asupra relaţiilor externe. 
Ultimele tratate “au pus sub putemicul scut al Europei legăturile noastre 
seculare cu Inalta Poartă. Aceste tractate au precurmat de drept 
amestecul străin în afacerile noastre interioare". Pentru ca străinii să 
nu intervină în România, se impunea ca nici românii să nu se amestece 
în afacerile interne ale unor state vecine. S-au încheiat convenţii 
bilaterale, altele“fiind în curs. În mesaj erau prezentate apoi realizările, 
insistându-se asupra nerealizărilor, cu solicitări de sprijin guvernului 
pentru adoptarea de legi referitoare la tocmelile agricole, la organizarea 
armatei etc. Domnul considera că parlamentarii nou aleşi în ambele 
Corpuri legiuitoare erau “reprezentanţii fideli ai aceloraşi simţăminte"”, 
prin urmare nu se îndoia de concursul care trebuia dat guvernului.?! 

Suveranul României îşi exprimase numai un deziderat, dar speranţa 
în împlinirea lui nu se dovedea prea mare. Scriind părintelui său la 
15/27 noiembrie 1869, Carol I menţiona că "Partidul Liberal s-a abținut 
de la demonstrațiile de simpatie. Numai Golescu şi D. Brătianu au 
venit la noi. Sesiunea parlamentară promite să fie agitată".® Ulterior, 
la 8/20 decembrie 1869, scria din nou că de la sosirea în ţară nu petrecuse 
nici măcar o zi liniştită: "neînțelegerile nu încetează în sânul ministerului 
[guvernului - n.n.), miniştrii nu sunt uniţi; fiecare vrea să urmeze calea 
lui şi aceasta vatămă mult mersul afacerilor”. Divergenţele din guvern 
se repercutează asupra dezbaterilor parlamentare, care trenau fără vreun 
rezultat legislativ sensibil. Adeseori domnitorul prezida şedinţele 
guvernului, în intenţia de a aplana disensiunile şi a face posibile 
înţelegeri bazate pe concesii reciproce. Oriunde, remediul ar fi 
schimbarea guvernului, dar nu poate recurge la aceasta, deoarece ar 
trebui să procedeze la dizolvarea Corpurilor legiuitoare, iar noi alegeri 
însemnează agitaţii politice. Ca atare, trebuie menţinut guvernul în 

timpul sesiunii parlamentare abia deschise.% 

Într-adevăr, dezbaterile parlamentare decurgeau lent, anevoios. La 
şedinţa: din 24 noiembrie 1869 a Adunării deputaţilor, din cauza 
absenţelor, abia puteau fi întrunite majorităţile pentru alegerea Comisiei 
bugetare. După alegere, mai mulţi membri demisionează. Proiectul de 
răspuns la mesajul Tronului, prezentat Camerei de generalul 
I. Em. Florescu, a generat numeroase controverse. În şedinţa din 8 
decembrie 1869, deputatul N. Ceaur-Aslan face o interpelare referitoare 
la “licenţa presei”, înțelegând prin ea "acea licenţă care de la un timp 
îndelung sapă instituţiunile noastre şi târăşte tronul în mijlocul 
pasiunilor”. El incrimina ziarul “Democraţia”, care, în numărul din 
7 decembrie 1869, ridica “spinoasa cestiune a evreilor“. Se scria că 
“națiunea română a trăit 700 de ani fără israiliţi”, iar despre domnitor 
că "ar fi trebuit ales de Judei, eară nu de români”. Aceasta se considera 
o insultă la adresa domnitorului şi dinastiei. După prezentarea 
interpelării, C. Bolliac, care sprijinea guvernul, trece la atac împotriva 
liberalilor radicali, a căror guvernare anterioară o consideră plină de 
"atrocități". O moţiune prin care se deplângea limbajul anticonstituţional 
şi necuviincios al unei părţi a presei româneşti încheia o dispută, prin 
adoptarea ei.” 

Abia se încheiase incidentul provocat de interpelarea lui 
N. Ceaur-Aslan, că, în şedinţa Adunării din 9 decembrie 1869, a fost 
provocat un altul, generat de interpelarea fracţionistului din laşi Ion 
Codrescu, referitoare la mişcarea evreilor din România şi la Asociaţia 
Israelită Universală. D. Ghica amâna răspunsul pentru o dată 
ulterioară.’ 

Guvernul prezidat de D. Ghica era tot mai lipsit de coeziune spre 
a se putea menține prea mult timp la putere. Domnitorul mărturisea 
părintelui său, la 8/20 decembrie 1869, că principalul membru în guvem 
era M. Kogălniceanu, cu o puternică şi reală influență în Parlament, 
care însă irită pe colegii săi. El a îhmânat adeseori demisia, intens 
solicitată de V. Boerescu. Între ei exista o rivalitate reciprocă, dorind 
să se excludă reciproc. V. Boerescu considera că, fără M. Kogălniceanu, 
va dispune de o majoritate în Parlament, ceca ce domnul punea la 
îndoială. Primul ministru opina pentru menţinerea ambilor în guvern. 
Plângându-se suveranului că este singurul moldovean în guvem, 

M. Kogălniceanu a obţinut numirea lui N. Calimachi-Catargiu la 
Ministerul de Externe, dorind încă şi altă numire, ceea ce a atras reacţia 
miniştrilor munteni. Concomitent, presa excela prin atacuri, urmate de 
interpelări în Cameră şi discuţii publice, adoptându-se o moţiune contra 
acestor excese.% 

Următorul ministru moldovean va fi Gh. Mârzescu, numit la 
Ministerul Cultelor şi Instrucțiunii publice, în locul lui Alexandru 
Creţescu, la 12 decembrie 1869. Ion Ghica scrie de îndată lui 
D. A. Sturdza. El se temea de o ascensiune a radicalilor, în timp ce 
M. Kogălniceanu era preocupat de remanierea guvernului, în avantajul 
său.87 

În Cameră, în şedinţa din 16 decembrie 1869, lon Codrescu îşi 
dezvolta interpelarea în problema evreiască. El interpela pe ministrul 
de Interne, M. Kogălniceanu, cu privire la o circulară către prefecţi 
prin care le recomanda doi emisari ai Alianţei Israelite Universale spre 
a vizita România. N. Ionescu, liderul francţioniştilor moldoveni, acuza 
guvernul de lipsă de măsuri contra exodului de evrei din Polonia rusească 
şi Galiţia austriacă, ceea ce a produs o impresie detestabilă în Franţa. 
Deputatul I. Codrescu aprecia că era vorba de uneliiri ale Alianţei 
Israelite, în condiţiile în care numărul evreilor crescuse foarte mult în 
România. M. Kogălniceanu respingea cu abilitate acuzaţiile că ar 
favoriza pe evrei în dauna românilor şi ar fi binevoitor faţă de Alianţa 
Israelită. Incidentul se termina prin adoptarea unei propuneri a lui 
P. Grădişteanu, precum că guvernul va aplica cu rigurozitate legile 
existente.” 

Într-o altă şedinţă a Adunării, din 22 decembrie 1869, deputatul 
G. Brătianu interpela pe primul ministru în privinţa unor necontenite 
abuzuri în judeţul Argeş, comuna Cuca-Măcăi. Incidentul se încheie 
printr-o moţiune în favoarea guvernului.* 

În mod evident, guvernului îi lipsea coeziunea necesară pentru a 
rămâne la putere. La originea acestei lipse de coeziune, domnitorul 
aprecia continua dezbinare datorată adversităţii dintre M. Kogălniceanu 
şi V. Boerescu. Intrigile permanente din guvern foloseau din plin 
opoziţiei în atacurile sale fără limite: "Mai-mai ai crede că libertatea 
presei nu e altceva decât pentru a se abuza de ea!". M. Kogălniceanu 
se considera reprezentantul intereselor generale ale statului, fiind intens 

preocupat de obţinerea unei majorităţi favorabile lui în Adunarea 
deputaţilor. Concomitent, dinasticul V. Boerescu îşi atrage aversiunea 
colegilor săi prin relaţiile sale foarte bune cu domnitorul Carol |. Animat 
de bune intenţii, primul ministru D. Ghica este tot timpul jignit, ceea 
ce îl irită şi îl enervează, încât nu-l predispune la concesii şi concilieri 
cu opoziţia. Pe de altă parte, Ion Strat comunica din Paris că dezbaterile 
Adunării deputaţilor în problema evreiască au produs o rea impresie, 
mai ales că unii miniştri s-au pronunţat deschis şi vehement contra 
Alianţei Israelite. În consecinţă, preşedintele ei, Ad. Crémieux, 
intenţiona să adreseze o interpelare de protest în Parlamentul francez 
contra desființării jurisdicției consulare, în curs de perfectare, mai ales 
că Franţa nu manifesta încredere în justiţia românească.” 

Puternice reacţii din partea Porții Otomane a provocat Convenţia: 
judiciară cu Rusia. În preambul sc menţiona că părţile "au decis de a 
reglementa poziţia legală a conuţionalilor lor printr-o Convenţie 
specială bazată pe principiile generale admise prin dreptul ginţilor cu 
ţările creştine”. Poarta considera o anomalie separarea dreptului ginţilor 
în ţări creştine şi necreştine. Ambasadorul Franţei la Constantinopol 
sugerează o atitudine amicală a României faţă de Turcia. Reacţiile altor 
mari puteri converg în același sens.” 

O reacţie este provocată de adoptarea numelui de România, care 
deranja Poarta Otomană şi Austro-Ungaria.” În această problemă, 
însuşi cancelarul Otto von Bismarck se adresa regelui Prusiei, la 13 
ianuarie 1870, susţinând că numele de România nu este atât de 
indispensabil, încât să fie o necesitate presantă pentru Carol I, punându-se 
în joc "bunăvoința Porții“. Opinia cancelarului Prusiei era similară şi 
în privinţa dreptului de a bate monedă şi a confen ordine şi decoraţii. 
În acest fel, nu se serveau nici interesele prinţului Carol I, nici ale 
Prusiei.% 

Agentului diplomatic la Constantinopol, D. A. Sturdza, i se adresa 
domnitorul Carol I, la 16/28 ianuarie 1870, răspunzând scrisorilor sale 
anterioare. Suveranul menţiona că nu acordă o prea mare importanţă 
recunoaşterii de către Turcia a titlului de România, căci, după ce marile 
puteri garante o vor recunoaşte, Poarta va fi determinată să recunoască. 
Important era ca acum Turcia să consimtă la conferirea decoraţiilor. Din păcate, 
puterile occidentale nu susțineau populaţiile creştine contra Turciei.9% 

O întreagă reţea de ştiri false şi calomnioase se întreţesea în legătură 
cu situaţia poilitică din România, cu intenţia de a denigra şi compromite 
pe lon C. Brătianu şi adepţii săi. Domnitorul era bănuit că se afla sub 
influenţa liderului radical, pentru care atât Poarta Otomană, cât şi 
guvernele occidentale sunt deosebit de reticente faţă de demersurile 
diplomatice ale guvernului D. Ghica. Agenţii diplomatici ai României 
la Constantinopol şi Paris acționau intens contra radicalilor, spre a le 
face imposibilă revenirea la putere. Astfel, D. A. Sturdza informa pe 
ministrul de Externe, la 15/27 ianuarie 1870, că la Constantinopol soseau 
ştiri din Bucureşti despre câştigarea de teren în fiecare zi a "partidului 
demagogic". Se prevedea că domnitorul va recurge din nou la 
Ion C. Brătianu. Se mai aprecia că acesta va profita de împrejurări 
favorabile pentru a proclama republica română. O astfel de împrejurare 
ar fi schimbarea de regim în Franţa. D. A. Sturdza considera că este 
imposibil ca partidul demagogic să nu acţioneze sub cuvântul de ordine 
al Comitetului Central al revoluţiei europene. Se spunea că guvernul 
rus a interceptat o proclamaţie a secţiunii slave a acestui Comitet, în 
care se menţiona că aderenţii să fie pregătiţi la momentul oportun, 
destul de apropiat, al proclamării republicii socialiste şi comuniste în 
Franţa. Atunci se vor confisca averile claselor înstărite ale societăţii, 
precum proprietari rurali şi comercianţi, nobili şi savanţi, pentru a egaliza 
nu numai averile, dar chiar şi nivelul intelectual.” 

Elucubraţiile pe această temă prindeau în conştiinţele celor care se 
temeau de asemenea perspective sumbre, însă acestea, desigur, nu aveau 
nici o legătură cu radicalii români, care nu-şi propuseseră vreodată să 
pună în practică idealuri socialiste şi comuniste. Teama urmaşilor vechii 
aristocrații româneşti consta în altceva, anume aprofundarea procesului 
de democratizare, în scopul abolirii privilegiului politic prin desfiinţarea 
colegiilor electorale şi adoptarea votului universal. Apoi, radicalii 
tindeau la fortificarea micii proprietăţi la sate şi oraşe, în scopul formării 
unei clase mijlocii, care lipsea, locul ei fiind luat de străini. Denunţurile 
contra radicalilor prindeau temei la guvernele europene, permanent 
temătoare de mişcări revoluţionare, după 1848. Însuşi M. Kogălniceanu 
era bănuit de relaţii secrete cu radicalii, pe motiv că ar fi sugerat 
domnitorului revenirea lui Ion C. Brătianu la guvern, fiind tentat de o 
coaliţie liberală în acest sens. Consulul general al Franţei informa că 

suveranul român exprimase un astfel de deziderat lui lon C. Brătianu, 
primit în audienţă. O colaborare de acest fel nu era însă posibilă din 
cauza prea marii aversiuni a radicalilor contra lui M. Kogălniceanu, 
bănuit de duplicitate. Radicalii doreau o revenire la putere, aşa precum 
se preconiza, spre a fi ţinuţi în frâu, după dorinţa domnului, care se 
gândea şi la Ion Ghica, lipsit însă de un suport politic şi social. 
Ion Brătianu organiza în acest timp întruniri politice denumite "cursuri 
de către adversari, care vedeau în ele mijloace de educare a poporului. 
O criză de guvern se întrevedea, pe care însă domnitorul Carol I nu 
intenţiona s-o rezolve prin rechemarea radicalilor, deoarece ar fi 
însemnat noi alegeri şi noi complicaţii politice.95 

Complicarea vieţii politice va avea loc însă din cauza unei tot mai 
evidente crize guvernamentale, care se prefigura. Astfel, în şedinţa 
Adunării din 17 august 1879, Gr. Sturdza a făcut propunerea, împreună 
cu 65 de deputaţi, pentru acordarea unei dote anuale de 300.000 de lei 
principesei Elisabeta, cu începere de la 1 ianuarie 1870. Dimitrie Ghica 
declară că "o asemenea dotaţiune nu se poate primi decât după ce vom 
pune ordine în finanţele noastre”. Ca urmare, Gr. Sturdza îşi retrage 
propunerea, care se va pune la dosar.” 

Presa de opoziţie a făcut un mare tapaj pe chestia unei "jertfe 
zdrobitoare". V. Boerescu, care susţinuse votarea dotei de 300.000 lei, 
cedase "unui sentiment de prea mare delicateţe”, intens exploatat de 
opoziţie, care nu recunoaşte vreo datorie faţă de prinţesă în acest fel, 
considerând-o "un furt în dauna naţiunii”. Numeroase atacuri în presă 
contra perechii princiare, care primeşte în plicuri recomandate “cele 
mai odioase din aceste desenuri".* În semn de protest, V. Boerescu îşi 
prezintă demisia, pe care domnul o primeşte, numind ad-interim la 
Justiţie pe primul ministru.” 

Dumitru Brătianu fusese primit în audienţă la domn în ziua de 
18/30 ianuarie 1870, prezentându-i gravitatea situaţiei. Astfel, 
dezbaterile parlamentare trenau, Senatul respingând inamovibilitatea 
magistraţilor. Existau. reclamaţii de pretutindeni contra depăşirilor 
de atribuţii din partea antreprenorilor construirii de căi ferate. 
Guvernul i-a invitat în repetate rânduri spre a-i determina să-şi respecte 
angajamentele.” 

Presa opoziției este făţiş antidinastică, jignind mândria domnitorului, 

247 


care se gândeşte la abdicare, fără însă ca această idee să prindă 
consistenţă. O atitudine de ostilitate contra germanilor se concretizează 
prin îndepărtarea locotent-colonelului Falkenheyn din serviciile 
domnului, la fel a lui Krenski: “Intrigile pe care antreprenorii lui 
Strousberg le ţes unii contra altora şi contra guvernului princiar sunt 
vina principală în antipatia crescândă contra a tot ce este german”! 

Ion Ghica scria lui D. A. Sturdza, la 20 ianuarie/1 februarie 1870, 
că răul face progrese atât de rapide încât nu are curajul de a înregistra 
toate peripeţiile. Miniştrii îşi spun cuvinte comparabile cu graţiozităţile 
de cabaret, şi aceasta în văzul lumii. V. Boerescu i-a strigat lui 
M. Kogălniceanu că este “bătrân desmățat şi trădător", iar acesta i-a 
răspuns că este un “bătrân ciocoi". Se spunea că scene de acest fel s-au 
petrecut în prezenţa domnului. D. Ghica şi-a întrunit prietenii de idei, 
adică pe P. Mavrogheni, I. Bălăceanu, D. Berindei, Al. Lahovary, 
P. Grădişteanu, spre a le cere sprijinul în salvarea situaţiei. El a spus că 
domnul este antipatic țării şi alte stupidităţi de acest fel. După o dispută 
cu lon Bălăceanu, a plecat strigând că merge să-şi dea demisia.!0 

Înaintea demisiei primului ministru, demisionase M. Kogălniceanu, 
la 21 ianuarie 1870, din motive “personale”, spre a intra în viaţa 
privată.!%2 În şedinţa Adunării din 20 ianuarie 1870, demisionaseră 
Ion C. Brătianu şi Anton Arion, în urma propunerii lui P. Grădiştesanu 
de a se suporta pagubele pricinuite de cheltuielile survenite prin mutarea 
închisorii din Dealul Spirii. Propunerea fusese adoptată cu 46 de voturi 
contra 35, vizând pe lon C. Brătianu, ca fost ministru de Interne, şi pe 
Anton Arion, fost ministru al Lucrărilor publice.10 

Despre demisia sa şi alte evenimente scria Ion C. Brătianu soţiei 
sale, la 21 ianuarie 1870. Fusese invitat să revină asupra demisiei, dar 
a refuzat: “Kogălniceanu ese din minister |guvern-n.n.] gonit; boerii 
cei tineri ljunimiştii-n.n.) speră să moştenească ministerul [guvernul- 
n.n.] de astăzi”. Apoi, din nou, la 23 ianuarie 1870: “Politica este 
încurcată. Aici Kogălniceanu iese, aici Dumitru Ghica. Boerescu este 
favoritul Curţei şi el speră să rămâe stăpânul situaţiunei "15 

Prin decret domnesc, dat la 24 ianuarie 1870, a fost primită demisia 
lui M. Kogălniceanu, fiind numit în locul său D. Ghica, deţinător şi al 
Lucrărilor publice. G. Gr. Cantacuzino era numit ministru al Justiţiei. 
În şedinţa Adunării din 24 ianuarie 1870, G. Brătianu cerea explicaţii 

lui D. Ghica referitoare la demisiile lui V. Boerescu.şi M. Kogălniceanu 
din guvern. El considera că guvernul se afla pe calea falsificării 
adevărului, aşa cum rămăsese după demisii, reprezentând numai 
“partidul conservator”. Camera însă nu reprezenta acest partid, ci 
"elementul democratic”. Aşadar, Adunarea nu. este alcătuită din 
conservatori, care restrâng prevederile constituţionale. După răspunsul 
lui D. Ghica dat interpelării lui G. Brătianu, pe care a respins-o, şi 
după alte intervenţii ale lui C. Bolliac, M. C. Epureanu, s-a pus la vot, 
în şedinta Adunării din 27 ianuarie 1870, închiderea incidentului, care 
s-a admis. Primul ministru a dat apoi citire mesajului domnesc prin 
care se comunica Adunării prezentarea şi primirea demisiei guvernului. 
Până la alcătuirea noului guvem, preşedintele Camerei anunţa pe deputaţi 
că nu pot lucra decât în secții." 

De fapt, guvernul îşi înaintase demisia în urma prezentării unei 
moţiuni de neîncredere în guvern, pe motiv că trei miniştri nu fuseseră 
numiţi cu respectarea sistemului reprezentativ, deci nu puteau avea 
încrederea Parlamentului. Moţiunea nu a fost votată şi nici alta propusă 
ulterior într-o Cameră care nu avea nici o încredere în “aplicarea sinceră 
a principiilor constituționale din partea guvernului”. În contextul unor 
dezbateri referitoare la prelungirea sesiunii parlamentare, primul ministru 
se consideră jignit de către un deputat care-l întrerupe. El a luat clopoțelul 
din mâna preşedintelui Adunării spre a atrage atenţia auditoriului, 
moment penibil, în care deputaţii, intrigaţi de procedeu, părăsesc sala. 
Au demisionat din guvern G. Gr. Cantacuzino, N. Calimachi-Catargi 
şi Al. G. Golescu. La 27 ianuarie/8 februarie 1870 îşi prezenta demisia 
şi D. Ghica, “foarte supărat că colegii săi nu i-au înmânat lui demisiile, 
ci le-au dat de-a dreptul principelui. El a comunicat acest demers 
Camerei, exprimându-și în acelaşi timp regrete pentru incidentul din 
ajun“. 1 

Drept consolare, domnitorul trimitea o scrisoare primului ministru 
demisionar, la 3/15 februarie 1870, mulțumindu-i pentru concursul dat, 
regretând retragerea de la guvern.’ 

Evident, domnitorul Carol I avea de ce să regrete despărţirea de un 
colaborator ca Dimitrie Ghica, un conservator moderat, fără veleităţi 
politice, deci în nici un fel incomod, dispus la tot felul de concesii şi 
compromisuri. El nu agrea totuşi concepţiile de dreapta ale grupării 

ultraconservatoare conduse de Lascăr Catargiu. Pentru care motiv, a 
acceptat o coaliție de guvernare cu M. Kogălniceanu, un liberal moderat, 
fost prim-ministru al lui Cuza-Vodă în timpul marilor sale reforme, 
coautor al loviturii de la 2 mai 1864. 

Adversar al radicalilor liberali conduşi de Ion C. Brătianu şi 
C. A. Rosetti, D. Ghica a întreprins toate demersurile posibile pentru 
a le face imposibilă revenirea la putere. În aceste demersuri ale sale 
a fost intens sprijinit de liberalul moderat D. A. Sturdza şi de 
conservatorul moderat lon Strat, trimişi ca agenţi diplomatici la 
Constantinopol şi Paris. | 

Venit la conducerea guvernului fără a deţine o majoritate 
parlamentară, care aparţinea liberalilor, D. Ghica va obţine dizolvarea 
Adunării apoi a Senatului, dar tot nu va reuşi să menţină un guvern 
alcătuit din personalităţi atât de ostile unele altora, precum V. Boerescu 
şi M. Kogălniceanu. Lipsit de coeziune, fără o personalitate politică de 
prima mărime la conducerea sa, guvernul nu mai putea supravieţui 
după demisia celor doi importanţi miniştri, părăsind puterea, întrucât 
nu mai avea susţinere parlamentară. Domnitorul Carol I nu se va orienta 
nici spre dreapta, nici spre stânga pentru formarea noului guvern, ci 
spre centru, devenit un iluzoriu remediu spre ieşirea din criza politică. 


3. Liberalismul moderat ca soluţie 
pentru ieşirea din criza guvernamentală 


Lipsit de coeziune, guvernul D. Ghica supravieţuise numai datorită 
domnitorului Carol I, care spera la o redresare a situaţiei interne prin 
coalizarea conservatorilor cu liberalii. Se realizase doar o coaliţie mică, 
fără participarea principalelor grupări ale vechilor conservatori şi 
liberalilor radicali. Pentru care motiv, presiunea opoziţiei se intensifică 
pe măsură ce domnitorul nu se decidea în favoarea uneia sau alteia 
dintre aceste puternice şi influente grupări. Recurgerea la vechii 
conservatori conduşi de L. Catargiu nu i se părea încă o soluţie viabilă, 
după recentele guvernări radicale. Încredinţarea puterii acestora din 
urmă întâmpina ostilitatea guvernelor occidentale şi a Porții Otomane. 

Recurgerea la grupările de centru pentru alcătuirea.unor guverne nu 
se dovedise nicicând o soluţie pentru ieşirea din criză şi detensionarea 

vieții politice. Domnitorul a recurs totuşi la astfel de guvernări, măcar 
pentru a nu spori tensiunile politice în creştere, prin acordarea puterii 
radicalilor. Intuind sorgintea deciziilor suveranului, radicalii se lansează 
în atacuri contra sa. Ca atare, îndată după demisia guvernului D. Ghica, 
domnul se consultă cu Al. G. Golescu, din totdeauna un liberal moderat, 
după ce în prealabil întrebase pe preşedintele Adunării. În acest timp, 
exista o intensă agitaţie în Capitală. Alexandru loan Cuza fusese ales 
deputat de Mehedinţi, ceea ce domnitorul Carol I considera “o 
demonstraţie copilărească” şi nu-i acorda "nici cea mai mică 
însemnătate ".198 bis 

Opoziția se aştepta, considerând ca o îndatorire constituţională, ca 
domnitorul să i se adreseze pentru constituirea guvernului, însă şeful 
statului, indignat de atacurile acesteia contra sa, nici nu se gândea să 
acorde puterea unor oameni care-l ameninţaseră până de curând. 
Sesizând această reacţie, opoziţia recurge iarăşi la intimidare prin zvonuri 
cu organizarea unor comploturi şi unor atentate. I se sugera chiar, 
domnitorului să se retragă într-o cazarmă, însă nu s-a dat crezare acestor 
zvonuri. Dimpotrivă, Carol I se plimba neînsoţit pe străzile Capitalei. 
La 28 ianuarie/9 februarie 1870, domnitorul primea pe I. C. Brătianu, 
care i-a declarat că nu poate controla acţiunile grupării sale, în condiţiile 
în care şeful statului îşi înstrăinează pe zi ce trece națiunea. Carol I 
a rămas imperturbabiul în atitudinea sa, prevenind pe interlocutor 
că va răspunde de toate acţiunile grupării sale, declarând că personal 
nu se sinchiseşte de ameninţări. C. A. Rosetti n-a venit în audienţă, 
dar îndrepta virulente atacuri contra domnitorului, solicitând 
dizolvarea Parlamentului şi alegeri libere.” 

La 2/14 februarie 1870, s-a constituit noul guvern "foarte slab”, 
condus de Al. G. Golescu, infiripat "cu multă trudă”. Domnitorul se 
adresase preşedinţilor Corpurilor legiuitoare, dar fără rezultat, căci 
lipsea majoritatea deputaţilor. În cele din urmă s-a întrunit Adunarea, 
cu majoritate suficientă spre a acorda încredere noului guvern alcătuit 
de Al. G. Golescu, preşedinte, ministru de Interne şi ad-interim la 
Externe, G. Manu la Război, I. A. Cantacuzino la Finanţe, 
D. P. Vioreanu la Justiţie, G. Mârzescu la Culte şi Instrucţiune publică, 
Dimitrie Cozadini la Lucrări publice. Noul guvern a depus jurământul 
şi a prezentat programul domnitorului.110 

În şedinţa Adunării din 3 februarie 1870, Al. G. Golescu citea mesajul 
domnesc referitor la decretele de numire a noului guvern. Primul 
ministru prezenta principiile de guvernare incluse într-un program, 
menţionând că a primit o sarcină dificilă. Politica externă va fi 
"eminamente naţională”, iar cea internă va urmări triumful spiritului 
de conciliere, atât de folositor ţării. La dezbaterea programului, 
Al. Lahovari, un conservator de dreapta, şi-a manifestat insatisfacţia 
faţă de numirea unui astfel de guvern, fie el şi moderat. Considera că 
trebuia să se vină cu un “guvern definitiv”. G. Brătianu adresează chiar 
o interpelare noului prim-ministru, pe care-l solicită să răspundă pe ce 
forţe morale din Cameră şi din ţară contează, avându-se în vedere 
constituirea sa extraparlamentară. Dezvoltându-şi interpelarea, 
G. Brătianu considera că noul guvern nu este nici parlamentar, nici 
constituţional, perpetuând la putere personalităţi cu opinii divergente, 
fără sistem politic, ceea ce contribuie la compromitearea instituţiilor. 
În consecinţă, propune o moţiune de neîncredere în guvem.!!! 

În favoarea guvermului au intervenit D. Ghica, C. Bolliac, 
considerând intempestivă o moţiune de neîncredere. V. Boerescu a 
prezentat o nouă propunere, anume ca "în urma explicaţiilor date de 
dl. preşedinte al Consiliului, Camera trece la ordinea zilei”. Pusă la 
vot, a fost adoptată cu 67 contra 31, moţiunea de neîncredere fiind 
astfel respinsă..!? 

Drept urmare a respingerii moţiunii de neîncredere, C. A. Rosetti 
îşi prezintă demisia din Cameră, în şedinţa din 6 februarie 1870, primită 
cu injurii din partea lui Gr. Sturdza, care o consideră ca venită de la 
"un nebun" sau din partea unui vechi conspirator. S-a propus chiar 
darea lui în judecată. P. Grădişieanu se consideră lezat de "atacurile" 
lui C. A. Rosetti, pe care-l face şef de bandă de puşcăriăşi, motivând 
că ar fi manipulat alegerile trecute. Incidentul părea să degenereze în 
scandal, încât s-a propus admiterea demisiei, fără alte urmări. 
Concomitent şi-au prezentat demisia din Cameră S. Mihăilescu, 
Gh. Chițu, A. Stolojan, C. T. Grigorescu, Matake Nicolau, Petre Opran, 
care părăseau sala de şedinţe protestând. M. C. Epureanu stigmatizează 
apoi demisia deputaţilor liberali radicali: "Oricare ar fi conduita în 
faţa acestor ameninţări ale unui partid în agonie de moarte, ei bine, 
d-lor, această Cameră va şti pe de o parte a despreţui insulta şi pe de 

alta provocările le va pune la locul lor”. M. Kogălniceanu menţiona că 
injuriile lui C. A. Rosetti au lovit doar în demnitatea lui şi nu a 
Camerei.!!? i 

În timp ce presa străină aprecia guvernul Al. G. Golescu drept unul 
de tranziţie, opoziţia liberală radicală retrasă din Cameră ameninţă cu 
acţiuni de stradă violente. M. Kogălniceanu i-a declarat chiar lui 
AL. G. Golescu: "Vei fi cel din urmă ministru al principelui Carol I". 
La 7/19februarie 1870, cei nouă deputaţi liberali demisionari trimiteau 
o scrisoare preşedintelui Camerei, în care îşi motivau părăsirea 
dezbaterilor, anume că nu puteau suporta jigniri în continuare din partea 
majorităţii. Din Constantinopol, D. A. Sturdza considera situaţia politică 
din ţară ca fiind "excepţional de gravă”. În Senat se consideră că ţara 
se află în pragul revoluţiei. D. Ghica scria domnitorului, la 18 februarie/ 
2 martie 1870, că guvernul este foarte slab, permiţând uneltitorilor 
să ridice capul. O conjurație, alcătuită din adepţii lui M. Kogălniceanu 
şi radicalii lui Ion C. Brătianu şi C. A. Rosetti, încearcă destabilizarea 
administraţiei ţării.L!4 

Ion Ghica informa pe D. A. Sturdza că fusese la Palat, declarând 
domnitorului că în 1867 dizolvase o Cameră în profitul anarhiştilor, iar 
în 1869 a dizolvat o alta în profitul făţamnicilor şi ticăloşilor. Acum 
culege roadele. A sugerat domnului să reintre pe calea constituţională, 
adică să recurgă la oameni oneşti pentru guvernare şi la alegeri libere.:!* 

D. A. Sturdza mai era informat şi de C. Bellio despre "noile unelriri 
ale coteriei roşii“, ai cărei şefi nu se pot consola cu pierderea puterii: 
“Libertatea nelimitată a presei le lasă câmp liber, ci abuzează până 
la imprudenţă şi la defăirnări fără limite". "$ 

Guvernul abia evitase o moţiune de neîncredere că se vede confruntat 
cu o problemă deosebit de gravă, anume cea a fraudei comise de 
Ambronn, care degenerează într-un veritabil scandal, prin neîndeplinirea 
sarcinilor asumate de B. H. Strousberg în construirea căilor ferate. 
Concomitent, are loc o reactivare a problemei evreieşti pe plan 
european, liderii Alianţei Israelite Universale fiind necontenit iritaţi 
contra radicalilor liberali români. În 1869 fusese publicată la Paris o 
broşură în limba franceză, La question des Israclits de Roumanie, 
nesemnată, dar atribuită lui Ion Strat, ca răspuns la alte broşuri şi 
articole de presă, punând astfel în evidenţă adevărata problemă 

evreiască, adică natura sa economică şi nu religioasă." 

Pe plan intern, C. A. Rosetti ataca necontenit perechea princiară în 
“Românul”. Sosit de la Constantinopol, D. A. Sturdza a fost primit 
de domnitor. El considera foarte gravă situaţia politică din țară, partizanii 
lui Alexandru loan Cuza în frunte cu Gr. Balş, preşedintele Camerei, 
agitând în mod periculos. Însă fostul domnitor s-a adresat Camerei, 
mulţumind pentru alegerea sa, dar că nu putea accepta mandatul de 
deputat.I!6 

În timp ce la Viena se zvoneau conspirații contra domnitorului 
Carol l, din Paris Ion Strat informa pe D. A. Sturdza, la 3 martie 1870, 
că “evreii de aicea sânt duşmanii neîmpăcaţi al Roşiilor din ţară. 
Brătianu, Rosetti şi toţi ucenicii lor le sânt urâţi ca moartea. Crémieux, 
Franc, Lévy şi alţi mulţi evrei jurnalişti, deputaţi sau financiari au 
intrarea lor la toţi miniştrii şi la toţi ambasadorii şi influenţa lor asupra 
afacerilor este foarte însemnată, mult mai însemnată decât ar putea 
cineva crede. Roşii din Bucureşti au simţit foarte bine că au aicea un 
cui care le e mare piedecă în toate planurile lor”. De aici, urzirea a tot 
felul de intrigi şi stratageme. Numeroase articole din presa franceză 
vădesc iritarea profundă contra "roşiilor”. Ion Strat considera posibilă 
ieşirea din criză prin alcătuirea unui guvern Epureanu-Costaforu- 
Golescu, care să pregătească preluarea puterii în toamnă de către lon 
Ghica, fie singur, fie în alianţă cu N. lonescu.!!? 

În Cameră, guvernul este confruntat cu interminabile interpelări. 
Astfel, în şedinţa din 5 martie 1870, deputatul Gr. Bălănescu adresa o 
interpelare ministrului de Finanţe, solicitând explicaţii în legătură cu o 
violare a articolului 10 din legea monetară, referitoare la baterea monedei 
cu inscripţia "Domn al României”, în loc de "Domn al Românilor". 

În şedinţa din 7 martie 1870, G. Brătianu considera superficială 
activitatea Comisiei bugetare. Guvernul n-a făcut decât să prelungească 
răul existent. V. Boerescu face apel la deputaţi pentru votarea bugetului. 
O nouă interpelare este adresată de către deputatul |. Agarici în privinţa 
afacerii Strousberg, care implica sute de milioane de lei.12! i 

În răspunsul la interpelare, Al. G. Golescu făcea un scurt istoric al 
concesiunii Strousberg. Problema care se pune constă în a se lămuri 
dacă s-a greşit prin alegerea comisarului Ambronn spre a reprezenta 
interesele guvernului român la Berlin, unde era sediul Societăţii 

acţionarilor. Concesiunea fusese încheiată de guvernele anterioare, însă, 
oricum ar fi trebuie respectată. Guvernul solicită numirea unei comisii 
de anchetă la Berlin pentru a cerceta la faţa locului toate obligaţiunile 
emise, apoi să raporteze Adunării asupra eventualelor nereguli. 
Deputatul N. Voinov a cerut destituirea lui Ambronn, dar D. Ghica s-a 
opus, motivând că nu astfel pot răspunde românii "la bunăvoința ce 
puterile străine n-au încetat a esprima către România având-o sub 
protecţia lor". G. Brătianu considera pericolul real, guvernul trebuind 
să acorde prioritate intereselor tării, revocând pe Ambronn, iar Adunarea 
să instituie o comisie pentru anchetă parlamentară, întrucât nu se mai 
putea acorda semnătură în alb lui Strousberg, să acţioneze după bunul plac. 
C. Grădişteanu, împreună cu alţi 10 deputaţi, a propus ca Adunarea să 
invite guvernul de a cerceta situaţia casei de obligaţiuni de la Berlin şi 
a sumelor eliberate lui Strousberg, a face o evaluare a lucrărilor efectuate, 
a supune Camerei rezultatul cercetării şi a reglementa problema 
constituţională referitoare la comisarul de la Berlin. Propunerea a fost 
respinsă cu 46 voturi contra şi 35 pentru. O a doua propunere a fost 
făcută de T. Văcărescu, anume de a se constata situaţia casei de 
obligaţiuni, sumele plătite lui Strousberg, evaluarea lucrărilor efectuate, 
raport de constatări către Adunarea deputaţilor. Propunerea, mai scurtă 
şi mai convenabilă, a fost adoptată cu 46 voturi contra 23.122 

Întrucât nu se adoptase bugetul, prin mesaj domnesc sesiunea 
Adunării era prelungită până la sfârşitul lunii martie 1870. La 
7/19 martie 1870, Camera a adoptat bugetul, care avea un deficit de 
17 milioane lei. La 9/21 martie 1870, domnitorul a primit o delegaţie a 
Capitalei, pentru a-i înmâna o petiție "pe un ton foarte viu” la adresa 
guvernului: “partidul liberal ["roşu'“-n.n. ] nu-şi mai ascunde duşmănia, 
ci caută în chip vădit să înfricoşeze pe principe prin dezlănţuirea 
patimilor. Dar termenii petiţiei sunt atât de exageraţi, încât ea pierde 
orice însemnătate. Principele răspunde la primirea pamfletului, cu 
răceală şi cu asprime, că procedarea aceasta e neconstituţională şi dă 
negustorilor Capitalei sfatul de a se deda ceva mai puţin cu politica şi 
ceva mai mult cu socotelile lor”. La afirmaţiile domnitorului, mai mulţi 
tegustori şi-au retras semnăturile de pe petiție, dar ziarele de opoziţie 
au găsit noi pretexte de atac contra prinţului străin, precum afacerea 
Strousberg.IP 

Atacurile opoziţiei prin presă sunt atât de înverşunate, încât guvernul 
solicită darea în judecată a redactorilor, însă domnitorul Carol I refuză, 
ca şi în trecut, orice proces de presă.!4 Radicalii. liberali acționau prin 
toate mijloacele legale pentru a determina revenirea la putere. Adversarii 
lor îi denigrau şi stigmatizau, acţionând şi ei prin toate mijloacele la 
îndemână, mai ales în afara ţării. Pentru a-l informa în acest scop, se 
adresa C. Bellio lui D. A. Sturdza, la Constantinopol, la 7/19 martie 
1870, care, cu mare zel, dezminţea prin presă zvonurile răspândite de 
“roşii” pe seama guvernului: “Scopul lor, acţionând astfel, este de a 
crea o agitaţie artificială, cu mijlocirea căreia speră să se facă necesari 
şi să se cocoţe din nou la putere. Această agitaţie în gol nu trebuie să 
ne neliniştească; vom avea destul de lesne dreptate" 1” 

Ministrul de Externe era informat de către Ilon Strat, la 7 martie 
1870, că, de câtva timp, parvencau ştiri alarmante la Paris despre starea 
de lucruri din România, care, puse în circulaţie, zdruncină prestigiul 
guvernului şi determină să se creadă într-o apropiată catastrofă. Ultimele 
evenimente din Bucureşti uimeau prin rapiditatea cu care se produceau, 
precum: remanierea şi schimbarea guvernului, diversele negocieri care 
au precedat formarea lui, cancanurile, intrigile, atacurile deplorabile la 
care se dedă presa cu privire la dotaţia principesei, hărţuiala continuă a 
guvernului. Ion Strat a trimis mai multe articole publicate în presa 
franceză, care tratau despre "partidul roşu” şi despre noile agitaţii la 
care se dedau.125 

Evident, liberalii radicali îşi manifestau energic nemulţumirile 
cauzate de o slabă guvernare, în condiţiile în care ufacerea Strousbere 
dezvăluia imensa fraudă comisă de Sirousberg cu spirijul lui Ambronn, 
care trebuia să reprezinte interesele guvernului român la Berlin, însă 
le-a deservit. Dumitru Brătianu adresa o scrisoare domnitorului Carol | 
spre a-i semnala abisul către care alunecă, ceea ce a iritat pe suveran.!2 

Dezbateri pasionante şi violente au loc în Cameră cu privire la 
obligaţiunile Sirousberg. Câţiva membri din opoziţie, mai ales 
fracţionişti, au ridicat tonul dezbaterilor pe baza unor ştiri că s-au emis 
obligaţii neautorizate prin contractul lui Strousberg cu guvernul român, 
ale cărui interese au fost trădate de comisarul său la Berlin, Ambronn. 
Guvernul a luat apărarea comisarului. Conservatorul Ceaur-Aslan a 
stigmatizat uşurinţa cu care se atacă în maniera unui şovinism patriotic, 

în disprețul oricărui respect. În final, Camera satisfăcută de explicaţiile 
guvernului, a renunţat la orice anchetă şi a trecut-la ordinea zilei.!% 

Concomitent cu acuzaţiile adresate guvernului Al. G. Golescu în 
privinţa lipsei de măsuri contra fraudei comise de Strousberg cu ajutorul 
lui Ambronn, se reactivau la Paris acţiunile antiromâneşti. Astfel, 
C. Bellio semnala lui D. A. Sturdza apariţia unei broşuri atribuite lui 
Armand Levy, care era “un voluminos pamflet dintre cele mai 
muşcătoare şi cele mai virulente care au ieşit din peniţa unui scriitor 
rupt din tagma calomniatorilor. Până astăzi, duşmanii noştri cei mai 
violenţi n-au scris nimic mai neruşinat şi mai jignitor contra noastră". 
Pretextând un răspuns la broşura La question des Isradlits en Roumanie, 
pe care pamfletarul o atribuia iniţiativei statului român, A. Lévy 
“înmănunchiază insultele cele mai grosolane, insinuările cele mai 
perfide şi le difuzează în paginile sale iudaice”. Din fericire, acest 
manual de insulte revoltătoare la adresa poporului român şi guvernului 
său este puţin cunoscut, ziarele neocupându-se de el. Altminteri, în 
starea latentă de iritare în care se află populaţia contra evreilor într-un 
număr de judeţe, citirea acestor insulte n-ar face decât să aprindă şi 
mai mult spiritele şi să creeze noi dificultăţui. Îndeosebi C. Bellio 
atrage atenţia lui D. A. Sturdza asupra celor mai stridente fraze 
pamfletare: "Persecuţia antievreiască este suscitată de cele mai josnice 
pasiuni şi întreţinută de cele mai abjecte motive de interes". Alte 
învinuiri perfide: "Românii caută, înainte de orice, să istovească pe 
evrei”, Dacă s-ar căuta toate injuriile, apoi s-ar reproduce o treime din 
acest pamflet. În final, pamfletarul prezicea soarta Poloniei pentru 
România: "Nenoricită Românie! Nenorocit principe!" 3? 

C. Bellio, la fel ca D. A. Sturdza, nu era un liberal radical, ci, 
dimpotrivă, un înverşunat adversar al lor. Indignat peste măsură, el 
conchidea: "Cu alți oameni decât evreii, disprețul tăcerii ar fi fost 
poate cel mai bun răspuns la toate insultele nesăbuite; dar evreii sunt 
atât de abili, atât de activi şi insinuanţi, cheia lor de aur deschide atât 
de uşor toate porţile, că a rămâne impasibil sub loviturile acelor 
defăimători ar însemna să se dea o primă încurajare calomniilor lor". 
Ca atare, C. Bellio ruga pe D. A. Sturdza să constate efectul ce l-ar 
putea produce "acest nedemn pamflet", în ce ziar se face menţiunea, ce 
fragmente sunt reproduse, spre a le respinge cu promptitudine. S-ar 

dovedi necesar ca să se răspundă chiar pe larg.!% 

Firavul guvern prezidat de Al. G. Golescu nu avea cum să facă faţă 
complicaţiilor politice interne şi externe. El avea sprijinul unei majorităţi 
alcătuite din centru şi dreapia în Cameră, însă menţinerea sa la putere 
se dovedea imposibilă. În şedinţa din 24 aprilie 1870, Senatul a respins 
proiectul de lege referitor la creşterea impozitului funciar cu două 
procente, ceea ce s-a considerat a fi un vot de neîncredere, care a 
determinat demisia guvemului.!™ 

Domnitorul voia să recheme pe lon Ghica la guvern, însă liderul 
moderaţilor munteni n-a reuşit să-şi convingă colaboratorii să consimtă, 
motivând situaţia financiară foarte gravă. Rămânea în sarcina lui 
Al. G. Golescu alcătuirea unui guvem putemic. În acest scop, face 
apel la liderul junimist P. P. Carp, însă acesta a pus trei condiţii: 
dizolvarea Parlamentului, acceptarea şi altor junimişti în guvern, o 
convorbire prealabilă cu domnitorul. Nereușind în tratativele sale pentru 
formarea unui nou guvern, Al. G. Golescu renunţă. Domnitorul 
Carol I prezenta un mesaj de închidere-a sesiunii ordinare, prelungită 
pentru a doua oară "fără a se fi putut compune noul cabiner".1? 

Incapabil de a rezolva afacerea Strousberg, docil şi lipsit de energie, 
tocmai când interesele ţării erau grav afectate, pe plan intern şi extern, 
Al. G. Golescu cedează puterea, fiind presat şi de o puternică criză 
financiară, care făcea imposibilă echilibrarea bugetului. Un guvern 
“improvizat într-un moment de criză şi tranziţie”, cum fusese caracterizat 
în presă, cabinetul condus de Al. G. Golescu nu reuşise să rezolve nici 
una din marile probleme rămase din guvernarea precedentă. Este drept 
Că, în rezolvarea ajacerii Strousberg nu primise concursul domnitorului 
Carol I, încă prea ataşat patriei sale de origine, pentru a fi dispus să ia 
măsuri contra lui Strousberg, şi Ambronn, supuşi prusaci. Pentru care 
motiv, nu se decide să acorde puterea altor oameni politici, decât cei 
favorabili orientării sale, adică progermani şi prodinastici, fără nici o 
şovăială. Acestea se vor dovedi însă simple paleative, căci afacerea 
Strouseberg, prin proporţiile fraudei comise în dauna statului român, a 
provocat un mare scandal politic, cu grave repercusiuni asupra Tronului 
şi dinastiei. Astfel că, în loc de o detensionare a vieţii politice, se ajunge 
la o creştere fără precedent a manifestaţiilor antimonarhice şi 
antigermane, care vor culmina cu mişcarea “republicană” de la Ploieşti 

şi cu violenta manifestare antigermană din martie 1871. 

Capitolul VII 
Eşecul ultimelor guvernări moderate 
în rezolvarea crizei politice. 


1. O tentativă de guvernare conservatoare moderată 


Intenţia domnitorului Carol I de alcătuire a unui guvern condus tot 
de Al. G. Golescu, având concursul lui P. P. Carp, nu se putuse înfăptui 
din cauza unor condiţii puse de liderul junimist. P. P. Carp considera 
că gruparea sa trebuia să preia puterea cu el la Externe, V. Pogor la 
Justiţie, lon Strat la Finanţe, generalul Dabija la Război, Titu Maiorescu 
la Culte şi Instrucţiune publică şi N. Blaremberg la Interne. Incomodat 
de pretenţiile liderului junimist,-Carol I a recurs la M. C. Epureanu, un 
conservator moderat, instruit la şcolile germane, prodinastic şi 
promonarhist convins. 

Noul guvern era numit prin decret domnesc dat la 20 aprilie 1870, 
în urma primirii demisiei lui Al. G. Golescu. Astfel, Manolache Costache 
Epureanu era numit preşedinte şi ministru de Interne, P. P. Carp la 
Externe, Constantin Grădişteanu la Finanţe, Alexandru Lahovari la 
Justiţie, Vasile Pogor la Culte şi Instrucţiune publică, colonelul 
G. Manu la Război şi G. Gr. Cantacuzino la Lucrări publice. Prin raport 
adresat domnitorului la 22 aprilie 1879, noul guvern a propus convocarea 
Corpurilor legiuitoare la 1 mai 1879, “pentru a lămuri cât mai curând 
posiţiunea lor constituţională faţă cu representaţiunea părei". În aceeaşi 
zi, Carol | semna decretul de convocare a Parlamentului pentru data 
solicitată.! 

Guvernul nou alcătuit reprezenta gruparea de centru denumită "Juna 
dreaptă”, consituită de tinerii conservatori grupaţi în jurul ziarului 
"Tara" în 1867. Lipsită de popularitate, ca orice grupare conservatoare, 
"Juna dreaptă" pierduse în alegerile municipale din Bucureşti în 
favoarea liberalilor radicali.? 

Convocarea Corpurilor legiuitoare dovedea tendinţa noului guvern 
de a le dizolva, întrucât nu ar fi avut nici un sprijin din partea lor. Abia 
convocate la 1 mai 1870, că domnitorul prezenta un mesaj pentru 

dizolvarea Parlamentului, motivând că noii miniştri “ca unii ce fac 
parte din sânul minorităţii, neputând spera concursul majorităţii, 
mi-au cerut de a face apel la alegători, apel la care Eu am consimţit”. 
Colegiile electorale au fost convocate între 25 şi 31 mai pentru 
deputaţi şi 24 iunie pentru senatori.* 

Consiliul de Miniştri trimitea o circulară către prefecţi la 3 mai 
1879, în care motiva dizolvarea prin lipsa de omogenitate a Corpurilor 
legiuitoare, pentru a face posibilă continuarea guvernării cu ele. 
S-a produs o alterare a spiritului public, o anarhie morală, care a 
zdruncinat organismul politic: "Când într-o ţară unele partide sunt 
chiemate în Adunări prin concurs de stranii împrejurări în număr mai 
mare decât le-ar fi ertat adevărata lor putere, eară altele oprite de a 
lua locul ce le revine de drept, se produce neapărat o stare de lucruri 
factice, care prelungită devine o primejdie". 

Evident, tinerii conservatori se considerau nedreptăţiţi de scrutinele 
trecute, când unii şi-au asumat sarcini peste puterile lor, iar alţii nu 
dispuneau de puterea care li se cuvine, ceea ce este exagerat a pretinde. 
Într-adevăr, conservatorii, îndeosebi junimigtii, dispuneau de un strălucit 
Stat Major, dar fără armată. De armată, adică de organizaţii locale şi 
judeţe bine întemeiate, dispuneau în schimb radicalii liberali. Ei aveau 
o largă adresabilitate, fascinând mai ales populaţia oraşelor. Reacţia 
guvernului conservator este explicabilă, întrucât dorea un acord între 
executiv şi legislativ: “Nu vom tolera dară ca minorităţi violente să se 
transforme în majorităţi factice, cari pe urmă, sub aparinţele formelor 
constituţionale, vin cu pretenţiunea de a impune ţărei guverne cari nu 
pot avea rădăcini în opiniunea publică şi duc prin urmare fatalmente 
la situaţiuni anormale".S 

Repudierea alegerilor din trecut nu se justifica nicidecum în maniera 
conservatoare de a le analiza, întrucât majorităţile liberale rezultate 
din acestea nu erau factice, fără rădăcini în opinia publică, ci dimpotrivă. 
Guvernele radicale nu fuseseră agreate de Poarta Otomană şi guvernele 
europene, precum şi de opoziţia conservatoare şi liberal-moderată. De 
aceea guvernul nou numit menţiona necesitatea unor bune relaţii cu 
marile puteri: “România nu poate uita recunoştinţa ce datoreşte mai 
ales acelor puteri cari au luat iniţiativa transformărilor sociale şi 

Indignat de aserţiunile guvernului care adusese o Cameră, a cărei 
majoritate nu constituia expresia voinţei naţionale, Ion C. Brătianu se 
adresa domnitorului, la 10 mai 1870. Ziarul "Pressa" insinua că se 
datora Adunării deputaţilor cu o majoritate liberală concesionarea căilor 
ferate consorţiului Strousberg. Ruga pe suveran să restabilească 
adevărul, anume că nu guvernul radical a impus Tronului concesiunea 
Strousberg. În acest fel ar fi pus la adăpost “contra acestor atentate de 
asasinare morală din partea unor oameni cari, comptând pe 
devotamentul meu către Tron, se cred asicuraţi de impunitate".? 

În consecinţă, Ion C. Brătianu participă activ la campania electorală, 
pronunţându-se pentru respectarea Constituţiei şi încetarea influenţei 
oculte a domnitorului. În scopul urmărit, se realizează o nouă alianță 
liberală, printr-un apel al lui N. Golescu către lon Ghica pentru apărarea 
Constituţiei, deci o simplă alianţă electorală.? 

La 6/18 mai 1870, Ion C. Brătianu a făcut o vizită lui Ion Ghica, 
căruia i-a spus că “lucrurile merg foarte rău. Situaţia este periculoasă. 
Domnul are o poziţie de nestăpânit şi noi am putea fi aruncaţi, dacă 
am vrea să-l susţinem. Trebuie să ne unim pentru binele ţării, pentru 
respectul Constituţiei. Ofițerii se mişcă”. lon Ghica i-a răspuns că 
“lucrurile nu merg bine, dar nimic nu se va mişca fără dumneata şi 
mine. Există astăzi patriotism, el este în armată, dar nici un ofiţer nu 
se va mişca, dacă dumneata şi eu nu l-am asigura că în ziua următoare 
va fi o zi frumoasă pentru ţară. Dumneata ai un partid, pentru că ai 
căutat să-l câştigi în pasiunile plebei. Eu nu am decât câţiva prieteni, 
care iubesc ţara şi care cred că trebuie distruse prejudecățile şi pasiunile 
josnice. Ziua când domnul va fi răsturnat va fi o zi nefastă pentru ţară, 
pentru că îndărătul acesteia este haosul şi duşmanul care va profita. 
Dacă dumneata şi ai dumitale merg pe calea dictată de Constituţie şi 
în respectul Dinastiei, nu veţi afla un adversar în mine sau în prietenii 
mei. Cei care ţi-au spus că în ultimul timp eu nu am reuşit să formez 
un Cabinet pentru că Domnul n-a vrut să intre pe calea constituţională 
n-au spus adevărul. Domnul a fost faţă de mine cât se poate de corect”. 
Prin urmare, alţii au împiedicat formarea unui guvern.’ 

Liberal, dar moderat, Ion Ghica nu consimţea necondiţionat la o 
alianţă cu radicalii liberali, cărora le detesta intenţia de a dărâma totul, 
prin apel la pasiunile populare, pe care el tot timpul le-a înfrânat. Drept 

urmare, lon C. Brătianu caută să convingă despre veritabilele sale 
intenţii, care în nici un caz nu tindeau spre o răstumare violentă. Astfel, 
la o întrunire în Sala Slătineanu, el afirma că "revoluţiunile” deveneau 
“salutare” numai în situaţii cu totul aparte, altminteri expunând 
societatea la mari primejdii. La revoluţii se recurge numai "în momente 
de disperare". Or, societatea românească nu mai comporta soluţii 
revoluţionare, deoarece românii se transformaseră în “cetățeni activi”. 
Spre exemplu, Statelor Unite ale Americii le fusese de ajuns o revoluţie 
spre a se emancipa de Anglia şi a progresa fără precendent, numai 
pentru că fiecare cetățean devenise conştient de importanţa contribuţiei 
sale.10 

Campania electorală este agitată, radicalii liberali fiind atacați de 
oamenii guvernului. Consulul Franţei la Bucureşti relata despre 
organizarea unor bande înannate de către un comitet conservator în 
preajma urnelor de votare. La Piteşti, unde Ion C. Brătianu avea 
partizani, se înregistrau răniţi şi chiar morţi. Cu toate acestea, 
M. C. Epureanu nu dobândeşte preponderență decât în Senat, în Cameră 
obţinând doar 48 de deputaţi, 32 fiind radicali, 28 adepţi ai lui 
M. Kogălniceanu, 25 fracţionişti şi 14 adepţi ai lui Ion Ghica. Prin 
urmare, liberalii deţineau majoritatea, ceea ce crea dificultăţi de 
guvernare pentru M. C. Epureanu.” 

La 15 iunie 1870, domnitorul prezenta mesajul pentru deschiderea 
Corpurilor legiuitoare în sesiune de numai 15 zile pentru constituire. În 
ambele Camere au loc numeroase contestări ale alegerilor la diferite 
colegii. Deputaţii guvernamentali recurg la exemple din trecut, acuzând 
făţiş pe Ion C. Brătianu de numeroase violențe electorale.?? 

Obţinând o firavă majoritate în Senat, guvernul se afla într-o situație 
dificilă, în lipsa uneia măcar asemănătoare în Cameră. Din care motiv, 
domnitorul Carol I nu acorda "nici o însemnătate acestor alegeri”. 
Presa străină era ostilă unei Adunări dominate de liberalii de toate 
nuanțele. Se considera necesară chiar intervenţia puterilor garante contra 
Constituţiei din 1866, deoarece “starea de lucruri din România nu 
îngăduie o Constituţie liberală; în toate păturile populaţiei lipsesc 
individualităţile care să aibă perceperea trebuincioasă. Constituţia 
slujeşte doar ambiţiei şefilor de partide şi încarcă pe principe, fie el 


slab sau energic, de lanţuri grele“. 


265 


Insuccesul guvernului provoca amărăciune domnitorului, care-şi 
pusese mari speranţe în stabilitatea lui, prin obţinerea unor majorităţi 
confortabile în Parlament. Cauzele acestui insucces le vedea însă în 
prevederile prea liberale ale Constituţiei şi nu în lipsa de aderență a 
conservatorilor la masele populare. Succesul liberalilor radicali era 
atribuit aprinderii pasiunilor populare, în contextul unor nemulțumiri, 
pe care se considera că le speculau. În realitate, conservatorii deveneau 
tot mai nepopulari prin opoziţia lor constantă la procesul de 
democratizare şi la atragerea unor pături cât mai largi ale populaţiei la 
viaţa publică, precum şi prin atitudinea lor şovăielnică pe plan extern, 
pentru a nu deranja marile puteri garante. În consecinţă, N. Blaremberg, 
pentru a detecta atitudinea guvernului faţă de un eventual conflict franco- 
prusian, adresa o interpelare, în şedinţa Camerei din 30 iunie 1870, 
primului ministru şi ministrului de Externe. Astfel, întreba dacă guvernul 
va urma o politică bazată pe simpatiile de gintă sau, dimpotrivă, “o 
politică întemeiată exclusiv pe interese conveniente egoiste şi 
personale". Înainte de aflarea răspunsului, N. Blaremberg declara că 
orice politică potrivnică sentimentului naţional şi aspirațiilor seculare 
ale poporului român va întâmpina rezistenţă din partea Parlamentului 
României.” 

Interpelarea se dovedea întemeiată, întrucât guvernul era 
eminamente progerman, fidel ataşat politicii domnitorului Carol I, care 
nu se gândea un moment măcar ca țara sa de adopție să se împotrivească 
ţării sale de origine, într-un eventual conflict franco-prusian. Din care 
motiv, M. C. Epureanu, răspunzând interpelării, se pronunţa pentru o 
strictă neutralitate, ceea ce nu satisface pe N. Blaremberg, care nu o 
consideră de ajuns, apreciind politica guvernului ca fiind de ordin 
personal, datorându-şi existenţa "pur şi simplu favoarei princiare”. Şi 
deputatul Gh. Chițu apreciază guvernul ca fiind personal. 
M. C. Epureanu invocă existenţa tratatelor în sprijinul afirmațiilor sale. 
G. Costaforu consideră o inepţie a înteba guvernul ce va face într-.o 
situaţie în care nu se ştie dacă va fi la putere. Mai mulţi deputaţi au 
propus o moţiune, prin care Camera obliga orice guvern va fi să nu se 
depărteze de politica naţională bazată pe simpatiile de gintă.!S 

Liderul liberalilor radicali considera oportună interpelarea lui 
N. Blaremberg, în eventualitatea izbucnirii unui conflict în timpul 

vacanței parlamentare. Ion C. Brătianu afirma că nu se putea face atunci 
o Românie mare, dar trebuie asigurată existenţa acelei Românii, aşa 
cum era. Prin urmare, afirmația guvernului că va fi garantată neutralitatea 
nu putea fi considerată ca suficientă. M. C. Epureanu se eschivează de 
a răspunde esenţial la interpelare, pretextând necesitatea dezbaterilor 
pentru alegerea biroului Camerei. Îndată ce se va constitui, guvernul 
îşi va prezenta demisia, iar cel care va prelua puterea va prelungi oricât 
sesiunea parlamentară. N. Blaremberg consideră că, prin anunţarea 
intenţiei de a demisiona, guvernul întinde o cursă Parlamentului, căutând 
să eludeze Constituţia şi să compromită instituţiile liberale. În cele din 
urmă, prin intervenţia lui lon C. Brătianu, s-a procedat la alegerea 
biroului, G. Costaforu fiind ales preşedinte al Adunării deputaţilor.!* 

Fracţionistul Al. Gheorghiu relua apoi în şedinţa Adunării din 
Siulie 1870 problema atitudinii guvernului, în eventualitatea izbucnirii 
unui război franco-prusian. N. Fleva propune o moţiune de neîncredere 
în guvern, dar, la intervenţia lui Ion C. Brătianu, care făcea apel la 
conciliere; în folosul general, a fost respinsă prin adoptarea alteia, care 
îndepărta votul de blam.” 

În perspectiva izbucnirii războiului franco-prusian, radicalii, în pofida 
atitudinii lor conciliante, erau bănuiţi de uneltiri periculoase, datorită 
sprijinului pe o putere vecină, adică pe Rusia, care - precum scria 
Ion Strat lui P. P. Carp - şi-a asumat sarcina de a pune toate piedicile 
posibile domnitorului şi guvernului său: “Roşii din România, acesta 
nu este un secret pentru nimeni, sunt astăzi complet în serviciul Rusiei”, 
care încearcă prin toate mijloacele să răstoarne actuala stare de lucruri 
din România. Concomitent, I. Strat semnala lui P. P. Carp acţiuni ale 
cuziştilor contra domnitorului Carol 1.17 *s 

Agentul României la Paris, I. Strat, stăruia să afirme că puterile 
garante ar trebui să acorde un mai mare sprijin domnitorului Carol I, 
pentru a reuşi să contracareze acţiuni interne neagreate nicicum pe plan 
extem. Adeseori, sarcina domnitorului a fost îngreunată de această 
aversiune faţă de el tocmai din partea marilor puteri garante. În cazul 
izbucnirii unor acţiuni catastrofale în România, Ion Strat opina pentru 
folosirea armatei spre a le potoli.!8 

În noile împrejurări, atitudinea Franţei faţă de România se schimbase 
radical, guvernul francez rupând "orice relaţii cu adversarii români ai 

principelui”. Interpelarea lui N. Blaremberg din Cameră provocase 
neliniști domnitorului Carol I, care sfătuieşte pe G. Costaforu, 
preşedintele Adunării, să nu primească demisia guvernului. Astfel că, 
după unele consultări, M. C. Epureanu a renunţat la intenţia de demisie. 

Moţiunea adoptată în Adunarea deputaţilor în şedinţa din 8 iulie 
1870, prin care se declara că România va fi totdeauna de partea gintei 
latine, era considerată de către domnitor o frazeologie învechită şi anostă. 
Astfel că, deşi Franţa jignise sentimentul naţional german şi spaniol, 
prin opoziţia faţă de candidatura la tronul Spaniei a fratelui mai mare 
al lui Carol I, prinţul Leopold, Adunarea deputaţilor s-a pronunţat în 
favoarea ei. Ion Strat transmitea din Paris satisfacția Franţei pentru 
atitudinea României, ceea ce se considera firesc, "după declaraţiunile 
antigermane" perorate de mulţi deputaţi. Şi la Viena se manifesta 
aversiune faţă de Carol I, din cauza candidaturii fratelui său la tronul 
Spaniei. Existau temeri chiar de sprijinire a adversarilor interni ai 
suveranului român din partea guvernului austriac. Se spera într-o 
aplanare a diferendului franco-prusian, spre a nu degenera în conflict 
armat. În acest timp, Franţa dorea din partea României mai mult decât 
o manifestare de simpatie, adică un tratat cu ea, dacă Rusia va intra în 
război. Însă Rusia se menținea în neutralitate, încât Franţa nu făcea 
presiuni pentru încheierea unui tratat. Ducele de Grammont declarase 
lui D. Brătianu, care se afla la Paris pentru a-i înmâna un memoriu în 
privinţa respingerii exagerărilor pe seama radicalilor români, că 
guvernul francez va sprijini pe Carol I. Dumitru Brătianu s-a angajat 
să nu mai atace pe domn şi guvernul său.” 

În pofida declaraţiei de război, Franţa ezita să atace, sesizând de 
îndată solidaritatea germană, chiar şi a Austriei. La 16/28 iulie 1870, 
unii miniştri din guvernul român se pronunţă pentru neutralitate armată, 
însă domnitorul se situează pe o poziţie contrară, în timp ce opoziţia 
cere zgomotos mobilizarea armatei. La 17/29 iulie 1870 are loc un 
Consiliu de Miniştri, care avansează o înţelegere cu Franţa, în caz de 
agravare a problemei orientale. Domnitorul Carol I se declară împotrivă, 
fiind ferm în convingerea sa că victoria va aparţine Prusiei. Ziarele de 
opoziţie deschid liste de subspripţii în sprijinul răniților francezi: “În 
chip mai lămurit nu i se poate arăta principelui până la ce punct 
simpatiile fiilor ţării sale sunt numai de partea Franţei”. 2 

În aceste momente dificile, D. A. Sturdza raportează confidenţial 
domnitorului în afacerea Strousberg. Astfel, Ambronn declara că este 
dispus să demisioneze din funcţia de comisar al guvernului român, cu 
condiţia ca acţionarii germani să nu fie păgubiţi. Or, această condiţie 
putea fi îndeplinită numai fără o retragere bruscă a lui Ambronn, deci 
temporizarea problemei. În atare situaţie, la 22 iulie/3 aufgust 1870, 
guvernul român a trimis pe Th. Văcărescu la Berlin, în calitate de 
comisar extraordinar al său, pentru a întreprinde o anchetă în privinţa 
situaţiei consorţiului Strousberg.2 

Sub puternica ofensivă prusacă, la 3/15 august 1870, se oficiază un 
serviciu divin la biserica romano-catolică din Bucureşti, de ziua 
împăratului Franţei: “E o serbare penibilă. Fiecare se află sub presiunea 
imensei catastrofe în care se scufundă casa imperială“. Domnitorul 
Carol I a trimis felicitări pentru victoria Prusiei printr-un aghiotant al 
său.2 

În timp ce B. H. Strousberg suspendase lucrările la căile ferate, 
ziarul “Românul” publica articole virulente la adresa domnitorului 
Carol I. D. A. Sturdza, scriind ministrului de Externe, la 8/20 august 
1870, acuza "perfidia obişnuită de a insinua cititorilor săi” din partea 
“Românului".4 La 9/21 august 1870, D. A. Sturdza informa că primise 
o telegramă din Bucureşti în care se menţiona că “roşii au pus mâna pe 
biroul telegrafic din Ploieşti şi au declarat detronarea Domnului ".% 

Într-adevăr, la 8/20 august 1870 se consemna că în noaptea trecută 
izbucnise “un fel de revoluţie la Ploieşti”. Cazarma dorobanţilor din 
localitate a fost luată cu asalt, declarându-se detronarea domnitorului, 
înlocuit provizoriu de un locotenent domnesc în persoana generalului 
N. Golescu, având pe lon C. Brătianu ca minstru de Război ad-interim. 
La conducerea mişcării s-a situat deputatul Al. Candiano-Popescu, care 
şi-a asumat funcţia de prefect al judeţului Prahova, ordonând 
concentrarea trupelor. Domnitorul considera, iniţial, aceasta un act 
pueril, însă ulterior şi-a modificat opinia. Prin măsuri energice, mişcarea 
a fost înăbuşită, făcându-se arestări. Între cei arestaţi se aflau generalul 
N. Golescu şi Ion C. Brătianu, ridicat de la moşia sa Florica şi dus între 
baionete la închisoarea din Piteşti. Aflând, domnitorul a trimis de îndată 
pe unul dintre aghiotanţii săi să aducă pe general, după care l-a pus în 
libertate, fiind convins de fidelitatea lui: "E de asemenea mâhnit că 

amicul lui Golescu, lon Brătianu, a fost arestat la Piteşti; el nu poate 
admite că acesta din urmă să fi săvârşit această faptă nesocotită şi să- 
i fi dat măcar consimţământul. Provocatorii tulburărilor au abuzat 
desigur într-un mod criminal de numele lui Golescu şi Brătianu, care 
sună atât de frumos [...]. Numărul arestaţilor e de vreo 20; contra 
celor mai mulţi nu se vor putea aduce dovezi, pentru că elevii lui Mazzini 
nu dau niciodată ceva scris de la ei. De altfel - precum scrie principele 
tatălui său -, din cauza anarhiei care domneşte azi în toate minţile, 
aceia care au luat parte directă la nesocotinţa din Ploieşti vor fi probabil 
achitaţi de juraţi "2 i 

Documentele vremii stau mărturie că Ion C. Brătianu nu concepea 
să acceadă la putere prin înlăturarea, ci prin determinarea domnitorului 
Carol Į de a-şi utiliza prerogativele conform principiilor constituționale. 
Cum se zvonise că autorii mişcării ar fi proclamat o locotenență compusă 
din N. Golescu, lon Ghica şi N. Haralambie, D. A. Sturdza, adresându-se 
lui Ion Ghica, afirma că numele său trebuie disociat de oameni care 
n-au fost, nu sunt şi nici nu vor fi de tagma lui. El considera că s-a 
abuzat ca şi alte ori de numele lui Ion Ghica. Afacerea de la Ploiești 
n-a fost decât o încăierare ridicolă. D. A. Sturdza atribuia “roşiilor” 
intenţia de a-l compromite pe Ion Ghica, punând numele său alături de 
ei. Domnitorul comisese mari greşeli în ultimii ani, cea mai mare fiind 
atribuirea puterii radicalilor: “ideile subversive au fost răspândite la 
un popor încă incult". Pasiunile şi urile au luat o dezvoltare fără seamăn, 
anarhia fiind provocată chiar de către guvem, în timp ce pe plan extern 
aluneca spre o politică de agresiuni şi aventuri, abandonând o stare de 
normalitate, obţinută cu atâtea sacrificii, zdruncinând încrederea 
Europei. De aici vine răul de care suferă ţara.?” 

Excesele unor adepţi ai lui lon C. Brătianu erau atribuite lui. 
Considerat vinovat, el a fost arerstat şi o dată cu el Al. Candiano- 
Popescu, Grigore Eliade, Anastasie Stolojan, Boicea Radian, 
I. C. Fundescu ş.a. Radicalii liberali erau, într-adevăr, nemulţumiţi de 
atitudinea domnitorului faţă de ei, de urmările nefaste ale afacerii 
Strousberg, de consecinţele răuzboiului franco-prusian. Recurgând la 
o propagandă republicană, ei o concepeau nu în scop de detronare, ci 
de presiune asupra domnitorului Carol I, spre a reveni la sentimente 
mai bune faţă de ei. De altminteri, tânărul domnitor al României 

nemulţumise nu numai pe radicalii liberali, dar şi pe cei moderați. Astfel, 
D. A. Sturdza considera că, în privinţa mişcării de la Ploieşti, greşelile 
aparţineau numai domnului, dovedind lipsa de discernământ a omului 
şi slăbiciunea sa de caracter, atunci când a încredinţat orbeşte puterea 
lui Ion C. Brătianu şi adepților săi, care sunt sursa răului. Partidul 
"roşu" este cel care a aprins toate urile şi pasiunile, care a pus injustiţia 
şi favoarea în folosul lor, înspăimântând pe toţi oamenii politici moderați 
de creşterea răului. Remediile constau în îndepărtarea lor pentru 
totdeauna de la putere. Guvernul prezidat de M. C. Epureanu nu este o 
perfecţiune, dar între el şi “roşii” alegerea se face foarte rapid, deoarece 
guvernul dispune de oameni onorabili şi de bună credinţă pentru ţară. 

Într-atât de înverşunaţi erau liberalii moderați contra altor liberali, 
dar radicali, încât elogiau pe conservatori, de care se apropiau tot mai 
mult în gând şi faptă. De altminteri, conservatorul junimist P. P. Carp îl 
informa pe D. A. Sturdza că fuseseră întreprinse măsurile necesare de 
către colegii săi din guvern, autorii principali fiind arestaţi, îndeosebi 
cei care aparţin partidului “roşu”. De altfel], nu trebuie să se acorde mai 
multă atenţie acestei afaceri decât merită în realitate. Uneltirile “roşiilor” 
sunt cunoscute de multă vreme, iar lovitura de la Ploieşti nu are prea 
mare importanţă pentru guvern. Singur C. A. Rosetti, care plecase din 
țară, a scăpat de arestare. Ca atare, P. P. Carp, ministrul de Externe, nu 
considera necesară o Conferinţă a marilor puteri pe această temă, 
deoarece guvernul face faţă situaţiei, nimeni nedorind dreptul de 
intervenție.” 

La 25 august/6 septembrie 1870, se menționa prăbuşirea regimului 
napoleonian în Franța. Parlamentarii fuseseră alungați de mulțime, iar 
împărăteasa s-a refugiat. Guvernul apărării naționale s-a pronunțat 
pentru continuarea războiului. Faţă de cel detronat, deşi avusese o 
atitudine aspră față de ei, radicalii români treceau peste resentimente, 
recunoscându-i lui Napoleon al III-lea meritul de a fi arborat "drapelul 
emancipării naționalităților", România şi Italia beneficiind de sprijinul 
său în procesul de unificare statală.” 

Înăbuşirea mişcării revoluţionare de la Ploieşti nu va avea 
consecinţele dorite de către domnitor şi guvern. Tensiunile politice 
sporesc, mai ales în urma trimiterii unui raport al lui Th. Văcărescu, 
din Berlin, din care rezulta cu evidenţă frauda comisă de 

B. H. Strousberg, domnitorul fiind pus într-o situaţie penibilă. Întrucât 
Ambronn nu-şi prezentase demisia, a fost revocat din funcţie şi înlocuit 
cu L. Steege, agentul diplomatic. Prinţul Carol Anton de Hohenzollern 
îşi încuraja fiul, care avea intenţia de abdicare, condiţionând continuarea 
domniei de o solicitudine din partea puterilor garante în perspectiva 
revizuirii Constituţiei, căci altfel "ar fi să trudeşti în zadar, urmând pe 
o bază imposibilă o cârmuire fictivă, ce n-ar inspira în afară nici o 
încredere, nici stimă, şi care în interior n-ar avea nici un fel de temelie 
trainică. Un principe german este fără îndoială prea bun şi tăiat 
dintr-un lemn prea preţios, pentru a sc da pe sine şi pe neamul său 
unei trebi atât de nefolositoare". Aşadar, înainte de abdicare, Carol I 
solicita în primul rând revizuirea Constituţiei. În caz de eşec, se va 
putea constata măcar efortul de “a stabili un guvern trainic în 
România”. Altminteri, situaţia nu poate evolua ca mai înainte sub domnia 
sa fără a compromite onoarea şi numele care îl opresc de a fi "o jucărie 
pentru partidele ce se războiesc"ă! 

În fapt, evenimentele care au agravat poziţia domnitorului au fost 
înfrângerea Franţei şi frauda Strousberg. Susţinând pe Strousberg şi 
Ambronn, frauda descoperită periclitează Tronul. Căderea Franţei şi 
mişcarea de la Ploieşti aprind spiritele republicane. Însuşi prinţul Carol 
Anton considera dezonorant ca fiul său să fi fost detronat în urma unei 
victorii contra Franţei. De aceea, opina că "nu-i nici o chezăşie pentru 
viitor faptul de a fi susţinut de biruinţele germane, căci rădăcinile 
guvernării tale trebuie să se gășească în România, nu în Germania"? 

Insatisfacţiile domnitorului Carol I sporesc prin înştiinţarea 
guvernului, din 17/29 octombrie 1870, despre achitarea capilor mişcării 
"republicane" de la Ploieşti. Procesul fusese strămutat de la Ploieşti la 
Târgovişte. Acuzarea considera că "o tentativă de revoluţiune violentă 
a avut loc în oraşul Ploieşti”. După 6 zile de dezbateri, apărător fiind 
N. Fleva, juraţii au deliberat: “acuzaţii nu sunt culpabili”. Doar 
Al. Candiano-Popescu a mai fost menţinut în arest, din cei 41 de 
acuzaţi, sub pretextul falsificării interogatoriului său în proces.” 

Primul ministru M. C. Epureanu, la aflarea veștii, "şi-a ieşit din 
sărite”, iar domnitorul considera “achitarea revoluţionarilor” ca "o 
lovitură dată aşezămintelor liberale din România". Indignaţi, unii 
miniştri şi-au prezentat demisia, care însă nu a fost primită de domn, 

de acum întărit în convingerea sa că trebuie să abdice. Mai întâi, dorea 
să aducă la cunoştinţa puterilor garante cauzele, pentru a fi înlăturate, 
spre a nu mai constitui impedimente şi pentru urmaşul său la Tron. 
Înainte de abdicare, Carol I vroia să facă bine cunoscute încercările 
sale de a remedia situaţia în curs de continuă agravare, el “fiind 
împiedicat în acţiunea lui de aşezăminte prea liberale”. În consecinţă, 
s-a consultat cu reprezentanţii marilor puteri la Bucureşti, cărora le-a 
declarat deschis că "lucrurile nu puteau şi nu trebuiau să mai meargă 
aşa!". Cu toate acestea, Carol I, fără a-şi mărturisi deschis gândul, nu 
voia ca viitorul său să depindă de o eventuală intervenţie străină, ci va 
părăsi Tronul numai în momentul când "rădăcinile puterii sale n-ar 
mai fi sădite numai şi exclusiv în pământul României”. Aşadar, 
conştiinţa nu i-ar permite să-şi continue domnia în urma unei intervenţii 
din afară. Apoi jurase credinţă ţării prin Constituţia din 1866, jurământ 
pe care nu voia să-l încalce: "pentru el, Constituţia valorează mai mult 
decât o foaie de hârtie, deşi nu crede a avea cu ea mijloacele la 
îndemână pentru dezvoltarea prosperă a ţării! ".34 

Dilema în care se afla tânărul domnitor al României era de o mare 
gravitate, făcând foarte dificilă o decizie. În realitate, nu vroia să abdice, 
ci doar să exercite o presiune asupra forţelor potrivnice, foarte 
înverşunate contra lui după descoperirea fraudei Strousberg şi după 
felicitările adresate învingătorilor Franţei. Existau temeri în afara ţării 
cu privire la numitele “agitaţii demagogice” din România. Consulul 
general al Franţei la Bucureşti, A. Mellinet, transmitea un raport 
ministrului de Externe, Jules Favre, la 8 noiembrie 1870, în care semnala 
concentrarea unor trupe ruseşti pe Prut, ce nu îngrijorează foarte mult. 
Singurul eveniment care a tulburat viaţa politică a fost revoluţia de la 
Ploieşti. Procesul s-a încheiat prin achitarea celor arestaţi şi acuzaţi, - 
cauzând multă amărăciune domnitorului, care a afirmat că i-ar fi 
imposibil să mai conducă ţara, "dacă puterile garante nu i-ar oferi 
concursul pentru a stăpâni tendinţele revoluţionare". Ca atare, ar avea 
nevoie de o libertate de acţiune, "care nu se împacă cu starea de 
dependenţă a principatelor faţă de puterea suzerană şi cu o Constituţie 
care deschide uşa tuturor pasiunilor antidinastice”. Se punea problema 
unei lovituri de stat cu sprijinul armatei, deci o schimbare radicală a 
instituţiilor interne şi o rupere a relaţiilor cu Poarta Otomană, Rusia 

împingând la aceasta. Grava situaţie financiară constituia o sursă 
permanentă de iritare. Se vorbea de o remaniere guvernamentală cu 
membri ultraconservatori."S 

La 15/27 noiembrie 1870 avea loc deschiderea sesiunii parlamentare, 
existând temeri ca adversarii guvernului să-l atace acum de la tribună, 
după ce-l atacaseră intens în presă, ceea ce ar înteţi şi mai mult 
frământările şi agitaţiile politice din ţară. În mesajul Tronului sunt 
menţionate şi evenimentele de la Ploieşti. Presa de opoziţie insinua că 
domnitorul “nu se simţea în largul lui”. În Adunarea deputaţilor, încă 
de la prima şedinţă, atacurile sunt îndreptate mai ales contra domnului. 
La 23 noiembrie/5 decembrie 1870, N. Blaremberg interpelează 
guvernul în problema baterii monedei, acuzându-l că a sacrificat 
demnitatea ţării fără vreun folos: "Guvernul combate uşor această 
acuzaţie, însă ura adversarilor găseşte noi puncte de atacare“.%6 

În atare situaţie, domnitorul Carol I consultă pe primul ministru 
pentru a adresa un memoriu puterilor garante referitor la anarhia 
crescândă din România, spre a asigura viitorul ţării, înainte de abdicare. 
Mai dorea domnitorul garantarea autonomiei ţării, spre a nu putea fi 
anexată după plecarea de pe Tron. Intenţia adresării unui memoriu a 
fost comunicată reprezentanţilor diplomatici la Bucureşti. După reacţiile 
lor, Carol I se gândeşte la renunţarea trimiterii memoriului. Scrisorile 
adresate suveranilor Rusiei, Austro-Ungariei, Angliei, Prusiei şi Italiei 
exprimau teama că pasiunile politice din România nu ar mai putea fi 
atenuate, propunând ca soarta ei să fie reglementată la un viitor 
congres.” 

Tensiunile politice sunt în creştere. În şedinţa Camerei din 
30 noiembrie 1870, N. Blaremberg a adresat o interpelare ministrului 
Lucrărilor publice în afacerea Strousberg. Astfel, întreba dacă este decis 
să accepte lucrările efectuate, în starea cunoscută, adică deplorabilă. În 
urma explicaţiilor date de ministrul de resort, G. Gr. Cantacuzino, 
precum că va ţine sus şi tare drepturile statului român, incidentul se 
închide, prin aprobarea acestor explicaţii, supuse votului Adunării.” 

O iminentă criză guvemamentală era determinată de imposibilitatea 
atenuării tensiunilor politice. Scriind cancelarului Bismarck la 
2/14 decembrie 1870, Carol I menţiona că ajunsese la un asemenea 
moment când nu se mai considera util nici României, nici Europei, 

exprimându-se doar în numele său. Ca atare, nu-şi mai putea asuma 
vreo răspundere în problemele de guvernare. La 5/17 decembrie 1870, 
Poarta aflase despre un punct din scrisoarea către suveranii Europei, 
anume cel care afirma: “Scăpat de piedicile ce stăpânesc regimul actual, 
înăuntru ca şi în afară...": Cuvântul "în afară" a iritat Poarta Otomană 
pe motiv că bănuia intenţia de independenţă a lui Carol I. Concomitent, 
domnitorul era confruntat cu atacuri în Cameră contra sa şi o aversiune 
faţă de membrii guvernului, îndeosebi altercaţia dintre M. C. Epureanu 
şi N. Blaremberg. Situaţia se complică prin refuzul manifest al lui 
Strousberg, de a achita cuponul obligaţiunilor căilor ferate, scadent la 
l ianuarie 1871. În realitate nici nu avea cu ce să-l achite, căci se 
comisese o fraudă de proporţii în dauna statului român. În consecinţă, 
pentru prima dată în această afacere, Carol I a trecut net de partea 
statului pe care-l conducea, L. Steege primind mandat să acţioneze 
categoric contra lui Strousberg. Pentru a asigura drepturile ţării sale, 
Carol Į se decide ca să nu abdice în chiar acel moment. Mii de oameni 
îşi plasaseră economiile la Berlin, în temeiul asigurărilor date de şeful 
statului român. Or, acum dorea să nu zdruncine încrederea lor. 

Prea târziu însă se decisese domnitorul României în favoarea 
intereselor statului pe care-l conducea, protejând câţiva ani pe cele ale 
consorţiului prusac, căruia i se concesionase preferenţial construcţia 
de căi ferate. Amărăciunea venea prea târziu, iar efectele acţiunilor 
contra lui Strousberg fără urmări notabile. De aici atacuri interminabile 
în presă la adresa sa, amplificate de cele din Cameră la adresa guvernului. 
Astfel, în şedinţa din 4 decembrie 1870, N. Blaremberg a afirmat că 
guvernul M. C. Epureanu s-ar fi alcătuit prin favoritism din partea 
domnului. P. P. Carp, ministrul de Externe, contraargumenta îndelung, 
ceea ce determină pe N. Blaremberg să insiste în afirmaţiile sale. În 
şedinţa din 5 decembrie 1870 a fost prezentat proiectul de răspuns la 
mesajul Tronului de către N. Fleva. Se menţionau criza europeană, 
atitudinea conformă a României cu tratatele în vigoare. În privinţa 
construirii căilor ferate, se afirma convingerea în utilitatea lor, dar 
printr-un control sever exercitat de Adunare, un bilanţ al lucrărilor 
efectuate înainte de contractarea a noi angajamente. Proiectul a fost 
luat în considerare cu 8 contra 3 voturi.4 

Discuţiile asupra proiectului de răspuns pe articole evidenţiau nivelul 

tensiunilor politice provocate de afacerea Strousberg. Din nou, 
N. Blaremberg se referă în termeni aspri la această problemă. S-au 
propus numeroase amendamente, care au fost respinse.“ În final, a 
fost adoptat proiectul de răspuns la mesaj cu 57 voturi contra 57.4 

Insatisfacţie la Palat pentru dezbaterile tensionate din Adunare, din 
care rezulta un răspuns pe care domnul abia îl va primi. Mai mult, în 
delegaţia care să înmâneze răspunsul la mesaj fuseseră aleşi, prin tragere 
la sorţi, conducători ai mişcării de la Ploieşti. Un limbaj cu totul 
neobişnuit, prin care se căuta acreditarea ideii că "cel mai bun mijloc 
de a evita incidente, precum cel din Ploieşti, ar fi satisfacerea dorințelor 
poporului şi respectarea legilor!". Din finalul răspunsului la mesaj, că 
domnul ar dobândi sprijinul Adunării “pe tărâm constituţional”, rezulta 
că deputaţii cunoşteau deja conţinutul memoriului adresat marilor puteri: 
“ziarele opoziţiei analizează în chip jignitor adresa”. În atare situaţie, 
domnul transmite guvernului că nu intenţionează să primească adresa 
Adunării, dar miniştrii au insistat să nu dea importanţă unor porniri 
pătimaşe ale câtorva deputaţi, deoarece abia prin refuzul de a primi 
adresa, afirmaţiile cuprinse ar dobândi vreo semnificaţie. Conştient 
de realităţile existente, domnul s-a convins că nu trebuie provocat un 
conflict cu Adunarea, decizându-se să primească adresa. Dizolvarea 
acesteia nu se dovedea oportună, în condiţiile unei grave crize financiare. 
Decepţionat şi profund nemulţumit, aşteptând să se retragă, domnul 
publica o scrisoare către un destinatar fictiv, pentru a explica raţiunile 
abdicării sale.” 

În prezenţa membrilor guvernului, domnitorul a primit, la 
11/23 decembrie 1870, răspunsul la mesaj “cu răceală”, ascultând 
imperturbabil citirea, după care a părăsit sala "cu aceeaşi răceală”. 
A doua zi, au avut loc dezbateri violente în Cameră, care degenerau în 
certuri. Opoziția reproşa guvernului, iar acesta o solicită să adopte 
bugetul. Adunarea a respins urgenţa cerută de guvern cu privire la 
buget şi la legile financiare cu 62 voturi contra 49, ceea cèse considera 
practic a fi un vot de blam, care determină demisia guvernului.“ 

În acest moment de gravă criză internă este provocată una externă, 
memoriul adresat de Carol I marilor puteri fiind interpretat ca o intenţie 
de a proclama independenţa României. La Constantinopol se considera 
inevitabilă căderea lui Carol I. Prin decret domnesc, dat la 18 decembrie 

1870, se accepta demisia lui M. C. Epureanu şi se numea Ion Ghica 
preşedinte al noului guvern şi ministru de Interne.“ 

Guvernul conservator de centru se dovedise un paliativ, realmente 
un eşec al intenţiilor domnitorului de a aplana tensiunile politice 
amplificate de frauda Strousberg, pe care-l protejase după concesionarea 
preferenţială a căilor ferate. Consecințele se dovedeau dramatice, în 
condiţiile înfrângerii Franţei de către Prusia şi agravării situaţiei 
financiare interne. Extrem de nemulţumiţi de evoluţia nefavorabilă a 
evenimentelor interne, conservatorii tindeau spre autoritarism în 
administraţia de stat. Sesizându-le intenţiile, opoziţia liberală s-a unit 
contra guvernului M. C. Epureanu, trimiţându-i o notă de blamare a 
activităţii lui. Conexală cu acţiunea din Cameră, nota a provocat 
retragerea guvernului, care sporea ţensiunile politice prin măsuri 
intempestive, vizând autoritarismul.45 

Alcătuit din oameni politici conservatori cu afinități progermane, 
sinceri ataşaţi orientării promovate de domn, guvernul nu-i mai era 
util în condiţiile agravării tensiunilor interne provocate de frauda 
Strousbberg şi criza financiară. Demnitatea statului român fusese 
profund lezată, iar finanţele sale păgubite. Un remediu se căuta în 
numirea unui guvern liberal moderat, cu sprijinul coaliţiei liberale 
alcătuite din lon C. Brătianu, M. Kogălniceanu şi N. lonescu. 
O guvernare de scurtă durată, un paliativ ca şi cea precedentă, deoarece 
puterea trebuia încredinţată fie stângii, fie dreptei, nu grupărilor de 
centru, contra cărora se împotriveau extremele. 


2. Un ultim eşec al liberalismului moderat la guvernare 


Îndată după demisia lui M. C. Epureanu, adversarii politici sunt 
furioşi pe el pentru sugestiile date domnitorului în numirea noului prim- 
ministru. În cele din urmă, alcătuirea noului guvern a reuşit, fiind numiţi 
preşedinte al Consiliului de Miniştri şi ministru de Interne Ion Ghica, 
Nicolae Calimachi-Catargi la Externe, D. A. Sturdza la Finanţe, 
D. Cariagdi la Justiţie, Nicolae Gr. Racoviţă la Culte şi Instrucţiune 
publică, colonelul Eustațiu Pencovici la Război şi Dimitrie Berindei la 
Lucrări publice. Domnitorul era atenţionat însă din “parte germană" 
că "Ion Ghica n-ar avea gânduri bune pentru suveranul său!". Noul 

preşedinte de Consiliu se dovedea abătut pentru că domnul “nu mai 
avea nici o încredere în ţară”. El nu concepea nici o sacrificare a 
Constituţiei în schimbul conservării domniei lui Carol I, considerând 
că se poate foarte bine guverna în mod constituţional. Tot ceea ce dorea 
el să realizeze consta într-un compromis între domn şi Parlament în 
problema foarte viu disputată a Constituţiei.“ 

Dinastic şi promonarhist, lon Ghica se deosebea de conservatori 
prin ataşamentul său faţă de Constituţie, pe care aceştia tindeau s-o 
modifice în sens restrictiv, la fel ca domnul, fiind considerată prea 
liberală. Pentru care motiv, noul prim-ministru a obținut sprijinul tuturor 
grupărilor liberale. Cu deplin temei, aşadar, se atrăgea atenţia 
domnitorului asupra inconvenientelor eventuale pentru el din partea 
lui Ion Ghica. Dificultăţile de rezolvat rămân aceleaşi, aplanarea 
tensiunilor politice provocate de afacerea Strousberg fiind deosebit de 
dificilă. Astfel, la 23 decembrie 1870/4 ianuarie 1871, guvernul era 
interpelat în Adunare referitor la un memoriu publicat de domn şi la 
refuzul lui Strousberg de a achita cupoanele. Curând, domnitorul ajunge 
la convingerea că Strousberg nu le putea achita, fiind deci insolvabil, 
dar recurgea la tertipuri, pentru a-şi ascunde adevărata situaţie. La balul 
de Anul Nou de la Palat, "mare parte a elitei s-a abținut". 
La 6/18 ianuarie 1871 a fost proclamat Imperiul Germaniei la palatul 
din Versailles, iar la 9/21 ianuarie 1871 era dizolvat Consiliul Comunal 
Bucureşti, fixându-se data unor noi alegeri: "Primul ministru se întoarce 
mai ales către opoziţie fără să o ascundă mult şi, poate, înlătură din 
slujbe pe partizanii conservatori". 

Noul prim-ministru nu împărtăşea concepţiile domnitorului în 
privinţa rezolvării crizei politice generale. O dovedeşte un studiu al 
său, în manuscris, referitor la concesiunea Strousberg, pe care o analiza 
temeinic, dezvăluindu-i toate resorturile. Astfel, el dezaprobă aducerea 
la putere a guvernului M. C. Epureanu, cunoscut germanofil, împotriva 
intereselor ţării. Noul guvern prezidat de Ion Ghica a respins şi 
propunerile “albilor”, pentru că le găsea retrograde, dar şi pe ale 
"roşilor", considerate exclusiviste. El dovedea astfel acuitate de vederi 
în problemele politice interne, dar nu în aceeaşi măsură în cele externe, 
de care se deosebea fundamental de I. C. Brătianu şi adepţii săi.% 

Din Bucureşti, la 10 ianuarie 1871, Ion C. Brătianu scrie soţiei sale, 

la Florica, despre “nenorocirile francezilor şi de mizeriile noastre". Nu 
prea avea multe de spus despre politică, deoarece "lucrurile sunt aşa 
de încurcate, încât nimeni nu poate să le dea de capăt”. Domnitorul îşi 
exprimase dorinţa de a-l vedea, însă nu se prea grăbea să se ducă, 
pretextând că nu se simte bine. La 19 ianuarie 1871, Franţa a capitulat, 
cerând armistițiu, ceea ce provoca, evident, amărăciune liderului radical. 
El considera că nu se va încheia pacea şi că se va extinde un război 
general. La Bucureşti se vorbea că domnitorul va pleca, însă 
Ion C. Brătianu nu credea într-o astfel de perspectivă." | 

Guvemul lon Ghica întâmpină dificultăţi în Adunare, datorită greşelii 
comise de L. Steege de a declara că statul român va admite obligaţiunile 
concesionarilor de la Berlin escrocaţi de Strousberg. Tocmai în această 
situaţie critică şi tensionată, a fost publicată în presă scrisoarea 
domnitorului către un corespondent fictiv, în "Augsburger Allgemeine 
Zeitung", care produce o impresie profundă asupra publicului românesc. 
Îngrijorat, dezamăgit, Carol I făcea bilanţul ultimilor cinci ani de 
domnie. Suveranul român considera prea bruscă trecerea de la vechiul 
regim, în care "această nenorocită ţară" trăise din totdeauna sub cea 
mai "aspră supunere", cu alte cuvinte de la o guvernare despotică la 
una foarte liberală, cu o Constituţie cum nu mai avea nici un popor 
european. Carol I asprecia această tranziţie bruscă o adevărată 
nenorocire, care era cu atât mai mare cu cât românii nu dovedeau că ar 
dispune de virtuțile necesare punerii în aplicare a unei Constituţii 
cvasirepublicane. El şi-a sacrificat propriile interese, pentru a nu lăsa 
la “bunul plac al coteriilor”. Acum însă nu mai poate îndura şi “preferă 
o existenţă independentă şi scutită de griji”, ducându-se în mijlocul 
societăţii germane pe care a părăsit-o.50 

Avansurile evidente ale democraţiei sub repetatele guvernări liberale, 
o neîngrădită libertate a presei, agitaţiile politice frecvente, manifestările 
de simpatie pentru Franţa, reculul forţelor politice conservatoare şi 
progermane creau decepţii şi amărăciuni tânărului principe al 
României, educat şi instruit altfel decât elita politică românească în 
mijlocul căreia trăia de aproape 5 ani. De aceea, îşi reprimase îndelung 
sentimentele pe care voia să le exprime public, de data aceasta însă 
brutal, fără menajamente, aşa cum brutale şi fără menajamente se 
manifestau sentimentele de ostilitate faţă de Germania şi de solidaritate 

şi de simpatie faţă de Franţa învinsă şi mutilată. Pentru care motiv, 
Carol I îşi mărturisea o existenţă “sfărâmată", plină de “griji şi 
decepţiuni". E) luase o decizie îndrăzneață, în urmă cu 5 ani, de a veni 
pe Tronul unei țări "aşa de săracă", deşi cu multe bogății naturale. De 
vină pentru ce nu s-a împlinit nu este nici el, nici poporul, ci mai ales 
acei oameni “cari, născuţi chiar în Principate, au pus mâna pe guvernul 
lor. Aceşti oameni cari, uitând situaţiunea patriei lor, s-au dus să-şi 
facă educaţiunea politică şi socială în străinătate". De acolo, au venit 
ei cu altă gândire, dorind să aplice fără discernământ în patria lor “ideile 
admise acolo şi îmbrăcate într-o oarecare formă utopică”.5! 
Antiliberalismul manifest al domnitorului Carol I ieşea în evidenţă 
în toată amploarea lui. Multe insatisfacţii şi multe decepţii trebuie să fi 
creat veritabila explozie de liberalism după 1866, sub auspiciile uneia 
dintre cele mai democratice Constituţii adoptate chiar sub o guvernare 
prezidată de liderul vechilor conservatori, Lascăr Catargiu, dar sub 
întâurirea covârşitoare a lui I. C. Brătianu, ministru de Finanţe în acel 
guvern. În consecinţă, scrisoarea a alarmat şi revoltat pe mulţi, în primul 
rând pe lon C. Brătianu, care scria soţiei sale la Florica despre o întrunire 
a tuturor fracţiunilor liberale. N. Ionescu a propus să i se poftească 
suveranului român călătorie bună. În dezacord vădit cu această 
propunere, liderul radical reflecta: "Închipuieşte-ţi ce furtuni şi ce consecinţe 
poate să aibă o asemenea nesocotită propunere, deşi izolată". 5? 
Evident, Ion C. Brătianu nu concepea o abdicare a domnitorului 
Carol I, pe care el însuşi îl contactase în scopul acceptării Tronului 
României. El exercita presiuni, desigur, asupra suveranului său, dar nu 
pentru a părăsi România, ci pentru a reveni la sentimente mai bune faţă 
de el, în scopul preluării puterii. Cu aceste convingeri acceptase, 
împreună cu alte grupuri liberale, sprijinirea guvernului Ion Ghica. În 
şedinţa Adunării din 13 ianuarie 1871, unii deputaţi relevau ingerinţele 
comise în alegerile comunale de la Bacău. Ion C. Brătianu a intervenit 
. în sprijinul primului ministru, care lipsea, susţinând că discuţiile pe 
această temă ar fi interminabile şi nu ar duce la nici un rezultat, 
N. lonescu punând la îndoială intenţiile tuturor miniştrilor. Legile sunt 
amendabile, nu sunt perfecte, dar nu trebuie negată utilitatea lor în 
domeniul democratizării: "România a fost pusă sub epitropie şi ea s-a 
muncit ani întregi pentru ca să se emancipeze şi, cu ajutorul lui 

Dumnezeu, România s-a emancipat. După aceasta au rămas unele clase 
de locuitori ai României cari, dacă nu erau sub epitropia altor clase, 
dară erau sub epitropia guvernului. Ei bine, am emancipat şi pe acele 
clase şi acum au mai rămas numai două clase, două fiinţe morale, ca 
să zic aşa, încă neemancipute şi acestea sunt: comuna şi judeţul, şi 
aceasta stă în mâna noastră ca-să le emancipăm şi pe dânsele” $ 

Până la emanciparea lor de sub epitropia guvernului, toate 
propunerile de ameliorare se considerau paliative de către 
lon C. Brătianu, deoarece nu puteau asigura libertăţile publice. 
Emanciparea fusese cuprinsă în proiectul de lege comunală depus încă 
din timpul primului guvern al lui lon Ghica, după 1866. În consecinţă 
s-a făcut o propunere pentru punerea la ordinea zilei a acestui proiect 
de lege a organizării consiliilor comunale, care a fost adoptată.s* 

Publicarea scrisorii domnitorului Carol Į a surescitat opinia publică 
şi numeroşi membri ai Parlamentului. Astfel, în şedinţa Adunării din 
30 ianuarie 1871, N. Blaremberg adresa o interpelare primului ministru. 
El întreba de ce nu s-a dezminţit în “Monitorul oficial" scrisoarea 
semnată de Carol 1, care nu este altceva decât “un rechizitoriu în regulă 
în contra naţiunii şi a pactului fundamental, [...] un program din cele 
mai alarmante". N. Blaremberg opina că această scrisoare "nu poate fi 
decât apocrifă”. Dezvolta interpelarea sa afirmând că domnitorul, 
care ocupa Tronul unor iluştri înaintaşi, eticheta acum pe români ca 
ingraţi, fără să fi avut prilejul să dea ceva în schimbul gratitudinii şi 
încrederii lor. lon Ghica respinge orice fel de acuzaţii. la adresa 
domnitorului: "Reprezint aci guvernul - afirma el - şi nu pot să admit 
a se discuta dacă Domnitorul a dat sau nu ceva acestei ţări. A dat 
persoana sa, aceasta e cel mai mult ce putea să dea; nu admit aci să se 
judece domnitorul dacă a dat sau nu ceva”. În acel moment, preşedintele 
Camerei a dat citire articolului 92 din Constituţie, care prevede că 
persoana domnului este inviolabilă, miniştrii săi fiind răspunzători, ei 
contrasemnând orice act semnat de el.ss 

Nemulțumit, N. Blaremberg observa că nu este nimic criminal în 
afirmaţia sa că, în schimbul Coroanei oferite, nu s-a dat nimic până 
acum din partea principelui Carol I. El solicită respectarea libertăţii 
cuvântului, pe care nu o contestă nimănui. După opinia sa, scrisoarea 
este apocrifă, deoarece intră în domeniul imposibilităţilor morale, 

altminteri pune la îndoială însuşi jurământul depus ca domn al României. 
Dacă nu este apocrifă, atunci este o culme a “nedibăciei“, dacă nu 
cumva constituie preludiul unei abdicări, ceea ce ar fi, în asemenea 
momente dificile, "un act de deserțiune, un act de înaltă trădare”. 
N. Blaremberg considera că asumarea unei astfel de misiuni, după care 
să descurajeze la prima dificultate, nu însemna altceva decât “a se 
pune în rândul unor ambiţii vulgare. şi aceasta, suntem bine încredinţaţi, 
nu va fi cazul Domnitorului nostru. A face lucruri uşoare nu este earăşi 
mijlocul de a se ilustra un principe ce are conştiinţa misiunii sale. 
O cugetare şi o inimă mai înaltă, chiar când vede toate silinţele sale 
trădate, chiar când a deşertat cupa amărăciunii până la drojdii, ceea 
ce nu poate fi nici o dată casul cu un popor blând ca al nostru, mai 
bine decât a dezerta ruşinos preferă să moară ca Maximilian 
(împăratul Mexicului - n.n.] la postul său, şi atunci, în lipsă de altceva, 
leghiază istoriei o pagină glorioasă".s6 

Intens mişcat de scrisoarea publicată în presă sub semnătura 
domnitorului Carol I, N. Blaremberg continua să argumenteze că 
România n-a refuzat să intre pe vreuna din căile progresului, nu este o 
țară neguvernabilă, cum se pretinde. Pentru care motiv, scrisoarea 
trebuie considerată apocrifă, adică neautentică, altminteri nu se poate 
presupune decât că “ea a fost smulsă Domnitorului; că Domnitorul în 
acel moment a fost circumvenit şi oprimat, că ea nu exprimă nici 
cugetările, nici sirnţimintele acestuia". În concluzie, dădea citire unei 
moţiuni, prin care "Camera să declare că nu considera acea scrisoare 
decât ca apocrifă”. Mai menţiona ataşamentul inalterabil faţă de 
Constituţie, propunând trecerea la ordinea zilei.“ 

Indignat, primul ministru Ion Ghica afirma că ar părăsi localul 
Adunării, dacă aceasta ar admite ca măcar un moment "să fie la 
diapasonul d-lui Blaremberg". A citit scrisoarea publicată, care “pare 
scrisă într-un moment de adâncă mâhnire, precum se întâmplă fiecăruia 
când cugetă la ţara lui atât de bine înzestrată de Dumnezeu, crede că 
lucrăm prea încet spre a-i da toată splendoarea la care doreşte să o 
vadă cât mai curând ajunsă. Înconjurând cu toţii tronul cu iubirea şi 
respectul nostru, întărindu-ne pe calea constituțională, în patriotismul 
nostru prin concordie şi înfrățire, vom face să renască în toate inimile 
credinţa în viitorul cel mare şi fericit al Româriiei. Avem convicţiunea 

că astfel vom vedea orice descurajare şi mâhnire schimbându-se în 
încredere şi speranţă. Astăzi avem toate cuvintele a crede că idei cari 
ar putea să ne pune în nelinişte nu există". 5% 

Evident, lon Ghica nu considera oportună propunerea lui 
N. Blaremberg de a declara scrisoarea apocrifă. A. Pascal şi 
I. Em. Florescu sunt în dezacord cu violențele de limbaj. 
M. Kogălniceanu a dat apoi cilire unei alte propuneri: "Adânc mişcata 
Cameră, în urma explicaţiunilor date de di. ministru, exprimă 
devotamentul său către Tron şi Dinastie, cari sunt garantate de 
Constituţiune, şi plină de încredere în viitorul ţărei, hotărâtă a rămânea 
neclintită în Constituţiune, trece la ordinea zilei”. Moţiunea era susţinută 
de L. Catargiu, A. Fătu, D. Ghica, G. Costaforu, Gh. Ghiţu, 
N. R. Locusteanu. Pusă la vot, după mai multe discuţii în contradictoriu, 
moţiunea propusă de M. Kogălniceanu a fost adoptată cu 92 de voturi 
contra 8. În final, luau cuvântul N. Blaremberg, N. lonescu şi A. Pascal, 
după care incidentul a fost declarat închis.*? 

Cu toate acestea, la Palat se considera că primul ministru răspunsese 
fără prea multă convingere, anume că scrisoarea publicată a fost 
redactată în momente de îngrijorare, care nu vor avea vreo urmare, 
căci asemenea planuri sunt îndoielnice să fi existat vreodată. Înainte de 
orice alt considerent, domnitorul nu putea abdica, din cauza afacerii 
Strousberg, î în care personal se angajase şi pe care voia s-o soluţioneze. 
Preşedintele Camerei, G. Costaforu, îşi prezenta demisia, pe motiv că 
nu mai reprezenta opiniile majorităţii şi ale guvernului, cu care nu 
putea fi de acord. La 5/17 februarie 1871, scrisoarea domnitorului a 
fost discutată şi la Senat, însă cu grijă şi deferenţă, fără atitudine ostilă 
ca în Adunare. S-a adoptat o moţiune în care se menţiona că stabilitatea 
țării depinde de cea a dinastiei: "Principele poate fi sigur de absolutul 
devotament al Senatului, ţara ţine la el şi la dinastia lui". În mai multe 
oraşe aveau loc manifestații în favoarea domnitorului.“ 

Suveranul român, aflat în momente de descurajare, solicitase sprijin 
şi ţarului Rusiei, care-i răspundea la 6 februarie 1871. Alexandru al II-lea 
opina că sprijinul solicitat puterilor străine nu putea fi decât de ordin 
moral, care, din partea sa, nu-i va lipsi. Remediul se află însă în interiorul 
României, repugnându-i ideea de a nu putea fi găsit. Inerţia oamenilor 
de bine facilitează succesul revoluțiilor: "Oameni conservatori există 

în România. Teama de dezordinea care ar urma retragerii Voastre ar 
contribui poate la gruparea în jurul Vostru. Acţionând cu fermitate şi 
perseverenţă, îmi place să cred că veţi ajunge lu o situaţie mai bună. 
Sarcina Voastră este penibilă, dar este demnă de eforturile Voastre". ® 

Sugestiile țarului Rusiei nu aveau nevoie de mai mult, întrucât 
Carol I împărtăşea deja aceleaşi convingeri despre necesitatea recurgerii 
la concursul oamenilor de bine, consideraţi a [i conservatorii, în sprijinul 
convingerilor sale, Tronului şi Dinastici. În şedinţa Adunării din 
13 februarie 1871, lon Ghica prezenta mesajul domnesc pentru 
prelungirea sesiunii cu 30 de zile, adică până la 16 martie, motivând 
necesitatea votării bugetului, precum şi a adoptării altor importante 
proiecte de legi.* În şedinţa Adunării din 17 februarie 1871, C. A. Rosetti 
a demisionat din nou, ca deputat, dar demisia i-a fost respinsă.% 

La 22 februarie 1871, Th. Văcărescu se pronunţa contra radicalilor 
liberali, care cereau dizolvarea consiliului comunal din Ploieşti, 
considerat a fi fost ales prin fraudă. Propunerea făcută aparţinea luj 
Al. Candiano-Popescu, pe care deputatul conservator îl considera 
sprijinitor al guvernului. lon Ghica ripostează că ar exista vreo intimitate 
politică între el şi Al. Candiano-Popescu. A intervenit lon C. Brătianu 
spre a protesta contra epitetelor de anarhie ce se dau societăţii româneşti. 
El contestă aserţiunile lui Al. Lahovari şi Th. Văcărescu, precum că 
Ion Ghica ar fi ba "roşu", ba republican, adică un fel de-al doilea 
Candiano-Popescu al României: “Oricât ar zice d-lor că d. Ghica e 
roşu, e republican, aceste aserțiuni nu au mai multă valoare decât 
cuvintele dv. când aţi declarat că sunteţi apărătorii legalităţii şi mai 
cu seamă ai libertăţilor publice în România. DI. I. Ghica, ministrul de 
Interne, e de trei ori mai bătrân pe tărâmul politic decât d. Lahovari şi 
Văcărescu; prin urmare, nu d-lor pot căuta a-i da definiţiunea 
caracterului său politic. Ţara ştie că d. lon Ghica nu este roşu, că 
d. lon Ghica nu este republican".5% 

Evident, lon Ghica rămăsese un liberal moderat, dar receptiv unei 
guvernări întemeiate pe sprijinul coaliţiei liberale, sub egida radicalilor. 
Conservatorii depăşeau limitele obiectivităţii, când afirmau că se 
"roşise". Pentru care motiv, lon C. Brătianu stăruie să afirme în Cameră 
că lon Ghica nu s-a dus la Ploieşti pentru a nedreptăţi pe “albi” în 
favoarea “roşilor”, în alegerile comunale. În trecut, el a fost mai mult 

pe băncile din dreapta decât din stânga. Dacă nu s-a alăturat totuşi 
dreptei, părăsind-o, deoarece considera că alunecă pe un teren periculos 
pentru ţară, nu se poate să se afirme că “pentru aceasta s-a roşit, s-a 
făcut republican, a rămas ce-a fost din totdeauna, un liberal moderat”. 
Aşadar nu este nici “roşu”, nici “alb”: "D-sa s-a dus la Ploieşti fără 
prejudecăţi, fără pasiune şi s-a indignat de aceea ce a văzut acolo". 55 

Sperietoarea cu republica socială, care va fi proclamată prin mijloace 
revoluţionare, constituia leit-motivul propagandei conservatoare, în lipsa 
unui program pozitiv. Neconcepând o democratizare accelerată a vieţii 
politice şi sociale, ei recurg la tertipuri şi etichetări, denigrând acţiunile 
radicalilor liberali. Însuşi prinţul Carol Anton de Hohenzollern 
recomanda fiului său o ruptură cu adepţii republicii sociale, printr-o 
decizie fermă, spre a nu mai fi utilizat ca "o minge fără voinţă ".5 

Evenimentele se precipită însă în defavoarta domnitorului Carol I, 
care avea să se confrunte cu puternice reacţii în Parlament faţă de 
afacerea Strousberg şi cu manifestații politice violente antigermane. În 
şedinţa Adunării din 24 februarie 1871, A. D. Holban a prezentat 
raportul Comisiei pentru cercetarea concesionării construirii căilor ferate 
de către consorțiul Strousberg. Ministrul Finanţelor D. A. Sturdza 
afirmase, la 12 ianuarie 1871, că “cestiunea este foarte delicată, foarte 
dificilă”. După care a depus pe biroul Camerei dosarele referitoare la 
afacerea Strousberg. Uimită şi mişcată de această declaraţie, Adunarea 
a procedat la numirea unei Comisii de anchetă. Această comisie 
consideră că numirea lui Ambronn, aşa cum a fost făcută de guvern, 
este o încălcare a Constituţiei. Guvernul M. C. Epureanu s-a menţinut 
într-o stare de inerție timp de patru luni, adică de la 11 martie până la 
22 iulie 1870, lăsând la latitudinea comisarului Ambronn şi a lui 
Strousberg să desăvârşească opera: "În acest timp, depozitul de 36 
milioane s-a volatilizat, a dispărut, şi în locul lui avem chitanţa de 
primire eliberată de bancherul Jacques, garantate de dr. Strousbere 
prin ipotecile moşiilor sale”. În mod cert, comisarul guvernului român 
şi-a depăşit mandatul. Ca atare, este necesară intentarea de acţiune în 
justiţie pentru restituirea depozitului. 

La discuţiile generale asupra raportului s-au înscris 34 de deputaţi. 
lon Ghica a propus amânarea dezbaterilor, însă N. Blaremberg a 
susţinut că “este un fapt foarte grav, care nu suferă nici o oră de 

amânare". Cu toate acestea, dezbaterea a fost amânată pentru şedinţa 
din 25 februarie 1871, când Ion Ghica a prezentat telegrama trimisă de 
Strousberg. Astfel, el se considera în drept să pretindă plata cupoanelor 
de către statul român, altminteri va recurge la concursul guvernului 
german pentru eventuale despăgubiri.“ 

Concluziile raportului şi citirea telegramei lui Strousberg, provoacă 
puternice reacţii în Adunare. Deputatul I. Negură se consideră umilit 
că un prim ministru precum lon Ghica, care nu a venit la putere în 
favoarea concesionarilor, împiedică discuţiuile: "D-un prim-ministru, 
ministru al diferitelor religiuni politice din majoritate, a devenit 
ministrul unei secte fără religiune sau cu religiune proscrisă. Eu rog 
pe d. ministru să nu ne mai ia timpul cu tratative de-ale d-lui 
Strousberg”. Ion Ghica se simte ofensat şi declară că, atunci când a 
venit pe băncile ministeriale, a crezut că va îndeplini dorinţa majorităţii 
Adunării, dar dacă nu va mai avea încrederea ei, atunci nu va mai sta 
nici o clipă pe băncile ministeriale.“ 

La dezbaterile generale, urmează incriminări la adresa guvernelor 
precedente. În şedinţa din 28 februarie 1871, N. Blaremberg aprecia 
situaţia ca una din cele mai anormale, mai false, mai pline de ocolişuri 
şi precauţii, însă, oricât de dureroasă este această situaţie provocată de 
Strousberg, trebuie trase măcar învăţămintele necesare. Sistemul 
constituţional a fost falsificat, miniştrii se cramponează de la un timp 
încoace de putere. V. Boerescu întrerupe lungul discurs al lui 
N. Blaremberg, pentru a atenua criticile foarte aspre la adresa guvernelor 
trecute, făcând apel la unire pentru a sili pe concesionarii străini să-şi 
îndeplinească obligaţiile. În finalul dezbaterilor s-a făcut propunerea 
de a se supune litigiul unui tribunal, fără a se lua în consideraţie 
propunerea lui N. Blaremberg şi altor 22 de deputaţi pentru dare în 
judecată a tuturor minştrilor de la încheierea concesiunii până la 
guvernul lon Ghica, stabilindu-se partea de răspundere şi penalitatea 
cuvenită fiecăruia. S-a supus votului şi s-a adoptat propunerea 
generalului 1. Em. Florescu de a se urmări. în justiţie concesionarii 
vinovaţi de fraudă.” 

+ Domnitorul Carol I se afla sub o puternică presiune politică. 
Referindu-se la memorandul adresat puterilor garante, consulul general 
al Belgiei la Bucureşti raporta ministrului său de Externe că era numai 

“un balon de încercare lansat de principe, din proprie iniţiativă”, spre 
a da explicaţii la Constantinopol, încât incidentul se considera încheiat. 
A provocat însă iritare politică în ţară, îndeosebi radicalilor, foarte severi 
critici ai principelui, pe care-l acuză de umilinţă faţă de străini, încălcând 
autonomia ţării. Partizanii domnitorului consideră incidentul foarte 
regretabil, deoarece intensifică sentimentele antidinastice. lon Ghica a 
făcut apel la sentimentul patriotic al românilor, la solidaritate în jurul 
Tronului, dar fără rezultat, căci în alegerile parţiale din Bucureşti au 
reuşit condidaţii radicalilor. Interpelările din Cameră au pus într-o situaţie 
foarte jenantă pe Ion Ghica, radicalii fiind în plin progres al acţiunilor 
lor.” 

La Palat se considera că Adunarea deputaților nu are altă preocupare 
decât afacerea Strousberg. La 10/22 martie 1871, D. A. Sturdza expunea 
în Cameră necesitatea unui împrumut pentru acoperirea datoriei flotante, 
în valoare de 75 milioane lei, cu dobândă de 8% pe termen de 20 de 
ani. În aceeaşi zi, avea loc banchetul coloniei germane de la Sala 
Slătineanu, încât şedinţa de guvern programată s-a amânat. Colonia 
germană din Bucureşti organizase un banchet cu ocazia aniversării zilei 
împăratului Germaniei, tocmai când opinia publică românească era 
extrem de surescitată de ultimele evenimente. Sala a fost atacată cu 
pietre de către mulţimea adunată. Domnitorul a trimis un aghiotant la 
primul ministru spre a lua măsurile de rigoare, dar Ion Ghica era de 
negăsit. Între timp, numărul mulţimii creştea, pietrele loveau pe 
comeseni, provocând panică. Au fost stinse felinarele, s-au tras 
clopotele, scandându-se: "Trăiască republica! La palat!"”. Generalul 
Alexandru Solomon, fiul fostului reprimator al revoluţiei de la 1848, 
colonelul Ion Solomon, decedat în 1865, în calitate de comandant de 
divizie intenţiona să reprime armat mulţimea furioasă, dar Ion Ghica 
a intervenit pentru a-l opri. Generalul, enervat, a ripostat că primul 
ministru vrea să-i demoralizeze trupa prin acţiunea sa şovăitoare. Ca 
atare, a ordonat ocuparea străzilor adiacente Palatului, după care a 
fost somată mulţimea să se împrăşiie. Ea ţinuse sub presiune Sala 
Slătineanu timp de două ore şi jumătate. În acest timp, Ion Ghica se 
afla la Prefectura poliţiei, de unde a fost invitat de domn la Palat. S-a 
propus lui Dimitrie Ghica să constituie un nou guvern, însă nu a acceptat, 
pe motiv că Adunarea deputaţilor îl atacase în timpul dezbaterilor 

referitoare la afacerea Strousberg.”? 

Prin decret domnesc, dat la 11 martie 1871, se primea demisia lui 
Ion Ghica, fiind numit în locul său liderul vechilor conservatori, 
Lascăr Catargiu.” 

Şi astfel luau sfârşit guvernările moderate, când liberale, când 
conservatoare, menite a detensiona viaţa politică după guvemnările 
radicale din anii 1867 şi 1868, dominate de puternica personalitate a 
lui Ion C. Brătianu. Inconsecvenţele domnitorului, şovăielile în luarea 
unor măsuri necesare apărării intereselor statului român în afacerea 
Strousberg, înfrângerea Franţei şi proclamaţea Imperiului German au 
culminat cu banchetul organizat la Sala Slătineanu, care a provocat 
demisia lui Ion Ghica. El nu voia nicicum să se implice în reprimarea 
mulţimii înfuriate, punând mai presus principiile constituţionale decât 
securitatea şi stabilitatea monarhiei. 

Intens preocupat de o veritabilă detensionare a vieţii politice şi de 
reglementarea afacerii Strousberg, care o accentuase, domnitorul 
Carol I a recurs la chemarea la putere a vechilor conservatori conduşi 
de L. Catargiu.El va instaura o guvernare autoritară timp de cinci ani, 
care va încerca zadarnic: restrângerea libertăţilor democratice şi 
revizuirea Constituţiei în acest scop. Regimul parlamentar şi monarhia 
constituţională îşi dovedeau temeinicia, prin ordine şi stabilitate. 

Incheiere 


Primii cinci ani de domnie ai principelui Carol I au pus bazele 
monarhiei constituţionale şi regimului democratic parlamentar în 
România. După o perioadă de tranziţie, care a durat şapte ani, 
caracterizată prin domnia autoritară a lui Alexandru loan Cuza, necesară 
înfăptuirii unor mari relonme, România modernă recupera rapid etapele 
de înapoiere datorate vechiului regim absolutist şi protectoratului rusesc. 

Făurirea independenţei şi desăvârşirea unităţi statale constituiau 
etapele finale ale împlinirii idealului naţional. Fără un proces accelerat 
de democratizare a vieţii politice şi sociale nu era posibilă înfăptuirea 
lor. Pe deplin conştiente de această stringentă necesitate, elementele - 
politice cele mai avansate ale societăţii româneşti au procedat la 
schimbări radicale în regimul existent. Unul din punctele fundamentale 
ale programelor Adunărilor ad-hoc l-a constituit aducerea principelui 
străin, aparţinând unei dinastii europene. A revenit lui Ion C. Brătianu, 
liderul grupării liberal-radicale, să întreprindă demersuri politice şi 
diplomatice în Occident pentru îndeplinirea acestui important deziderat 
după abdicarea silită a lui Alexandru loan Cuza. 

Un principe străin pe Tronul României nu constituia împlinirea unor 
ambiţii de grup sau personale ale elitei politice româneşti. Alegerea sa 
avea o covârşitoare importanţă pentru instituirea monarhiei 
constituţionale ereditare, deci întemeierea unei dinastii, menite a garanta 
ordinea şi stabilitatea, atât de necesare împlinirii idealului naţional. 
Proveniența dintr-o dinastie europeană contribuia la întărirea prestigiului 
şi forţei statului român, prin susţinerea de către marile puteri europene. 

Revirimentul în viaţa politică românească s-a produs prin oferirea 
şi acceptarea Tronului de către principele Carol de Hohenzollern, 
aparţinând unei mari şi puternice dinastii europene. Plebiscitul şi urcarea 
pe Tron, adoptarea Constituţiei din 1866 şi instituirea monarhiei 
constituţionale, recunoaşterea politico-diplomatică a monarhiei ereditare 
şi instaurarea regimului parlamentar constituie momente fundamentale, 
de o covârşitoare importanţă în istoria României moderne. 

Fără o Constituţie liberală nu era posibilă instaurarea unei monarhii 
ereditare, nici regim parlamentar. Numai un compromis istoric între 

diversele grupări politice cu concepţii antagonice a determinat dezbaterea 
şi adoptarea uncia din cele mai liberale Constituţii din Europa. Existenţa 
unor imperfecţiuni era inevitabilă. Radicalii liberali, cea mai înaintată 
grupare politică din acel timp, au renunţat la votul universal şi sistemul 
parlamentar unicameral, deci la dezideratul menit a accelera progresul 
de democratizare a societății româneşti. Confruntarea dintre conservatori 
şi liberali intră în sistemul democratic al regimului parlamentar, care 
se instituie treptat. 

Domnitorul Carol I a recurs la toţi liderii grupărilor politice, 
încredințându-le guvernarea, începând cu Lascăr Catargiu, apoi cu 
liberalii moderați Ion Ghica şi C. A. Creţulescu, radicalii liberali Ştefan 
şi Nicolae Golescu, conservatorii moderați Dimitrie Ghica şi 
M. C. Epureanu, liberaliii moderați Al. G. Golescu şi lon Ghica. 
A evitat să recurgă direct la liderul radicalilor munteni Ion C. Brătianu 
şi la cel al liberalilor moderați moldoveni M. Kogălniceanu, mari 
personalităţi ale istoriei moderne. Primul, prea radical, devenise 
indezirabil guvernelor europene, al doilea, prim-ministru al lui Cuza 
Vodă, era repudiat de către autorii actului de la 11 februarie 1866. 

Dominanta vieţii politice, în pofida intenselor reacţii conservatoare 
interne şi externe, a fost liberalismul imprimat de către gruparea radicală 
condusă de Ion C. Brătianu şi C. A. Rosetti. Radicalii au promovat 
aplicarea principiilor constituţionale, au revigorat lupta pentru 
emancipare şi eliberare naţională a românilor din afara hotarelor, au 
contribuit esenţial la întărirea autonomiei şi dobândirea treptată a 
unor atribute de suveranitate. 

În pofida unui reviriment al conservatorismului pe plan intern şi 
extern, cursul evenimentelor fusese imprimat vieţii politice româneşti 
în direcţia liberalismului şi democraţiei. Recurgerea la guverne moderate 
n-a constituit decât un paliativ, fără urmări de durată, încetinind doar 
procesul democratizării. Preluarea guvernării în 1871 de către vechii 
conservatori conduşi de Lascăr Catargiu avea menirea restabilirii ordinii 
şi liniştii, consolidarea monarhiei constituționale, fără a reuşi însă 
revizuirea Constituţiei şi restrângerea libertăţilor democratice, precum 
se preconiza. Regimul parlamentar intra în normalitatea vieții politice 
românești, perfecţionându-se gradual şi contribuind esenţial la împlinirea 
idealului naţional românesc. 

